
PIRMAS SKYRIUS 


Pinigai turi dirbti 


Tai atsitiko vieną pirmadienį, o tiksliau - brėkštant gegužės 
4-osios rytui: Feliksas Bliumas nusprendė tapti turtingas. 

Iš miego jį prikėlė pavasario audra. Lauke šniokštė ir pašėlu- 
siai barbeno į stogą. Dangų perskrodė žaibas, nutvieksdamas sie- 
nas ryškiai žaliais blyksniais, o po akimirkos trenkė įsisiautėjęs 
griaustinis. Kambaryje buvo tikrai nejauku. Feliksą nukrėtė šiur- 
pas. Jis priėjo prie lango, atitraukė užuolaidą ir pažvelgė į liūtį. 
Gatvės lempos šviesoje matė, jog terasa apačioje pavirtusi į už- 
tvenktą ežerą. Platus upelis liejosi per visą veją ir pradingo nusi- 
leidęs prie skroblų gyvatvorės. Miesto bažnyčios varpas išmušė 
penktą. Feliksas vėl krito į lovą ir įsiklausė į lietų. 

Kad vėl užmigtų, pamėgino triuką su skaičiais. Pradėjo var- 
dyti traukinių į Kreištatą išvykimo laiką - tai kartais tikrai pa- 
dėdavo: 6.28, 6.58, 7.28, 7.58, 8.34. Tačiau po 9.34 užsikirto ir 
nusprendė pabandyti su pirminiais skaičiais. Tai tokie skaičiai, 
kuriuos galima padalyti tik iš vieno arba iš jų pačių. Niekas 
tiksliai nežinąs, kiek yra pirminių skaičių, kartą pasakojo po- 
nas Lėvenšteinas, Felikso matematikos mokytojas. Ir vis dar 
buvo atrandama naujų. Nuo to laiko Feliksas svajojo pats kada 
nors atrasti pirminį skaičių. Jis tyliai murmėjo sau po nosimi: 

— 1, 23,5, 7, 11, 13, 17, 19, 23, 29, 31, 37, 41, 43, 47, 49... 

Staiga prisiminė, kad 49 juk galima padalyti iš 7, ir liovėsi 
skaičiuoti. 

Felikso galvoje siautė tikra sumaištis. Vakar visiems valgant 
vakarienę tėvai lyg tarp kitko pranešė, kad šiais metais vasaros 
atostogų jie niekur nevažiuosią. Paprasčiausiai trūksta pinigų. 

— Turi su tuo susitaikyti, - pasakė mama. - Kelionės mes 
negalim sau leisti. Nėra pinigų. Baigta. Kitos šeimos per atos- 
togas taip pat lieka namie. 

Dar jie kalbėjo apie naują automobilį, kurio netrukus rei- 
kės, ir apie namo stogą, kurį verkiant reikia taisyti. Tėvas sakė, 
kad galbūt kitais metais atostogaudami jie galės atsigriebti. Tuš- 
čios šnekos, jos nė kiek neguodžia! 

— Taupyt, taupyt, visąlaik tik taupyt šitoj idiotiškoj sumautoj 
šeimoj! - išrėkė jis tada tėvui į veidą, nulėkė į savo kambarį ir 
užsidarė. 

Iš tiesų Feliksui Bliumui jo tėvai atrodė visai pakenčiami. 
Bent jau nebuvo daug blogesni nei kiti, kuriuos pažinojo. Ta- 
čiau jie turėjo vieną bjaurią ydą: keldavo baisų triukšmą dėl 
pinigų. Pinigų niekada nebuvo užtektinai ir dėl to amžinai įsi- 
liepsnodavo ginčai. Taip buvo visą laiką, kiek tik Feliksas pajė- 
gė atsiminti. Beveik nepasitaikydavo dienos, kad tėvai vienas 
kitam dėl to nepriekaištautų. 

— To negalim sau leisti, - mėgdavo kartoti tėvas. 

— Jei labiau rūpintumeis šeimos biudžetu, tai galėtume sau 
leisti, - atsikirsdavo mama. 

Viskas baigdavosi tuo, kad jie vienas kitą apšaukdavo, o ne- 
retai kliūdavo ir Feliksui. 

— Gal manai, kad rūsy turim aukso avinėlį? — užsipuldavo 
mama, kai jis grįždavo vėl persiplėšęs kelnes. Namų oras buvo 
užnuodytas ir, kai tevai šitaip ginčydavosi, Feliksas jausdavosi 
nereikalingiausias Žmogus pasaulyje. 

Taip ir dabar. Jį slėgė ne tik neviltis, kad per atostogas reikės 
likti namie. Feliksas tikrai jautėsi apgautas. Atsisakyti kelionės 
likus šešioms savaitėms iki atostogų - paprastai tam nesiryžtų 
netgi patys tėvai. Ir viskas tik dėl to, kad kada nors nusipirktų 
naują automobilį ar sutaisytų stogą! Vidinis balsas jam kuždė- 
jo: staigus tėvų apsigalvojimas nežada nieko gera. Feliksui bu- 
vo nemalonu jaustis nereikalingu dvylikamečiu berniuku, ku- 
riam už nugaros tėvai priima sprendimus. Reikėtų pačiam atsi- 
stoti ant kojų ir užsidirbti pinigų. Ir tiek, kad niekados daugiau 
nereiktų girdėti: „Io negalime sau leisti“. 

Audra lauke jau buvo nutolusi. Griaustinis dar dudeno tolu- 

moje, o smarki liūtis nurimo ir dabar krapnojo smulkus lietus. 
Mintis apie savus pinigus nedavė Feliksui ramybės. Jis jautė 
baisų užsispyrimą, kaip ir tada, kai pirmą kartą gyvenime šoko 
į baseiną iš trijų metrų aukščio, nors pusė klasės laukė, kad jis 
vėl neišdrįs ir susigėdęs nulips kopėčiom žemyn. 

Feliksas norėjo būti turtingas. Kas turtingas, tas ir stiprus. Ir 
laisvas. „Kas turi, tas ir ponas“, - sakydavo jam tėvas. Tai kodėl 
dvylikos metų berniukas negalėtų praturtėti savo jėgomis? Tė- 
vas jam pasakojo apie žymius žmones, kurie būdami vos aštuo- 
niolikos jau turėjo savo firmą, arba kaip, pavyzdžiui, Volfgan- 
gas Amadėjus Mocartas dvylikos metų sukūrė operą. Iš esmės 
dabar buvo pats laikas pradėti. 

Feliksas atsistojo ir nudrožė prie drabužių spintos. Išsitrau- 
kė savo slaptą lobių dėžutę. Tai buvo sena nušiurusi batų dėžė, 
kreiva ir prie briaunų dešimtis kartų suklijuota lipnia juosta. 
Joje Feliksas laikė visus jam labai svarbius daiktus: jūros žvaigž- 
dę, garvežio iš Amerikos nuotrauką, kišeninį peiliuką, kompa- 
są, švilpynę, tūtelę su pirmu pieniniu dančiu, kuris anuomet 
jam kandant liko bandelėje. Be to, dienoraštį ir pinigus. Dvi- 
dešimties markių banknotai, kuriuos tėvas jam duodavo pirmą 
mėnesio dieną kaip kišenpinigius, irgi atsidurdavo čia. 

Feliksas suskaičiavo lygiai 234 markes ir 37 pfenigus. Dau- 
giau, negu jis tikėjosi, bet, aišku, toli gražu dar ne turtai. Ką gi 
su tiek pradėti? 

Batų dėžė nėra ta vieta, kur tinka laikyti pinigus, vis sakyda- 
vo jam tėvas. 

— Pinigus reikia įdėti, kad jie dirbtų. 

Jo amžiaus berniukui reikalinga taupomoji sąskaita - ji duo- 
da palūkanų*, be to, pinigai bus saugūs tuo atveju, jei įsilaužtų 
vagis. Feliksui protingi tėvo patarimai visada atrodė įkyrūs. Ko- 
kia nauda iš pinigų, jei juos padedi į banką ir gauni taupomąją 
knygelę, taigi jų netgi neturi? Reikia, kad pinigus galėtum pa- 


* Žvaigždute pažymėti žodžiai aiškinami knygos pabaigoje. 

čiupinėti, manė Feliksas. Ir apskritai piniginiuose reikaluose 
jo tėvas juk buvo blogas pavyzdys. 

Tačiau jam neišėjo iš galvos tėvo sakinys: „Pinigai turi dirb- 
ti!“ 

— Gerai, - garsiai tarė Feliksas. - Aš būsiu turtingas. Jie visi 
dar stebėsis. 

Tiesa, jis kol kas nenutuokė, kaip turėtų pradėti. Tačiau 
nusprendė. Ir tai jau šis tas. Pinigai buvo jo šeimos problema, 
bet jis tą problemą išspręs. Kaip nors. Savo sprendimą iš pra- 
džių laikys paslaptyje; kitaip visi iš jo tik pasijuoktų. O toliau 
matysim. 

Lauke jau buvo visai šviesu, giedojo strazdai, kažkur kažkas 
birzgindamas bandė užvesti automobilį. Feliksas jautėsi visai 
patenkintas savimi ir dar kartą užsnūdo. 


* 


Tiesą sakant, Feliksas laukė, kad tėvai per pusryčius dar ką nors 
pasakytų apie atostogas, ar bent jau tikėjosi pylos už išsišoki- 
mą vakar vakare. Bet nieko panašaus neatsitiko. Jie elgėsi lyg 
niekur nieko. Sėdėjo prie pusryčių stalo, pasidaliję „Svarbiau- 
sias žinias“, ir skaitė. 

-— Labas rytas, tėti, labas rytas, mama, - pasisveikino Feliksas. 

— Labas rytas, Feliksai, - sumurmėjo abudu. 

Feliksas pasidarė šaltos kakavos, užsitepė marmeladu ban- 
delę ir tylėdamas kramsnojo. Po kurio laiko lyg tarp kitko tarė: 

— Tėti, aš noriu turėti taupomąją knygelę. 

- Hmm. 

— Geroldai, ar girdėjai, ką pasakė tavo sūnus? Galbūt jis, 
kitaip nei tu, išmoks elgtis su pinigais. 

— Gerai, užsuk po pamokų pas mane į redakciją ir abu nu- 
begsime į banką. 

Tai ir viskas, ką tėvas pasakė. Ir tuoj vėl pasislėpė už laikraš- 
čio. Keista. Jis nesistebėjo, kad sūnui staiga parūpo įsigyti tau- 

pomąją knygelę, praleido pro ausis žmonos repliką ir toliau 
ramiausiai skaitė laikraštį. Kažkas čia tikrai ne taip. Feliksas 
nusprendė būti budrus. 

Iš tiesų Felikso tėvas turėjo gerai išmanyti piniginius reika- 
lus, jau vien dėl savo profesijos. Geroldas Bliumas buvo Šėnš- 
tato „Svarbiausių Žinių“ Žurnalistas, atsakingas už visus straips- 
nius, kurie turėjo ką nors bendra su bankais, fabrikais, pinigais 
ir panašiais dalykais - jis vadovavo laikraščio ekonomikos pus- 
lapiui*. Tik, deja, dėl jo išmanymo apie pinigus namie jų dau- 
giau neatsirado. 

— Tu ramiausiai galėtum tuos protingus dalykus, apie kuriuos 
rašai, kartais pritaikyti savo šeimai, - vis sakydavo Felikso ma- 
ma, kai įsižiebdavo ginčas. 

Ponas Bliumas dirbo trečiame „Svarbiausių Žinių“ redakci- 
jos aukšte prie bulvių turgaus. Čia, didžiausioje miestelio aikš- 
tėje, iš tiesų buvo pardavinėjamos bulvės, tiesa, tik šeštadie- 
niais, nes tada vykdavo savaitiniai turgūs. Be to, aikštėje buvo 
dvi telefono būdelės ir daugiaaukštis garažas, kurį pusė šėnšta- 
tiečių mielai būtų nugriovę, nes jis atrodė siaubingai; bet kiti 
ten statydavo automobilius, kai atvažiuodavo apsipirkti, todėl 
ir garažas ten stūksos turbūt dar daugelį metų. Šalia jo siauri 
laiptai vedė aukštyn į Bažnytkalnį. Ten, už nedidelio liepyno, 
dunksojo sena, masyvi XV amžiaus Šėnštato bažnyčia. Visai 
greta stovėjo Kanto gimnazija, kur Feliksas lankė 6a klasę. Baž- 
nytkalnio laiptai buvo tokie plokšti, kad su geru dviračiu ir bū- 
damas bent kiek vikrus galėjai dardėti žemyn iki bulvių tur- 
gaus. Tiesa, tai buvo uždrausta, bet Feliksui dėl to važiavimas 
teikė tik dar didesnį malonumą. Čia buvo įprastas jo kelias, kai 
noredavo aplankyti tėtį. 

Senoji „Svarbiausių žinių“ redakcija buvo pastatyta iš rau- 
dono smiltainio daugiau kaip prieš šimtą metų. Virš įėjimo du 
akmeniniai angelai laikė puošnų frontoną. 

— Tai mūsų mūzos, - sakydavo Felikso tėvas. - Jos mus pabu- 
čiuoja ir mums šauna geros idėjos. 

Feliksas gerai nežinojo, kas tos mūzos, bet puikiai įsivaizda- 
vo, kaip jį prie kompiuterio pabučiuoja angelas. 

Pirmame „Svarbiausių žinių“ redakcijos aukšte buvo kontora. 
Čia galėjai užsiprenumeruoti laikraštį, skųstis, jei žurnalistai pa- 
rašo netiesą arba jei kam nors laikraštis vėlavo per pusryčius, 
nes laiškanešė susirgo gripu. Taip pat paduoti skelbimą*. Pavyz- 
džiui, jei kas norėdavo persikraustyti, skelbdavosi skyrelyje Bu- 
tų rinka: „Ieškau gražaus 3-jų kamb. buto Šėnšt. ar apyl.“ ir pa- 
našiai. Kiti skelbė, kad nori parduoti automobilį, kad susituoks 
arba kad mirė teta Eli. Be to, vitrinose galėjai paskaityti naujau- 
sią „Svarbiausių žinių“ numerį, pritvirtintą smeigtukais. Buvo 
tokių žmonių, kurie šykštėjo leisti dvi markes laikraščiui; juos 
galėjai matyti stovinčius prie vitrinų su bloknotais ir nusirašinė- 
jančius rankinio apskričių lygos rezultatus. 

Felikso galva, vienas kražiausių dalykų „Svarbiausių žinių“ pa- 
state buvo liftas. Tai buvo ne paprastas liftas, o su atvirom kabi- 
nom - vienintelis toks Šėnštate. Kaip ir kaskart, kai aplankyda- 
vo tėtį redakcijoje, Feliksas įlipo pirmame aukšte, nusileido že- 
myn į rūsį, kur ant sienos kabėjo užrašas: Prašom išlipti. Toliau 
važiuoti pavojinga. Jis mažumą pašiurpo, kai tamsoje pro jį pra- 
slinko girgždantys keltuvo dantračiai, vėl užkeldami kabiną, ir 
išlipo trečiame aukšte. Ten jis pastūmė balto stiklo duris ir atsi- 
dūrė prie didelio rašomojo stalo, kitapus kurio sėdėjo dama ryš- 
kiai raudonomis garbanomis, su dviem dideliausiais auskarais 
ausyse. Tai buvo Karola Marks, ekonomikos skyriaus sekretorė. 

— Sveikutis, Feliksai. Smagu tave matyti, - tarė ponia Marks 
ir nusišypsojo iki ausų. 

Tiesą sakant, ji taip elgdavosi visada. Feliksas apskritai dar 
niekad nematė jos surūgusios. Tikriausiai dėl to, kad ponia 
Marks liko netekėjusi - taigi neįprato bartis nei su vyrais, nei 
su vaikais. Feliksas mėgo ponią Marks, jam patiko ir redakci- 
jos popieriaus, dulkių, kvepalų bei grindų vaško kvapas. Čia jis 
jautės kaip namie. Feliksas atlapojo duris su užrašu Geroldo 
Bliumo ekonomikos skyrius ir išvydo įprastą reginį: grindis tė- 

vas buvo tolygiai nuklojęs nuskaitytais laikraščiais, kojas užsi- 
kėlęs ant rašomojo stalo, petim prispaudęs prie ausies ragelį; 
ant kelių gulėjo bloknotas, į kurį jis kažką keverzojo. Ponas 
Bliumas tai vadino „tardymu“ - jis skambindavo kažkokiems 
svarbiems žmonėms, užsirašinėjo, ką jie sakė, ir iš to sukurda- 
vo straipsnį. 

— Hm hm hmm, - murmėjo ponas Bliumas. Ir dar kartą: — 
Hm hm hmmm. Taigi jūs manote, kad žuvų gaišimas Vėžiau- 
pyje su Pulpas ir Ko neturi nieko bendra? Bet iš kurgi dar atite- 
ka kenksmingos medžiagos - gal iš mūsų spaustuvės? - Dabar 
jis pradėjo kalbėti tuo savo ironišku tonu, kurio Feliksas nega- 
lėjo pakęsti. - Taip, ponas daktare Šachtai. Medžiagas ištyrė 
verslo kontrolės tarnyba. - Jis išvertė akis ir kietai sučiaupė lū- 
pas. - Klausykit, ponas daktare Šachtai, „Svarbiausios žinios“ 
nesileis spaudžiamos. Savaime suprantama, aš išspausdinsiu 
straipsnį, kai tik patikrinsime visus faktus. Blogiausiu atveju ir 
be jūsų požiūrio. Viso gero, ponas daktare Šachtai, - giliai atsi- 
dusęs ponas Bliumas numetė ragelį. 

— Labas, Feliksai, ar jau pietavai? — paklausė pasisveikin- 
damas. 

— Taip, - pamelavo Feliksas. - Tėti, kas atsitiko žuvims Vė- 
žiaupyje? 

— Tai tu dar negirdėjai, kad už miesto gaišta žuvys? 

Ne, apie tai Feliksas dar nieko negirdėjo. Vėžiaupis prasi- 
dėjo kitapus Šėnštato miško, vingiavo per senamiestį, o paskui 
suko link pramonės rajono. Čia ir stovėjo popieriaus fabrikas 
Pulpas ir Ko. Pratekėjęs pro jį, Vėžiaupis jau nebebuvo labai 
švarus. Vanduo atrodė rudas ir dvokė. Vis dėlto drumzliname 
bizale tebegyveno žuvys. 

— Apačioje prie užtvankos upė išskalavo tuzinus negyvų upė- 
takių. Vandenyje nustatytas padidėjęs kenksmingų medžiagų 
kiekis, viršijantis leistiną. Gali būti kaltas tik Pul/pas. 

— Apie tai parašysi rytoj, tėti? 

— Rytoj ne, bet kai tik surinksiu visus faktus. Na, eime. 

Tėtis susigrūdo paskutinį sumuštinio kąsnį į burną. 

— Manęs kokį pusvalandį nebus, — sušvebeldžiavo poniai 
Marks, tada abu įlipo į liftą ir nusileido. 

Tuoj po kairei prie „Svarbiausių žinių“ redakcijos, bulvių tur- 
gaus aikštėje, buvo Rialio, Džuzepos Džiampieri ledainė. Va- 
sarą Feliksas čia išleisdavo maždaug pusę savo kišenpinigių. 
Dėl to visų pirma kalti buvo pasakiškai gardūs riešutiniai ledai, 
kuriuos gamino pati ponia Džiampieri, bet truputėlį kalta ir 
jos duktė... Jos vardas Džiana, jai buvo dvylika metų, ji ėjo į tą 
pačią su Feliksu klasę. Feliksui Džiana atrodė linksma, žavi ir 
baisiai landi, deja, ji domėjosi tik vyresniais berniukais, kaip ir 
visos jo klasės mergaitės. 

Už Rialto stovėjo Kredito bankas. Feliksas su tėčiu įžengė į 
klientų aptarnavimo salę. 

— Aha, šiandien su ponaičiu sūnumi! - sušuko jiems vyras už 
langelio. Tai buvo Ingas Fišeris, banko filialo vadovas. 

— Feliksai, kaip tu išaugai! Greičiau nustok augęs, kitaip vis 
atsimuši galva į lubas ir mums reikės statyti naują klientų ap- 
tarnavimo salę. Na, kuo galiu būti judviem naudingas? 

Feliksas nepakentė užuominų apie savo ūgį, nuo kurių suaugu- 
sieji niekaip nesugebėjo susilaikyti. Nes tada jis turėdavo įsivaiz- 
duoti, kaipgi būtų, jeigu jis iš tikrųjų užaugtų toks didelis, kad vi- 
sur galva remtųsi į lubas. Feliksas padėjo rudą voką su savo 234 
markėmis ant langelio stengdamasis atrodyti kuo žvalesnis. 

— Aš norėčiau taupomosios knygelės, - pasakė jis. 

— Labai protinga, - globėjiškai tarė ponas Fišeris. 

— O kiek palūkanų duoda tokia taupomoji knygelė? 

— 2,5 procento ir teisę atsiimti indėlį praėjus įstatymo numa- 
tytam terminui. Nuo 234 markių tiksliai būtų... - Ponas Fišeris 
pamaigė savo kišeninę skaičiavimo mašinėlę. - 5 markės ir 85 
pfenigai po vienerių metų. 

— Betgi tai labai mažai! 

— Tu gali bet kada pasiimti pinigus iš sąskaitos. Tai kaip gry- 
nieji pinigai*. Tačiau jei būtum pasiruošęs padėti pinigus dve- 

jiems metams, gautum jau 4,5 procento, o tai pirmais metais 
būtų... - ponas Fišeris vėl paskaičiavo, - 10 markių 53 pfenigai, 
O po dvejų metų su palūkanomis* ir sudėtinėmis palūkanomis* 
„.255 markės 53 pfenigai. 

- Kąąą7 255 markės po dvejų metų? Šitaip aš juk niekad 
netapsiu turtingas! - sušuko Feliksas. 

Prakeikimas! Kažkaip netyčia išsprūdo. O juk savo didįjį su- 
manymą ketino laikyti paslaptyje. Felikso ausys tirštai nuraudo 
ir atsitiko tai, kas ir turėjo atsitikti: ponas Fišeris ėmė kvatoti. 

Juokėsi kartu ir tėtis: 

— Tapti turtingam, mano mielas Feliksai - ar nemanai, kad 
dar truputėlį ankstoka? 

Feliksą iš pykčio smaugė ašaros. Jis tūžo ant savęs, ant tėvo 
ir ant viso šito prakeikto banko. Jo puikusis sumanymas jau po 
pusdienio baigėsi tuo, kad suaugusiesiems pasirodė juokingas. 
O jis pats sau - irgi. 

— Nenusimink taip baisiai, - bandė nuraminti ponas Fišeris, 
įteikdamas jam taupomąją knygelę. - Kas negerbia pfenigo, 
tas ir talerio nevertas. Tik anksti pradėjęs taupyti, vėliau gali 
praturtėti. Aš jau septynerių metų turėjau savo pirmą taupo- 
mąją knygelę... 

— Ir jūs esate turtingas? 

Visa laimė, kad Feliksui dar šovė į galvą šitas klausimas. Po- 
no Fišerio šypsena sustingo. 

— Hmm, na taip, aš patenkintas. 

Filialo vadovas saldžiai šypsojosi, kai ponas Bliumas tempė 
savo sūnų nuo langelio. 

Feliksas tiesiog kunkuliavo. 

- Eime, nesiraukyk, - tarė tėvas. 

— Tu neturėtum iš manęs šaipytis. Tai buvo bjauru. Be to, 
tokios palūkanos man atrodo tikrai kvailos: taip ilgai laukti ir 
tiek mažai gauti. 

— Atleisk. Aš juk nieko bloga nenorėjau. Reikia pradėti nuo 
mažai, kaip ir viską gyvenime. Bankas negali nieko dalyti do- 

vanai. Jis gi pats pirmiau turi uždirbti palūkanas skolindamas 
pinigus. 

— Bankas skolina mano pinigus? Aš maniau, kad galiu bet 
kada atsiimti, kiek panorėsiu. 

— Tu ir gali. 

— Bet kaipgi, jei jų nebus? 

— Bankas paskolina ne visus pinigus. Jis pasirūpina, kad kiek- 
vienas panorėjęs gautų savo pinigus. Aišku, nėra garantijos, 
kad atgausi tiksliai tą patį dešimties markių banknotą, kurį įmo- 
kėjai. 

— Na, klausyk, aš gi ne kvailas! Aš tik maniau, kad bus daug 
didesnės palūkanos. Tu visada sakydavai, kad pinigai turi dirbti. 

— Jie ir dirba. Būtent tada, kai bankas kitiems žmonėms tei- 
kia kreditus* ir šie juos panaudoja. 

— Ką kitiems teikia? 

— Kreditus. Bankas skolina pinigų žmonėms, kurie tuo metu 
patys neturi pakankamai, kad nusipirktų reikiamų daiktų. 

— Bet tu visada sakai, kad nereikia pirkti to, ko negali sau 
leisti. 

— Iš principo tai teisinga. Bet yra išimčių. Mudu su mama, 
pavyzdžiui, iš banko pasiskolinom daug pinigų, kad nusipirk- 
tume namą. Tai vadinama hipoteka*. Dabar kiekvieną mėnesį 
mokame bankui palūkanas ir po truputį atidavinėjame skolą. 
Taip geriau, nei nuomoti ir kišti pinigus į šeimininko kišenę. 

— O kodėl jūs netaupėt, kad užtektų sumokėti už namą iš 
karto? 

— Kol mes sutaupytume, būtume abu senučiukai, o tu - se- 
niai suaugęs vyras. Bet turėti namą norėjom jau anksčiau, kol 
mūsų nykštukas dar buvo mažas... - pasakė ponas Bliumas ir 
perbraukė ranka sūnui plaukus. 

Feliksas išgąstingai apsidairė. Kelmai Žino, kas čia tėvui stai- 
ga užėjo. Glostyti jį gatvėje. Tik betrūko, kad pabučiuotų! 

— Tai kiekgi mes mes turime skolos? - paklausė atsargiai. 

— Apie 250 000 markių. Bet nepasakok visiems. 

— O kas, jei mes negalėtume apmokėti skolos... 

Feliksas matė, kaip apsiniaukė tėvo veidas. 

— Mes viską gerai apskaičiavom. Viskam savas laikas. 

— Bet aš visai nenorėjau to pasakyti. Tik norėčiau žinoti, kas 
atsitinka, kai tas, kuriam bankas paskolina mano pinigus, ne- 
gali jų grąžinti. 

— Tuomet ponas Fišeris turi pasirūpinti kompensacija. 

— O jeigu nepavyksta? 

— Tada bankas bankrutuoja* ir turi užsidaryti. Laimei, prak- 
tiškai to beveik nepasitaiko. Kiti bankai padeda tam, kuris ban- 
krutuoja. Dėl to gali būti visiškai ramus... 

Tačiau Feliksas visai nebuvo ramus, tik dėl kitų priežasčių, 
nei manė tėvas. Bankas jam buvo nė motais. Jį slėgė rūpestis, 
kad galbūt tėvai turi ypač didelių sunkumų su pinigais. Gal atos- 
togos ir namas su tuo susiję? Prie frontono su dviem angelais 
tėvas dar kartą atsisuko ir paklausė: 

— Sakyk, ar tu tikrai nori būti turtingas? 

Feliksas metė kupiną rimtumo žvilgsnį ir tvirtai linktelėjo. 

Kraipydamas galvą tėvas pakilo į redakciją. 


ANTRAS SKYRIUS 


Nuosavybė yra vagystė 


Anksčiau Feliksas dažnai liūdėdavo, kad neturi brolio ar se- 
sers. Su broliu ar seserim gyvenimas būtų paprastesnis, galvo- 
davo tuomet. Jis pavydėdavo visiems vaikams, kurie kambary- 
je miega ne po vieną ir lovoje dar gali pasakoti kits kitam šiur- 
pias istorijas. 

Dabar jam buvo gerai taip, kaip yra. Bent rami galva. O be 
to, jis turėjo Pėterį. 

Pėteris Valzeris buvo geriausias Felikso draugas ir ėjo su juo 
į tą pačią klasę. Abu baisiai susidraugavo, nors buvo tokie skir- 
tingi, kiek tik apskritai gali skirtis du berniukai. Feliksas klasė- 
je buvo didžiausias, Pėteris — antras iš mažiausių. Feliksas ne- 
mėgo daug šnekėti, bet mielai skrajodavo padebesiais. Užtat 
Pėteris nenustygdavo vietoje. 

— Reikia ką nors nuveikti, kitaip gyvenimas pasidarys per daug 
nuobodus, - sakydavo jis. Ir dar sakydavo, kad Feliksas prapul- 
tų, jeigu Pėteris retkarčiais nepažadintų jo spyriu į užpakalį. 
Toks tad buvo Pėteris. 

Mokykloje Feliksui sekėsi visai gerai. O kadangi nuo dešim- 
tų savo gyvenimo metų turėjo nešioti akinius, klasėje jį pravar- 
džiavo Profesorium. Feliksui tai atrodė gana kvaila, bet jei gauni 
tokią pravardę, tai jau nenusikratysi. O Pėteris buvo laimingas, 
jei iš matematikos, vokiečių ar anglų negaudavo kuolo ir nelik- 
davo sėdėti antriems metams. Feliksas nemėgo sportuoti, o Pė- 
teris buvo 100 metrų plaukimo krūtine miesto jaunių čempio- 
nas. Ir taip toliau. Nepaisant to, jie buvo neišskiriami draugai 
ir susitikdavo kasdien. Abu grojo mokyklos orkestre. Feliksas 
klarnetu, Pėteris kontrabosu. 

— Mažiausias vyras su didžiausiu instrumentu, - sakydavo po- 
nia Bėm-Bevark, mokyklos orkestro vadovė. 

Pėterio tėvai turėjo degalinę apačioje prie posūkio, kur Kal- 
no gatvė įsiliejo į Pagrindinę. Čia galėjai ne tik prisipilti ben- 
zino, bet ir nusipirkti laikraščių ar šokolado arba nuplauti au- 
tomobilį. Be to, ponas Valzeris remontavo dviračius, jei atsi- 
laisvindavo stipinai arba nustodavo veikusios pavaros. Pėte- 
ris turėjo brolį ir seserį: Robertui buvo aštuoniolika, o Patri- 
cijai - šešiolika. Pėteris dažnai skųsdavosi, jog vyresni broliai 
ir seserys esą grynas vargas. Bet iš tikrųjų tai jam visai patiko. 
Pavyzdžiui, iš Roberto Pėteris išmoko visko, ką reikia išma- 
nyti apie kompiuterį; broliui priklausė naujutėlaitis nešioja- 
mas kompiuteris, kuriuo naudotis Pėteris mokėjo tikrai ne 
blogiau už Robertą. 

Iš savo kambario Feliksas matė Pėterio langą. O kai Pėteris 
labai garsiai sušvilpdavo, susikišęs burnon pirštus, jį galėjai net 
išgirsti. 

Po istorijos su taupomąja knygele Feliksas nusprendė atskleisti 
Pėteriui savo didelius planus - šis buvo vienintelis, jo galva, ver- 
tas pasitikėjimo. Abu sutarė susitikti kitą dieną po pamokų, ir 
tuoj po pietų draugas su dviračiu stovėjo prie Felikso durų Kal- 
no gatvėje. Kaip visada jis vilkėjo savo mėlyną kombinezoną. 

— Sveikas, Feliksai! Tu pasiruošęs? 

— Sveikas! Viskas gerai! 

— Na, tai važiuojam į plytinę. 

— Oke!, aš tik pasiimsiu dviratį. 

Nuo Bliumo namų Kalno gatvė kilo stačiai į viršų. Už ko- 
kio šimto metrų ji baigėsi nedidele automobilių stovėjimo aikš- 
tele. Čia kelias buvo užtvertas buomu, kad jokios mašinos be 
leidimo negalėtų važiuoti į Šėnštato mišką. Už buomo prasi- 
dėjo smėlio takas, iškart vingiuojantis aukštyn prie seno ma- 
ro kryžiaus; jį daugiau kaip prieš 300 metų pastatė Šėnštato 
gyventojai, dėkodami Dievui už maro pabaigą mieste, kaip 
buvo iškalta paminklinėje lentoje. Nuo maro kryžiaus kelias 
visą laiką leidosi Žemyn ir dviratis neminamas galėjo riedėti 
iki pat plytinės. 

Plytinė buvo slapta abiejų berniukų valda. Jau daugelį metų 
niekas čia nebedegė plytų. Bet viskas, ko anksčiau tam darbui 
reikėjo, dar buvo išlikę. Pavyzdžiui, duobė, iš kurios anuomet 
kasdavo molį. Ji virto pusiau užžėlusiu ežeriuku, jo krantuose 
perėjo antys. Seni vagonėliai, kadaise vežioję molį, surūdiję ir 
sunykę stovėjo ant lenktų bėgių. Fabriko cechas su iškultais 
langais dar nebuvo sugriuvęs; viduje seni, tepaluoti laiptai ve- 
dė į nediduką pastogės kambarį. Pėteris su Feliksu jį praminė 
„šefo kambariu“. Jie įsivaizdavo, kad anksčiau čia dirbdavo ply- 
tinės direktorius. Net langai dar buvo sveiki, o kampe stovėjo 
sena geležinė krosnelė, kurią jie pasikurdavo, kai lauke būda- 
vo šalta. 

Feliksui nebuvo nieko geriau, kaip sėdėti su Pėteriu šefo kam- 
baryje, kai lauke pliaupia lietus, klausytis spragsinčios krosnies, 
šnekučiuotis arba tylėti ir galvoti, ką gi dar jiedviems iškrės gy- 
venimas. 

Šis antradienis buvo tikra plytinės diena. Feliksui rodės, lyg 
vakarykštis lietus būtų nugiedrijęs orą: buvo beveik vasariškai 
šilta, švariai nupraustame danguje spindėjo saulė, čiulbėjo 
paukščiai, šviežia žaluma viliojo Šėnštato miškas. Niūrios min- 
tys sklaidėsi it vėjui papūtus. 

— Turi rūpesčių? - paklausė Pėteris, kai abu slėpė dviračius 
už šeivamedžių krūmų. 

— Tėvai vėl susipyko dėl pinigų, - atsakė Feliksas. - Mūsų 
atostogų kelionė į Švediją nuėjo šuniui ant uodegos. Per atos- 
togas turėsiu sėdėti namie. 

— Tai gerai. 

Feliksas loštelėjo. 

— Kaip - gerai? Gal tu iš proto išsikraustei? 

— Visai ne. Jei lieki čia, tai mes galėsim ką nors sumąstyt. 
Jeigu išvažiuotumėt į Švediją, man visas atostogas reikėtų kiurk- 
soti su Robertu ir Patricija. Nee, ačiū! 

Apie tai Feliksas net nepagalvojo: Pėteris su savo tėvais dar 
niekad nebuvo per atostogas iškeliavę. Degalinė visada turėjo 
dirbti, ypač vasarą, kai į Šėnštatą prigužėdavo turistų. 

— Degalinei nėra žodžio „atostogos“, - visada sakydavo po- 
nas Valzeris. 

Feliksas nusprendė kol kas neliesti šios temos. 

— Ar nemanai, kad pavasario vėjas žadina alkį? - staiga pa- 
klausė Pėteris. 

— Na, nežinau... - atsiliepė Feliksas. 

Tačiau puikiai suprato, ką Pėteris turi galvoje. Priešais plyti- 
nę tekėjo Vėžiaupis. Čia vanduo dar buvo tyras ir skaidrus, o 
pats upelis daugiausia tokio pločio, kad įsibėgėjęs galėjai per- 
šokti. Vėžiaupyje tikrai buvo vėžių, dėl to jis tikriausiai taip ir 
vadinosi; tačiau visų pirma jame knibždėte knibždėjo gražių, 

didelių upėtakių. O Pėteris buvo tikrų tikriausias žvejys. Upė- 
takius jis galėdavo gaudyti plikomis rankomis, ir Feliksas visad 
savęs klausdavo, kaip tai išvis įmanoma. Vis dėlto jis jausdavo- 
si nejaukiai, draugui traukiant upėtakius. Jam buvo gaila Žuvų, 
kai jos paskui gulėdavo ant žolės be vidurių ir spoksodavo į jį 
negyvomis akimis. 

Be to, žvejoti, aišku, buvo uždrausta. Leidimą žvejoti buvo 
pirkęs senasis ponas Bekeris iš priemiesčio ir niekas kitas ne- 
turėjo teisės gaudyti upėtakių. 

— Nebūk bailys, - tarė Pėteris. - Senis Bekeris pirmiau turi 
mus sučiupti. Be to, leidimo Žvejoti jis visai nenusipelnė. Nuo- 
savybė* yra vagystė, kaip sako Robertas. 

Pėterio brolis kaip tik išlaikė abitūros egzaminus ir mokėjo 
daug protingų posakių. Ir ne visai protingų. Feliksas nusijuokė 
ir papurtė galvą. 

- Jei nuosavybė yra vagystė, tai tada viskas vagystė. 

— Taip ir yra, - atkirto Pėteris. - Turėtum galvoti šitaip: kas 
sukūrė upėtakius? Gerasis Dievas. O kam jis upėtakius sukūrė? 
Išalkusiems žmonėms. O kas išalkę? Mudu. Tai visai paprasta. 

— Jei visi alkani Žmonės čia Žžvejotų, tai Vėžiaupis greitai bū- 
tų švariai išgaudytas. Todėl ir reikia, kad daiktai kam nors pri- 
klausytų, kitaip nieko nebeliktų, ką galima būtų vogti. Juk Io- 
giška. Mano tėtis sako, kad anksčiau, kai mokiniai dar patys 
turėdavo pirktis vadovėlius, daug labiau juos tausodavo. Kas 
priklauso visiems, tas nepriklauso niekam. 

— Labai protingai pasakei, pone Profesoriau. Tu mane įtiki- 
nai: jei nėra nuosavybės, nėra ir vagystės. Ir priešingai — be 
vagystės nebūtų nuosavybės. Jei mes jų nenukniauksim, tai se- 
nis Bekeris net nežinos, kokie upėtakiai jam priklauso. O dar 
mano mama sako, kad Bekeris - tikras kiaulė ir kad prisigėręs 
muša savo žmoną. Taigi mes teisingumo ranka, argi ne taip? 

Feliksas norėjo atsakyti, kad nereikia ieškoti teisybės netei- 
sybėje, kaip mėgo kartoti jo tėvas. Tačiau savo abejones pasili- 
ko sau, nes Peteris dar iš tikrųjų pamanys. jog jis bijo. 

Jiedu atsargiai slinko palei upelio krantą. Abu rūpestingai 
stengėsi neužminti ant traškančių šakų ir neišbaidyti Žuvų. Bro- 
vėsi per krūmus, meldus ir gervuogių šakas iki senutėlio gluos- 
nio. Tarp jo šaknų vanduo buvo išplovęs kiaurymę ir čia buvo 
geriausia vieta plikomis rankomis gaudyti upėtakius. 

Berniukai atsiklaupė ant samanų ir atsargiai apieškojo van- 
dens paviršių. Iš pradžių pro šviesos ir šešėlių raibuliavimą ban- 
gelėse nieko negalėjo atskirti. Staiga Pėteris sušnypštė: 

- Ššš. Ar matai ten, apačioj, milžiniškas kąsnis?! 

Feliksas nusėlino kokius dvidešimt žingsnių pasroviui. Tada 
du sykius stipriai treptelėjo. Išgirdęs traškesį, upėtakis išsigan- 
do ir kaip strėlė šovė tiesiai į kiaurymę po gluosniu. Tai buvo 
mirtina klaida. Pėteris jau laikė rankas vandeny. Akimirksniu 
pastvėrė, ištraukė spurdantį upėtakį ir kišeniniu peiliuku per- 
pjovė žiaunas. Žuvis buvo didesnė už Pėterio dilbį. Jis perpjo- 
vė žuviai pilvą, išėmė vidurius ir numetė ją į pamiškę. 

Tokiu pat būdu Pėteris sugavo ir antrą, šiek tiek mažesnį upė- 
takį, tada jiedu grįžo prie plytinės. Pasirinko eglinių žabų ir 
netrukus prie buvusios stovėjimo aikštelės spragsėjo nedidelis 
laužiukas. Iš kombinezono kišenės Pėteris išsitraukė skiautę 
aliuminio folijos, suvyniojo abu upėtakius ir pastūmė į ugnį. 

Atėjo laikas ramiai pasišnekėti. 

— Aš noriu tapti turtingas, - pradėjo Feliksas be didelių užuo- 
lankų. 

— Puiki mintis. O kaip? 

Feliksas papasakojo istoriją apie taupomąją knygelę ir kaip jis 
banke supyko ant savo tėvo. Kai baigė, Pėteris prapliupo juokais. 

— Negali būti! Praturtėti turint taupomąją knygelę - tai juo- 
kinga! Taip niekada nieko nebus. 

— Na, aš manau, šiaip, iš pradžių. Vis tiek tai geriau negu 
nieko. Taip ir tėtis sako. 

— Tėvų šnekų nereikia klausyti, - atsiliepė Pėteris. - Turtin- 
gais tampama visai kitaip. Pradedama indų plovėju... 

— Indų plovėju? Aš noriu praturtėti, o ne plauti indus. 

— Oi, žmogau, kur tavo protas, juk nesiūlau tau plauti namie. 
Namie, šiaip ar taip, reikia plauti ir geriausia - nuo to išsisukti. 
Ne, pirmiausia pradedi kur nors dirbti, viešbutyje arba restora- 
no virtuvėje. Pavyzdžiui, skuti bulves. Arba plauni lėkštes. Pi- 
nigus, kuriuos uždirbi, taupai ir paskui nusiperki fabriką, tada 
dar vieną, ir braukšt - tampi milijonieriumi. Pats mačiau per 
televizorių. 

— Skamba lyg pasaka. Be to, „Baltajame kryžiuje“ yra indap- 
lovė. Jiems nereikia indų plovėjo. 

— Neįsikąsk to kvailo indų plovimo. Tai tik pavyzdys. Aš kal- 
bu apie patį principą. Tiesiog mums reikia susirasti darbą, ku- 
rio šiaip niekas nesiima ir kuris leistų uždirbti pinigų. O tada 
matysim. 

— Mums? Tu ką tik pasakei „mums“? 

— Na, aišku, be manęs tu prapulsi. Be to, aš irgi noriu būti 
turtingas. Mergaitėms patinka tiktai turtingi vaikinai. Tam tu- 
rime visas vasaros atostogas. Mes visus perspjausim. 

Laužas smagiai įsiliepsnojo. Pėteris apvertė upėtakius ant 
kito šono, kad vienodai iškeptų. 

— O kuo, tavo manymu, turim užsiimti, jei neplausim indų? 

— Reikia pagalvoti, ką gerai mokam. Ką tu moki? 

— Matieką. 

— Pamiršk. Vienintelis darbas, kur galima panaudoti mate- 
matiką - tai duoti pamokas atsiliekantiems. Tačiau tėvai nori 
mokytojų, ir ne jaunesnių kaip šešiolikos. Be to, aš mokyti ne- 
galėčiau. Man pačiam reikia pagalbos. Taigi toliau. Ką tu dar 
moki? 

— Groti klarnetu. 

— Ar gerai? 

— Na, reikėtų vėl parepetuoti. 

— Vadinasi, nieko nebus. Ką dar? 

Feliksas įtemptai suko galvą. 

— Šienauti pievelę, - ištarė. - Galėčiau paklausti ponios Gab- 
rielės, ar leistų nušienauti jos pievelę. Ji amžinai skundžiasi 

mano mamai, jog neaprėpia savo didžiulio sodo. Esą piktžolės 
keroja jai virš galvos. 

Ponia Gabrielė, dantų gydytoja, gyveno Kalno gatvėje prie 
pat jų. Pėteris pritariamai kilstelėjo vieną antakį. 

- Štai, prašom, tai jau visai naudingas pasiūlymas... 

— Bet taip mes irgi nepraturtėsim. Gabrielės pievelė auga 
per lėtai. Kol baigsis vasaros atostogos, galėčiau šienauti lygiai 
tris kartus... 

— Tuomet dar truputėlį pasuk smegenis. Kalbam ne tik apie 
jūsų kaimynę. Pjausi žolę daugeliui žmonių. Think big, sako 
Robertas. 

— Bet negi visų klausinėsiu: „Ar galiu nušienauti jūsų pieve- 
lę?“ Dauguma, šiaip ar taip, šienauja patys. 

— Reikia reklamos*, supranti. Reklamos! - Pėteris visai įsi- 
smagino. 

— Reklamos? 

— Aišku! Tavo tėvas juk žurnalistas. Ar niekad negirdėjai apie 
skelbimus? Jei šiais laikais nori ko pasiekti, reikia reklamuotis. 

— Nieko nebus. Skelbimai baisiai brangūs. Mažutis plotelis 
laikraštyje kainuoja daugiau kaip šimtą markių. Tėtis sakė. 

— "Tu turi ne tik žurnalistą tevą, bet ir draugą, ir dar tokį, 
kurio tėvams priklauso degalinė... 

Dabar Feliksui atsivėrė akys. 

— Tikrai, šalia kasos jūs turit skelbimų lentą, kur kabo daug 
lapelių. Ten ir mama kartą kabino skelbimą, kai norėjo par- 
duoti mano seną vaikišką dviratuką... 

— ...1r ant tos lentos mes pakabinsim skelbimą, kur bus para- 
šyta, kad Feliksas Bliumas ir Pėteris Valzeris per atostogas kiek- 
vienam norinčiam Šėnštate šienaus pievelę už penkias markes. 
Argi ne mintis? 

— Puiki mintis. 

Abu berniukai sukirto rankomis ir nusijuokė. Jie jau ruošėsi 
kibti į iškepusią žuvį, bet staiga išgirdo pamiškėje kažką trekš- 
telint. 

— Perkuūunėlis, čia kažkas ateina, - sušnibždėjo Pėteris. — 
Dingstam. 

Feliksas dar bandė išgriebti iš ugnies upėtakius, bet tik nusi- 
degino pirštus. 

— Užteks terliotis, - sušnypštė Pėteris. 

Pro surūdijusias stumdomąsias duris jie prasispraudė į plyti- 
nę, užlėkė laiptais viršun ir pasislėpė šefo kambaryje. Pačiu lai- 
ku - iš pamiškės išniro senis Bekeris su meškeriotojo krepšiu 
per petį. Pamatęs laužą jis ėmė šėlti. 

— Prakeikti valkatos! - suriko ir jo balsas užsikirto. - Laužą 
miške kūrena. Tuoj aš jus pričiupsiu! 

Senis grėsmingai mosikavo savo meškere. Pro murzinus šefo 
kambario langus Feliksas matė, kaip Bekerio plikę su keletu 
žilų plaukų išmušė raudonis. Dabar jis pastebėjo Žuvis. 

— Ašjus atpratinsiu brakonieriauti. Net jei šunimis turėčiau 
užpjudyti. Čia tik aš turiu teisę žvejoti ir niekas kitas. Prakeikti 
pašlemėkai! Na, palaukit, kitą kartą pasiimsiu savo medžiokli- 
nį šautuvą. 

Feliksas su Pėteriu nedrįso net kvėptelėti. Bet kurią akimir- 
ką Bekeris galėjo užklupti juos plytinėje. Laimei, jam tokia min- 
tis nekilo. Jis sutrypė laužo žarijas auliniais batais, pasistvėrė 
pagalį ir ištraukė suvyniotus upėtakius. Abu paketėlius įsimetė 
į žalią meškeriotojo krepšį ir plūsdamasis nuplumpino. 

Kurį laiką abu berniukai dar patupėjo savo slėptuvėje, tada 
nulipo žemyn. 

— Senas sukčius, - keikėsi Pėteris. - Mūsų žuvys dabar būtų 
jau visai iškepusios. 

— Nuosavybė yra vagystė, - atsakė Feliksas, žiūrėdamas į rūks- 
tančius nuodėgulius. Paskui jie išsitraukė iš už šeivamedžių krū- 
mų savo dviračius. 

Į kalną abu mynė tylėdami. Viršuje ant kalvos keteros Felik- 
sas tarė: 

— Peteri, manai, kad pajėgsim? 

Pėteris iš pradžių nužvelgė draugą tarytum klausdamas. Pas- 
kui plačiai išsišiepė: 


RU JA 


'p J 
0 


PO 
> 
„Midus 
Kš 
ITA 


— Aišku, pajėgsim! 

— Tai tapsim turtingi? 

— Neapsakomai turtingi! 

Feliksas ilgiau nesitvėrė savo kailyje. Juk pavasaris, be to, jis 
turi draugą ir savo sumanymą, kuris turi būti sėkmingas. Kaip 
greitai viskas keičiasi. Feliksas sustaugė iš laimės: 

Pėteris ėmė plyšoti kartu, net miškas aidėjo. O senis Bekeris 
tuo tarpu tikriausiai negalėjo atsistebėti. Garsiai rėkaudami jie 
grįžo į miestą. 

Tądien Feliksas ir jo tėvai pirmąkart šiais metais valgė lauko 
terasoje. Tuopose giedojo strazdai, o Felikso oda vis dar kve- 
pėjo laužu ir plytine. Paskutiniai raudonos saulės spinduliai krito 
ant vakarienės stalo. 

- Ar jau nusprendei, ką veiksi per atostogas, dabar, kai mes 
niekur nevažiuojame? - paklausė mama, kai Feliksas sukimšo 
paskutinį sumuštinį su sūriu. - Galėtum aplankyti senelius Štut- 
garte. 

— Ne, ne, - greit atsiliepė Feliksas. - Nereikia, man nebus 
nuobodu. 

Mama turėjo dar keletą pasiūlymų: jis galėtų išvažiuoti su 
parapijos jaunimu arba aplankyti pusseserę Švarcvalde. Bet Fe- 
liksas visus siūlymus atmetė: 

— Ne, ne, labai ačiū. Aš geriau liksiu čia. Mudu su Pėteriu 
kai ką sumanėm. Ir nenuobodžiausim, tai jau tikrai. 

— Gal pasakysi, ką judu sumanėt? 

Feliksas delsė. 

— Nieko ypatinga. Truputį padirbėti. 

— Dirbti per atostogas? Ką tai galėtų reikšti? - paklausė tė- 
vas. - Gal tai susiję su tavo noru praturtėti? 

Feliksas išraudo ir išklojo tėvams viską, ką jiedu su Pėteriu 

aptarė šią popietę plytinėje. Kai baigė, tėvas pritariamai švilp- 
telėjo: 

— Rimtas sumanymas. Puiku. 

„Puiku“ - iš tėvo tai jau nepaprastas pagyrimas, pamanė Fe- 
liksas. Užtat mama nutaisė susirūpinusį veidą. 

— Nežinau, ar gerai, kai dvylikamečius užvaldo pasipelnymo 
manija. Ir tik dėl to, kad tėvai nemoka elgtis su pinigais... 

— Bet, Renata, - pasakė tėvas, - tu tik neperdėk. Man atro- 
do, gerai, jei Feliksas anksti įpras dirbti. O truputis pinigų tik- 
rai nepakenks. Man labai patinka jūsų planas, Feliksai. Galbūt 
kada nors tu būsi miklesnis tokiuose reikaluose nei mes. 

Mama kostelėjo ir tarė: 

— Na, jei jau taip labai reikia, galėtum bent jau pradėti nuo 
mūsų pievelės. Ji seniai laukia nesulaukia nušienaujama. 

— Puiku, rytoj nupjausiu iš pat ryto. Galėčiau užsidirbti ir 
kitais būdais, pavyzdžiui, tvarkyti savo kambarį, valyti dulkes, 
eiti apsipirkti... 

—.Ohoho! Pelno troškimas jau tiesia čiuptuvus! Ne, mano 
mielas sūnau. Už atliktas pareigas mes pinigų nemokėsim. Ki- 
taip aš greitai pareikalausiu penkių markių už vakarienę. Iš kiek- 
vieno. Taip pat ir už skalbimą, ir už lyginimą. Ar norit namie 
įvesti lupikautojų santvarką? 

Feliksas paklausė savęs, kas galėtų būti ta „lupikautojų san- 
tvarka“, bet nusprendė verčiau nesigilinti: 

— Tėti, ar iš tiesų mergaitėms patinka tik turtingi vyrai? 

Tėvas nepratarė nė žodžio, užtat mama prunkštelėjo. 

— Kaip tau tokia mintis šovė į galvą? 

— Sakė Pėterio brolis. 

— Na, tas vaikinas ir sugalvoja. Štai ką aš tau pasakysiu: jei 
mergaitėms patiktų tik turtingi vyrai, tai tavęs netgi nebūtų, 
sūnau. Kai aš susipažinau su tavo tėčiu, jis buvo varganas kaip 
bažnyčios pelė. Net neįstengdavo po kino manęs pakviesti va- 
karienės. Manau, jei aš jau tada nebūčiau vertusi knygų, mes 
studijuodami būtume paprasčiausiai mirę iš bado. Ne ne, mesk 

iš galvos tą mintį apie turtingus vyrus. Ir apskritai, —- pridūrė 
dabar jau rimtai, — tėtis tau leido kartu su Pėteriu užsidirbti 
pinigų. Gerai. Bet įsidėmėk, ką sako amerikiečių patarlė: Mo- 
ney can't buy happiness - laimės už pinigus nenusipirksi. Įsikalk 
tai į galvą. Ir tu taip pat, Geroldai. 

— Kaip tik tu turi tai pasakyti, - atsiliepė tėvas. 

Feliksas juto, kad vėl artinasi audra. Todėl mikliai įsikišo: 

— Tai kokie tada vyrai patinka moterims? 

Ponia Blium atidžiai pažvelgė vyrui į akis ir tarė: 

— Vyrai turi būti rūpestingi, dėmesingi, paslaugūs, protingi, 
švelnūs, gerai atrodyti... Ir turi žinoti, ko nori. 

— Ar jie turi norėti pinigų? 

— Aš nekenčiu vyrų, kurie apie nieką daugiau negalvoja, tik apie 
pinigus. Vyrai turėtų suvokti, kam jie iš viso atėjo į šį pasaulį. 

Feliksas stebėjosi. Jeigu jau taip, tai kodėl gi jo tėvai amžinai 
skundėsi, kad trūksta pinigų? Bet savo mintis jis verčiau pasi- 
laikys sau. 

"Tuo tarpu ėmė temti ir Feliksas užsinorėjo miego. Jau žen- 
giantį per terasos slenkstį tėvas pašaukė jį atgal. 

— Ak, beje... - jis reikšmingai pakėlė akis į vakarėjantį dan- 
gų. - Tas, kuris nori pradėti savo verslą, turėtų kiek įmanyda- 
mas liautis brakonieriavęs. Žmonės mėgsta tik garbingus vers- 
lininkus. 

Feliksas jautė, kaip užkaito ausys. 

— Iš kur aš tai Žinau, tuoj pasakysiu. Pirmiausia tavo tėtis — 
žurnalistas. Būti informuotam - mano profesija. O prieš užda- 
rant redakciją šiandien pas mus įvirto senasis Bekeris. Esą miš- 
ke vėl įniko lankytis Žuvų vagys, jie net išsikepė porą jo upėta- 
kių. Ir dar rekavo, girdi, miesto valdyba turinti pagaliau ko nors 
imtis prieš tuos valkatas. Kad paskubintume, privalome apie 
tai parašyti straipsnį. Kitaip jis viską išspręs medžiokliniu šau- 
tuvu. Kolegos jį išmetė lauk. Dėl dviejų upėtakių niekas straips- 
nio nerašo. Tačiau kai grįžau namo ir viskas kvepėjo kaip rū- 
kykloje, padariau savo išvadas. Pagalvok: jei tave užtiks bra- 

konieriaujant, užsitrauksi baisią nemalonę, ir ne tik tėvų. Taigi 
geriau palik tai ateičiai. 

Feliksas mėgino išstenėti pasiteisinimą: esą jis pats visai ne- 
žvejojęs, bet tėvo tai nesuminkštino. 

— Vagis ir užtarėjas - abu labu tokiu. Senose patarlėse slypi 
daug tiesos... 

„Taip, ir aš vieną žinau, - norėjo išdrožti Feliksas. - Nuosa- 
vybė yra vagystė.“ Bet pamanė, kad verčiau patylėti. Tėvas kal- 
bėjo taip iš aukšto. O tai reiškė, kad dabar jis nenuspėjamas. 

— Ir dar šis tas, sūnau. Didelė nuodėmė kepti upėtakius, 
kai neturi tinkamų priedų. Be lydyto sviesto jie netgi neskanūs. 
Truputis migdolų ir griežinėlis citrinos irgi nepakenktų. Kas 
nori tapti verslininku, turi mokėti gyventi. 

Feliksas su palengvėjimu nusišypsojo. Iš tiesų jo tėtis visai 
neblogas. Bent jau kartais. 


TREČIAS SKYRIUS 


Klientas visada teisus 


Kitą popietę Valzerių degalinės skelbimų lentoje kabėjo nau- 
jas baltutėlis popieriaus lapelis, kur buvo parašyta: 


Mes nušienausime Jūsų pievelę už penkias markes. 
Pėteris Valzeris, Feliksas Bliumas. Tel. 21 99 67, 34 56 70 


Feliksas surinko tekstą kompiuteriu palėpės kambaryje, kur 
visada dirbdavo mama, kai versdavo knygas iš anglų kalbos. 

Pirmas penkias markes abu užsidirbo dar tą pačią dieną Bliu- 
mų šeimos sode. Jiedu, ką tik baigę, ilsėjosi terasoje gurkšno- 
dami šaltą arbatą, kai suskambo telefonas. 

— Dabar aš iš tiesų stebiuosi, - pasakė ponia Blium, išėjusi į 
lauką. - Skambino ponia gydytoja Gabrielė. Ji perskaitė jūsų 
skelbimą pildamasi benziną ir dabar paskambino iš darbo. Sa- 
kė, kad galit nieko nelaukę pradėti šienauti jos pievelę. Žo- 
liapjovė stovi sandėliuke, durys neužrakintos. 

— O ką aš sakiau? - pareiškė Pėteris. - Reklama! 

Abu nudrožė į ponios Gabrielės sodą. 

Sodas verkiant prašėsi sodininko rankų: ligustrų gyvatvorė 
metų metais nekarpyta, palei terasą vešėjo dilgėlės, o pati veja 
pavirtusi vilnijančiu ryškiai geltonu pienių kilimu. Feliksas at- 
vėrė girgždančias medines duris ir tuoj pamatė, kad penkias 
markes uždirbti bus nelengva. Žoliapjovė atrodė kaip didžiulis 
surūdijęs griozdas. Kol ją išsitraukė, ant jų užvirto stirta tuščių 
dėžių nuo vaisių ir veidus aplipo voratinkliai. 

— Nebloga pradžia, - piktinosi Pėteris. - Manau, reikėtų pa- 
reikalauti priemokos už purvą. Tikra kiaulidė. 

— Apie savo klientus arba gerai, arba nieko, - priminė Feliksas. 

— Taip, žinau. Klientas visada teisus. Nesvarbu, ar jis sveiko 
proto. 

Feliksas pamėgino griozdą užvesti. Bet tai pasirodė ne taip 
jau paprasta: kiekvieną kartą, patraukus starterio dirželį, apa- 
ratas išleisdavo tik apgailėtiną „brr-b-b-b“. 

— Nagi, leisk man, - prišoko Pėteris, apsuko žoliapjovę, nu- 
kėlė dangtelį ir sudejavo: 

— Nė lašo benzino! Na ir keistuolė ta ponia dantų santechni- 
ke. Jai tikrai pasisekė, kad turi reikalą su dviem specialistais. 

Pėteris nulėkė į degalinę ir po dešimties minučių grįžo su 
benzino bakeliu. Jie supylė benziną į žoliapjovę ir iš tiesų — 
pabaisa pradėjo tarškėti. Feliksas ryžtingai stūmė ją į priekį, 
negailestingai kapojo pienes ir saulutes, paskui nuburzgė į jau- 
nas dilgėles. Pabaisa baisiai kriokė ir spjaudėsi dūmais. Felik- 
sui rodės, kad kuo ilgiau jie dirba, tuo labiau žoliapjovė rūksta. 

Staiga pasigirdo baisus pokštelėjimas, iš motoro pakilo tirš- 
tas juodų dūmų debesis, paskui pabaisa du ar tris kartus gailiai 


NIKOLAUS PIPER B FELIKSAS FINANSININKAS 29 


sukaukė ir galiausiai nutilo. Feliksas išsigandęs spoksojo iš pra- 
džių į rūkstantį griozdą, paskui į pusiau nupjautą žolę. 

— Ar tu tikras, kad benziną supylei ten, kur reikia? - paklau- 
sė draugą. 

— Na, klausyk, kuo tu mane laikai? Šykščiai senai ožkai ne- 
derėjo pakišti mums tokio laužo! Pati kalta, jei jis sulūžo. Lyg 
nepakankamai uždirbtų. Atlyginimas mums, suprantama, pri- 
klauso. 

Išgirdusi trenksmą, uždususi atlėkė ponia Blium. Pamačiusi, 
kas nutiko, stebėdamasi purtė galvą. Tada nuėjo paskambinti 
ir netrukus grįžo su keista šypsenėle lūpų kampučiuos. 

— Yra viena taisyklė, kurią verslo žmonės turėtų įsisąmonin- 
ti, - pradėjo ji užuolankom. — Niekada kitų žmonių nelaikyk 
kvailesniais už save. Žinot, ką pasakė ponia Gabrielė? Ką, jie 
išsitraukė seną griozdą? Bet kodėl? Juk ta dėžė nenaudojama 
jau dešimt metų. Visa laimė, sakė ji, kad motoras neišlėkė į 
orą. Ir kodėl jūs nepaėmėt naujos žoliapjovės, kuri stovi po 
dešinei prie pat įėjimo? Tai ką dabar pasakysit, ponai? 

Feliksas nepakentė, kai suaugusieji imdavo kalbėti su ironi- 
ja, todėl nesakė nieko. 

— Ak, ir dar šis tas: Jei pajėgsit nugabenti seną griozdą į me- 
talo laužą, uždirbsit dar penkias markes, taip pažadėjo ponia 
Gabrielė. 

Vėliau, kai pievutė jau buvo nušienauta, o sena žoliapjovė at- 
sidūrė pas metalo laužo supirkėją Slėnio gatvėje, Peteris tarė: 

— Vis dėlto ji kvaila. Prakeiktą daiktą pastatyti tiesiai mums 
prieš nosį. 

O šiaip Pėteris su Feliksu pirma turtėjimo diena liko paten- 
kinti: iš viso penkiolika markių. Feliksas paslapčiom jau pradėjo 
skaičiuoti. Metai turi 365 dienas, ir jeigu jie kasdien uždirbtų po 
penkiolika markių, tai iš viso būtų... 5475 markės. O vakare pa- 
skambino dar du klientai: nepažįstama moteris iš užmiesčio ir 
muzikos reikmenų parduotuvės savininkas Adamas Šmicas. 

Adamas Šmicas priklausė tai keistai grupei žmonių, kokių 

tikriausiai yra kiekviename mieste: visi jį pažinojo, bet niekas ne- 
galėjo bent ką nors pasakyti apie jo kilmę, šeimą, įpročius. Šmicas 
gyveno viename iš seniausių fachverkinių namų priemiestyje; pir- 
mame aukšte buvo jo muzikos reikmenų parduotuvė, antrame 
įsikūręs pats - visiškai vienas. Už namo augo didžiulis vaismedžių 
sodas, besidriekiantis iki pat Vėžiaupio. Anksčiau Pėteris su Fe- 
liksu iš ten kartais „pasiskolindavo“ obuolių ir vyšnių, kaip tai va- 
dino Pėteris, bet, laimei, jų niekas niekada neužklupo. 

Feliksui ponas Šmicas ir visa jo parduotuvė visada truputį kė- 
lė baimę. Kas kelios savaitės jis čia užsukdavo nusipirkti tai lie- 
žuvėlių klarnetui, tai naujų gaidų arba natų popieriaus. Pro že- 
mas senamades duris įžengdavai į niūrią patalpą, užverstą trimi- 
tais, saksofonais, dainų knygomis ir milžiniškais mušamaisiais. 
Einant prie prekystalio, už kurio ponas Šmicas su savo nikeliuo- 
tais akiniais ir žila barzda laukdavo pirkėjų, girgždėdavo grin- 
dys. Susijaudinęs, pavyzdžiui, jei parduotuvėje netikėtai nutįs- 
davo eilė, ponas Šmicas imdavo mikčioti, nelabai, bet vis dėlto 
pakankamai, kad kai kurie vaikai jį pravardžiuotų Šašašmicu. 
Feliksas irgi kartą leptelėjo šitą pravardę girdint tėvui ir susilau- 
kė tokios pylos, kad nuo tada nedrįso jos garsiai ištarti. 

Adamas Šmicas buvo ne tik muzikos reikmenų pardavėjas, 
bet ir grojo „Šėnštato žvaigždėse“, vieninteliame ir geriausia- 
me miesto bigbende. Šmicas grojo kerinčiai, pasakė Patricija, 
Peterio sesuo, pasibaigus Kanto gimnazijos šventei, kurioje pa- 
sirodė „Žvaigždės“. 

Taigi pas šitą poną Šmicą abu berniukai ketvirtadienį po pa- 
mokų turėjo pjauti žolę. Kai jie atidarė amžinai sunkiai besi- 
varstančias duris į muzikos reikmenų parduotuvę, sutilindžia- 
vo varpelis. Tiesą sakant, varpelis čia buvo nereikalingas, nes 
vyrių girgždėjimo tikrai būtų užtekę pranešti apie pirkėjų apsi- 
lankymą. Ponas Šmicas išniro iš galinio kambario, sukryžiavo 
rankas ir sumirksėjo į berniukus pro akinių viršų. 

— Aba, abu ponaičiai iš sodininkystės firmos, - prabilo jis 
nepaprastai mandagiai. - Prašyčiau sekti paskui mane. 

Visi trys perėjo galinį kambarį, nusileido akmeniniais laip- 
tais ir ponas Šmicas atidarė medines duris į sodą. Jis buvo visiš- 
kai sulaukėjęs. Vijoklinės rožės kerojo ant namo sienos, ger- 
vuogių ūgliai gožė krūmus. Tarp jaunų pienių kyšojo perdžiūvę 
pernykščiai stagarai; buvo akivaizdu - šiuo sodu jau seniai nie- 
kas nebesirūpina. 

— Čia, šitam mediniam namely. Tai sena vištidė, - parodė 
ponas Šmicas. - Viduj yra žoliapjovė. 

Pėteris akimis permetė sklypą ir Žinovo tonu pareiškė: 

— Bet sklypas labai didelis. Nežinau, ar nupjausim už pen- 
kias markes. 

Ponas Šmicas blykstelėjo pro akinių viršų: 

— Išankstinė išlaidų sąmata* yra iš-išankstinė išlaidų sąmata. 

Ir nuėjo. 

— G-gudrus s-sukčius, - pamėgdžiojo jį Pėteris pusbalsiu, už- 
vesdamas žoliapjovę. 

Jis vis dar buvo surūgęs, kai jie beveik po dviejų valandų rau- 
donais veidais ir apsipylę prakaitu nuėjo į galinį kambarį atsi- 
imti atlyginimo už darbą. 

Šis kambarys priminė urvą; sienos iki lubų nukrautos knygo- 
mis ir natų sąsiuviniais, stalas lūžo nuo popierių stirtos. Vidury 
kambario priešais natų pultą stovėjo ponas Šmicas ir repetavo 
tenoro partiją saksofonu. Sklido lengva liūdnoka melodija, Fe- 
liksui kartą jau kažkur girdėta. Visas kambarys skaniai kvepė- 
jo: didelė spragėsių tūta, pusiau išbarstyta, gulėjo ant tuščio 
rašomojo stalo kampo. 

—Vaje, vaje, vis dėlto tai buvo daugoka tokiems d-dviem po- 
naičiams, - pasakė ponas Šmicas, padėjęs saksofoną. 

Jis pamirksėjo pro stiklus į abu, priėjo prie šaldytuvo ir iš- 
traukė didelį butelį limonado. 

— Ar žinot šitą dainą, kurią ką tik grojau? - paklausė pripil- 
damas dvi dideles stiklines ir tiesdamas berniukams. Ji vadi- 
nasi Girl from Ipanema ir šiuo metu yra mano mėgstamiausia 
melodija: Paampapampapaampapampa... Sukurta vienai jau- 

nai brazilei. Taip ji tapo nemirtinga. Paampapaampapaam... 
Bet jūs čia visai kitu reikalu. Aš beveik bijau, kad penkių mar- 
kių už tokį darbą mažoka, ar ne? 

— Na, taip... - nutęsė Feliksas. 

— Teisingai, - atsiliepė Pėteris ir ilgesingai pažvelgė į spragė- 
sių tūtą. 

Ponas Šmicas Feliksui į rankas įspraudė dvidešimties mar- 
kių banknotą. Feliksas net nesuspėjo padėkoti, nes dabar mu- 
zikas pagavo Pėterio žvilgsnį. 

— Ak, koks aš iš-išsiblaškęs. P-prašom vaišintis. Spragėsiai — 
mano mėgstamiausias patiekalas. Jūsų irgi? 

Kurį laiką visi kramtė tylėdami, paskui ponas Šmicas paklausė: 

— Ką, tiesą sakant, veiksit su ta krūva pinigų, kuriuos dabar už- 
sidirbsit? Papildysit atostogų iždą? Ar man geriau neklausti? 

— Aišku, galite klausti, - atsakė Feliksas, nors iš tiesų nebuvo 
tuo tikras. - Atostogų šiais metais nebus. Mes abu liekam namie. 

— Tuomet turbūt norit ką nors nusipirkti: elektrinį traukinį, 
kompiuterinių žaidimų... O gal norėtumėt muzikos instrumen- 
to? Aš turėčiau keletą įdomių pasiūlymų... 

— Ne, ačiū. Mes tiesiog norim užsidirbti pinigų, šiaip, ateičiai. 

— Sakykit, ar tik nenorit praturtėti? 

Feliksas susiturėjo, bet Pėteris išdrožė: 

— Aišku, norim tapti turtingi, neapsakomai turtingi. 

— Kas galėjo pagalvoti. Labai įdomus užsiėmimas - tapti tur- 
tingiems, atsiprašau, neapsakomai turtingiems. Man įdomu, 
kam jums reikia praturtėti? Juk jūs dar visai jauni, jei leisite 
taip pasakyti. 

— Mergaitėms patinka turtingi berniukai, - tarė Pėteris. - Ir 
apskritai - turėti pinigų juk nepakenks... 

Ponas Šmicas garsiai nusijuokė, sukryžiavo rankas ant krūti- 
nės ir vel mirksėdamas žvelgė pro akinių viršų. 

— D-dėl mergaičių, tai čia įdomi mintis. Bet sakykit, iki kada 
jūs norit jau būti turtingi? Jei visą laiką pjausit žolę už penkias 
markes, tai užtruks ilgokai... 

— Mes norėjom nuo ko nors pradėti, - pasakė Feliksas. - O 
paskui galbūt dar kas šaus į galvą. 

— Gal pakelsim kainą, - pasiūlė Pėteris. - Visa kita juk irgi 
brangsta. 

— Galėsit. Jeigu rinka* sutiks su didesne kaina. 

— Jei kas sutiks? —- paklausė Feliksas. 

— Rinka. Ar nežinot, kas yra rinka? 

— Aš Žinau tik bulvių turgų, - atsakė Pėteris. 

— Ir savaitinį turgų šeštadieniais, - pridūrė Feliksas. - Mano 
tėtis vis pasakoja ką nors apie rinkos kainą*. Tačiau ką bendra 
tai turi su mumis? 

— Aš manau, tokių dalykų vaikai šiandien turėtų mokytis jau 
mokykloje. Jei judu dar turit laiko, galėčiau šiek tiek užpildyti 
spragas. Ką pasakytumėt apie trumputį ekonomikos kursą? 

— Jei tai padės mums praturtėti, - sutiko Pėteris. 

— Manau, tai pravers. Bent aš dar negirdėjau, kad kam nors 
būtų pakenkę šį tą nusimanyti apie ekonomiką. "Tai kas gi yra 
rinka? Imkime bulvių turgų. Kiekvieną šeštadienį susirenka ūki- 
ninkai, daržovių pardavėjai, dešrelių kepėjai ir turgaus prekei- 
vės iš visos apylinkės ir siūlo savo prekes: bulves, kopūstų gal- 
vas, kiaušinius, ką tik papjautas vištas - ką tik nori. Jie ką nors 
siūlo, arba galima pasakyti kitaip: jie teikia pasiūlą“. 

— Logiška. Bet kuo čia dėti mes? - paklausė Feliksas. 

— Kantrybės. Šeštadieniais į turgų eina ne tik siūlytojai, bet ir 
žmonės, norintys ką nors nusipirkti, pavyzdžiui, namų šeimi- 
ninkės... 

— „arba šeimininkių vaikai, kurie visados šeštadieniais turi 
eiti apsipirkti... 

— Ir visiems ko nors reikia. Jie klausinėja prekeives, ar šios 
turinčios, ko jiems reikia. Todėl dar sakoma: „Jie ko nors klau- 
sia“ arba „Jie sudaro paklausą*“. 

— Aš tai patyriau, - pasakė Feliksas. - Ypač prie prekystalio 
su šviežiomis daržovėmis, ten tai visada viešpatauja siaubinga 
paklausa. 

— Būtent. O dabar prasideda kitas etapas. Kas rinkoje atsi- 
tinka? Tai paaiškinsiu remdamasis pavyzdžiu. Ar Žinot, kiek 
kainuoja kiaušinis? 

— Rudi vidutinio dydžio naminių vištų kiaušiniai, kokius pra- 
ėjusį šeštadienį pirkau, kainuoja po 40 pfenigų. 

— Gerai, taigi 40 pfenigų. Dabar įsivaizduok, ateitų ūkinin- 
kas ir pardavinėtų savo kiaušinius po markę. 

— Aš jų nepirkčiau. Nebūčiau kvailas. 

— O dabar įsivaizduok ūkininką, kuris savo kiaušinius par- 
duotų po vieną ptenigą. 

— Nupirkčiau iš jo visus kiaušinius ir paskui perparduočiau 
po 40 pfenigų, - išpyškino Pėteris. 

— Na matai, o kadangi visi galvoja kaip tu, Pėteri, tai nami- 
nių vištų kiaušiniai pardavinėjami po 40 pfenigų. Tai rinkos kai- 
na. Esant tokiai kainai, rinka ištuštinama. Nėra ūkininko, kuris 
liktų nepardavęs savo kiaušinių, tačiau nėra ir namų šeiminin- 
kės, kuri nebegautų kiaušinių. 

— Bet mano mama sako, jei šeštadienį per vėlai nueini į tur- 
gų, žuvų pardavėjai nebeturi šviežių upėtakių. Ar tai reiškia, 
kad rinkos kaina buvo per maža? 

— Visai ne. Juk Žuvų pardavėjas tiksliai nežino, kiek žmonių 
tą dieną ateis pas jį pirkti. Kadangi jo prekė greitai genda, jis 
žino tam tikrą skaičių ir į turgų pasiima tik tiek žuvų, kiek par- 
duotų bet kokiu atveju. Dėl visa ko. 

— Okei, - tarė Pėteris. - Bet mes nenorim pardavinėti nei 
kiaušinių, nei Žuvų. 

— Tačiau jūs rinkoje taip pat kai ką siūlot. Ir būtent - žolės 
pjovimo paslaugą. 

— O kur mūsų rinka? - pasiteiravo Feliksas. 

- Šiandien daugumos prekių rinkai nereikalinga tam tikra 
vieta. Tiesą sakant, rinka yra visur. Tam, kad pasiūla surastų 
paklausą, dažnai užtenka tik telefono. Arba skelbimo degali- 
nės skelbimų lentoje. Egzistuoja pačios įvairiausios rinkos: mu- 
zikos instrumentų, plaukų kirpimo, darbo, pinigų. Ir žolės pjovi- 
mo. Ir visada būna rinkos kaina. 

— Bet mes savo penkias markes tiesiog šiaip susigalvojom, - 
pasakė Feliksas. 

— Tuomet jūs pataikėt. Kitaip nebūtumėt radę tokių klientų 
kaip aš. Be to, kiek žinau, jūs Šėnštato rinkoje turite šienavimo 
monopolį*. Tai reiškia: jūs vieninteliai siūlote tokią paslaugą. 
Todėl galite laisviau nustatinėti kainas, nei tada, jeigu dar kas 
nors teiktų tokią pat paslaugą. 

— Vargas tam, kuris drįstų, - pasakė Pėteris. 

— Koljūs vieninteliai viešpataujate rinkoje, galbūt galėtumėt 
mėginti padidinti kainas. Bet pirmiausia aš gerai apsvarstyčiau. 
Kainų padidėjimas suerzina klientus. O suerzinti klientai grei- 
tai nustoja lankytis. Patikėkit manim, čia aš turiu patirties. 

— Atrodo, kad jūs iš tikrųjų apie tai nusimanote, - pasakė 
Pėteris. 

- Gal ir taip, - sutiko ponas Šmicas pamalonintas. 

— Ar jūs ką nors panašaus studijavote? Aš visada manyda- 
vau, kad jūs muzikas. 

— Aš ir esu muzikas. Bet mano t-tėvas manė, jog muzikantas 
nėra padori profesija, ir todėl norėjo, k-kad išmokčiau ką nors 
naudinga. Taigi baigiau ekonomikos studijas. Bet tai jau k-kita 
istorija. 

— Ir ką gi, jūsų manymu, mes dabar turėtume daryti, kad 
uždirbtume daugiau? - paklausė Pėteris. - Kainas kelti rizikin- 
ga, ojų nedidinant viskas vyksta per daug lėtai. 

— Galbūt jūs galėtumėt veikti dar ką nors, ne tik pjauti žolę? 

— Oką gi? Mes neturim nei Žuvų, nei kiaušinių, kuriuos galė- 
tume pardavinėti. 

— Susigalvokit ką nors. Tai neturi būti kas nors ypatinga; svar- 
biausia, kad būtų paklausa ir kad niekam dar nebūtų kilusi to- 
kia mintis. Vienas žymus ekonomistas tai paaiškino pavyzdžiu 
su vandeniu, paprasčiausiu iš visų produktų. Įsivaizduokite dy- 
kumoje 0azę su trykštančiu šaltiniu. Srovė tokia galinga, kad 
vandens užtenka visiems gyventojams, todėl jis neturi jokios 
vertės. Nors vanduo nuostabaus skonio ir būtinas gyvybei pa- 
laikyti, tačiau niekas prekiaudamas vandeniu neuždirbtų pinigų. 

- Aišku, juk kiekvienas gali pats pasisemti, - pasakė Feliksas. 

— Teisingai. Bet štai kas porą mėnesių į oazę atkeliauja dide- 
lis karavanas, ir keletą dienų ten gyvena triskart daugiau žmo- 
nių nei paprastai. Staiga vandens ima trūkti, jis įgauna vertę ir 
oazės gyventojai gali užsidirbti parduodami vandenį. Svarbu, 
kad yra didelė paklausa ir menka pasiūla. Tada galima užsi- 
dirbti darant ką nors visai paprasta. 

— Bet ką gi mes galėtume pasiūlyti, kas turėtų didelę paklau- 
są? - pasidomėjo Feliksas. - Daugelį dalykų daro patys suau- 
gusieji: siurbia dulkes, plauna dviračius, karpo gyvatvores, ver- 
da, valo batus... 

— Tai jau būtų neblogas sumanymas: valyti batus, - tarė po- 
nas Šmicas. 

— Najjau ne, - pareiškė Pėteris. - Feliksui tik šiaip išsprūdo. 
Aš net savo batų nesivalau. 

— O Amerikoje batų valytojų gyvas galas. Tai juk būtų rinka. 

Tą akimirką suskambo parduotuvės durų varpelis ir ponas 
Šmicas išskubėjo iš kambario. 

— Valyti batus - kas per nesąmonė, - suniurzgėjo Pėteris jam 
pavymui. 

Feliksas užsigalvojęs dairėsi po daiktais užverstą kambarį. 
Visur - ant rašomojo stalo, grindų, net ant palangės - kūpsojo 
knygos. Langas į sodą tikriausiai jau seniai nebuvo pravertas; 
tarp rankenos ir knygų lentynos voras buvo nuaudęs plonytį 
voratinklį, kuris žibėjo saulės šviesoje. Lentynoje Feliksas pa- 
stebėjo nuotrauką senoviniame rėmelyje. Joje stovėjo vyras juo- 
da barzda ir greta jo jauna moteris su vaiku ant rankų. Vyras 
panėšėjo į Šmicą, tik buvo jaunesnis. 

— Matai, aš irgi kadaise turėjau šeimą, - pasigirdo už nuga- 
ros pono Šmico balsas. Feliksas net nepastebėjo jį grįžus. 

— Ar jūsų šeima mirė? — paklausė jis. 

— Ne, šįkart nepataikei. Julė, mano žmona, manė, kad aš 
labiau domiuosi savo saksofonu nei ja. Galbūt tuomet ji nela- 
bai klydo. 

— O kur jūsų žmona dabar? - parūpo Feliksui. 

— F-frankfurte. Su dukra Sara. Jai dabar dvylika metų... 

— Tiek kiek ir mums. 

- Žiūrėk tu man, koks sutapimas. Bet tai jau kita istorija... 
Kur mes sustojome? - ponas Šmicas atsinešė naują spragėsių 
porciją ir padėjo ant stalo. 

— Batų valymas bet kokiu atveju atkrinta, - pareiškė Pėteris. 

— Bet eiti apsipirkti tinka. Aš manau, tai visai linksma, - įsi- 
terpė Feliksas. - Pavyzdžiui, šeštadieniais į bulvių turgų. 

— O man pasakiškai patiktų, jei rytais pusryčiams turėčiau 
šviežių bandelių ir nereikėtų pirmiausia bėgti pas kepėją Miūl- 
bachą, - svajojo ponas Šmicas. 

— Taigi reikia paklausti kepėją Miūlbachą, ar jam nereikia 
ko nors, kas išvežiotų bandeles, - pasiūlė Pėteris. 

- Tai nuostabi mintis, - pagyrė ponas Šmicas. - Man atrodo, 
apie judu dar išgirsime. Kepėjo parankiniai, to tikrai nebuvo 
Šėnštate jau keturiasdešimt metų. 

— Manai, mums pavyks? - Feliksas atsisuko į Pėterį. Jis vėl 
išsigando savo paties sumanymo. 

— Nebūk bailys, - atsakė Pėteris. - Mes susidorosim. Ir ne 
šiaip sau, o dideliais mastais. Kepėjo parankiniai — tai daug 
geriau negu batų blizgintojai. 

— Bet juk mums pamokos! 

— Mes bandeles vežiosim tik šeštadieniais ir sekmadieniais, 
tuomet, kai suaugusieji, šiaip ar taip, nori išsimiegoti. Pamaty- 
si, eis kaip sviestu patepta. 

— Galbūt. 

Jiedu atsisveikino su ponu Šmicu ir išėjo iš krautuvės pro 
užsikertančias duris. Gatvėje Pėteris tarė: 

- Ar aš nesakiau? Mes būsim turtingi! Jei pasiseks, šiek tiek 
ir Šmicui nubyrės. Koks milijonas ar panašiai. 

— Neperšokęs per griovį nesakyk op, - sako mano tėtis. 

Tą vakarą Feliksas tėvą namie rado apsiniaukusį. Geroldas Bliu- 
mas atsisėdo prie vakarienės stalo ir tylėjo. Jis neklausė Felikso, 
kaip šiam sekėsi mokykloje, nekalbėjo ir su žmona, tik nebyliai 
kramsnojo. Po kurio laiko Feliksas įsidrąsinęs paklausė: 

— Tėti, tu pyksti ant manęs? 

— Ne ne, Feliksai. Tu čia niekuo dėtas. Turėjau šiokių tokių 
nemalonumų darbe. 

Felikso mama papurtė galvą ir tarė: 

— Geroldai, tavo sūnus jau seniai nebe vaikas, o beveik jau- 
nas suaugęs vyras. Taigi pasakyk jam. 

— Mama turbūt teisi. Taip, aš turiu nemalonumų darbe, net 
labai didelių. Iki šiandien tikėjau, kad tokių nemalonumų nie- 
kada nepatirsiu. Prisimeni, kaip prieš kelias dienas mane ap- 
lankei redakcijoje. Aš tuomet kalbėjau telefonu su ponu iš Pul- 
pas ir Ko. 

— Puikiai prisimenu, su juo kalbėjai dėl to, kad Vėžiaupyje 
gaišta Žuvys. 

— Taip. Ir dabar mes turim įrodymų, kad Pulpas ir Ko iš tik- 
rųjų prileido per daug kenksmingų medžiagų. Vieną inžinierių 
ėmė graužti sąžinė. Jis paskambino į „Svarbiausias Žinias“ ir 
buvo pasiruošęs viską papasakoti, jei mes nutylėsime, iš ko tai 
sužinojom. Jis netgi parodė firmos brėžinius. 

— Bet juk tai šaunu, pagaliau galėsi parašyti straipsnį. Tavo var- 
das vėl bus išspausdintas pirmame „Svarbiausių žinių“ puslapyje. 

— Taigi kad ne. Ponas Listas davė nurodymus, kad mano 
straipsnis apie Pulpą ir Ko nebūtų išspausdintas. 

— Kąą? Na ir akiplėša! 

Fricas Listas buvo vyriausiasis „Svarbiausių Žinių“ redakto- 
rius. Kiek Feliksas žinojo, jis niekada neturėjo tėvui ko prikišti. 
Tėvas jam taip pat. 

— Ar jam straipsnis pasirodė toks jau blogas? - paklausė Fe- 
liksas. 

— Apie tai nesakė nė žodžio. Bet jis mano, kad šiuo metu 
tokių straipsnių mes negalim sau leisti. 

— Kodėl? 

— Ponas Listas sako, jog Pulpas ir Ko nuolatos spausdina 
skelbimus „Svarbiausiose žiniose“. O popieriaus fabrikas yra 
svarbiausias vietos darbdavys*. Ir kad fabriko direktorius po- 
nas Šachtas turi didelę įtaką Pramonės ir prekybos rūmuose“. 
Todėl mes artimiausiu metu turime vengti kritinių straipsnių 
apie Pulpą ir Ko. Taigi rytoj pirmajame puslapyje bus ne mano 
straipsnis, bet tik tai, kokie orai numatomi šią vasarą. 

— Ir tu nusileisi, tėti? 

— O ką turėčiau daryti? Juk negaliu įpiršti ponui Listui savo 
rankraščio. Tada mane išmestų ir daugiau negaučiau pinigų. 

— Tai nieko nereiškia. Tada mama turės versti daugiau knygų, 
O tu virsi pietus ir visada būsi namie. Be to, dabar ir aš šį tą 
uždirbu. 

— Malonu girdėti, Feliksai, - pasakė tėvas ir pažvelgė į jį su- 
simąstęs. - Deja, gyvenime viskas ne taip paprasta. 

Vėliau, kai Feliksas jau gulėjo lovoje, tėvas prisėdo ant lovos 
krašto ir paėmė jo ranką kaip anksčiau, kai Feliksas dar buvo 
mažas berniukas. 

Feliksas atsargiai paklausė: 

— Tėti, o šiaip ar tau viskas gerai? 

- Taip taip, šiaip viskas gerai. Žinai, žurnalistui gana sunku, 
kai nespausdina jo straipsnių. Tada susimąstai. Bet šiaip viskas 
normalu, tikrai. 


KETVIRTAS SKYRIUS 


Naminukai «£ Ko 


Iš tiesų nebuvo gerai. Felikso tėtis lakstė po apylinkes, lyg būtų 
iš kito pasaulio. Daugiausia jis tylėjo, o jei ką sakydavo, tai žvelg- 
davo į savo sūnų nieko nematančiomis akimis. Jei Feliksas jam 
ką nors pasakodavo, jis lyg visai nesiklausydavo. Rytais apsi- 

niaukusiu veidu išeidavo iš namų, o vakarais grįždavo lygiai 
toks pats paniuręs. Feliksas labai sunerimo. 

Gerai, kad buvo daug dalykų, kurie Feliksą išblaškydavo. Kitą 
dieną jis su Pėteriu iš tiesų nuėjo pas kepėją Miūlbachą ir pasi- 
siūlė išvežioti jo kepamas bandeles. 

— Išvežioti bandeles? Jūs? - ponas Miūlbachas paskersavo į 
abu, lyg norėdamas įsitikinti, ar jo neapkvailins. 

— Taip. Kaip kepėjo parankiniai, - atsakė Feliksas. - Juk anks- 
čiau taip pat tokių būdavo. 

— Kepėjo parankiniai? Ir jūs išdrįsite? — Miūlbachas ėmė 
barbenti pirštais į prekystalį. Paskui jo veidas nušvito. - Pašėlo! 
Kepėjo parankiniai! Kaip senais gerais laikais. Tai sėkmė, aš 
jums sakau, tikra sėkmė! Mes pardavinėsime ne tik duoną, bet 
ir paslaugą“. 

Ponas Miūlbachas trynė dideles miltuotas rankas ir tyliai mur- 
mėjo sau po nosim: 

— Tai būtų, taigi reikėtų... ir tada būtų galima... 

Jis paėmė flomasterį ir kažką parašęs ant popieriaus lapo 
išdidžiai parodė Feliksui ir Pėteriui: 


Bandelės sekmadienio rytą! Mes pristatysime jums į namus! 
Jei norite pasinaudoti šia nauja paslauga, 
prašom pateikti užsakymus iki šeštadienio 13 val., 
galima ir telefonu. 
Jūsų kepėjas Johanas S. Miūlbachas 


— Zmonės nori būti aptarnaujami namie ne šeštadieniais, O 
sekmadieniais! Ar jūs pasiruošę? 
— Taip, - vienu balsu atsakė Feliksas su Pėteriu. 


* 


Sekmadienio rytą Feliksas su Pėteriu septintą valandą atsku- 
bėjo prie kepyklos tuo metu, kai ponas Miūlbachas atidarė par- 
duotuvės duris. Sis pasveikino juos garsiu „sveiki“. Jis buvo ga- 

vęs ne mažiau kaip trisdešimt užsakymų, nors skelbimas vitri- 
noje kabėjo tik vieną dieną. Tačiau kepėjas nutarė, kad jie ga- 
lėsią įvykdyti tik dvidešimt užsakymų; kitiems klientams jis jau 
atsakė. 

— Daugiau nesuspėsit, juk jūs dar vaikai, - paaiškino jis. 

Miūlbachas paruošė du didelius krepšius. Į kiekvieną įdėjo po 
dešimt kvepiančių bandelių paketėlių. Tada kiekvienam berniu- 
kui įspraudė į rankas po sąrašą su adresais, kur jie turėjo išvežio- 
ti prekes. Šie pritvirtino krepšius prie dviračių ir nudūmė. 

Feliksui dar niekad neteko važiuoti per miestą tokį ankstų 
rytą. Tik strazdai giedojo, o šiaip gatves gobė visiška tyla. Dau- 
gelis klientų dar vilkėjo chalatus. Jie džiaugėsi aptarnaujami 
ir ne tik mokėjo už bandeles, bet ir duodavo berniukams ar- 
batpinigių; dauguma po vieną markę, o viena ponia Feliksui 
įspraudė į delną net penkių markių banknotą. Pusę dešimtos 
savo kelionę jie jau buvo baigę ir kepykloje pas poną Miūlba- 
chą šveitė antrus pusryčius: ragelius su įdaru ir pyragaičius su 
razinomis kiek tik tilpo. Už kiekvieną pristatymą ponas Miūl- 
bachas mokėjo jiems po markę. Tai reiškė, kad šį rytą, pri- 
skaičiavus arbatpinigius, jie į bendrą batų dėžę galėjo padėti 
47 markes. 

Įspūdinga suma per vieną dieną, pagalvojo Feliksas. 


x* 


Taip tęsėsi iki vasaros atostogų: kiekvieną sekmadienio rytą nuo 
septintos valandos Feliksas su Pėteriu išvežiodavo bandeles, 
lyg niekad ir nebūtų darę ko nors kita. Kartais paskambindavo 
ir koks Žmogus, norintis, kad jam nupjautų žolę. Vis pilnėjant 
batų dėžei, žmonės Šėnštate ėmė kalbėti apie du keistus ber- 
niukus, sukėlusius tokį susidomėjimą. 

— Ką jiedu dar sugalvos? - Pėterio tėvo klausė Bazilijus Lė- 
venšteinas, matematikos mokytojas, vieną popietę pildamasis į 
automobilio baką benziną. 


0 
“ 
- 
NV 


= 

9) 
Kš 2 
TNS 


Bet šis tik gūžtelėjo pečiais ir sumurmėjo kažką apie šiuolai- 
kinį jaunimą ir kad ponas Lėvenšteinas, kaip mokytojas, turė- 
tų geriau apie tai nusimanyti. Ir ponia Gabrielė, dantų gydyto- 
ja, poniai Blium pasakė, jog jos sūnus atrodąs truputį apsėstas. 

— Taip, tai pinigų galia, - atsakė Felikso mama. - Tikiuosi, 
tai netrukus praeis. 

Kai paskutinę mokslo metų dieną abu draugai numetė kup- 
rines į kampą, jie jau turėjo užsidirbę ne mažiau kaip 287 mar- 
kes. Daugiau negu Felikso taupomojoje sąskaitoje. Jiedu jau- 
tėsi puikiai: atėjo šilta vasara ir prasidėjo atostogos. Feliksas 
buvo visiškai tikras, kad greitai jie pasidarys turtingi. 

Kol kas, žinoma, taip dar nebuvo, tačiau Feliksas su Pėteriu 
nusprendė atšvęsti atostogų pradžią. Iš batų dėžės jie pasiėmė 
dvidešimt markių, kad praužtų jas Rialto ledainėje. 

Berniukai numynė į bulvių turgų ir atrėmė dviračius į drau- 
džiantį stovėti ženklą priešais Kredito banką. Abu išdidžiai pa- 
kilo ledainės laiptais, Pėteris netgi pasistengė atrodyti pora cen- 
timetrų aukštesnis, negu buvo iš tikrųjų. Atsisėdę prie vieno iš 
ledainės staliukų, ėmė studijuoti valgiaraštį. Taip jie elgėsi pir- 
mą kartą, nes paprastai tik nusipirkdavo vailinių ledų prie pre- 
kystalio, kaip ir kiti vaikai. Ponia Džiampieri juos nepatikliai 
nužvelgė, bet paskui visai dalykiškai paklausė, ko šie pageidau- 
tų. Pėteris užsisakė dvigubą riešutinių ir trigubą miško uogų 
ledų porciją su grietinėle bei šokolado drožlėmis, o Feliksas — 
didžiausią gyvenime riešutinių ledų porciją: septynis kaušelius. 

— Vėliau taip gyvensim kiekvieną dieną, - pareiškė Pėteris, 
nuėjus poniai Džiampieri. 

Feliksas užsisvajojo, kaip tai būtų puiku, tik ūmai jo svajones 
nutraukė pažįstamas balsas: 

— Laba diena, ponai kapitalistai. Tikiuosi, ledai jums patiks. 

Abi ledų porcijos nusileido ant stalo, tačiau ne iš ponios 
Džiampieri, o iš Džianos rankų. Feliksas juto, kaip rausta jo 
ausys, ir pyko nieko negalėdamas padaryti. Džiana atrodė stul- 
binamai: porą savo šviesiai rudų plaukų sruogų buvo nusida- 

žiusi ryškiai žaliai ir viduryje įsipynusi rausvą juostelę. Ji buvo 
įsispraudusi į ankštus džinsus ir apsitempusi trumpus sporti- 
nius marškinėlius, atidengiančius ruoželį nuogo pilvo. Pėteris 
su Feliksu neteko žado. 

— Dabar pasakykit, kaip jums patinka mano nauja šukuose- 
na? - tarė Džiana ir sukryžiavo rankas ant krūtinės. 

— Man ji atrodo žalia, - atsiliepė Pėteris. Feliksas pagalvojo, 
kad jam taip pat nieko protingesnio nebūtų atėję į galvą. 

— Na, gerai, žalia. Labai mielas atsakymas. Dar galėjai pri- 
durti, kad tau mano plaukai patinka ir kad nesi matęs gražes- 
nių. Bet šito juk negali tikėtis iš jūsų amžiaus berniukų. Kaip 
šiaip sekasi? Turiu galvoj verslo reikalus. 

— Gerai, pati matai, - pasakė Feliksas ir parodė į taurę prieš 
save, iš kurios per kraštus pradėjo varvėti tirpstantys riešutiniai 
ledai. Tą akimirką jis ir pats sau pasirodė truputį pasipūtęs. 

— Aka, tai prašvilpiat visus pinigus, vos tik juos gavę. Ateis 
laikas, kai jūsų firmoje papūs nauji vėjai. 

— Papūs nauji vėjai? Ką čia paistai? 

— Aš manau, kad jūs turit per mažai Žmonių ir visų pirma ne 
pačius geriausius. 

— Ir ko, tavo manymu, mums dar trūksta? - paklausė Felik- 
sas nepatikliai. 

— Manęs. 

Džiana pasinaudojo abiejų sumišimu ir pasistengė atrodyti 
dar labiau provokuojanti. Ji įsisprendė rankomis į šonus ir ko- 
jos pirštų galais bilsnojo į grindis. 

— Ar žado netekot? - paklausė. - Aš jums pateikiau įdomų 
pasiūlymą ir, manyčiau, nusipelniau bent jau malonaus atsaky- 
mo. Ar jau ponai kapitalistai nebekalba su paprastais žmonė- 
mis? 

— Tikrai nežinau, - atsargiai pradėjo Feliksas. - Tiesą sakant, 
mums nieko nereikia... 

— Ar aš atrodau kaip niekas? Versle reikalinga moteris, sako 
mano senelė. 


0 


SM lėUs, 
ITT 


44 


— Senelių šnekų nereikia klausyti, - subambėjo Pėteris. 

Bet Džiana taip lengvai nepasidavė. 

— Testa di cavolo, - tarė ji. 

Paskui valandėlę patylėjo, tikriausiai tam, kad jiedu galėtų 
paklausti, ką reiškia tie itališki žodžiai. Bet kadangi berniukai 
nesusidomėjo, tai išvertė pati: 

— Kvailiai. Kitos tokios kaip aš jūs greitai nesurasit. Aš galiu 
pjauti žolę, vežioti bandeles. Ir galbūt dar keletą dalykų, apie 
kuriuos jūs nė nenutuokiat. Taigi gerai pagalvokit apie šį dau- 
giau nepasikartosiantį pasiūlymą, mano ponai. Tik nesvarsty- 
kit per ilgai. Kitaip dėl to dar gailėsitės. 

Džiana išdidžiai nuėjo ir dingo už prekystalio. 

Pėteris ir Feliksas sužiuro vienas į kitą. 

— Oho, - tarė Pėteris, - nieko sau staigmena. 

Jie iškabino šaukšteliais likusius ledus. Pusė jau buvo ištirpę, 
juos sušliurbė tiesiai iš taurių. 

- Jai ne visi namie, - sušnibždėjo Feliksas taip tyliai, kad, be 
Pėterio, niekas daugiau neišgirstų. 

Pėteris susiraukęs suniurnėjo, tada ranka nusibraukė ledais 
nutepliotą burną ir taip pat tyliai pratarė: 

— Bet ji pasiutusiai gerai atrodo. 

Jie susimokėjo poniai DžŽiampieri ir išėjo iš ledainės. Lipant 
ant dviračių ir nutarus važiuoti į plytinę, Pėteris dar tarstelėjo: 

— Ar aš nesakiau? Mergaitėms patinka turtingi vaikinai. 


* 


Abu berniukai nurūko į Vėžiaupio slėnį, kad net vėjas švilpė 
pro ausis. Paslėpę dviračius už šeivamedžių krūmų, užlipo ge- 
ležiniais laiptais į šefo kambarį, uždarė duris ir sustingo lyg sta- 
bo ištikti: ant tuščių vaisių dėžių kažkas tysojo. 

"Tas kažkas buvo mergaitė su žaliomis sruogomis plaukuose — 
Džiana. 

Praėjus išgąsčiui, Pėteris pirmas atgavo žadą: 

— Ką tu čia veiki? Ir kaip suradai mūsų slėptuvę? 

— Būta slėptuvės. Juk visam Vežiaupio slėnyje palikot savo 
pėdsakus: išmindžiota žolė už šeivamedžio, laužavietės aplink 
namą... Aš gi ne tokia kvaila kaip senis Bekeris, kuris laksto po 
visą miestą, keikia Žuvų vagis ir jų neranda. Jeigu sumanyčiau 
brakonieriauti, būčiau atsargesnė. 

Džiana vėl reikšmingai patylėjo. Ir kur ji taip išmoko? 

— Ar apgalvojot mano pasiūlymą? 

- O kas, jei pasakysim „ne“? 

— Na, tuomet pakenksit pirmiausia patys sau. Be to, tas rei- 
kalas su Žuvų vagimis... 

— Nori mus priversti? 

- Liaukitės, kas gi tuoj imtų apie tai galvoti? Bet kita vertus — 
žmonės klausinėja ir darosi vis sunkiau apsimetinėti, lyg nieko 
nežinotum. 

— Vis dėlto tai šantažas. 

— Aš pasakyčiau kitaip: jei aš taip stengiuosi nieko nežinoti, 
tai esu verta nedidelės paslaugos. 

Feliksui kažkodėl patiko, kad Džiana elgėsi taip įžūliai ir pro- 
vokuojamai. Jau nepaisant to, kad ji ir šiaip atrodė visai nieko. 

- Ir ką gi tu apie mus žinai? - paklausė jis. 

— Viską. Pirmiausia, kad jūs norit tapti turtingi. Ir kad žmo- 
nės mieste jus laiko kvanktelėjusiais dėl jūsų maivymosi. 

— Jie patys kvanktelėję. Ir dar, kodėl tu užsimanei prisidėti, 
jeigu laikai mus trenktais? 

— Kas taip sako? Aš jūsų trenktais nelaikau. Na, gal tik tru- 
putėlį. Man tai atrodo netgi labai žavu. Klausykit, aš tiesiog 
irgi noriu būti turtinga. Mano senelė sako, jog moteriai reikia 
pinigų, kad būtų nepriklausoma nuo vyrų. 

Feliksas metė žvilgsnį į Pėterį, bet šis apsimetė, lyg nieko 
neišgirdęs. Še tau „mergaitėms patinka turtingi vaikinai“. Aki- 
vaizdu, toks pasakymas tinka ne visoms. 

Po kurio laiko Pėteris paklausė: 

— Na, tarkim, mes leistume tau prisidėti prie mūsų. Ką tu 
galėtum duoti mūsų firmai? 

— Aš galėčiau dirbti atverdama jūsų verslui naujų galimybių. 
Galiausiai man priklauso ledainė ir aš esu verslo moteris. Su- 
prantu... 

— Ledainė priklauso tavo mamai, - atsargiai įsiterpė Feliksas. 

— Tai beveik tas pats. Bet kokiu atveju jūsų prekybą bandelė- 
mis derėtų tvarkyti sistemiškiau. Jei jūs turėsit dar vieną dar- 
buotoją, tai visi galės daugiau uždirbti. 

— Taip sakė ir kepėjas Miūlbachas. 

— Logiška. Be to, reikėtų imtis kiaušinių verslo. 

— Ko tokio? - sykiu išsižiojo Pėteris su Feliksu. 

— Kiaušinių verslo. Tai visai paprasta. Mūsų sodas už ledai- 
nės didžiulis. Mama kadaise ten norėjo atidaryti sodo kavinę. 
Bet iš to nieko neišėjo. Dabar sodas apleistas. Mūsų įrankių 
sandėliuke būtų galima įrengti višiidę, dar šiek tiek pataisyti 
sodo tvorą, ir viskas. 

- O iš kur tu gausi vištų? - paklausė Feliksas. 

— Nupirksim iš ūkininkų savaitiniame turguje. Ten būna toks 
vienas, kuris turi viščiukų. O pardavinėti galėsim Rialto. Vie- 
nas kiaušinis kainuoja 40 pfenigų. Jei laikytume dešimt vištų ir 
kiekviena kasdien padėtų po kiaušinį, sukauptume 28 markes 
per savaitę. Tai jau šis tas, ar ne? 

Feliksas vis labiau stebėjosi. 

- Ir dar kai kas. Ar jūs tvarkote buhalterinę apskaitą*? 

— Ne, o kas tai yra? 

— Aš jums parodysiu, jei leisit man dirbti kartu su jumis. 

Peteris pažvelgė į Feliksą. 

— Mudviem reikia pasitarti. 

Jis paėmė draugą už parankės, išsitempė iš šefo kambario ir 
uždarė geležines duris. 

— Ką manai? - paklausė pašnibždom. 

— Ji man kažkaip patinka. 

— Aišku, man irgi. Vis dėlto ji baisi akiplėša. 

— Gal tai tik į gera verslui. Tikriausiai reikia būti akiplėša, 
kad taptum turtingas... 

Pėteris vaipėsi: 

— Kaip sau nori. 

— Bet, mano galva, taip lengvai neturėtume priimti. Kitaip ji 
nepajus, kad mūsų firma ne šiaip kokia, o ypatinga. Koks nors 
išbandymas... 

— Išbandymas? - Pėteris sukikeno. - Feliksai, tu genijus. Man 
jau šovė viena mintis. Leisk veikti man. 

Feliksas sutiko ir jie vėl atidarė duris. 

— Taigi, Džiana, galim tęsti derybas. Bet tinkamoje atmosfe- 
roje. 

Pėteris įnirtingai naršė savo kišenes ir iš malonumo rijo sei- 
les. Jis susigrūdo ranką iki alkūnės į kombinezoną ir galiausiai 
ištraukė didelį sidabrinį patroną. Nusuko galvutę ir jo rankoje 
atsirado milžiniškas tamsiai rudas cigaras. 

— Vis dėlto jūs trenkti, - pasakė Džiana. - Ir ne truputėlį. 

— Dabar rūkysime šitą nuostabią „Havaną“ kaip tikri kapita- 
listai. Tu mus juk tokiais laikai. 

Pėteris perbraukė cigaru sau po nosimi ir užmerkęs akis gi- 
liai įkvėpė. 

— O gal kas nors bijo? 

— Ma stai zitto tu, - pasakė Džiana. - Nepliaukšk niekų, o 
greičiau pridek. 

Feliksas staiga pasijuto labai nejaukiai. Geriau jau Peteris 
pasakytų, ką sumanęs. Atrodė, jog dabar bus bandoma ne tik 
Džiana, bet ir jis pats. 

Pėteris išsitraukė kišeninį peiliuką, nupjovė galiuką cigaro ir 
pridegė. 

— Tai daroma šitaip, - parodė jis. 

Netrukus šefo kambaryje pasklido saldūs dūmai. Nutaisęs 
orią miną, Pėteris perdavė „Havaną“ Feliksui. Šis įspraudė ci- 
garą tarp lūpų ir staiga burnoje atsiradusį tabako trupinuką 
pabandė užkišti kur nors po liežuviu, kad kuo mažiau trukdy- 
tų. Giliai įtraukė dūmą ir nurijo. Paskui sulaikė kvėpavimą, ta- 
čiau ilgiau negalėjo tramdyti besiveržiančio kosulio, kosėda- 

mas išspjovė dūmus bei tabako trupinuką ir šie aukštyn lanku 
nuskriejo per kambarį. Džiana supratingai šypsojosi, tada tylė- 
dama paėmė cigarą, patraukė, visiškai ramiai išpūtė dūmus iki 
lubų ir pareiškė, jog „Havana“ kvepia kaip mokytojų kambarys. 

Visi juokėsi, bet Feliksas jautėsi dar bjauriau. 

— Ar jūs visada taip darote, kai čia būnat? - paklausė Džiana. 

— Na, taip, - atsiliepė Pėteris, - ypatingomis progomis. 

— Ačiū, - tarė Džiana ir vėl įniko į „Havaną“. Nuo cigaro ji 
darėsi vis linksmesnė ir pradėjo pasakoti apie save. Pavyzdžiui, 
kad jos tėvai išsiskyrė prieš daugelį metų ir kad mama kartu su 
senele turi ne tik Rialto, bet ir keltuvą prie slidinėjimo trasos. 
Jis yra kažkur Italijos Alpėse. Kiekvieną žiemą, kai valgyti le- 
dus pasidaro per šalta, ponia Džiampieri važiuoja į kalnus pri- 
žiūrėti keltuvo. Tuomet Džiana lieka Šėnštate su senele. Tai 
jėga, nes senelė nebando jos auklėti, nemoko, kaip elgtis prie 
stalo, ir panašių nesąmonių, pasakojo ji. 

Jie kalbėjosi ir rūkė. Tiesą sakant, daugiausia kalbėjo Džia- 
na. O Feliksas, priešingai, vis labiau tilo. Jo pilvas pradėjo keis- 
tai gurgti. Iš pradžių ėmė truputėlį mausti. Paskui visai stipriai 
gelti. Ir galiausiai - Džianai vos pradėjus pasakoti, ką ji išdari- 
nėdavo, kai mamos nebūdavo Šėnštate - visą pilvą ėmė varsty- 
ti diegliai. Feliksas buvo tikras, kad jei tučtuojau nenulėks pa- 
tupėti, tai skausmas sudraskys jam vidurius. 

Jis pašoko, nubildėjo geležiniais laiptais ir dar spėjo palįsti 
po šeivamedžio krūmu, kol neatsitiko nelaimė. 

Užkaitusiomis ausimis ir jausdamasis baisiai nepatogiai jis 
vėl sliūkino laiptais aukštyn, bet staiga pro jį kančios perkreip- 
tu veidu praūžė Peteris. Jis nepratarė nė žodžio, tik beveik nu- 
sirito laiptais Žemyn ir pradingo už plytinės durų. Geras drau- 
gas niekada nepalieka nelaimėje, pagalvojo Feliksas. 

— Na, ko gero, tai pirmas jūsų cigaras, - pasakė Džiana, kai 
jis grįžo į kambarį. - Porca miseria, nesijaudinkit. Metams bė- 
gant prie to priprasit. 

— Gera tau kalbėti, - tarė Feliksas. - Kodėl tu visada keikiesi 
itališkai ? 

— Taip nori mano mama. 

— Tavo mama nori, kad tu keiktumeisi? 

- Ji nori, kad aš keikčiausi itališkai. Ji sako, jeigu jau būtinai 
turiu keiktis, tai geriau itališkai, kad vokiečiai nesuprastų. 

Feliksui pasirodė, kad porca miseria skamba labai panašiai į 
keiksmą. Net jeigu ir nemoki itališkai. Tačiau džiaugėsi, kad 
neskauda pilvo, kad gali ramiai sėdėti ir nebereikia rūkyti. 

"Tuo tarpu sugrįžo ir Pėteris. Abu bičiuliai linktelėjo vienas 
kitam ir Feliksas kiek galėdamas iškilmingiau tarė: 

— Džiana, sveikinam. Tu priimta. 

— Bet išbandymas tikrai buvo juokingas, - pasakė Džiana. — 
Visų pirma jums patiems. 

Feliksas kostelėjo. Pėteris iš savo kombinezono ištraukė ko- 
los skardinę. Ši ėmė keliauti ratu. Tada Džiana paklausė: 

— O ką veiksim dabar? 

- Žvejosim, - pasiūlė Pėteris. 

— Niekai, - pareiškė Džiana. - Aš noriu tapti turtinga, o ne 
žaisti indėnus. Pradėsim tvarkyti buhalterinę apskaitą. 

— Mirštu iš smalsumo, - tarė Pėteris. 

— Kantrybės. 

Džiana iš užpakalinės džinsų kišenės išsitraukė suglamžytą 
sąsiuvinį ir pieštuką. Atsivertusi sąsiuvinį, nubrėžė tiesų brūkš- 
nį per visą pirmą puslapį. 

— Buhalterinė apskaita reiškia, kad visada tiksliai užrašomos 
pajamos ir išlaidos. Aš mačiau, kaip daro mano mama, tai visai 
paprasta. Kiek jūs iki šiol uždirbote? 

— 287 markes, - pasakė Feliksas. 

— Neblogai, - pagyrė Džiana ir užrašė skaičių dešinėje pusė- 
je po linija. - O kiek iki dabar išleidot? 

— Devyniolika markių aštuoniasdešimt už ledus. 

- Ir dvi markes penkiasdešimt už cigarą. Tai buvo nenumaty- 
tos išlaidos. 

— Gerai. 

Džiana užrašė ir šiuos du skaičius. Dabar lentelė sąsiuvinyje 
atrodė taip: 

Pajamos 287,00 

ledai — 19, 80 
cigaras — 2,50 
Kasa 264,70 


- Juk visa tai galėjom gauti paprasčiausiai suskaičiavę, - ta- 
rė Feliksas. 

— Aš manau, kad mes norim būti turtingi. Kai turi milijoną, 
nebegali tiesiog suskaičiuoti. 

— Teisingai, - pritarė Pėteris. 

— Beje, kur jūs dedate tuos pinigus? 

— Į batų dėžę. Pas Feliksą, - atsakė Pėteris. 

— Batų dėžę? Nesąmonė. Ne, mums reikia taupomosios są- 
skaitos. Kitaip pinigai išgaruos greičiau, negu spėsim pastebė- 
ti. Pavyzdžiui, cigarams. 

— Na gerai jau, gerai. Bet taupomoji sąskaita duoda tiek ne- 
daug palūkanų, - tarė Feliksas. 

— O jūsų batų dėžė daugiau? 

— Gerai. Nauja taupomoji sąskaita, - sutiko Pėteris. 

— Be to, turim sudaryti sutartį*. 

— Sutartį? O kam? - norėjo sužinoti Peteris. - Ir apskritai — 
kas tai yra? 

— Dabar mes juk esame firma. O kiekviena firma sudaro su- 
tartį. Ten surašomi visi svarbiausi dalykai. Ką firmos nariai gali 
daryti ir ko ne. Pavyzdžiui, mūsų sutartyje turėtų būti parašyta, 
kad tai, ką mes uždirbame, priklauso visiems. 

— Bet mes dėl to juk sutarėm, - įsiterpė Feliksas. - To nebū- 
tina papildomai užrašyti. 

— Pasitikėjimas - gerai, kontrolė - dar geriau. 

Džiana vėl paėmė savo sąsiuvinį ir iš vidurio išplėšė dvigubą 
lapa. Jau norėjo pradėti rašyti, tik staiga jai šovė dar viena mintis: 

— Mes gi neturim savo firmos pavadinimo. 

— Ar mums reikia pavadinimo? - paklausė Feliksas. 

— Aišku, kad reikia. Kiekviena firma turi pavadinimą. Tik 
taip galima išgarsėti. Pavyzdžiui, mano mamos firma vadinasi 
Gastronomijos įmonė Rialto OHG. 

— O popieriaus fabrikas vadinasi Pulpas ir Ko. 

— Tai mes galėtume pasivadinti Bliumo ir Valzerio firma, - 
pasiūlė Pėteris. 

— Tai štai koks tu. 

— Bet Bliumas, Valzeris ir Džiampieri - per daug ištęsta. 

— Tiesa. Taigi mums reikia ko nors kito. Tai turėtų sietis su 
mūsų darbu... 

- Riestainis ir pievelė, - pasiūlė Pėteris. 

— Stiklainis ir avelė - ne, tai netinka. 

— Ką pasakytumėt apie Naminukus? - paklausė Feliksas. 

— Kaip patogu mums būdavo nuo seno, kai Kelne naminukai 
dar gyveno, - padeklamavo Pėteris. 

— Naminukai? - sušuko Džiana. - Bet aš juk ne berniukas! 

— Tai gal mums pasivadinti Panelės naminukės? Ne, naminu- 
kus kiekvienas žino iš pasakos. Man Felikso idėja patinka. Toks 
pavadinimas mus išgarsins. 

— Mes juk galėtume pasivadinti Naminukai ir Ko. 

— Tai aš būčiau tas Ko? 

— Būtent. 

— O ką tai reiškia? 

— Ko yra kompanija, kartą man aiškino tėtis. Tai reiškia „ir 
kiti“. 

Džiana kiek pagalvojo. 

— Kompanija, skamba neblogai. Turbūt jūs teisūs. 

Tada ji lape užrašė: 


Firmos Naminukai dt Ko 
sutartis 


— Kokį čia juokingą ženklą padėjai po Naminukai? 

— Tai verslininkų „ir“, visos firmos jį turi. Man parodė mama. 

— Na, gerai. 

Taip po ilgų svarstymų atsirado jų firmos sutartis. Visi trys 
kalbėjo viens per kitą, bet daugiausia idėjų kilo Džianai. 


Firmos Naminukai 4 Ko 
sutartis 
Mes, žemiau pasirašiusieji, šituo dokumentu Šėnštate įkuriame 
firmą „Naminukai k Ko“. Kiekvienas firmos narys įsipareigoja 
pagal išgales dirbdamas tausoti ir gausinti firmos turtą. 
Viskas, ką uždirba firmos nariai, plaukia į firmos kasą. 
Firmos iždas valdomas bendrai ir priklauso visiems. Firmos 
nariai turi būti taupūs. Dirbdami Šėnštate jie turi rūpintis, kad 
firmai nepadarytų gėdos. Verslo išlaidos padengiamos 
iš firmos kasos. 
Kas dirbs kitai firmai, bus nubaustas - pašalintas. 
Firmos būstinė yra sena plytinė prie Vėžiaupio. 
Už firmos kasą atsakingas Feliksas Bliumas. 
Valdyba renkasi, kai to pareikalauja vienas narys. 
Visi už vieną, vienas už visus! 
Šėnštatas, gegužės 20 d. 
Džiana Džiampieri, Feliksas Bliumas, Peteris Valzeris 


Paskutinį sakinį sugalvojo Pėteris, jis prisiminė jį iš vieno fil- 
mo, ir visiems atrodė, kad jis labai tinka naujai firmai. O saki- 
nys apie „valdybą“ Feliksui pasirodė gana juokingas, nes, be 
jų, niekas firmai nepriklausė, bet Pėteris ir Džiana užsispyrė. 
Esą firmai reikalinga valdyba, be to, niekada negali žinoti, kas 
dar atsitiks. 


PENKTAS SKYRIUS 


Pinigai yra pažadas 


Pirmadienį, pirmąją tikrą atostogų dieną, virš miesto kabojo 
juodi debesys. Buvo vėsoka ir jau priešpiet pradėjo lyti. 

— Manau, šiandien lyti jau nenustos, - pasakė Felikso tėvas 
per pusryčius. - Geriausia būtų vėl griūti į lovą. 

Kadangi šiandien nieko negalėjo imtis, Feliksas su Pėteriu 
nusprendė vėl aplankyti Adamą Šmicą ir pasitaikius progai pri- 
statyti jam Džianą. Kaip jiems sekėsi prekiauti bandelėmis, jis 
jau žinojo, nes kiekvieną sekmadienį už šią paslaugą atsilygin- 
davo jiems dosniais arbatpinigiais. 

- Žiūrėk tu man, jūsų jau padaugėjo. 

— Taip, mes įkūrėm firmą. 

— Naminukai * Ko, - pasakė Džiana. 

— Oho, vyručiai, bet jūs ir greiti. Aš juk sakiau, kad jums pa- 
siseks. 

Tuo tarpu galiniame parduotuvės kambary viešpatavo dar 
didesnis chaosas. Tarp popieriaus stirtų ant rašomojo stalo at- 
sirado ir didelis naujas ekranas. 

— Mano naujas kompiuteris, - paaiškino ponas Šmicas. 

— Jėga, - įvertino Pėteris. - Ar jis jau veikia? 

— Ak, ne... 

— Bet kai jūs jį instaliuosite, ar galėsim kartais pažaisti? 

— J-jeigu aš jį išvis instaliuosiu. Bijau, kad man tai n-nepa- 
vyks. Turbūt geriausia būtų visą šitą šlamštą grąžinti firmai. 

Feliksas apsidairė. Iš netvarkos kambaryje buvo galima spręs- 
ti, kad ponas Šmicas beveik puolęs į neviltį. Spausdintuvas sto- 
vėjo ant grindų, palaidotas po natų sąsiuvinių kalnu; aplinkui 
mėtėsi tuščios kartoninės dėžės, o skaičiuotuvas neprijungtas gu- 
lėjo po stalu. 

— Ar galėtume jį prijungti? - paklausė Pėteris. 

— Taip, o ar jūs ką nors apie tai išmanot? 

— Aišku, šį tą išmanom. 

Suskambo durų varpelis ir ponas Šmicas nuskubėjo į par- 
duotuvę. 

— Ar tu kada nors esi instaliavęs kompiuterį? - paklausė Fe- 
liksas draugo. 

— Pats ne. Bet mačiau, kaip tai daro. Be to, dabar tai firmos 
garbės reikalas. 

Pėteris pasiėmė atsuktuvą ir pirmiausia sujungė ekrano ka- 
belį su klaviatūra. Tada jiedu prijungė spausdintuvą ir pelę. Vis- 
kas ėjo kaip sviestu patepta. Bažnyčios laikrodžiui mušant dvy- 
lika, Feliksas paspaudė mygtuką su užrašu Power. Nušvito ek- 
ranas ir Pėteris sušuko: 

— Ei, jis veikia! 

- Sakykit, tai jūs jau baigėt? - nusistebėjo ponas Šmicas. 

- Žinoma, juk buvo visai paprasta. Tik įkišom, ir baigta. Jūs 
tikriausiai prijungėt kabelį ne ten, kur reikia. Tuomet, aišku, 
nieko neišėjo. 

— Gali būti. Aš visiškai nenusimanau apie tokius dalykus. 

— Tai kam gi jums reikia naujo kompiuterio, jei nieko apie jį 
nenutuokiat? - paklausė Džiana. 

Ponas Šmicas, atrodė, niekad apie tai nebuvo susimąstęs. 

— Geras klausimas, - atsakė jis. - Pirkau kompiuterį todėl, 
kad visi juos turi. - Jis truputį padelsė. - Ne, tiesą sakant, aš jį 
pirkau, nes tikiuosi, kad dabar viską tvarkysiu greičiau: buhal- 
terinę apskaitą, sąskaitas, laiškus, viską... Laikas - pinigai. 

— Ir mano mama taip sako, - tarė Feliksas. 

— Ten, parduotuvėje, - pasakė ponas Šmicas ir plačiai mos- 
telėjo ranka, - visi tie smuikai, trimitai, būgnai, natų sąsiuvi- 
niai, stygos - tai įšaldytas kapitalas*, kol čia guli. Aš turėčiau 
juos greičiau parduoti. O kai savo ataskaitas rašysiu kompiute- 
riu, bus greičiau ir galbūt uždirbsiu daugiau pinigų. 

Ponas Šmicas ištraukė iš lentynos dėžutę. Ant jos buvo užra- 
šyta: elektroninis duomenų tvarkymas smulkioms prekybos 
įmonėms. 

— Juokinga, kad tiek daug suaugusiųjų nenutuokia apie kom- 
piuterius, - nusistebėjo Peteris. 

- Neturi žalio supratimo, - patvirtino ponas Šmicas. - Gal 
dar instaliuotumėt man šitą - programinę įrangą, ar kaip tai 
vadinasi, kad jau pradėjot? 

— Jokių problemų, - atsakė Pėteris. 

— O kodėl visi suaugusieji visada sako, kad laikas - pinigai? — 
pasiteiravo Džiana, kol Feliksas plėšė nuo naujos programinės 
įrangos plastmasinį apvalkalą. 

— Aš nesuprantu. Iš tikrųjų tai laikas - pinigų priešingybė. 

— Aha? Bet tik pažvelk: jei gitara parduotuvėje praguli pusę 
metų ir jos niekas nenuperka, tai ji man nuostolinga. O kai 
vasarą jūs greičiau sukatės ledainėje, galit aptarnauti daugiau 
klientų; taigi laikas - pinigai. 

— Vis dėlto manau, jog aš teisi, - nesutiko Džiana. - Jei 
vasara karšta ir žmonių eilė nusidriekia iki gatvės, tai mes 
turim daug pinigų, bet mažai laiko. O jei visą rugpjūtį lyja, 
būna atvirkščiai. 

Pėteris su Feliksu kuždėjosi, palinkę virš programinės įran- 
gos instrukcijos, maigė klaviatūrą ir vėl šnibždėjosi. 

- Šito aš niekada nesu pagalvojęs, - tarė ponas Šmicas. - Tu 
iš dalies teisi. Bet iš dalies ir ne... 

- Šūūūdas! - ūmai suriko Pėteris. 

— Velniai rautų tą dėžę! - neišlaikė ir Feliksas. 

Ekranas atrodė visai normaliai. Tačiau jame nebuvo matyti jo- 
kių spalvų, brėžinių nei paveiksliukų, tik keletas skaičių stulpelių. 

— Vėl pradingo. Mes negalim paleisti programos. Tokius da- 
lykus turėtų uždrausti, - piktinosi Pėteris. 

— Ką turėtų uždrausti? - paklausė Džiana. 

- Šituos va, - atsakė Feliksas ir delnu plojo per ekraną. 
nors tokia paguoda, kad ir jums su tuo daiktu kilo vargo. 

Tik dabar abu berniukai atsitraukė nuo ekrano. Jų akys at- 
rodė stiklinės. 

— Žmonės, jums reikia ko nors išgerti. Kas negeria, tam 
džiūsta smegenys, - pasakė ponas Šmicas. 

— Aš vis tiek nesuprantu: ar laikas — pinigai? — nenurimo 
Džiana. 

— Ar atvirkščiai? - pridūrė ponas Šmicas. 

Feliksas išlenkė stiklinę ir tarė: 

— Radot dėl ko sukti galvą! 

Pėteris atrodė pasišiaušęs. 

- Žodžiais kailinių nepasiūsi, - sumurmėjo jis. 

— Proto bokštas, - nusišaipė Džiana. 

— Pati proto bokštas, - atkirto Pėteris. - Apie pinigus nerei- 
kia kalbėti. Pinigų turi arba ne, kaip sako mano tėvas. 

— Ojis turi pinigų? 

— Nee. 

— Taigi matai. Man įdomu dar kas kita: ar pinigai iš tiesų turi 
ką nors bendra su auksu? 

— Taip galvoti galima, - pasakė ponas Šmicas. - Bet tai nėra 
tiesa. Žodis „pinigai“ kilo iš „turėti vertę“ (Vok. das Geld - 
pinigai, gelten - turėti vertę). Tai, kas turi vertę, yra pinigai. 

— O auksas vertės neturi? 

— Auksas taip pat turi vertę. Kai turi aukso, visada gausi pini- 
gų. Bet pinigų gali gauti ir turėdamas laiko, pavyzdžiui, nu- 
pjauti žolę. 

— Arba pataisyti kompiuterį, - pasakė Džiana ir pažvelgė į 
išjungtą ekraną. 

Feliksas atsikrenkštė. 

— Pinigai turi dirbti, sako mano tėtis. Taigi jeigu dirba laikas, 
dirba ir pinigai, o tada laikas yra pinigai. 

Džiana švilptelėjo. 

— Tikras ponas Profesorius! 

Peteris iš mėlyno kombinezono išsitraukė dešimties pfenigų 
monetą. 

— Aš nežinau, ką jūs turit. O čia pinigai. 

Šmicas irgi pasirausė savo kelnių kišenėje ir ištiesė rudą sagą. 

— O kaip su šita? 

— Čiagi saga. 

- Žinau. Bet kodėl ne pinigai? 

— Todėl, kad neužrašyta. Ir kad saga plastmasinė. 

— Ojeigu aš ant stalo padėsiu metalinę sagą ir užrašysiu „de- 
šimt pfenigų“, tai jau būtų pinigai? 

— Jūs užduodat kvailus klausimus, - pasakė Džiana. 

— Aš tik norėjau jums parodyti, kad į klausimą apie pinigų 
kilmę labai sunku atsakyti. Anksčiau jie buvo auksiniai ir si- 
dabriniai, o šiandien gaminami iš vario, nikelio ir popieriaus. 
Afrikoje, teko girdėti, anksčiau mokėdavo kriauklėmis ir kar- 
vėmis. Ko gero, tai nebuvo labai praktiška. 

Pėteris išsišiepė: 

— Aš mielai išsitraukčiau karvę iš pinigų maišelio. 

— Žmonės išrado pinigus jau prieš tūkstančius metų, nes tai 
padėjo plėtoti prekybą ir kaupti turtą. Bet jiems prireikė nugy- 
venti iki mūsų amžiaus, kad suprastų, ką jie išrado. Kartais aš vis 
dar savęs klausiu, ar mes šiandien iš tikrųjų supratome. 

— Tai kas gi yra tie pinigai? - užsispyrė Džiana. 

— Pinigai yra pažadas. 

— Pažadas? - stebėjosi Feliksas. - Man tai nebūtų atėję į gal- 
vą. Bet dabar kažkaip imu suprasti. 

Ponas Šmicas valandėlę patylėjo, lyg norėdamas įsitikinti, kad 
visi suvokė jo protingą mintį. 

— Jei aš jums duodu dešimties markių banknotą, tai kartu 
pažadu, kad už jį galite ką nors nusipirkti. Peteris su Feliksu 
man davė laiko, instaliuodami mano kompiuterį... 

— Na, taip... - tarė Džiana. 

— Jie bent pabandė. Ir aš kaip atlygį jiems prižadu mažą dalį 
prekių, kokių tik yra pasaulyje. Ir to įrodymas yra dešimties 
markių banknotas. 

— O kas būtų, jei mes jūsų pažadu netikėtume? - paklausė 
Peteris. 

— Tai aš jį atsiimsiu, - juokėsi ponas Šmicas. - Savaime su- 

prantama, jūs manim tikit. Jūs manim tikėtumėt, net jeigu 
manęs visai nepažinotumėt. Tai yra pinigų savybė: ne tas, ku- 
ris duoda pažadą, garantuoja, kad jis bus įvykdytas, o tas, ku- 
ris pinigus išspausdino. Pas mus tai daro Vokietijos federali- 
nis bankas* Frankfurte. Jo pavadinimas yra ant kiekvieno ban- 
knoto. Federalinis bankas rūpinasi, kad pinigų nebūtų išspaus- 
dinta per daug. 

— O kas atsitiktų, jei pinigų išspausdintų per daug? - paklau- 
sė Feliksas. 

— Tada žmonės vieni kitiems prižadėtų daugiau, negu gali 
ištesėti. Ir vienintelis pažadas, taigi patys pinigai, nuvertėtų. 
Tokiu atveju pakiltų kainos, o tai vadiname infliacija*. 

— Bet kaip bus, kai įves naujus pinigus? - paklausė Džiana. - 
Visi bijo, kad jie bus ne tokie vertingi. 

— Euro vertę garantuoja naujas Europos centrinis bankas*. 
Jeigu jūs savo darbą atliksit gerai, tai euras bus vertas lygiai 
tiek pat kiek markė... Bet žinot ką? - Šmicas apžvelgė būrelį. — 
Kaip manot, gal man papasakot vieną istoriją? Apie tai, kaip 
atsirado pinigai, kuriuos mes turime šiandien? 

Nelaukdamas atsakymo jis išskubėjo iš kambario. 

— Visai kaip mokykloj, - sušnibždėjo Pėteris. 

- Ššš, - sušnypštė Džiana, nes ponas Šmicas vėl grįžo su bu- 
teliu vandens ir didžiule spragėsių tūta. 

— Tai istorija apie berniuką nezgrabailą. Aš neseniai ją apti- 
kau. Kaip ir visos geros istorijos, ji prasideda žodžiais: „Gyve- 
no kartą“. Taigi gyveno kartą dvylikos metų berniukas. Tai bu- 
vo prieš daugel šimtų metų Genujoje, prie Viduržemio jūros. 
Jo vardas buvo, tarkim, Džuzepė... 

— Pepo, - tarė Džiana. - Jei kieno vardas Džuzepė, tai jį va- 
dina tiesiog Pepo. 

— Pepo, gerai. Taigi Pepo buvo vienintelis siuvėjo Frančesko 
ir jo žmonos Paolos sūnus. Frančeskas turėjo prie pat uosto 
mažą dirbtuvėlę, iš kurios šeima gaudavo kuklias pajamas, ir 
Pepo užaugo amatininkų kvartalo gatvelėse, kaip ir daugelis to 

meto berniukų. Tik tas siuvėjo sūnus buvo baisiai negrabus. 
Visi kiti dvylikamečiai jau seniai padėdavo dirbti įvairiausius 
darbus. Kepėjo sūnus maišė tešlą, staliaus vaikai šluodavo skied- 
ras dirbtuvėje, kiti audė arba nešiojo sunkius ryšulius. 

Tik ne Pepo. Jeigu jis imdavo tėvo adatų dėžutę, būtinai iki 
kraujo įsidurdavo. Jeigu poilsiaujančiam ponui turėdavo nu- 
nešti naują liemenę, tai suklupdavo ir taip ją suplėšydavo, kad 
tėvas turėdavo siūti iš naujo. Turguje jis taip užsisvajodavo, jog 
apversdavo prekeivių krepšius, ir obuoliai, vyšnios bei melio- 
nai pasipildavo ant grindinio. Todėl visi Pepo vadino berniuku 
nezgrabaila. 

— Goffo, - pasakė Džiana. - II goffo reiškia „nevykėlis“. 

— Gerai, vadinkime jį i/ goffo. Frančeskas, Pepo tėvas, vis la- 
biau širdo ant sūnaus. „Tu esi niekam tikęs“, - sakydavo jis ir 
vydavo Pepo iš dirbtuvės. O vakarais, jam gulantis į lovą, de- 
juodavo žmonai: „Kodėl Dievas mus taip nubaudė pasiųsda- 
mas tokį goffo?“ Paola mylėjo savo vienturtį sūnų ir jai buvo 
skaudu, kai tėvas apie jį blogai kalbėdavo. Tačiau ji nedrįso 
nieko sakyti, nes siuvėjas buvo labai ūmaus būdo. 

Kai Pepo sukako keturiolika metų, tėvas jam pasakė: „Pepo, 
nuo pat gimimo tu man nesuteikei nieko, vien rūpestį ir vargą. 
Tu netinki būti siuvėju nei kokiam kitam garbingam amatui. Tu 
tik sėdi savo tėvams ant sprando. Atėjo laikas pačiam savimi 
pasirūpinti“. 

— Tėvų nereikia klau... - prasižiojo Pėteris, bet DŽiana jį nu- 
tildė kumštelėdama alkūne į pašonę. 

Ponas Šmicas pasakojo toliau: 

— Pepo motina verkė, kai jos berniukas žengė per slenkstį 
palikdamas tėvų namus, bet pats Pepo neliūdėjo. Jį skaudino 
tėvo burnojimai ir jis džiaugėsi išeidamas į platų pasaulį. Tėvas 
jam dar davė auksinį dukatą, o motina duonos kepalėlį, sūrio 
ir drobinį maišelį, pilną alyvuogių; ji surišo viską į didelę skarą 
ir pritaisė ją prie lazdos. Pepo pasiėmė savo kelionės ryšulėlį, 
įsikišo dukatą į liemenės kišenę ir patraukė, kur akys mato. 

Atsitiko taip, kad tuo metu Genujoje buvo apsistoję pinigų 
keitėjai, atvykę iš kitapus kalnų, iš Milano, Modenos, Berga- 
mo ir kitų miestų. 

Turguose jie pasistatydavo stalus ir suolus, todėl genujiečiai 
svetimtaučius praminė bancheri. Pas tokius bankininkus buvo 
galima Florencijos monetas iškeisti į Genujos, taip pat į Vokie- 
tijos talerius, Arabijos šalių auksinius ir daugelį kitų. Pinigų 
keitėjai patikrindavo, kiek aukso ar sidabro buvo monetose, ir 
taip nustatydavo kursą, kuriuo keisdavo vienas į kitas. 

Traukdamas miesto gatvėmis, Pepo priėjo prie vieno tokio pi- 
nigų keitėjo. Aš pamiršau kai ką pasakyti. Buvo vienas dalykas, 
kurį nevykėlis Pepo išmanė nepaprastai gerai - tai skaičiuoti. Jis 
ne tik mokėjo keturis pagrindinius skaičiavimo veiksmus, bet ir 
žinojo, kas yra šaknis, galėjo apskaičiuoti skritulio plotą ir dar 
daug ką. Tuomet tai buvo nepaprastas dalykas. Skaičiavimo me- 
no Pepo išmoko prieš daugelį metų iš vieno keliaujančio pran- 
ciškonų vienuolio. Bet jo tėvo, deja, tai nė kiek nedomino. 

Kurį laiką Pepo stebėjo, kaip dirba pinigų keitėjas. Pas jį at- 
eidavo ir pirkliai aksominiais apdarais, ir paprasti amatininkai 
nuplyšusiais batais bei susivėlusiais plaukais. Jie papildavo pi- 
nigų keitėjui savo dukatus, liras ir auksinius. Šis padėdavo pi- 
nigus ant auksinių svarstyklių, žąsies plunksna užrašydavo ant 
stalo keletą skaičių ir grąžindavo sumą Genujos dukatais, ku- 
rią pirmiau gavo svetima valiuta. Pepo patiko banchero ama- 
tas, nes čia viskas vykdavo tyliai ir paslaptingai. Nepalyginsi su 
rėksmingais turgaus prekiautojais, daržovių pardavėjomis ir gy- 
vulių prekijais. 

Neilgai trukus pinigų keitėjas pastebėjo berniuką. 

— Ei tu, - pašaukė jis, - ar moki skaičiuoti? 

— Aišku, moku, - sušuko Pepo. 

— Tai parodyk, - pasakė keitėjas ir pastūmė jam krūvą mone- 
tų. - Kiek čia yra? 

Pepo atsisėdo ant stalo ir pradėjo dėlioti monetas į krūveles 
po dešimt. Tada krūveles suskaičiavo. 

— Yra lygiai 176 Florencijos liros, vienas dukatas, vienas auk- 
sinis ir saga. 

— Šaunuolis, - tarė pinigų keitėjas. - Jeigu nori, gali dirbti 
pas mane. Gyvensi su manim, gausi valgyti, be to, per Kalėdas, 
Velykas ir Sekmines papildomai po pusę dukato. 

Pepo sutiko ir taip tapo pinigų keitėjo padėjėju. 

Dabar jam prasidėjo geri laikai. Visomis turgaus dienomis 
jis sėdėdavo keitykloje prie stalo, skaičiuodavo monetas ir klau- 
sydavosi su prieskoniais ir audeklais iš svetimų kraštų atvyku- 
sių pirklių istorijų. Niekas nebesijuokė iš jo nerangumo, niekas 
nepravardžiavo goffo. Pirkliai stebėjosi, jog paprastas berniu- 
kas iš liaudies mokėjo taip gerai skaičiuoti. Jam patikdavo žmo- 
nes stulbinti skaičiavimo gudrybėmis. Pavyzdžiui, jis mokėjo su- 
skaičiuoti, kiek juodų ir baltų keturkampių buvo įleista į Ka- 
tedros grindis. Turgaus Žmonėms jis buvo „skaičių magas“. 

Vieną dieną pas pinigų keitėją atėjo turtingas pirklys ir tarė: 

— Aš išvykstu į ilgą kelionę. Turiu brangių audeklų iš Sirijos ir 
Persijos, taip pat prieskonių iš Indijos ir auksinių papuošalų su 
brangakmeniais. Norėčiau prekes parduoti kitapus kalnų, Bur- 
gundijoje ir Prancūzijoje, kur tokių daiktų dar niekas nepažįsta. 
Man reikėtų ko nors, kas man tvarkytų apskaitos knygas. Duok 
man skaičių magą. Aš jums abiem grįžęs dosniai atsilyginsiu. 

Jis dar padovanojo pinigų keitėjui dešimt dukatų, ir Pepo 
išėjo su pirkliu. 

Tai buvo ilga kelionė. Pirklys traukė per šalį su ne mažiau 
kaip dešimt sunkiai pakrautų arkliais tempiamų vežimų. Tuo- 
met nebuvo tokių kelių kaip šiandien, tik šunkeliai, kurie kepi- 
nant saulei dulkėjo, o po audros virsdavo upeliais. Be to, su 
jais traukė ir ginkluoti raiteliai, nes tuo laiku keliuose buvo 
nesaugu dėl siautėjančių plėšikų. 

Pirmas miestas, į kurį jie atvyko, buvo Lionas, dabar priklau- 
santis Prancūzijai. Jie pardavė daug brangaus damasto ir kitų 
audeklų. Liono gyventojai stebėjosi prekių prašmatnumu ir iš- 
leido pas pirklį daug pinigų. Pepo užrašinėjo pajamas į didelę 

knygą ir saugojo skrynią su uždirbtomis aukso monetomis. Pir- 
klys jį išmokė, kaip tvarkyti knygas, kiekvieną pardavimą užra- 
šant du kartus. Šitą sistemą prieš keletą metų buvo išradęs ita- 
lų vienuolis, vardu Luka Pačiolis, ir ji vadinosi dvejybiniu įra- 
šu*. Beje, ji egzistuoja ir po šiai dienai... 

— Kaip - dvejybinis? - paklausė Džiana. - Kodėl negana nor- 
maliai užrašyti? 

— Tam, kad visada turėtum savo verslo bendrą vaizdą. Ar esi 
kada girdėjusi apie buhalterinę apskaitą? 

- Aišku, - atsiliepė Džiana. Ji ištraukė savo sąsiuvinį ir paro- 
dė Šmicui pirmą puslapį. 

- Betgi tai jau beveik dvejybinis įrašas. Čia reikia tik trupu- 
tėlį pakeisti. 

Šmicas paėmė šratinuką ir kitame puslapyje nubrėžė didelę 
T raidę. Tada kairėje pusėje užrašė „debetas“, o kitoje - „kre- 
ditas“. Kairėje po T linija jis užrašė: „Likutis 264,70 DM“. Tai 
buvo suma, kurią Naminukai £z Ko iki šiol buvo uždirbę. 

— O šiandien jūs papildomai gavote dvidešimt markių už tai, 
kad instaliavote kompiuterį... 

— Kaip - dvidešimt? Juk jūs saket dešimt, - priminė jam Fe- 
liksas. 

— Sakykime dvidešimt, su sąlyga, kad artimiausiomis dieno- 
mis jūs kompiuterį iš tikrųjų prijungsite. 

Kai Šmicas baigė, sąsiuvinio puslapis atrodė taip: 


Debetas Kreditas 


Likutis 264,70 
Įplaukos 20,00 Saldas 284,70 


— Na, ar kas nors krinta į akis? - paklausė jis. 

— Abiejuose puslapiuose ta pati suma, - pasakė Feliksas. — 
Be to, įplaukas ir likutį jūs pavadinote debetu. Ir visa tai dar 
kartą parašėte po kreditu. 

— Būtent, ir tai yra dvejybinis įrašas. Tokia sąskaita vadinasi 
apskaitos sąskaita. 

— Kiekviena sąskaita itališkai vadinasi conto, - įsiterpė Džiana. 

— Tačiau vokiškai tik tokios sąskaitos yra konto. Svarbiausia 
apskaitos sąskaitoje tai, kad kairėje ir dešinėje pusėse turi būti 
ta pati suma. Tik tuomet sąskaita yra uždaryta, kaip sakoma. Iš 
čia kilo ir šie painoki žodžiai „debetas“ ir „kreditas“. Kad s4- 
skaita būtų uždaryta, visada reikia užpildyti tą puslapį, kuria- 
me ko nors trūksta. Taigi jeigu jūs nieko neišleidote, o gavote 
dar dvidešimt markių, pirmiausia reikia pažymėti pajamas kai- 
rėje pusėje ir tada dešinėje įrašyti likusią sumą. Ši suma vadi- 
nama saldu*. Kaip matote, ši sistema rodo, kad kasoje likusi 
suma, t. y. kurią /uri, rašoma po kreditu (vok. haben - turėti, 
das Haben - kreditas). Jeigu jūs būtumėt išleidę daugiau, nei 
yra kasoje, būtumėt kažkam skolingi. Jūs turėtumėt pinigus grą- 
žinti, todėl saldas būtų rašomas po debetu (vok. sollen - priva- 
lėti, čia — būti skolingam, das Sol! - debetas). 

— Iš jūsų aiškinimo viskas atrodo taip paprasta, - tarė Džiana. 

— Taip ir yra. Todėl dar ir šiandien visos firmos tvarko ap- 
skaitą šituo principu. Jei tai supratote, vadinasi, supratote jau 
pusę ekonomikos. 

— Bet kokia nauda iš dvejybinio įrašo buvo berniukui, apie 
kurį pasakojote? 

— Tai jam padėjo visada matyti, kiek pinigų jis gavo ir kam 
juos išleido. Tam tikslui jis turėjo daugiau sąskaitų. Manau, kad 
ir jūs kada nors savo pinigus laikysite ne batų dėžėje, o atsida- 
rysit taupomąją sąskaitą. 

— Mes irgi taip manom, - pasakė Džiana. 

— Ir jeigu jūs įmokėtumėt į taupomąją sąskaitą, tarkim, 200 
markių, tai nauja jūsų apskaitos sąskaita atrodytų taip: 


Debetas Kreditas 


Kasa 28470 | Išmoka taup. sąskaitai 200,00 
Saldas 84,70 

Čia svarbus saldas: jis parodo, kiek pinigų dar liko batų dė- 
žėje. Kartu atsiranda nauja sąskaita - jūsų taupomoji sąskaita. 
Ji atrodo taip: 


Taupomoji sąskaita 
Debetas Kreditas 
Įmoka 200,00 Saldas 200,00 


— 200 markių užrašoma du kartus. Taip dvejybinis įrašas jus 
verčia laikytis drausmės. Turi pats sau duoti ataskaitą, kam pa- 
naudoji savo pinigus. Taip buvo ir su Pepo. Jis turėjo daugybę 
sąskaitų: prieskonių atsargoms, patarnautojų atlyginimams ar 
maisto produktų išlaidoms. Jis galėjo daug geriau matyti pir- 
klio pajamas ir išlaidas nei šio konkurentai. Todėl pirklys gau- 
davo ypač didelį pelną. Abu nukeliavo iki Frankfurto, kur par- 
davė likusias prekes, užmokėjo ginkluotiems raiteliams ir susi- 
ruošė grįžti. Sunkią ąžuolo skrynią su pinigais jie vežėsi arklių 
traukiamu vežimu. 

— Ar ne per daug pavojinga joti į Genują be jokios apsau- 
gos? - paklausė Pepo. 

— Ak, dėl to tu neturėtum sukti sau galvos, - atsakė pirklys. — 
Juk niekas, pažiūrėjęs į mūsų vežimą, negali žinoti, kiek daug 
aukso jame prikrauta. Be to, aš taip pat ginkluotas. - Pirklys 
parodė lengvą kardą, kurį buvo pasiėmęs kelionėn. 

Taip jie keliavo daug dienų, kol privažiavo gūdžią girią. Pra- 
dėjo lyti ir keliai greitai pažliugo. Abu arkliai, traukiantys veži- 
mą, kinkavo vis lėčiau, nors ir kaip vežėjas juos ragino. Buvo 
jau visai sutemę, kai jie galutinai įstrigo tarpeklio kelyje. Veži- 
mo ratai iki pat ienų susmego liūne. Pepo ir vežikas uždegė 
deglus ir nedidukė kelionės draugija susiieškojo užuovėją už 
uolos iškyšulio. 

Maždaug po valandos pamiškėj trakštelėjo šaka. Viskas vy- 
ko taip greitai, kad jie neturėjo laiko pagalvoti apie ginklus. 

Keliautojai pamatė, jog juos apsupo penki vyrai laukinių dra- 
bužiais: šie buvo apžėlę barzdomis, užsimaukšlinę spalvotas 
skrybėles ir apsiginklavę kardais bei peiliais. 

— Garbė Dievui, - tarė didžiausias iš jų. - Man labai gaila, 
bet jūs pakliuvot į nemalonią padėtį. O ką ten turite toje pui- 
kiojoje skrynioje? Mielai žvilgtelėčiau. + 

— Šalin rankas! — suriko pirklys ir norėjo išsitraukti kardą. 
Bet kiti plėšikai akimirksniu nukreipė savo ginklus į jį ir pirklys 
suprato, jog priešintis beviltiška. 

Plėšikai iškėlė skrynią iš vežimo. Tada vadeiva rūsčiai tarė: 

— Tai mūsų miškas, įsidėmėkit. 

Užpuolikai pasiėmė skrynią, visus ginklus ir dingo miške. 

Pepo su pirkliu ir vežiku liko miške be nieko, kaip bažnyčios 
pelės. Plėšikai nepaėmė tik arklių. Laimei, Pepo kišenėje dar 
turėjo tėvo dovanotą dukatą. Kol grįžo į Genują, už tuos pini- 
gus jie galėjo pavalgyti, atsigerti ir nupirkti arkliams avižų. Pas- 
kutinį vakarą — iš savo nakvynės vietos jie jau girdėjo ošiant 
jūrą - Pepo staiga tarė pirkliui: 

— Tiesą pasakius, kvaila su tiek daug pinigų keliauti per dy- 
kynę. Tuomet juos paprasčiausiai pavagia. 

— "Tavo teisybė, - atsiliepė pirklys. - Bet toks jau tas pirklio 
gyvenimas. Uždirbam pinigus Lione, o mums jų reikia Genu- 
joje. Taigi turim juos ten nugabenti. 

— Nebūtinai, - pasakė Pepo. - Juk Genujoje irgi yra pinigų, 
lygiai kaip ir Lione. 

— Bet Genujos pinigai mums nepriklauso. 

— Na, gerai. Tačiau savo pinigus mes galėtume nunešti pini- 
gų keitėjui Lione. Jeigu jis parašytų ant pergamento, kad paė- 
mė iš mūsų pinigus, tai šitą pergamentą galėtume nunešti pini- 
gų keitėjui Genujoje ir jis mums išmokėtų pinigus. 

— O iš kur Genujos keitėjas žinos, kad jis atgaus pinigus Lione? 

— Būtent pinigų keitėjai Lione ir Genujoje turėtų susivie- 
nyti. 

— O kas bus tada, kai Genujoje baigsis monetos? 

— Tuomet jis turės jų parsigabenti iš Liono. Bet argi jūs ne- 
suprantate, kad taip atsitiktų labai retai? 

Pirklys kurį laiką nepratarė nė žodžio. Paskui sunkia ranka 
pliaukštelėjo Pepo per petį ir sušuko: 

— Vaikine, tai juk geniali mintis! Nebereiks pervežinėti pinigų, 
o tik pergamentą! Nuostabu, su šia idėja mes tapsime turtingi. 

Grįžęs į Genują, pirklys tučtuojau nuskubėjo pas senąjį pini- 
gų keitėją. Išklojo jam sumanymą ir šiam nušvito protas. Jie 
nusprendė įkurti bendrą banką. Popieriaus lapelį, kurį gauda- 
vo vietoj pinigų, pavadino banca nota. Pirmą savo atstovybę jie 
įkūrė Lione ir jam vadovauti paskyrė ne ką kitą, o Pepo. Jis 
vedė gražiąją pirklio dukterį ir gyveno ilgai ir laimingai iki žilos 
senatvės. Tokia tad buvo istorija apie berniuką nezgrabailą. 

Ponas Šmicas atsilošė ir susigrūdo į burną pilną saują spra- 
gėsių. | 

- Ir kiek šitoj istorijoj tiesos? - paklausė Feliksas. 

— Na, ar iš tikrųjų buvo toks Pepo, aš nežinau, galų gale isto- 
riją ką tik sugalvojau. Bet šiaip yra daug teisybės. Pavyzdžiui, 
kad pirmieji pinigų keitėjai atsirado Italijoje. Tai galima paste- 
bėti iš pačių žodžių. Jūs jau žinote „konto“ ir „saldą“. Žodis 
„bankas“ taip pat kilęs išbancheri. O banca nota virto bankno- 
tu. Pinigų keitėjui, kuris neįstengė už savo banknotus atiduoti 
pinigų, apgauti klientai sudaužydavo prekystalį-banką į šipu- 
lius. O neveikiantis bankas itališkai vadinasi... 

— Banca rotta, - pasakė Džiana. 

— Teisingai. Vokiškai sakoma bankrotas, tai reiškia, kad jis 
yra nemokus, t. y. žlugo. 

— O jei Kredito bankas negalės užmokėti už banknotus, tai 
bankrutuos? - paklausė Feliksas. 

- Štai čia ir visa paslaptis, kad jam to daryti nereikia, - tarė 
ponas Šmicas. - Kai Pepo išrado banknotą, ant jo buvo užrašy- 
tas pažadas jo savininkui išmokėti tam tikrą sumą auksinių ar- 
ba sidabrinių monetų. O dabar jau žinoma, kad auksas visai 
nereikalingas. Nes pažadas užmokėti pats savaime jau yra pi- 

nigai. Taigi ir banknotai yra pinigai. Beje, kad pažadas iš tiesų 
būtų įvykdytas, šiandien banknotai išduodami tik valstybiniuo- 
se bankuose, pavyzdžiui, Vokietijos federaliniame banke. Kiti 
bankai, tarkim, Kredito bankas, turi iš jo pasiskolinti. 

— Tačiau ir banknotus galima nukniaukti, - pertarė Pėteris. 

— Teisingai. Ne tik verslininkai, bet ir nusikaltėliai per pasku- 
tiniuosius keturis šimtus metų daug ko išmoko... 

— O gražioji duktė? - paklausė Feliksas. 

— Kaipgi be jos. Istorija be gražios dukters —- niekam tikusi 
istorija. 


ŠEŠTAS SKYRIUS 


Investuoti reiškia aprengti 


Kitą dieną lietaus debesys išsisklaidė. Drėgna žemė garavo šil- 
toje birželio saulėje ir visi trys draugai nutarė padykinėti. Iki 
pietų pliuškenosi baseine, o popiet nuvažiavo į plytinę. Vakare 
pargrįžęs namo, Feliksas rado mamos užrašytus du naujus už- 
sakymus Naminukams. Viena ponia skambino dėl to, kad su- 
gipsuota koja turėjo sėdėti namie ir norėjo, kad kas išvestų pa- 
sivaikščioti jos šunį ir nupirktų jai produktų. O Šolerių šeimai 
reikėjo nušienauti pievelę. Kadangi Feliksas bijojo šunų, pasi- 
rinko pjauti žolę, o kitą užsakymą atidavė Peteriui su Džiana. 
Feliksas prirakino savo dviratį prie ištaigingų vartų. Už aukš- 
tos geležinių virbų tvoros ir tankios gyvatvorės dideliame kieme 
slėpėsi vila, iki šiol jam nekritusi į akis. „Šoleriai“ - skelbė žalva- 
rinis skambučio mygtukas. Feliksas jį paspaudė ir sodo vartai 
atsivėrė lyg mostelėjus burtininko lazdele. Einant prie durų su- 
lig kiekvienu žingsniu grikšėjo žvyras. Prie durų jis dar kartą pa- 
skambino, jos atsidarė ir Feliksas sustingo iš netikėtumo: kita- 
pus slenksčio stovėjo ne kas kitas, o Kajus, dabita iš jo klasės. 

„Tai idiotas! Aš tikrų tikriausias idiotas!“ — ūžė Felikso gal- 
voje. Ir kodėl jis nepagalvojo apie pavardę? Juk Šėnštate Šole- 
rių ne tiek daug. Kajus buvo vienintelis žmogus, kurio Feliksas 
nuoširdžiai nekentė. Jis dabar išdidžiai stovėjo su savo stora- 
padžiais sportiniais bateliais, beisbolo kepuraitę nusukęs sna- 
peliu į nugarą. Ir vaipėsi. Feliksas jautė, kaip užkaito ausys. 

— Ak, jaunasis ponas iš Naminukų, - saldžiai sučiulbo Kajus. — 
Mano tėvas labai apsidžiaugs. Deja, jis šiuo metu išvykęs. Bet 
jis manęs paprašė tau viską parodyti. 

Feliksas kunkuliavo. Bet ką jis turėjo daryti? Iš garažo jie 
paėmė žoliapjovę. Tai yra paėmė Feliksas ir kupinas pavydo 
žiūrėjo į kajaką, kabantį ten prie lubų. 

Kajus, sukryžiavęs rankas ant krūtinės, jį stebėjo. Kai Felik- 
sas pabandė užvesti motorą, dar pridūrė: 

— Ir prašyčiau atsargiau, jeigu galima! 

Tada Kajus nuslinko prie terasos ir sudribo į lauko kėdę. Dabi- 
ta iš tiesų ketino stebėti, kaip jis dirba. Dabar Feliksas savęs klau- 
sė, kurių galų bent jau šią paskutinę akimirką jis visko nemetė. Ar 
dirbti toliau jį vertė godumas pinigams? O gal bailumas? 

Feliksas sukando dantis ir elgėsi taip, lyg sode būtų pats vie- 
nas. Pabaigęs įstūmė žoliapjovę atgal į garažą ir nuėjo pasiimti 
uždirbtų penkių markių. 

— Na, tuomet pažiūrėkime, ar darbas atliktas kaip pridera, — 
pasakė Kajus. - Geri pinigai - už gerą darbą. 

Feliksas jautėsi kaip paskutinis kvailys, kai Kajus iš lėto slan- 
kiojo po žolę ir niekinamai pareiškė: 

— Hm, hm, hm... bet nupjauta visiškai nekruopščiai. Žolytės 
kraštą aplinkui krūmus reikės iš naujo nušienauti. Darbas tik- 
rai nevertas penkių markių. Tiesą pasakius, jis apskritai never- 
tas nė sudilusio skatiko, bet aš taip nesielgsiu. 

Kajus išsitraukė iš kišenės monetą ir nusviedė ją Feliksui. 
Pasilenkęs Feliksas pamatė, kad tai penkių pfenigų moneta. 
Norėjo ją pagriebti, tačiau tą akimirką Kajus iš visų jėgų spyrė 
jam į ranką. Feliksas net suriko iš skausmo. 

— Pasiimk pinigus ir čiuožk iš čia. Ir kad daugiau čia kojos 
nekeltum, - ištarė Kajus tyliai ir jau visai nesaldžiai. 

Dabar Feliksui prasiveržė įsiūtis. Jis nutvėrė Kajų už juodų 
marškinėlių, pakišo jam koją, parvertė ir užgriuvo ant viršaus. 
Tada primygo Kajaus veidą prie žolės ir sušnypštė: 

- Šito tu dar pasigailėsi. 

Kajus net nesistengė priešintis, tik paleido gerklę: 

— Aai-aaai, skauda, paleisk! 

Feliksas truputį atpalaidavo savo gniaužtus, Kajus žaibo grei- 
tumu išsilaisvino vieną ranką ir nagais išakėjo kairį Felikso 
skruostą. Feliksas dar nespėjo suduoti atgal, kai iš verandos 
pasigirdo moters balsas: 

— Kaip tu drįsti? Tučtuojau nešdinkis, nes pakviesiu policiją. 
Bjaurus vaikėzas! 

Tai greičiausiai buvo Kajaus motina. Feliksas paliko puošei- 
vą gulėti ir nesidairydamas nėrė iš pralaimėjimo vietos. Išeida- 
mas dar išgirdo, kaip Kajus piktdžiugiškai sušuko: 

— Naminukai? Fu, man jūs paprasčiausi gipsiniai sodo nykš- 
tukai! 

Taip pažemintas Feliksas dar niekada nebuvo. Bet blogiau- 
sia, kad tikėjo pats esąs dėl to kaltas. Kaip jis galėjo išvis su juo 
prasidėti! Dabar jau buvo per vėlu. Jis dar nenutuokė, kaip 
atkeršys Kajui. Felikso veidas degė, marškiniai ir kelnės mar- 
gavo nuo žolės dėmių. Kodėl jis ne toks kaip kiti berniukai? 
Vaikščiotų sau be jokio triukšmo į mokyklą, žaistų futbolą ir 
spoksotų televizorių. Kodėl jam visada šauna kažkokios juo- 
kingos mintys? Tapti turtingam - kokia sumauta nesąmonė! 


* 


— Paršas neraliuotas! - sušuko Pėteris. 

Jis paraudo kaip kalakutas, pašoko sugniaužęs kumščius ir no- 
rėjo ką nors prikulti. Bet kadangi nieko tinkamo aplink nepa- 
sitaikė, vėl klestelėjo ant apelsinų dėžės. Niekšybės jį įsiutin- 

davo. Ypač tą popietę, kai Feliksas perdrėkstu žandu ir sunio- 
kotais drabužiais sušaukė plytinėje valdybos posėdį. Vis iš nau- 
jojis turėjo pasakoti skandalingą įvykį su visomis smulkmeno- 
mis. Ir kiekvieną kartą Pėteris vis labiau užsidegdavo. 

— Mums reikia ką nors daryti, - kartojo jis. 

O Džiana pridūrė: 

— Visi už vieną, vienas už visus. 

Feliksui buvo gera su kuo nors pasikalbėti apie pažeminimą. 
Net jeigu nė vienas iš jų nežinojo, ko reikia griebtis. Per atosto- 
gas jie Kajaus dar nė karto nebuvo sutikę akis į akį. Teliko tik 
laukti tinkamos progos. Šiaip ar taip, Feliksui nebuvo ūpo vėl 
pradėti naujas muštynes. 

Kurį laiką visi tik sėdėjo ir klausėsi Žvirblių čirškimo sename 
mūre. Staiga Pėteris ėmė raustis neišmatuojamose savo kom- 
binezono kišenėse. Feliksas jau pamanė, kad jis vėl išsitrauks 
kokį cigarą, tačiau šis iškrapštė suglamžytą popieriaus skiautę. 

— Tik pažiūrėkit, ką radau televizijos žurnale: Milijonierių triu- 
kai - kaip praturtėti per vienerius metus, taip skelbia antraštė. 

— Fu, - niekinamai tarė Džiana. - Ko tik jie neprigalvoja. 

— Neskubėk peikti, o geriau paklausyk, ką čia rašo: 

- Amerikiečių žurnalistas Artūras Makeinas paėmė interviu iš 
500 turtingiausių pasaulio vyrų. Nuo to laiko jis įsitikinęs, Jog mi- 
lijonieriumi gali tapti kiekvienas, jei tik to nori. Nes, kaip rašo 
bestselerių autorius, turtingumas prasideda galvoje. Svarbiausia 
nusistatyti aiškų tikslą. Neužtenka pasakyti: „Aš noriu būti turtin- 
gas“. Reikia sakyti, pavyzdžiui: „Aš noriu uždirbti milijoną mar- 
kių“. Šitą milijoną reikia bent kartą per dieną aiškiai įsivaizduoti. 
Tik tada, kai noras tapti turtingam tvirtai įsišaknija galvoje, atei- 
na tos genialios mintys, kurių reikia kiekvienam, norinčiam pra- 
turtėti. Na, tai ką dabar pasakysit? 

— Jie nori, kad mes išeitume iš proto. Kokia nesąmonė gal- 
voti tik apie pinigus, - pasakė Džiana. 

— Kaip kokioj pasakoj, - pritarė ir Feliksas. - Kartą senų 
senovėje, kai užtekdavo tik panorėti... 

— Man atrodo kvaila, kad jūs iš to juokiatės. Su Naminukais 
viskas vyksta per lėtai. Jau vasaros atostogos, 0 mes vis dar 
darome tik menkus dalykus: pjaunam žolę, vežiojam bandeles 
ir klausomės istorijų. Mums reikia paspausti greičio pedalą ir, 
kaip rašoma straipsnyje, iš tiesų norėti tapti turtingiems. 

— Galbūt visa tai, šiaip ar taip, šnipštas. Tas praturtėjimas. 

Feliksas pabandė prie degančių rėžių ant savo skruosto pri- 
spausti nosinę, bet nuo to pasidarė tik dar blogiau. 

— Niekai, - pasakė Pėteris. - Žinoma, tapsim turtingi. Dėl 
tokių menkų muštynių niekas nepasiduoda. 

— Bet tu tikrai manai, kad vien norėdamas tapsi turtingas? — 
paklausė Džiana. 

— O varge, kaip jūs manęs nesuprantat? Mums reikia dar 
geresnių idėjų. Bet jos šaus tada, kai mes rimtai pasinersim į 
reikalą. Turiu omeny - visa galva. Taip, kaip rašoma straipsny- 
je: genialios mintys! 

— Aš siūlau žaisti loto. Mano mama visada žaidžia, - pasiūlė 
Džiana. 

- Ir ką, ji laimėjo? - paklausė Feliksas. 

— Praėjusiais metais kokia penkiasdešimt markių ar panašiai. 

— Matai, - tarė Feliksas. - Jeigu su loto būtų taip paprasta, 
tai pasaulyje gyventų vieni milijonieriai! 

Ūmai jam kažkas šovė į galvą: 

— Džiana, tu juk norėjai užveisti vištų fermą. 

— Aha, būčiau visai pamiršusi, - atsakė Džiana. - Iškilo nedi- 
delė problema. Mano mama yra griežtai prieš. Ji sako: vištos 
teršia kiemą. O ledainė turi blizgėte blizgėti. Kitaip prarasime 
klientus. Ji mano, kad ledai ir vištašūdžiai niekaip nesiderina. 

— Ar ji tikrai pasakė „šūdai“? 

— Taip, tik itališkai. O tai reiškia: nebus jokių vištų. 

— Klausykit, - suriko Feliksas, - kodėl mums neužveisus viš- 
tų pas Šmicą? Ten juk pakankamai vietos. Yra net sena vištidė. 

Pėteris švilptelėjo pro dantis. 

— Dabar matot, kad aš buvau teisus? Vos tik mes rimčiau 

pasistengiame, Feliksui iškart kyla geniali mintis. Vištos pas 
Šmicą — taip ir padarysim. Nutarta. 

- O iš kur žinai, kad Šmicas sutiks? 

— O kodėl gi ne? Vištašūdžiai ir saksofonai vieni kitiems ne- 
trukdo. Ar ne? 

— Bent jau pabandyti galim. 

Draugija jau ketino išeiti, kai ūmai Džiana padarė atradimą. 

— Ei, tik pažiūrėkit! Iš sienos kyšo laidai. Kaip manot, ar čia 
pajungta srovė? 

— Geras! - sušuko Feliksas. - O aš jų niekada nemačiau. 

Pėteris bemat įvertino atradimą. 

— Tai ne elektros laidai, jie būtų daug storesni. Tai sena tele- 
fono linija. 

— Aišku, ji jau seniai išjungta... 

— Tai aš išsiaiškinsiu. Mums reikia tik naujo šakutės lizdo ir 
telefono. Aš tuo pasirūpinsiu. Tai būtų jėga... 

— O ką darysim su Kajum? - paklausė Džiana, jiems lipant 
ant dviračių. 

— Pagyvensim - pamatysim, - nusprendė Pėteris. 

Kai Feliksas grįžo namo, mama baisiai nusigando pamačiusi 
apdraskytą veidą. Tačiau kažkokia nuojauta jam kuždėjo, kad 
apie muštynes su Kajumi geriau nutylėti. Todėl jis kiek įmany- 
damas neaiškiau numykė, jog dirbo sode su daugybe spyglių. Ir 
pats nusistebėjo, kad mama pasitenkino šitokia istorija. 


* 


Kartais sudėtingi dalykai išsisprendžia savaime, kai juos atide- 
di rytojui. Taigi kitą dieną, kai jie turėjo sutvarkyti pono Šmico 
kompiuterį, staiga viskas pasidarė labai paprasta. Pėteris iš sa- 
vo brolio gavo diskelį ir sąrašą nurodymų, ką ir kaip daryti. 
Nepraėjus nė pusvalandžiui, programa jau veikė, jie netgi bu- 
vo įsijungę „Internetą“. Ponas Šmicas išdalijo visiems spragė- 
sių, atsisėdo prie ekrano ir visas tiesiog švytėjo. Feliksas su Pė- 


NIKOLAUS PIPER Iš FELIKSAS FINANSININKAS 73 


teriu jam parodė, kaip patekti į „Internetą“, ir ponas Šmicas 
džiūgavo lyg berniūkštis, kai ekrane pasirodė orų prognozė. 

— Ar č-čia „Internetas“? - paklausė jis. 

— Čia „Internetas“, - atsakė Feliksas didžiuodamasis, kad 
jiems taip lengvai pavyko. 

Tik dabar ponas Šmicas pastebėjo įdrėskimus Felikso veide. 

— Vaje, ar namie laikot katę? 

Trys draugai papasakojo, kas atsitiko. 

— Tiesiog n-neįtikėtina. K-kodėl gi jis t-taip elgiasi? — nusi- 
stebėjo ponas Šmicas purtydamas galvą. 

Atrodė, jis visai nepyksta ant Kajaus, o tik stebisi, kad ap- 
skritai pasaulyje esti blogų žmonių. 

Dabar atsikrenkštė Pėteris. 

— Mes norėtume jus šio to paklausti, pone Šmicai, - pradėjo 
jis atsargiai. 

— Na, tai drožk, vyruti. 

— Ką jūs manote apie vištas? 

— Kaip - vištas? 

Tada jie išdėstė jam savo sumanymą. Ponas Šmicas klausėsi 
labai atidžiai. Iš šalies atrodė, kad jam linksma, retkarčiais jis 
net prunkštelėdavo. Baigus pasakoti, Šmicas pratrūko skardžiai 
kvatotis: 

— Aš ir vištos - jums tikrai kyla patys beprotiškiausi sumany- 
mai. Tačiau kodėl gi ne? Nors, žinoma, kiaušiniai nėra rečiau- 
sia prekė. Juos šiandien pardavinėja kiekvienas. 

— Mes pardavinėsime ypatingus kiaušinius, - tarė Feliksas. 

— Naminių vištų, - paaiškino Džiana. 

— O kiek vištų ketinate laikyti? 

— Nežinau, - atsakė Feliksas. - Kokias dvi ar tris. 

— Su dviem nieko nelaimėsi, - pertarė Džiana. - Viena višta 
per dieną padeda tik po vieną kiaušinį. Mums reikia bent jau 
dešimties vištų. 

— Ir vieno gaidžio, - pridūrė Pėteris. - Vištoms dar reikia 
gaidžio. 

- Gerai, - tarė ponas Šmicas. - Aš sutinku čia laikyti vištidę. 
Bet su viena sąlyga: turėsite aptverti gera tvora, kad vištos ne- 
lakstytų pas visus kaimynus. Ir dar norėčiau kiekvieną sekma- 
dienį pusryčių gauti po kiaušinį. Taip sakant, kaip nuomos mo- 
kestį. 

— Nuostabu, - apsidžiaugė Džiana. - Labai ačiū. 

— O tvora aš pasirūpinsiu, - patikino Pėteris. 

- Puiku, tuomet aš nekantrauju išvysti vištų fermą, iš kurios 
ką tik pasišaipiau. Beje, už ką jas pirksite? 

Feliksas turėjo prisipažinti, kad apie tai visai nepagalvojo. 
Bet Džiana žinojo: 

— Savaime suprantama, mokėsime iš savo kasos. Jauna višta 
turguje kainuoja dešimt markių, aš tai jau išsiaiškinau. Tai de- 
šimt vištų kainuos... 

— ...r vienas gaidys... 

— Iš viso 110 markių. Dar kartkartėm reikės po maišą lesalo. 
Jis irgi kainuoja apie dešimt markių. 

— Bet tada išleisime visus savo pinigus, - sunerimo Feliksas. 

— Kaip - išleisime? Tai investicija* į ateitį. Taip mes juk už- 
dirbsime pinigus. 

— Nežinau, - dvejojo Feliksas. 

— Jūs galite apytikriai apskaičiuoti, ar tai apsimoka. Beje, ar 
žinote, iš kur kilo tas gražus Žodis „investicija“? Ogi iš lotynų 
kalbos žodžio investire, kuris reiškia „aprengti“. Investuodami 
savo pinigus kuo nors „aprengiame“, iš ko tikimės, kad taip 
pinigams bus geriau ir laikui bėgant jų padaugės. Investuoja- 
ma, pavyzdžiui, į mašinas. Arba kad ir į vištas. Bet prieš tai 
reikia apskaičiuoti, ar „drabužiai“ pinigams tinka, taigi ar in- 
vesticija apsimoka. 

— Pardavus kiaušinius, mums reikia gauti daugiau, negu kai- 
navo vištos ir lesalas, - tarė Džiana. 

— Daug daugiau. Nes 2,5 procento jūsų pinigų suma padidė- 
tų ir taip, jei padėtumėte į taupomąją sąskaitą. Taigi per metus 
jūs turėtumėte atsiimti 110 markių už vištas, plius maždaug 100 

markių už lesalą ir dar gauti mažiausiai 2,5 procento pelno. Tai 
būtų... 

— 215,25 markės, - suskaičiavo Feliksas. 

— Teisingai. O dabar turime apskaičiuoti, ką galėsite uždirb- 
ti. Naminių vištų vieno kiaušinio kaina yra... 

— ...40 pfenigų, - pasakė Džiana. 

— Gerai. Sakykim, turim dešimt vištų. Kasdien kiekviena pa- 
deda po kiaušinį. Per 365 dienas bus 3650 kiaušinių. Iš jų 52 
atitenka man už nuomą - kas sekmadienį po vieną. Lieka 3598 
kiaušiniai. Padauginus iš 40 pfenigų, bus... 

— Čia jau reikia skaičiavimo mašinėlės, - pasakė Feliksas. 

— ...1439 markės 20 pfenigų. Tiesą sakant, tai visai puikios 
pajamos iš įdėto kapitalo. Net jeigu priskaičiuosite riziką. Pa- 
vyzdžiui, jei kokia višta nepanorės padėti kiaušinio. Beje, dėl 
nenoro: sutinku su sąlyga, kad jūs nudirbsit visą didelį darbą su 
vištom. Aš jų tikrai neprižiūrėsiu. 

— Nesirūpinkit, - pasakė Džiana. - Trise juk kaip nors susi- 
tvarkysim. 

— O kur pardavinėsit kiaušinius? 

— Aš pagalvojau, kad galėtume padėti pas jus ant prekysta- 
lio, - tarė Džiana. 

— Na, jūs ir sugalvojat: švieži kiaušiniai ir muzika. Tačiau pas 
mane užeina tiek nedaug žmonių. O ką pasakytumėt apie Rial- 
to? 

— Aš paklausiu mamos. Ji tikriausiai neprieštaraus, —- tarė 
Džiana. 

Besiruošiant išeiti, staiga Feliksui šovė dar vienas klausimas: 

— O kąjūs manote apie loto? 

— Loto? Na, aš jau geriau pasirinkčiau vištas. Ar žinot, kokie 
jūsų šansai loto atspėti visus šešis teisingus skaičius? 

— Neturiu supratimo. 

— Vienas iš trylikos milijonų. 

— Vienas iš trylikos milijonų - kaip suprasti? - paklausė Pė- 
teris. 

— Tai reiškia, kad tarp trylikos milijonų loto bilietų tikriau- 
siai atsiras vienas su šešiais laimingais skaičiais. 

- Ir kaip jūs tai apskaičiavot? 

— Pagal tikimybių teoriją. Taip galima tiksliai apskaičiuoti, 
kiek tikėtinas vienas ar kitas dalykas. 

— Tikslus ir tikėtinas - tai juk ne tas pats, - pasakė Feliksas. 

— Taip manai? Ar kada nors žaidei kauliukais? 

— Aišku. Kai žaidžiu Žmogau, nepyk arba Monopolį... 

— Ir koks skaičius dažniausiai išsiridena? 

— Nežinau. Pėteriui visada iškrinta šeši, kai jam to reikia. 

— Bet jeigu jūs žaidžiat labai ilgai, koks tada skaičius iškrinta 
dažniausiai? 

— Manyčiau, kad visi vienodai dažnai. 

— Būtent. O kadangi ant vieno kauliuko yra šeši skaičiai, tai 
tikimybė išridenti šešis ar bet kurį kitą skaičių kiekvienu atveju 
yra viena šeštoji. Tai ir yra tikimybės skaičiavimas*. 

— O jeigu mes kiekvieną savaitę užpildysim ne vieną, o dvyli- 
ka loto bilietų? - paklausė Džiana. 

— Tada jūsų šansai - dvylika iš trylikos milijonų. Tai maždaug 
viena milijoninė dalis, bet ir tai mažoka, mano supratimu. Bet 
kokiu atveju žaisti loto neverta, jeigu norit kiek įmanoma grei- 
čiau praturtėti. 


SEPTINTAS SKYRIUS 


Ieškokite ir rasite 


Neįtikima, kaip greitai Pėteris surado visas tvorai reikalingas 
medžiagas: medinius baslius iš senos tvoros, ritinį vielinio tin- 
klo, vinių, veržlių, sąvaržų, įvairiausių įrankių, tarp jų ir didžiu- 
lį kūjį. Viskas gulėjo sukrauta už Valzerių degalinės. 

— Degalinėje rasi, ko tik nori, - pasakė Pėteris, kai kitą rytą 
pas jį atėjo Feliksas su Džiana. 

Iš pono Valzerio pasiskolinę karutį ir sukrovę į jį daiktus, jie 
nuvežė juos pėr priemiestį pas poną Šmicą. Reikėjo važiuoti 
dar antrą kartą, nes tvoros basliai nebetilpo į vežimėlį. 

- Tik neaptverkit man viso sodo, - sušuko ponas Šmicas, kai 
jie viską iškrovė. 

— Nesijaudinkit, atrodys tikrai gražiai, - nuramino Džiana. 

Į mūrinę vištidę vedė medinės durys ir dar maža anga viršuje 
prie lubų, kuri buvo užkalta lenta. 

- Čia buvo anga vištoms, mums reikia ją atplėšti, - pasakė 
Pėteris. 

Paskui jis paėmė vieną baslį, paguldė jį ant žemės taip, kad 
kitas jo galas nuo vištidės rodė į šeivamedžio krūmą. Ta krypti- 
mi dabar jis mažais Žžingsneliais išmynė žolėje takelį, prie krū- 
mo pasuko į dešinę, mynė toliau ir vėl pasukęs dešinėn grįžo 
prie vištidės. 

— Tai linija mūsų tvorai, - pasakė jis. 

Pėteris paėmė pirmą baslį ir Feliksas kūju įkalė jį giliai į žemę. 
Tuo tarpu Džiana prie lentos priešais įėjimą pritvirtino virvę ir 
apvyniojo aplink kablį. Taip atsirado tikros nuleidžiamos durys. 
Kai visi dvylika baslių buvo įkasti į žemę, trijulė apsuko vielinį 
tinklą ir pritvirtino jį sąvaržomis. Vakarop darbas buvo baigtas. 

— Na, štai, dabar gali kraustytis vištos, - tarė Peteris. 

— Ar jums neatrodo, kad tvartą turėtume šiek tiek aptvarky- 
ti?— paklausė Feliksas. 

— Ką tu, - atsakė Džiana. - Vištoms iš to jokios naudos. Jos 
labiausiai mėgsta netvarką. 


* 
Kitą sekmadienį dešimt vištų ir vienas gaidys iš tikrųjų perėjo 
firmos Naminukai d Ko nuosavybėn. Ponas Smicas su vaikais, 
lūkuriuodami prie muzikos reikmenų parduotuvės, išgirdo garsų 


kudakavimą. Iš už kampo išsuko automobilis. Tai buvo atviras 
ūkininkės ponios Richards sunkvežimiukas. Pas ją priešpiet 

turguje jie užsisakė paukščius. Jos sunkvežimiuko priekaboje 
gulėjo didžiulis popierinis maišas ir dėžė, iš kurios sklido kuda- 
kavimas. 

- Štai ir prekė, - pasakė ji pro mašinos langą, išjungusi va- 
riklį. - Ar jūs tikrai norit laikyti vištas? Su paukščiais nemažai 
darbo. Juos reikės kasdien lesinti. Ir kartkartėm išmėžti vištidę. 

— Nesirūpinkit, mes gerai apgalvojom, - atsakė Džiana. 

— Na, tuomet padėkit man. 

Džiana su ūkininke nunešė dėžę į aptvarą sode. 

— O jūs čia turit gražią vištidę, - pagyrė ponia Richards. - 
Puikiai padirbėta. Čia galiu ramiai palikti savo vištas. 

Ji atidengė dėžę ir vištos klegėdamos išlėkė į laisvę. Jų plunks- 
nos buvo rudos, o skiauterės mažos ir raudonos. 

— Bet jos tokios mažos, - pasakė Feliksas. - Ar jos išvis moka 
dėti kiaušinius? 

— Tai jaunos vištos. Jos tuoj pradės dėti. Tačiau kokią savaitę 
ar dvi dar turėsit palaukti. 

Tada ponia Richards atsisveikino, palinkėjo jiems didelės sėk- 
mės ir nuvažiavo. 

- Na štai, - tarė Pėteris. - Čia bėgioja 110 markių. 

— Čia bėgioja mūsų būsimasis turtas, - pataisė jį Džiana. 

— Ar vištos miega? - paklausė ponas Šmicas. 

— Aišku, - atsakė Pėteris, - kol jas pažadina gaidys. 

— Na, tikėsimės, kad jis tai daro ne per anksti. Gal norit savo 
naują investiciją apžiūrinėti vaišindamiesi spragėsiais? 

Siūlymas buvo priimtas ir visi susėdo po didžiule vyšnia, kuri 
augo sodo vidury. Oras buvo toks puikus, jog ponas Šmicas 
pasiėmė savo darbą į sodą. Medžio pavėsyje stovėjo natų pul- 
tas, sodo stalas buvo nuklotas gaidomis, o ant jų gulėjo klarne- 
to dėklas ir klarnetas. Kol Šmicas ruošėsi namuose, Džiana iš- 
sitraukė iš kišenės savo sąsiuvinį, atsivertė naują puslapį ir nu- 
piešė naują T raidę. 

— Mes turėjom išlaidų. Dabar reikia jas tvarkingai užrašyti. 

Nauja Džianos sąskaita atrodė taip: 


Debetas Kreditas 
Kasa 284,70 Išlaidos 
Vištos 110,00 
Lesalas 10,00 


Saldas 164.70 


- Labai gerai, - pasakė ponas Šmicas, tuo tarpu grįžęs su 
spragėsių tūta ir buteliu mineralinio vandens. - Bet čia dar ne 
viskas, nes dabar jūs turite turto*. 

— Turto? 

— Taip, jūs investavote dalį savo pinigų. Pažvelgus į Džianos 
sąskaitą atrodytų, kad jūsų firma nuskurdo. Tačiau taip nėra. 

— Tikėkimės, kad ne, - pasakė Feliksas. 

— Aš paprasčiausiai pradėsiu nuo to, kad jūsų vištos deda 
kiaušinius ir todėl yra vertos jūsų pinigų. Taigi jūsų turtas da- 
bar susideda iš trijų dalykų: pinigų, vištų ir lesalo. Ir tai galima 
įrašyti į sąskaitą. 

Jis paėmė iš Džianos sąsiuvinį ir nubraižė naują lentelę: 


Vištos 110,00 
Lesalas 10,00 
Kasa 164,70 

284.70 


— Bet dabar kažko trūksta kairėje pusėje, - tarė Džiana. 

— Teisingai. Dešinėje rašote, kam savo pinigus panaudojote. 
Kairėje - iš kur juos gavote. O kadangi jūs pinigus sutaupėt ir 
niekam neįsiskolinot, tai visai paprasta: viskas priklauso jums, 
taigi yra nuosavas kapitalas*. O viską kartu galima užrašyti ši- 
taip: 

Aktyvas Pasyvas 
Vištos 110,00 Nuosavas kapitalas 284,70 
Lesalas 10,00 
Kasa 164,70 
284,70 284,70 


— Matot, dabar abiejose pusėse ta pati suma, kaip to reika- 
lauja nurodymai. 

— O ką reiškia tie keisti žodžiai: aktyvas* ir pasyvas*? - pa- 
klausė Feliksas. 

— Atleiskit, tai ir vėl ekonomikos terminai. Pasyvas žymi da- 
lykus, kurie parodo, iš kur gaunami pinigai, jūsų atveju - tai 
jūsų nuosavybė. Aktyvas - tai įrašai, iš kurių galima suprasti, 
kam pinigai buvo panaudoti. O viskas kartu vadinasi balan- 
sas*. Šis žodis kilo taip pat iš italų kalbos... 

- La bilancia reiškia svarstyklės, - paaiškino Džiana. 

— Teisingai. Balansas apibūdina firmos turtą. Kaip ir ant svars- 
tyklių, taip ir čia —- abiejose pusėse turi būti ta pati suma. Visos 
didelės įmonės sudaro tokius balansus. Iš jų galima spręsti, kaip 
firmai sekasi. - Ponas Šmicas atsilošė ir prisikimšo pilną burną 
spragėsių. 

Feliksas mėgaudamasis išsitiesė. Juto, kad šiandien jie Žengė 
didelį žingsnį pirmyn. Jis irgi pasisėmė saują spragėsių ir klausėsi 
vištų kudakavimo. Jos, regis, jau priprato prie naujos aplinkos ir 
dabar godžiai lesė grūdus, kurių joms pabėrė Džiana. Tik dabar 
Feliksas pastebėjo klarnetą, atsainiai gulintį ant natų sąsiuvinių. 
Pirštų galiukais jis perbraukė sidabru švytinčius klavišus. 

— Gražus, ar ne? - tarė ponas Šmicas ir atsargiai paėmė in- 
strumentą į rankas. - Aš jį pirkau praėjusią savaitę iš vienos 
senos damos palikimo. Stebėtina, kaip gerai jis išsilaikęs. In- 
strumentui bus kokia aštuoniasdešimt metų. Nori pamėginti? 

Ponas Šmicas padavė Feliksui klarnetą ir parodė į natų pultą, 
prie kurio dviem skalbinių segtukais buvo pritvirtintos gaidos. 

— Klodo Debiusi Le petit nėgre. Moki? — paklausė jis. - Tai 
džiazo melodija, kurią Debiusi girdėjo lankydamasis Ameriko- 
je. 

Feliksas prisidėjo klarnetą prie lūpų. Jis dvelkė svetimu ir 
senu kvapu, panašiai kaip vaškas ir alyva. Pūstukas burnoje at- 
rodė visai kitaip, nei jo paties klarneto. Feliksas uždėjo pirštus 
ant klavišų ir sukluso. 

— Klavišai visai nedera. 

— Dera. Tai Bėmo tipo klarnetas. Jis kitaip pragręžtas nei 
vokiški; be to, mygtukai sudėlioti kita tvarka. Juo groti truputį 
sunkiau, užtat skambesys sodresnis ir ypač tinka džiazui. 

Ponas Šmicas paėmė klarnetą ir senu instrumentu išvinguria- 
vo ritmišką melodiją. Pampampa-paampam, pampapapaampa... 

Feliksas stebėjosi. 

— Niekad nebūčiau pagalvojęs, kad džiazą galima groti tokiu 
senu instrumentu. 

Jis vėl ėmė atidžiai apžiūrinėti klarnetą. Tada grįžo prie sta- 
lo. Kaip tik norėjo padėti klarnetą atgal, bet netyčia užkliuvo 
už kėdės. Griūdamas visu ilgiu ant stalo, jis nevalingai dar spė- 
jo kilstelti instrumentą virš galvos. Stalas apvirto, po savimi pa- 
siglemždamas gaidas, spragėsius ir klarneto dėklą. 

— Š-štai vienas jau p-pavargo, - tarė ponas Šmicas. Paėmė iš 
Felikso klarnetą ir padėjo jam atsikelti. 

— Atleiskit, man tikrai labai gaila. Net nežinau, kaip čia išėjo. 

— Nieko baisaus. Juk instrumentas sveikas. 

Feliksas surinko natų sąsiuvinius, pakėlė klarneto dėklą ir 
staiga riktelėjo: 

— Vaje! 

Virsdamas senas dėklas sulūžo ir išplyšo raudonu aksomu 
išmuštas įdėklas. Jį Feliksas ir laikė rankoje, o kitoje turėjo tuš- 
čią dėklą. 

Tačiau ponas Šmicas, atrodo, visai nesupyko, tik pasakė: 

— Pažiūrėkit, kas gi čia! 

Klarneto dėklo dugne bolavo sluoksnis laikraštinio popie- 


2 


ITT 


82 


riaus. Kažkas popierių buvo kruopščiai pritvirtinęs smeigtukais 
prie visų kampų. Pakraščiuose popierius jau geltonavo, bet vi- 
duryje švietė baltumu, lyg ką tik išspausdintas. Ko gero, tai bu- 
vo labai senas laikraštis, nes antraštės spausdintos senovinė- 
mis vokiškomis raidėmis. 

Ponas Šmicas tyliai švilptelėjo ir vėl pakartojo: 

— Tik pažiūrėkit. Nagi, ištrauk smeigtukus. Nekantrauju su- 
žinoti, kas čia galėtų būti. 

Jis padavė Feliksui atsuktuvą. Greitai smeigtukai buvo įveikti. 
Iš po laikraščio išlindo rudas šilkinio popieriaus lapas, o kai 
Feliksas jį pakėlė, ponas Šmicas sušuko: 

— Neįtikėtina! 

Prieš juos gulėjo blyškiai mėlynom raidėm išspausdintas po- 
pieriaus lapelis. Feliksas nieko ypatingo jame neįžvelgė, bet po- 
nas Šmicas ištraukė jį pirštų galiukais ir perskaitė: 

— Pietų Vokietijos mašinų gamybos akcinė bendrovė - vieno 
tūkstančio markių vertės akcija, Vokietijos reicho valiuta. 

— Ką gi tai reiškia? - paklausė Džiana. 

- Klausykit toliau: Šios vieno tūkstančio markių akcijos sa- 
vininkas pagal nuostatus yra Pietų Vokietijos mašinų gamybos 
akcinės bendroves akcininkas. Miunchenas, 1923 metai, birže- 
lio 10 d. To man dar neteko patirti. Tai sena akcija*. Bet kodėl 
gi savininkas ją paslėpė, ir dar tokioje keistoje vietoje? 

— Vieni slepia batų dėžėje, kiti - klarneto dėkluose, - paaiš- 
kino Pėteris. 

- Ššš, čia dar kažkas yra. 

Ponas Šmicas išėmė lapą, po juo gulėjo dar vienas, kuriame 
buvo matyti vien tik skaičiai. 

- Čia viršuje parašyta: Atnaujinimo pažyma akcijos Nr. 016697 
savininkui. Įteikęs šią pažymą, savininkas gauna 1923 verslo me- 
tais nustatytą pelno dalį. Kitose atkarpose vėl kartojasi tas pats, 
iki 1932 m. Taigi savininkas net nepasiėmė savo pelno. Tai dar 
keisčiau. 

— Kas, tiesą sakant, yra akcija? - paklausė Feliksas. 

— Akcija yra įmonės dalininko pažymėjimas. Kas turi tokią 
akciją, tam priklauso dalelė firmos. Akcijas galima pirkti ir par- 
duoti. Tačiau šios akcijos savininkas nepadarė nei viena, nei 
kita, o akciją paslėpė ir net nepasiėmė pelno. Keista. 

— O dabar akcija bevertė? 

— Nežinau. Bet palaukit, apačioje dar kažkas yra. 

Ponas Šmicas pakėlė dar vieną šilkinio popieriaus lapą nuo 
dėžės dugno. Dabar pasirodė balta minkšta medžiaga, panaši į 
tą, kurią daktarai naudoja žaizdoms tvarstyti. Po medžiaga bu- 
vo matyti maži apvalūs iškilimai, tartum kas nors viduje būtų 
įsiuvęs sagų. 

— Gal kuris turit kišeninį peiliuką? - paklausė ponas Šmicas. 

Feliksas atlenkė savąjį ir nupjovė siūlus, kuriais medžiaga 
buvo tvirtai prisiūta prie dėklo pamušalo. Tada pakėlė medžia- 
gą ir - išvydo tikras aukso monetas. 

— Lobis, - sušnibždėjo Pėteris. 

— Lobis, - tarė dabar ir ponas Šmicas. - Vrenelio auksas iš 
Šveicarijos. Juk man iškart pasirodė, lyg šis dėklas būtų sun- 
kesnis negu kiti. 

Feliksas nepratarė nė žodžio, tik spoksojo į monetas. Jose 
buvo parašyta: „1 frankas“, pakraščiuose įspausta kažkas pa- 
našaus į spindulių vainiką. Be jokios abejonės, tai buvo lobis. 
Ir ne bet koks, o auksas. Tikrų tikriausias auksas. O jis jį sura- 
do, nors ir visai atsitiktinai. Bet tuoj pat prabudo vidinis balsas: 
„Kas tau darbo? Tai pono Šmico lobis. Tai jo klarnetas, taigi 
pinigai priklauso jam“. 

— Norėjimas vis dėlto padeda, - tarė Džiana, lyg irgi būtų ką 
tik išgirdusi tą vidinį balsą. 

Ponas Šmicas taip pat spoksojo į monetas. 

— Č-čia slypi kažkokia paslaptis. M-muzikantas paslėpė savo 
turtą. Dvidešimt septynias aukso monetas! Bet kodėl jis taip 
padarė? Ir kodėl jis jų paskui neišsiėmė?? Arba ta moteris, ku- 
riai priklausė dėklas? 

— Gal tas klarnetininkas buvo nusikaltėlis? O moteris apie 
lobį tikriausiai nieko nežinojo, - svarstė Feliksas. 

— Netikiu. Nusikaltėliai neslepia pinigų klarnetų dėkluose. 
Be to, klarnetininkai - ne nusikaltėliai. 

— O kokie čia pinigai? - paklausė Džiana. 

— Tai senos šveicariškos aukso monetos. Jos vadinamos Vre- 
nelio auksu. Manau, už jas galima gauti gražaus pinigo. Bet 
dabar man rūpi įdomiausias dalykas: kam gi šis lobis priklau- 
so? - Ponas Šmicas klausiamai apžvelgė būrelį. - Viena vertus, 
auksas buvo mano klarneto dėkle, taigi jis priklausytų man... 

— Kita vertus, lobį rado Feliksas. Mano brolis sako, kad iš 
sudužusio laivo į krantą išskalauti daiktai priklauso tam, kuris 
juos randa, - paaiškino Pėteris. 

- Arba jis priklauso tiems žmonėms, iš kurių ponas Šmicas 
nupirko klarnetą, - pasakė Džiana. - Jie gi negalėjo žinoti, kad 
viduje yra lobis. 

— Galėjo pažiūrėti, - tarė Pėteris. - Tai ne mūsų bėda. 

Ponas Šmicas valandėlę pamąstė. Paskui tarė: 

— Taigi aš norėčiau pasiūlyti jums sandėrį. Lobis priklauso 
jums. Galiausiai Feliksas jį surado. Kita vertus, jį rado pas ma- 
ne, todėl aš galėsiu patarti, ką su juo daryti. Juk būtų kvaila 
lobį paprasčiausiai prašvilpti. Sutinkat? 

Visi trys vaikai sėdėjo išraudę ir tylėjo. 

- Ir dar kai kas, - pridūrė ponas Šmicas. - Kai kada nors 
būsite tikrai turtingi, pakviesit mane šaunios vakarienės. 

— Sutarta, - tarė Džiana. 

Feliksas pamanė, kad dabar ir jis, kaip lobio radėjas, turi ką 
nors pasakyti. 

— Ačiū, pone Šmicai. Mes sutinkame su jūsų pasiūlymu. 

Jam atrodė, kad turėtų labai iškilmingai paspausti muzikos 
reikmenų pardavėjui ranką, bet kažkaip susidrovėjo ir liko 
sėdėti. 

— Norėjimas vis dėlto padeda, - vėl pakartojo Džiana. 

— O ką darysime su monetomis? - paklausė Pėteris. 

— Pirmadienį nueisite pas poną Fišerį į Kredito banką ir pa- 
klausite, kiek monetos vertos. Tada pažiūrėsim. 

— Bus padaryta, - tarė Feliksas. Jis rūpestingai sudėjo mone- 
tas ant baltos medžiagos, sulankstė iš jos maišelį ir užrišo. 

Atsisveikinant Džiana vis dėlto dar tarė keletą iškilmingų 
žodžių: 

— Ačiū, pone Šmicai. Man atrodo, jūs pasielgėt nepaprastai 
kilniai. Kai būsim turtingi, atsilyginsim jums iš tikrųjų. Ne tik 
vakariene. 

Ponas Šmicas kiek sutrikęs šypsojosi. 

— N-nekantriai lauksiu. Bet jūs neskubėkit. Ir nepamirškit 
savo vištų. 

Džiana dar pabėrė į aptvarą porą saujų grūdų. Paskui visi 
trys nuėjo namo, vis dar apspangę iš laimės. 


AŠTUNTAS SKYRIUS 


Pinigai — tai lošimas 


Šefo kambaryje Feliksas krito ant seno čiužinio ir atsirėmė į sie- 
ną. Buvo gera nugara justi vėsius akmenis. Galvoje viskas dar 
sukosi nuo pašėlusio lėkimo į plytinę. Feliksas užsimerkė ir vėl 
atsimerkė. Niekas nepasikeitė. Lobis, priklausantis jiems nuo va- 
kar, gulėjo naktinio staliuko stalčiuje. Dabar mes turtingi, sakė 
jis pats sau stebėdamasis, kad dėl to visai nebuvo toks patenkin- 
tas, kaip įsivaizdavo. Tiesą sakant, jis juk norėjo tapti turtingas, o 
nebūtinai iškart būti turtingas. Dabar jautiesi taip, lyg kalėdines 
dovanas gaudamas jau pirmą advento dieną. Bet, kita vertus, jie 
juk neturi pasitenkinti dabartiniu turtu. Firma Naminukai 4 Ko 
privalo tęsti darbą. Tačiau ką daryti su turtu? 

- Šiaip ar taip, niekam apie tai neprasitarkim, - pasakė Džia- 
na. - Būtų per daug pavojinga. 

— Jeigu rytoj nueisim pas poną Fišerį, tai mano tėvas labai 
greitai sužinos, - tarė Feliksas. 

— Tada prasti popieriai, - atsakė Pėteris. - Jis mums tik gal- 
vas išūžtų su savo taupymo manija. Tėvų nereikia klausyti... 

— Negi manai, - pertraukė jį Džiana, - kad mums ilgai pa- 
vyks nuslėpti nuo tėvų? Mano mama sužinos tą pačią minutę, 
kai ponas Šmicas valgys kitą kiaušinį. Be to, mums vertėtų su 
jais pasitarti, nes, pavyzdžiui, lobiui reikia saugesnės vietos. 

— Juk galėtume lobį užkasti, - pasiūlė Peteris. - Kur nors čia 
prie plytinės. 

— Kad senis Bekeris jį rastų? Nė nesvajok, - pareiškė Džiana. 

— Tai paslėpkime pas vieną iš mūsų. Geriausia pas Feliksą. 
Juk tai jis jį surado. 

— Aš manau, turėtume su auksu ką nors daryti, - tarė Felik- 
sas. - Dabar jis guli mano naktinio staliuko stalčiuje. Bet čia 
jam ne vieta. Pinigams reikia leisti dirbti. 

— Tai tu nori mūsų auksą parduoti? - sušuko Pėteris. 

Ir Džiana taip manė: 

— Klarneto dėkle lobis išgulėjo šimtą metų, o tu nori jį pa- 
prasčiausiai parduoti. Man tai neatrodo gera mintis. 

— Bet gulėdamas jis mums neduoda palūkanų! 

— Kas tos palūkanos! - sušuko Džiana. - Dabar mes turim 
aukso, supranti? Aukso! Taip paprastai jo niekas neatiduoda. 
Auksas yra vertingas. Ir visada buvo. Turint aukso, net ir sun- 
kiais laikais galima ko nors imtis. 

— O kas, jei sunkūs laikai neateis? 

Taip jie ginčijosi vienas per kitą, kol Pėteris sušuko: 

— Sugalvojau: mes padėsim jį į seifą! 

— Į seifą? - paklausė Džiana. - Kaip? 

— Kiekviename banke yra stalčiai, kuriuose galima užrakinti 
vertingus daiktus. Gauni raktą ir savo turtą gali pamatyti kada 
tik panorėjęs. Ten mūsų lobis bent jau bus saugus. O ką su juo 
veiksim, galėsim nuspręsti bet kada. Dėl viso pikto apie jį nie- 
kam neprasitarkim. Niekada negali žinoti. 

— Na, jei taip manai... - Feliksas nebuvo visiškai tikras. 

Bet kadangi nei jam, nei Džianai nešovė geresnė mintis, ne- 

liko nieko kita, kaip sutikti. Jie ruošėsi išeiti, bet staiga Felik- 
sas pastebėjo Peterio krepšį. 

— Ką ten turi? - paklausė jis. 

— Et, per tą auksą vos nepamiršau. - Pėteris atsegė medvilni- 
nį krepšį ir išėmė pilką telefono aparatą su apvaliu senamadiš- 
ku skaičių disku. 

— Ar ne puikumėlis? - paklausė Pėteris. - Gavau iš brolio. 

— Jėga, - pasakė Feliksas. 

— Turiu ir dar šį tą. 

Pėteris išsitraukė iš krepšio atsuktuvą ir baltą šakutės lizdą, 
tokį patį kaip Bliumų namuose. 

— Ką, tu moki įmontuoti? - paklausė Džiana. 

— Palauk ir pamatysi, - atsiliepė Pėteris ir pradėjo darbuotis 
prie laidų sienoje. 

Po kurio laiko jis įjungė telefoną į baltą lizdą, prisidėjo rage- 
lį prie ausies ir suriko: 

- Jis veikia, jis veikia! 

Pėteris padavė ragelį iš pradžių Džianai, paskui Feliksui. Ne- 
buvo jokios abejonės - jis pypė normaliai, kaip ir visi kiti tele- 
fonai. Pėteris vel nusitvėrė ragelį, surinko numerį ir po kelių 
sekundžių padėjo. 

— Vis dėlto neveikė? —- paklausė Feliksas. 

— Veikė. Bet atsiliepė mano mama. 

— Tai ko taip greitai padėjai ragelį? 

- Ji pasakytų, kad turiu grįžti namo ir jai ką nors padėti. 

- Fantastika, - tarė Džiana. - Mes turim aukso. Ir vištų. O 
dabar dar galėsim skambinti, kiek tik norėsim. Už dyką. Fan- 
tastika! 


* 


— Mums reikia seifo, - pasakė Feliksas. 
Ponas Fišeris stovėjo kitapus banko langelio be žado. 
— Taip, seifo, - patvirtino Pėteris. 

— Seifo? Turit omeny rakinamą stalčių? O kam gi? 

— Gavome truputį aukso ir norim jį saugiai padėti. 

Tik dabar ponas Fišeris atsitokėjo. 

— Seifo? Nežinau, ar bus taip paprasta. Juk jūs dar vaikai. 

— Turi būti paprasta. Tai tikrai mūsų auksas. Galit paklausti 
pono Šmico, — pasakė Pėteris. 

Kraipydamas galvą Fišeris pradingo kambaryje už aptarna- 
vimo salės ir netrukus grįžo lygiai taip pat kraipydamas galvą. 

- Ponas Šmicas sako, kad viskas gerai. Labai keista... Na, 
eikite čionai. 

Jie nuėjo per klientų salę ir pro storas plienines duris įžengė 
į patalpą be langų. Sienose buvo pilna mažų durelių, panašių į 
pašto dėžutes. 

- Čia mūsų seifo kambarys, - tarė ponas Fišeris. Jis išsitrau- 
kė raktą ir atrakino vieną pašto dėžutę. — O čia laisvas seifas. 
Galite dėti ką tik norite ir kiek tik norite, jei tai nėra lengvai 
užsidegančios medžiagos ar vertingi daiktai, gauti užsiimant ne- 
legalia veikla. Turite mokėti 35 markių metinį mokestį. Įskai- 
tant pridėtinės vertės mokestį. 

— Vis tiek geriau nei batų dėžė, - pasakė Feliksas. 

— Savaime aišku. O ar galiu paklausti, kiek aukso jūs turit? 
Neprivalote man atsakyti. Bet labai smalsu. 

Feliksas ištraukė iš pirkinių krepšio baltą maišelį ir atrišo jį 
priešais Fišerį. 

— Vrenelio auksas, /2 monetos. 

— Daugiau aš nieko nesakysiu, - stebėjosi Fišeris. 

— O ar galėtumėt pasakyti, kiek jos vertos? 

— Žinoma, galiu, jokių problemų. - Ponas Fišeris atsinešė iš 
salės popieriaus lapą ir skaičiavimo mašinėlę. - Viena Vrenelio 
aukso moneta šiuo metu parduodant kainuoja 195 markes. Pa- 
dauginus iš 72, bus... 14 040 markių, nuo to atskaitęs 20 procen- 
tų supirkimo kainą, aš jums galėčiau užmokėti 11 232 markes. 

— Bet mes visai nenorime parduoti, - tarė Pėteris. 

— Teisingai, juk jūs norėjote seifo. Bet aš jums siūlyčiau auk- 

są parduoti. Tuomet gautumėte geras palūkanas. Ir nereikėtų 
mokėti už seifą. Tu juk norėjai praturtėti, Feliksai... 

Feliksas išraudo. 

— Bet mes vis tiek nenorime parduoti, - pasakė Džiana. - 
Visi turtingi Žmonės turi aukso. 

Jie rūpestingai sudėjo auksą į stalčių, užrakino ir išdidžiai 
išėjo iš banko. 


* 


Vištoms, matyt, visai patiko gyventi pono Šmico sode. Jos jau 
nekudakavo viena per kitą visa gerkle, o ramiai karkino lesio- 
damos Džianos pabertus grūdus. 

— Pažiūrėk, gal jau turim kiaušinių, - paragino Pėteris. 

— Dar per anksti, - atsakė Džiana. 

Tuo tarpu į sodą išėjo ponas Šmicas ir pasveikino juos. 

— Na, kaip klostosi naujo turto reikalai? 

Vaikai papasakojo jam apie seifą ir ką patarė Kredito banko 
filialo vadovas. 

— Kur Fišeris teisus, tai teisus: turėti aukso gražu, bet men- 
kas biznis... 

— O kodėl visi Žmonės taip trokšta aukso? - paklausė Feliksas. 

— Todėl, kad jis vilioja Žmones savo blizgesiu. Ir kad jis jau 
daug tūkstančių metų yra turtingumo simbolis. Žinot ką? Pri- 
siminiau vieną istoriją, kurią galėčiau jums papasakoti. 

— Ar vėl apie tą siuvėją iš Genujos? - paklausė Džiana. 

— Vėl apie siuvėją, tik šį kartą apie kitą. Luktelkit minutėlę, 
atidarysiu duris į galinį kambarį, kad girdėčiau skambutį, jei 
kas ateitų. 

Ponas Šmicas nuėjo į namą ir grįžo nešinas padėklu su spra- 
gėsiais ir sultimis. Jis pastatė vaišes ant stalo, paragino vaikus 
ir pradėjo pasakoti. 

— Tai, kaip sakiau, istorija apie vieną siuvėją. Priešingai nei 
pirma mano pasakota istorija, ši yra tikra, bent jau didelė jos 

dalis. Tas siuvėjas buvo dar visai jaunas vyras ir gyveno maž- 
daug prieš šimtą metų Butenheime. Tai toks mažas miestelis 
Bavarijoje. Vieną dieną jaunasis siuvėjas, sulaukęs aštuonioli- 
kos metų, nutarė iškeliauti į Ameriką. Jam atrodė, kad Buten- 
heime jis nebegali doru darbu užsidirbti pragyvenimui, galbūt 
čia dar įsipainiojo ir nelaiminga meilė, tačiau svarbiausia - jis 
buvo girdėjęs, kad Kalifornijoje randama daug aukso. Ir prasi- 
dėjo tikra aukso karštligė, sutraukusi jaunus vyrus iš viso pa- 
saulio būriais į Jungtinių Valstijų vakarinę pakrantę. 

Siuvėjas sukrapštė visus pinigus ir užmokėjo už kelionę į 
Ameriką. Niujorke išlipęs į krantą, patraukė varginančiu keliu 
Vakarų pakrantėn: pirmiausia laivu nuplaukė iki Panamos, pas- 
kui mulais keliavo per Vidurio Ameriką ir galiausiai vėl laivu 
atplaukė į San Franciską. Visas jo turtas buvo jo įrankiai ir di- 
delis ritinys burių audeklo, kuris, kaip tikėjosi, dar praversiąs. 
Vos laikydamasis ant kojų, alkanas ir kišenėje turėdamas tik 
keletą grašių, sėdėjo jis triukšmingoje San Francisko uosto 
smuklėje ir mąstė, ką gi jam dabar daryti. 

Netrukus prie jo staliuko prisėdo barzda apžėlęs vyras. At- 
rodė jis kaip laukinis. 

— Na, geltonsnapi, ir tu nori išmėginti laimę? - paklausė jis. 

- Žinoma, - atsakė siuvėjas. - Ar nepasakytum man, kaip 
geriausia nuvykti į Sakramentą, kur žmonės rado aukso? 

— Aš kaip tik grįžtu iš Sakramento, - atsiliepė barzdočius. — 
Ir tau patariu: nevažiuok tenai. Ten knibždėte knibžda aukso 
ieškotojų ir aukso gyslos pelno visiems neužtenka. Visokio plau- 
ko padugnės valkiojasi būriais, kasdien vyksta susišaudymai. 
Aš bet kokiu atveju keliausiu toliau, kai tik šiek tiek susitaupy- 
siu. Beje, šita burinė drobė labai gera, iš jos išeitų puikios kel- 
nės, pakankamai tvirtos, kad ieškant aukso tuoj pat nesuplyš- 
tų. Užmokėsiu tau du dolerius, jei man tokias pasiūsi. 

Siuvėjas padėkojo už užsakymą ir kitą rytą sėdo prie darbo. 
Po dviejų dienų barzdočius atsiėmė savo kelnes ir jaunuolis iš 
Vokietijos bent jau turėjo truputį pinigų pragyvenimui. Po sa- 
vaitės jis vėl sutiko aukso ieškotoją. 

— Man būtinai reikia daugiau tokių kelnių. Visur manęs klau- 
sinėja, iš kur gavau šį pasakišką drabužį. Pasiūk man tiek, kiek 
turi medžiagos, aš tau sumokėsiu po tris dolerius už kiekvienas. 

Siuvėjas iš likusios medžiagos pasiuvo penkerias kelnes. Ket- 
verias pardavė aukso ieškotojui po tris dolerius, o vienas jam iš 
dėkingumo dovanojo. Už gautus pinigus jis nusipirko naują ri- 
tinį drobės ir išsinuomojo dirbtuvę. Dirbtuvė greitai virto fab- 
riku ir išaugo didelė įmonė, kuri gyvuoja iki šių dienų. Jaunojo 
siuvėjo vardas buvo Levis Štrausas, o kelnės, kurias jis išrado, 
vadinamos... 

— ...džinsais! - sušuko Džiana. 

— Tikrai taip, Levis Štrausas išrado tai, ką šiandien dėvime 
mes visi, ir šitaip tapo neapsakomai turtingas. Jeigu jis būtų 
nuėjęs su aukso ieškotojais, tikriausiai būtų miręs kaip varga- 
nas bėdžius ir niekas šiandien net jo vardo nežinotų. 

— Gal jį irgi būtų nušovę, - tarė Pėteris. 

— Galimas daiktas. Kad ir kaip ten būtų, ši istorija rodo, jog 
turtus sukrauna ne auksas. Vos vienas kitas aukso ieškotojas 
tuomet iš tikrųjų praturtėjo. 

— O ką toliau daryti mums? - paklausė Džiana. 

— Jūs nuveikėt jau labai nemažai. Jūs teisingai investavot. Ta- 
čiau savo lobiui iš tikrųjų leiskite dirbti, ir būtent kokioje nors 
įmonėje. Žodžiu, aš manau, kad turėtumėt nusipirkti akcijų. 

— Juk vieną akciją mes jau turim, - pasakė Feliksas. 

— Aš turiu galvoj tikras akcijas. Tokių įmonių, kurios ir šian- 
dien dirba ir gauna pelną, o jų akcijomis prekiaujama biržoje *. 

— Kas tai yra birža? - paklausė Pėteris. 

— Birža - tai kažkas panašaus į turgų. Ten prekiaujama akci- 
jomis ir kitais vertybiniais popieriais. - Ponas Šmicas išskleidė 
prieš juos „Svarbiausių žinių“ numerį. - Pažiūrėkit, ką šian- 
dien rašo Felikso tėtis: Žvilgsnis į šios savaitės biržas. Komen- 
tuoja Geroldas Bliumas. Pasaulio akcijų ninkos vieną po kito muša 
visus rekordus. Daugelis investuotojų šiuo metu sunerimę. Jie mie- 
lai prisidėtų prie biržų bumo *, tačiau abejoja, ar ne per vėlu. Visi 

ekspertai į šį klausimą atsako vienareikšmiškai: sąlygos toliau kles- 
tėti bumui yra palankios. Infliacijos pavojus negresia, palūkanos 
ir toliau išlieka nedidelės. Instituciniai investuotojai* praėjusią 
savaitę galėjo realizuoti savo pelną. Todėl rinkoje yra didelis likvi- 
dumas* ir ieškoma investavimo galimybių. Kas norėtų padidinti 
savo turtą, dabar neturėtų baimintis akcijų rinkos rizikos. Del- 
siantieji vėliau tikriausiai pasigailės. 

— Nesuprantu nė žodžio. Ką čia mano tėtis parašė? - pa- 
klausė Feliksas. 

—Jis rašo, kad didelėms įmonėms sekasi gerai ir kad jos gau- 
na didelį pelną. Vis daugiau žmonių, kurie taupo pinigus juo- 
dai dienai, nori ta sėkme dalytis: pirkti akcijas ir leisti savo pi- 
nigams dirbti įmonėse. 

— Mūsų Vrenelio auksas bedirbdamas gautų galą, - sukike- 
no Pėteris. 

— O kadangi akcijų paklausa kyla, kyla ir jų kaina - akcijų 
kursas*. Žinoma, tai gerai tiems žmonėms, kurie akcijų jau tu- 
ri. Bet ir kiti, dar tik norintys jų įsigyti, neturėtų išsigąsti. Nes 
kursas kils ir toliau. Bent jau taip rašo tavo tetis, Feliksai. 

— Bet ar yra palūkanos už akcijas? - paklausė Feliksas. 

— Palūkanų nėra. Įmonės visada atiduoda akcininkams dalį 
pelno, vadinamuosius dividendus*. Kiek jų bus, iš anksto neži- 
noma, nes įmonėje gali nutikti netikėtų dalykų. Pavyzdžiui, fir- 
ma Naminukai rizikuoja, kad ne visos vištos kasdien padės po 
kiaušinį. Panašios rizikos yra ir didelėse įmonėse. 

— Tiesą pasakius, man labiau patiktų, kad mes gautume pa- 
lūkanas ir galėtume būti ramus. 

— Tuomet jums reikėjo atsidaryti taupomąją sąskaitą. 

— Tik ne tai. 

— Arbajūs tam tikram laikui paskolinate pinigus valstybei. Ga- 
lėtumėt nusipirkti paskolos lakštų*. Už juos kiekvienais metais 
gautumėte nustatytas palūkanas. Tačiau laiko požiūriu akivaizdu, 
kad daugiau uždirbo tie žmonės, kurie pirko akcijas. Nors jie ir 
rizikavo, bet užtai jiems buvo atlyginta kylančiais akcijų kursais. 

— Bet kursas gali ir nukristi, argi ne? 

— Teisingai, niekas nuo to neapsaugotas. Tačiau tas, kuris įsi- 
kibęs laikosi tam tikro skaičiaus, niekada nepraturtės. Pažiūrė- 
kite čia. Ponas Šmicas pasilenkė prie „Svarbiausių žinių“ ir pa- 
rodė jiems puslapį, išmargintą smulkiais skaičiais. - Čia sura- 
šyti akcijų, kuriomis buvo prekiaujama penktadienį Frankfur- 
to biržoje, kursai. Visa tai jums gali pasirodyti labai painu; be- 
je, daugumai suaugusiųjų irgi. Iš tiesų tai visai paprasta. Štai 
kad ir ši eilutė... 

Feliksas perskaitė: 

- Airwings St. 25, 70. O kitoje skiltyje 25,55. 

— Ar kuris nors iš jūsų žino, kas yra Airwings? 

— Aišku, tai oro linijų kompanija. 

— Teisingai. O skaičiai reiškia, kad viena Airwings penkių 
markių vertės akcija penktadienį kainavo 25,70 markės, tuo 
tarpu ketvirtadienį ją dar galėjai įsigyti už 25,55. 

— Gana brangiai kaip už penkių markių vertės akciją. 

- Ne, ne, - pasakė ponas Šmicas ir nusijuokė. - Akcija visa- 
da verta tiek, kiek ji kainuoja. Kad ji kadaise kainavo penkias 
markes, visiškai nieko nereiškia. Tačiau geras ženklas tai, kad 
kursas kyla. 

— Pažiūrėkit, - šūktelėjo Feliksas. - Čia Pulpas 4 Ko. Jie at- 
pigo. Penktadienį akcija kainavo 17 markių 80, o ketvirtadienį 
dar 19 markių 80. 

— Keista, regis, jiems nekaip sekasi. Jei akcijos vertė smun- 
ka, priešingai visai rinkai, tai jau pavojaus signalas. 

— Gal tai susiję su Žuvų gaišimu? - pamanė Feliksas. 

— Galbūt, reikėtų pasiteirauti. Tačiau aš noriu jums kai ką 
pasiūlyti. Taip jau išėjo, kad poryt važiuoju į Frankfurtą aplan- 
kyti savo dukters Saros. Ir būtų visai puiku, jeigu jūs mane pa- 
lydėtumėt. Aplankytume biržą ir niekieno netrukdomi pagal- 
votume, kur jums vertėtų įdėti lobį. Na, tai kaip? 

— Jėga! - sušuko Pėteris. - Važiuosim automobiliu? 

- N-ne, - atsiliepė ponas Šmicas kiek sutrikęs. - Aš neturiu 
nei t-teisių, nei automobilio. Turėtumėt važiuoti su manim 
traukiniu. 

— Gaila, - nusiminė Pėteris. 

— Puiku, - apsidžiaugė Feliksas. 

Tai buvo vienas iš nedaugelio dalykų, dėl kurių Pėterio ir 
Felikso nuomonės nesutapo. Pėteris labiau už viską mėgo au- 
tomobilius. O Feliksas jautė silpnybę traukiniams ir nekentė 
mašinų, nes važiuojant ilgesnį laiką jį imdavo pykinti. 

— Taigi atsiklauskit tėvų. Jeigu jie sutiks, trečiadienį 7.28 iš- 
važiuosim... O dabar dar turime sutvarkyti jūsų buhalteriją, ypač 
kai jūs turite lobį. 

Džiana išsitraukė savo sąsiuvinį ir nubrėžė naują T raidę. 
Tada pastūmė sąsiuvinį ponui Šmicui. 

— Kiek vertos aukso monetos, pono Fišerio manymu? 

- Jis sakė, kad sumokėtų 11 232 markes. Bet jos vertos dau- 
giau, - dėstė Feliksas. 

— Tuomet turim rašyti mažiausią kainą. Nes jums monetos 
vertos tik tiek, kiek už jas gautumėt. 

Ponas Šmicas palinko prie sąsiuvinio ir užpildė naują lentelę: 


Birželio 23 d. balansas 
Aktyvas Pasyvas 


Auksinės monetos 11 232,00 Nuosavas kapitalas 

Vištos 110,00 284,70 

Lesalas 10,00 + 11 232,00 

Kasa 164,70 11 516,70 
11 516,70 11 516,70 


— Dabar tai matyti juodu ant balto, - tarė ponas Šmicas. — 
Firmos Naminukai turtas gerokai padidėjo. 


DEVINTAS SKYRIUS 


Apie bulius ir meškas 


— Frankfurtas, Frankfurtas. Galutinė traukinio stotis. Prašome 
visus išlipti. 

Traškantis balsas iš garsiakalbio nutilo ir jie išlipo. Perone 
tvokstelėjo kaitra. Dabar reikėtų tūnoti plytinėje, pagalvojo Fe- 
liksas. Juos pagavo didžiulė žmonių srovė, nunešė į stoties sa- 
lę, paskui eskalatorium žemyn ir galiausiai jie atsidūrė metro 
vagone. Vagonas atrodė prastai: sėdynės išterliotos dažais, stik- 
lai subraižyti. Kaskart traukiniui pajudėjus, tuščia alaus skardi- 
nė dardėdama nusirisdavo į galą; o sustojus vėl atsirisdavo at- 
gal, ant grindų palikdama šlapias dėmes. 

Ant sienų ir langų stiklų mirgėjo išklijuota knygų lentynų, 
obuolių sulčių ir Biblijos reklama. Tarp jų senamadiškuose pa- 
veikslo rėmuose kabojo keistas posakis: Kai vaikai maži, duo- 
kite jiems šaknis, kai užauga, suteikite jiems sparnus. 

Feliksas mąstė, kas ir ką tokiu posakiu norėjo išreklamuoti. 
Šitie žodžiai apie sparnus priminė jam vieną sapną, kurį susap- 
navo dar būdamas visai mažas ir iki šiol nepamiršo. Jis stovėjo 
aukštai ant savo namų stogo Kalno gatvėje ištiesęs rankas į ša- 
lis ir staiga ėmė skristi. Sklandė kaip suopis virš Šėnštato gi- 
rios, už nugaros paliko namus, gatves ir miškus, kol galiausiai 
nusileido kažkur ant pievos. Žolė ir gėlės buvo minkštos kaip 
pūkų patalas. Feliksas puikiausiai prisiminė tą lengvą ir malo- 
nų jausmą. Tačiau kai vėl norėjo pakilti, ūmai nebegalėjo skris- 
ti. Jis tol plasnojo ir šokčiojo aplink kaip varna, kol nuo savo 
pastangų pabudo. 

Paskendęs mintyse Feliksas sekė paskui poną Šmicą ir kitus, 
kai šie išlipo stotelėje „Sargyba“. Patekęs į gatvę, Feliksas turė- 
jo prisimerkti, taip akino ryški dienos šviesa. Pro šalį skubėjo 
žmonės, gaudė automobilių varikliai. Šalia eskalatoriaus kaž- 

koks storulis už prekystalio pardavinėjo persikus ir vyšnias, greta 
ant šaligatvio sėdėjo elgeta. Jo veidas buvo apaugęs šeriais, pra- 
eiviams jis rodė savo sužalotą blauzdą. Priešais stovėjo karto- 
ninis plakatas, kuriame kreivomis raidėmis buvo iškeverzota: 
Benamis. Neturiu darbo. Kenčiu alkį. 

Felikso viduriuose kažkas apsivertė, kai jis pamatė purvinas 
žaizdotas kojas. Jis vengė žiūrėti elgetai į veidą ir apsidžiaugė, 
jog kiti jau buvo nuėję toliau. Tai štai koks tas Frankfurtas! Šią 
akimirką Feliksas tikrai jautėsi laimingas, kad gyvena ne čia, o 
gražiame mažame miestelyje, kur yra upelis, miškas ir draugų. 
Jis lengviau atsiduso, kai jie netrukus priėjo ramią jaukią aikš- 
tę. Visi sustojo didžiulio platano pavėsyje. 

- Štai ir birža. Mes jau čia, - ponas Šmicas parodė įspūdingą 
pastatą tiesiai priešais juos. 

Senovinis fasadas buvo iškilęs virš visos aikštės. Jeigu minty- 
se nugriautum kolonas prie įėjimo, birža atrodytų visai kaip 
Šėnštato gimnazija. Tačiau Feliksas neturėjo daug laiko apmąs- 
tymams, nes ponas Šmicas per biržos aikštę patraukė link dvie- 
jų masyvių juodų metalinių figūrų. Priėjus arčiau paaiškėjo, kad 
viena jų vaizduoja mešką, o kita - bulių. Buliaus ragai blizgėjo 
šviesiu bronzos atspalviu, lyg juos jau būtų nugludinę tūkstan- 
čiai rankų. Ant jo nugaros sėdėjo didelė mergaitė, priešais sa- 
ve sukryžiavusi kojas. Jai ant galvos kūpsojo kupeta juodų plau- 
kų ir pro nikeliuotus akinius ji smalsiai stebėjo keliauninkus. 
Ponas Šmicas sukryžiavo rankas ir pamirksėjo papurgalvei. 

— Sveika, Sara, - pasisveikino jis. 

— Labas, - atsiliepė Sara. 

Ponas Šmicas pristatė savo dukrą kitiems trims vaikams. 

— Labas, - pasake Sara kiekvienam. Daugiau ji nieko neišta- 
re ir net nemėgino palikti savo sosto. Jos tėvas papasakojo jai 
apie Naminukus, apie lobį ir apie tai, ką jie ketino nuveikti 
Frankfurte. 

— Bet tai paslaptis. Niekam apie tai neprasižiok. 

Sara viską išklausė ir iš aukšto metė: 

— Aš manau, kad pinigai yra nesąmonė. 

Pėteris Žioptelėjo, lyg būtų ką tik užspringęs: 

— Aa? 

— Pinigai yra nesąmonė, - pakartojo Sara. 

— O kodėl, jei galima paklausti? 

Sara drąsiu šuoliu nusileido ant gatvės grindinio. 

— Pinigai neteisingi, - tarė ji. - Bent jau kol ne visi žmonės jų 
turi po lygiai. Be to, pinigai padaro kvailiu. Ir sugadina charak- 
terį. Tik pažiūrėkit į tuos juokingus tipus. 

Sara linktelėjo galva link biržos įėjimo, pro kurį kaip tik iš- 
ėjo jaunuolis. Jis vilkėjo tamsiai mėlyną kostiumą ir kažką kal- 
bėjo mobiliuoju telefonu. 

— Aš manau, jog yra svarbesnių dalykų nei pinigai. Mano 
mama sako: ne pinigai - laimė. 

Feliksas nesutiko. 

— Tačiau kai visai nėra pinigų, irgi pasidarai nelaimingas, — 
atsakė jis. - Kai neturi pinigų, visada kyla ginčų. Mes ne šiaip 
sau norim praturtėti. Mes norim užsidirbti pinigų, kad galėtu- 
me patys spręsti už save. 

— Taip sako visi. 

— O kas svarbu tau? - kandžiai paklausė Pėteris. 

— Pavyzdžiui, gyvūnai, visų pirma arkliai, arba draugės. Arba 
šeima. Nereikia būti turtingam, kad būtum laimingas. 

Po šių žodžių ponas Šmicas paraudo, bet Pėteris to nepaste- 
bėjo. 

— Taigi tu manai, kad arkliai, katės ir auksiniai Žiurkėnai nie- 
ko nekainuoja. Ar žinai, pavyzdžiui, kiek atsieina jojimas? Tai 
įkandama tik turtingų tėvų dukterims. Bet nenusimink. Kai mes 
praturtėsim, padovanosim tau arklį. - Pėteris įžūliai išsiviepė. 

Ponas Šmicas krenkštelėjo. 

— Ap-pie arklį mes d-dar pakalbėsim, Sara. O dabar užteks 
ginčytis. Ar Žinot, ką reiškia šitos dvi gražios figūros? 

— Meška ir bulius, - pasakė Džiana. 

— Bulius - tai biržos optimistų simbolis. Buliai* yra visi tie 

žmonės, kurie perka akcijas, nes tikisi didesnio pelno. Kai kur- 
sas kyla, sakoma: buliai nutrūko. O meškos*, priešingai, yra 
pesimistai. Sakoma, kad jie tikisi blogų laikų ir savo šiurkščio- 
mis letenomis skaldo kursus į gabaliukus. 

Ponas Šmicas patapšnojo buliui per riebų šoną, lyg statula 
būtų gyvas padaras. Feliksui šitas bulius visai nepanėšėjo į bu- 
ką gyvulį. Priešingai, jis tikrai protingai žvelgė, nukoręs savo 
pagurklį. Jo bruožai šiek tiek priminė pono Šmico veidą, nors 
šiaip Šmicas nė iš tolo nebuvo panašus į jautį. 

— Taigi dabar kaip tik nutrūko buliai, - tarė Feliksas. 

— Atrodo, kad taip. Jei teisinga tai, ką rašo tavo tėvas. Tegu 
tai bus staigmena. Dabar po dešimtos penkiolika ir už pusva- 
landžio prasidės prekyba akcijomis. Jei nenorime pavėluoti, tu- 
rime keliauti į biržos salę. 

Prie durų šalia didžiulio kolonų portalo kabojo užrašas: Lan- 
kytojų įėjimas. Eidama pro jį, Džiana sušuko: 

— Ei, žmonės, tik žvilgtelkit į viršų už kolonų: žvaigždė! 

Iš tikrųjų viršuje per visą fasadą vienodais tarpais buvo iškal- 
ti maži reljefai, vaizduojantys Žvaigždes. 

— O čia, visai kairėje, liūtas! — vėl šūktelėjo Džiana. - Tai 
geras ženklas. Aš esu liūtė. 

— Manau, kvaila tikėti prietarais, - tarė Sara. 

— Tai ne prietarai! - pasipiktino Džiana. - Žvaigždės neme- 
luoja, sako mano mama. Ji liepė astrologui sudaryti mano ho- 
roskopą. Ir viskas išsipildė. 

— Ar ten buvo parašyta, kokias akcijas reikia pirkti? — pasi- 
šaipė Pėteris. 

- Spiritoso! - atkirto Džiana ir atmetė galvą. - Ten bent buvo 
parašyta, kad esu stipri ir savo jėgos suteiksiu kitiems. 

- Jie tikriausiai norėjo pasakyti, kad tu užsispyrėlė, - nesilio- 
vė Pėteris. 

— Kas žino, kuris teisus, - įsikišo ponas Šmicas. - Biržoje visi 
nori praturtėti, bandydami numatyti akcijų kursą. Kai kurie el- 
giasi taip, lyg turėtų septintą pojūtį, kiti renka duomenis, treti 

skaito horoskopus. Truputis prietarų visada atsiranda, kai no- 
rima numatyti ateitį. 

— Tai ne prietarai! - toliau tvirtino Džiana. 

"Tuo tarpu jie užlipo laiptais prie lankytojų įėjimo ir sustojo 
priešais durininką, kuris nuobodžiaudamas maišė kavą plastiki- 
niame puoduke. Ponui Šmicui pasiteiravus, kaip patekti į lanky- 
tojų tribūną, jis nesiliovė maišęs, tik tylėdamas pasuko galvą link 
mažų akmeninių laiptų. Jiems palypėjus vos kelis žingsnius, pa- 
sigirdo balsų chaosas ir pavieniai šūksniai. Balsai vis stiprėjo, kol 
draugija atsidūrė priešais stiklą. Pro jį galėjo stebėti salę, kur 
neįmanoma daugybė vyrų ir moterų bėginėjo, kalbėjo telefonu 
ir mosikavo rankomis. Feliksas apsidairė ir nusprendė, kad jie 
stovi galerijoje, juosiančioje pusę biržos salės ir viršuje užtvertos 
plieninėmis grotomis. Kaip Žvėrių narvas, pagalvojo jis. 

Lakstymas salės apačioje pasirodė ne toks jau chaotiškas. 
Žmonės nesispietė šiaip sau, be tikslo, o suko ratus aplink tris 
didelius medinius stalus, nelyginant bangų mūšos skalaujamas 
salas. Anapus stalų buvo kur kas ramiau. Vyrai ir moterys ten 
nezujo aplink, o sėdėjo arba stovėjo prieš ekranus ir laukė, kol 
kas nors iš Žmonių minios atsiskirs ir atsistos priešais juos. Tuo- 
met abi pusės šiapus ir anapus stalo susišūkaudavo energingai 
gestikuliuodamos; vienas kažką išspausdindavo kompiuteriu, 
kitas išsitraukdavo užrašų knygutę ir dingdavo už galinių bir- 
žos salės durų. Po kurio laiko grįždavo, kad parėkautų su kuo 
nors kitu. Salės palubėje kabėjo milžiniškos lentos, vienose mir- 
gėjo begalinės skaičių eilės, kitos buvo visiškai juodos. Ne, tik 
beveik juodos, nes viršuj kairėje pasirodė maža balta uodegėlė. 

— Kodėl jie taip rėkia? - paklausė Pėteris. 

— Jie turi taip rėkti. Biržos salėje galioja tik tai, kas susitaria- 
ma. Šūksniais čia parduodamos akcijos už milijonus markių. 
Svarbu, kad abi pusės tiksliai viena kitą suprastų. Todėl be riks- 
mų jie neapsieina. 

— O jeigu mes norim nusipirkti akciją, tai irgi turim tiems 
apačioje ką nors sušukti? 

— Ne, laimei, mums viskas paprasčiau, - tarė ponas Šmicas. — 
Jei aš noriu nusipirkti akcijų, einu į banką. Prieš tai, žinoma, 
perskaitęs laikraštyje ir nusprendęs, kokių akcijų noriu įsigyti. 
Tuomet tai pasakau bankui, tai yra aš duodu jiems pirkimo už- 
sakymą. Bankas savo ruožtu mano užsakymą perduoda sava- 
rankiškiems biržos tarpininkams*. Biržos tarpininkai — tai vy- 
rai ir moterys, lakstantys biržos salėje. Jie yra tinkamai išsilavi- 
nę ir vieninteliai, galintys sudarinėti sandorius biržoje. Kai tar- 
pininkai ar tarpininkės surenka pakankamai užsakymų, tuo- 
met eina pas maklerį*. Taigi žmones, kurie stovi prie stalų su 
daugybe kompiuterių. Tarpininkas pasako makleriui, pavyz- 
džiui, jog turi kai ką, kas norėtų pirkti tūkstantį Pu/po akcijų 
ne daugiau kaip po šimtą markių. 

— Ar tarpininkas žino, kas duoda užsakymą? 

— Jeigu užsako tokia menka žuvelė kaip aš, tai tikrai ne. O 
kai makleris pastveria ką nors tokį, kas nori parduoti tūkstantį 
akcijų po šimtą markių, jam sušunka: „Tau tūkstantis Pulpo!“, 
ir užsakymas įvykdytas. Jeigu ne, tai jis užsakymą užsirašo. Ly- 
giai dvyliktą valandą viską suskaičiuoja ir nustato kursą, kuris 
nusistovi tą dieną palyginus pasiūlą ir paklausą. Tai yra vadina- 
masis akcijų kursas. 

— Ar taip nekyla sumaištis? - paklausė Džiana. 

- Visai ne, - atsakė ponas Šmicas. - Kiekvienas biržos kam- 
pas rezervuotas tam tikroms akcijoms, kuriomis prekiaujama 
tik ten. Pavyzdžiui, visai kairėje prie vidurinio stalo - automo- 
bilių akcijos, dešinėje - bankų. 

— O kas ten gale, kur ant stalo stovi mėlynos lempos? - pa- 
klausė Džiana. 

— Tai Naujoji rinka*. Ten parduodamos tokių firmų akcijos, 
kurios tik neseniai pateko į biržą. 

Naujoji rinka buvo ramiausias kampas visoje biržos salėje. 
Akivaizdu, kad tarpininkai ten apačioje nesidomėjo naujomis 
akcijomis. Prie stalo su mėlynomis lemputėmis sėdėjo tik vie- 
nišas storas makleris dideliais ūsais. Jis kramsnojo sumuštinį, 

spoksojo į termosą priešais save ir, atrodė, labai nuobodžiavo. 

Tuo tarpu didelėje juodoje lentoje kažkas pasikeitė. Savo nuo- 
stabai, Feliksas pamatė, jog maža balta uodegėlė išaugo į ilgą 
brūkšnį, vos kylantį į viršų. 

— Čia DAX, - tarė ponas Šmicas. 

— DAX? 

— Tai Vokietijos akcijų indeksas* (Deutscher Aktienindex). 
Jis rodo kažką panašaus į biržos temperatūros kreivę. DAX 
sudaro trisdešimt svarbiausių Vokietijos akcijų. Jeigu jų kursai 
kyla, tai kyla ir DAX, o kartu ir kreivė ten viršuje. Tai reiškia, 
kad buliai laimi. 

— Vadinasi, kuo aukštesnė temperatūra, tuo geriau? - pasi- 
tikslino Sara. 

- Šiandien tikrai karšta, - pareiškė Pėteris. 

— Teisingai. Viršuje jūs galit perskaityti, kaip smarkiai šian- 
dien kyla DAX. Šiuo metu jis stovi ties 4228,31 padala. Tai 17,14 
padalomis daugiau negu vakar ir 5,22 daugiau nei prieš pusva- 
landį. Gal man pavyks sužinoti kodėl. 

Lankytojų galerijoje prie dviejų kompiuterių sėdėjo mote- 
ris. Tikriausiai ji čia buvo tam, kad atsakinėtų į lankytojų klau- 
simus. 

— Kas ten apačioje vyksta? — paklausė jos ponas Šmicas. 

— Ekonomikos tyrimų institutas pateikė šių metų BVP augi- 
mo prognozes... 

— Ak, aš to nežinojau. Ir kaip? 

— Dviem su puse procento daugiau nei praėjusiais metais. 

— Aha, - tarė patenkintas ponas Šmicas ir vėl atsigręžė į vai- 
kus. - BVP reiškia bendrasis vidaus produktas“. 

— Bendrasis kas? - nesuprato Feliksas. 

— Ar niekad negirdėjot apie tai per žinias? Bendrasis vidaus 
produktas — tai yra viskas, kas gaminama Vokietijoje. 

— Viskas? 

— Tiesiog viskas! 

— O kaip bendrasis produktas susijęs su DAX? 

— Kai BVP kyla, vadinasi, ekonomika auga, taigi pagaminama 
daugiau daiktų: mašinų, šaldytuvų, kompiuterių, ko tik nori. 

— Ir kvepalų? 

— Ir kvepalų, ir auskarų, ir saldymedžio lazdelių... 

— Žodžiu, visiškai nereikalingų daiktų, - tarė Sara. 

— Taip, bet taip pat ir jojimo pamokų, knygų bei plokštelių. 
Per paskutinį mėnesį ekonomika išaugo greičiau, nei numatė 
biržos specialistai. Dabar jie tikisi, kad įmonės, kurių akcijo- 
mis jie prekiauja, uždirbs dar daugiau pinigų ir todėl jų vertė 
dar labiau padidės. Todėl kursai kyla. Visai paprasta. 

— Taip, visai paprasta. Bet ką bendra tas BVP (vok. das Brut- 
toinlandsprodukt) turi su purvu? - paklausė Džiana. 

— Su purvu? Kas tau šovė į galvą? 

— Brutto itališkai reiškia „bjaurus“ arba „purvinas“... 

— Ekonomika ir yra nešvari, - pašiepiamai tarė Sara ir savo 
žaliomis akimis įžūliai pažvelgė į Feliksą. 

Tačiau jos tėvas šypsojosi. 

— Brutto reiškia purvinas? Tai gerai, - pasakė jis. - Kaip Žino- 
te, senais laikais, kai italai išrado modernią ekonomiką, keliai 
būdavo labai prasti. Todel pirklių prekės visuomet šiek tiek išsi- 
purvindavo, kol po ilgos kelionės pasiekdavo pirkėjus. O kadan- 
gi purvas irgi turi savo svorį, į tai reikėjo atsižvelgti sveriant — 
prekė buvo brutto. Ir tik ją nuvalius galėjai sužinoti tikrąjį svo- 
rį. Švarus vadinasi netto. Teisingai? 

— Ne visai. Bet taip lengviau atsiminti. 

— Taigi šiandien ekonomikoje, kai prie prekės yra kas nors, 
ko nenori turėti, sakoma „bruto“, o kai prekė gryna - „neto“. 
Jei kas per mėnesį uždirba penkis tūkstančius markių bruto, 
tai reiškia, kad nuo šio atlyginimo jis dar turi sumokėti mokes- 
čius* valstybei. Ir tik juos atskaičiavus, jis sužino, kiek uždirba 
neto, arba iš tikrųjų. 

— O ką reikia atimti iš bruto, kad gautume neto? - paklausė 
Džiana. 

— Skaičiuojant bendrąjį vidaus produktą, neatsižvelgiama į 

tai, kad laikui bėgant daugelis daiktų sulūžta arba susidėvi, ar- 
ba šiaip pasensta. Tik atėmus visus šituos senus gaminius, gau- 
namas grynasis vidaus produktas - tai, ko iš tiesų verta ekono- 
mika. Beje, šie atskaitymai vadinami nusidėvėjimu*. 

— Ei, ateikit čionai! - staiga sušuko Džiana. Ji stovėjo prie 
stiklo ir vėl žiūrėjo žemyn į biržos salę. - Ar matot tą moterį? 
Argi ji ne stipri? 

— Aš matau daug moterų, - nesuprato Pėteris. 

— Va, šita apačioje, prie automobilių akcijų. Su juodu karatė 
kimono. 

Dabar pamatė ir Feliksas. Moteris atrodė labai jauna ir vil- 
kėjo kostiumą, labai panašų į Šėnštato sporto draugijos dziudo 
1r karatė kovotojų aprangą. Netgi diržas buvo toks pat. Skirtu- 
mas tik tas, kad kostiumas ne baltas, o juodas it varnas. Ant 
Karatistės kaklo žibėjo plonytė aukso grandinėlė, vienoje ran- 
koje ji laikė mobilųjį telefoną, kitoje - užrašų knygelę. 

Bet labiausiai į akis krito jos burna: Feliksas dar niekada ne- 
buvo matęs Žmogaus, taip įnirtingai kramtančio gumą kaip ta 
biržos tarpininkė. Net iš lankytojų tribūnos galėjai aiškiausiai 
matyti, kaip jos Žandikauliai stengiasi sumalti gumą, nuo šių 
pastangų netgi įsitempdavo kaklas. Kartkartėmis jos burna pra- 
siverdavo ir akimirką kyštelėdavo liežuvis, nustumdamas gu- 
mą į patogesnę vietą tarp dantų. Karatistė stovėjo labai atsai- 
niai, žaidė mobiliuoju telefonu ir žvalgėsi po salę. Feliksas pa- 
manė ją šiek tiek nuobodžiaujant. 

-— Jėga, - tarė Džiana. - Ji tikrai liūtė, tai iškart matyti. Aš 
irgi būsiu biržos tarpininkė, kai užaugsiu. 

— Kažin ar pavyks su žaliais plaukais, - nesusilaikė Peteris. 

— Cretino. Žiūrėkit, kažkas vyksta. 

Iš tiesų tą akimirką pro stiklines duris išvirto mažas storulis, 
nudūmė prie Karatistės ir priešais ją taip staigiai pabandė su- 
stoti, jog dar pusę metro nučiuožė parketu. Jai skubiai kažką 
pasakęs, apsisuko ir grįžo. Moteris toliau žiaumojo kramtomą- 
ją gumą ir, atrodė, nuobodžiavo. Galiausiai ji palengva nuslin- 

ko prie stalo, kur buvo prekiaujama automobilių akcijomis, ir 
ten kažką pasakė makleriui. Šis pradėjo mosikuoti rankomis, 
susiėmė už galvos ir sudribo į savo kėdę. Kramtydama gumą, 
moteris nupėdino toliau. 

— Norėčiau žinoti, ką ji pasakė makleriui, - susidomėjo Džiana. 

— Gal jinai jį iškeikė, - spėliojo Pėteris. 

— Arba per mažai pasiūlė už akciją, - svarstė Feliksas. 

UŪmai salėje pasidarė dar neramiau. Visi žmonės apačioje 
atrodė it galvas pametę. Storulis vėl išbėgo pro duris ir sustojo 
prie chemijos akcijų. Tik moteris karatistės apdaru ir toliau 
ten stoviniavo žiaumodama. Feliksas dirstelėjo į juodą lentą ir 
nustebo pamatęs, kad DAX kreivė pasviro žemyn. Parodė po- 
nui Šmicui ir paklausė, ką tai turėtų reikšti. 

— Manyčiau, keletui biržos tarpininkų trūko kantrybė. Jie ste- 
bėjo, kaip jų akcijų vertė paskutinėmis dienomis vis labiau ki- 
lo, ir dabar nusprendė atsiimti savo pelną. 

— Atsiimti, ką gi tai reiška? 

— Pelną biržoje užsitikrini tik tuomet, kai vėl parduodi savo 
akcijas. Kitaip tenka nerimauti, kad kursai vėl nukris. Todėl 
kai kurie žmonės pakilus kursams pasitraukia iš žaidimo ir par- 
duoda savo akcijas, kad gautų kurso pajamas. Taip tikriausiai 
atsitiko paskutinį pusvalandį, kol mes čia diskutavome. Bet dėl 
to nereikia jaudintis. 

- Išprotėjimas, - tarė Sara. - Kursai krenta, nes pakilo. 

Dar po dešimties minučių DAX kreivė vėl šoktelėjo aukštyn 
ir pamažu ėmė kilti. 

- Matot, visi norintys atsiėmė pelną*, - tarė ponas Šmicas. — 
Dabar be aštuonių dvylika. Lygiai dvyliktą nuskambės skam- 
butis ir iki to laiko makleriai turi būti nustatę akcijų kursą. 

Iš tikrųjų tarpininkai salėje, regis, vėl pasidarė nervingesni. 
Galiausiai ir Karatistė užsikrėtė visuotine karštlige. Ji prisidė- 
jo mobilųjį telefoną prie ausies, atidžiai pasiklausė, pati kažką 
pasakė ir vėl nuleido aparatą. Tada ryžtingai nužingsniavo per 
salę prie stalo su paslaptingomis mėlynomis lemputėmis ir už- 

rašu Naujoji rinka. Ten keletu smarkių judesių kažką nurodė 
storam makleriui, sėdinčiam priešais termosą. Paskui išslinko 
pro stiklines duris iš salės. Netrukus suskambo skambutis. 

— Ar matėt, ta moteris kažką pirko prie mėlynų lempučių. 
Jei tik Žinočiau ką! - susijaudinusi sušuko Džiana. 

— Bet ji buvo vienintelė, - tarė Feliksas. - Šiaip niekas kitas 
nesusidomėjo mėlynomis lemputėmis. Tikriausiai ji apsiriko. 

— Tai vis dėl tų stebuklingų lempučių, - nusijuokė Sara. 

- Jūs niekada to nesužinosite, - pasakė ponas Šmicas. - Bet 
dabar reikėtų ką nors užkąsti. Aš alkanas kaip vilkas. 

— Aš irgi, - su palengvėjimu atsiduso Pėteris. 

Jie paliko Žiūrovų galeriją, nulipo laiptais ir perėjo skersai 
aikštę pro bulių ir mešką. Iš ten ponas Šmicas juos nuvedė tie- 
siai į nediduką restoraną keistu pavadinimu „Bulius 6 Meš- 
ka“. Maždaug pusė restorano staliukų buvo užsėsti, todėl jie 
greitai susirado jaukią vietelę - staliuką prie lango, pro kurį 
galėjai matyti visą biržos aikštę. Jų stalas buvo užtiestas balta 
dailia staltiese, išdėliotos lėkštės, šakutės, peiliai, šaukštai ir 
kiekvienam po dvi stiklines. 

Pėteris norėjo picos, ir kuo didesnės. Bet ponas Šmicas jį 
patikino, kad tokiame prabangiame restorane, kur lankosi bir- 
žos Žmonės, picų nėra. Padavėjas juodu švarku, pasirišęs po 
kaklu peteliškę, atnešė jiems į knygą panašų valgiaraštį ir už- 
degė žvakę. Feliksas nesuprato daugumos patiekalų užsienie- 
tiškų pavadinimų, todėl apsidžiaugė, kai ponas Šmicas pasisiū- 
lė išrinkti ir kiekvienam ką nors užsakė. 

Po kiek laiko padavėjas patiekė jiems kažkokių juokingų ma- 
karonų, kurių skonis niekuo nesiskyrė nuo įprastų, tačiau šie 
buvo sudėti į meniškai papuoštą lėkštę. Peteris sušnibždėjo, 
esą porcija mažoka. 

Jiems bebaigiant pietauti, Džiana staiga sustingo. 

- Žiūrėkit! - pralemeno jinai ir parodė į langą. 

Feliksas apsigręžė: per biržos aikštę žingsniavo ne kas kitas, 
o Karatistė. Įsikibusi į parankę jaunam vyrui tamsiai mėlynu 

kostiumu, ji suko tiesiai į restoraną. Jos palydovas palaikė du- 
ris ir jiedu atsisėdo prie staliuko restorano gale. Abu pasidėjo 
savo mobiliuosius telefonus šalia servetėlių ir įniko skaityti val- 
giaraštį. 

— Na, Džiana, dabar gali jos paklausti, ką ji pirko prie mėly- 
nų lempučių, - tarė Pėteris. 

Džiana servetėle nusišluostė lūpas, pastūmė lėkštę ir vienu 
ypu atsistojo. 

— Un attimo, - pasakė ji. 

— Tu juk nerimtai? - sušnypštė Feliksas. 

Džiana neatsakė. Jos burna visai susiaurėjo, kai ji paliko sta- 
lą ir nužygiavo per restoraną prie Karatistės. Feliksas neabejo- 
jo, kad tuoj atsitiks kas nors baisaus. Pėteris sėdėjo išsižiojęs ir 
nepratarė nė žodžio. Netgi Sara turbūt pirmą kartą suglumo. 

Džiana pasilenkė prie Karatistės staliuko. Ši iš pradžių atro- 
dė kiek nedraugiška, bet paskui pravėrė burną ir ėmė juoktis. 
Džiana prisistūmė kėdę nuo gretimo staliuko ir atsisėdo tarp 
moters ir jos palydovo. Paskui abi pradėjo smarkiai gestiku- 
liuoti: čia Džiana, žiūrėk, kilsteli aukštyn smilių, čia Karatistė 
skėsteli rankomis, mosteli servetėle per stalą ir taip toliau. Ga- 
lėjai pamanyti, jog abi vaidina teatrą. Galų gale padavėjas at- 
nešė jiems tris siauras stiklines ir kažko įpylė. Visi trys pasisuko 
į pono Šmico draugiją ir sveikindami kilstelėjo taures. Ką jie 
kalbėjo, Feliksas nesuprato, tik girdėjo, kad prie stalo tikrai 
linksma. 

Feliksui atrodė, jog Džiana labai ilgai užtruko pas biržos mak- 
lerę ir jos draugą. Pagaliau padavėjas atnešė patiekalus, DŽia- 
na atsistojo, o Karatistė atsisveikindama ją pabučiavo į skruos- 
tą, lyg abi būtų senos pažįstamos. 

Džiana išdidžiai grįžo per restoraną atgal, dribtelėjo į savo 
kėdę ir pasakė: 

— Mes pirksim Televaiką! 

— Ką tokį? - paklausė Feliksas. 

— Televaiką. Jį pirko Marta, kai stebėjome ją prie mėlynų 

lempučių. Už septynis milijonus markių. 7elevaikas turės vertę 
ateityje, taip ji sakė. - Džiana padėjo ant stalo mažą baltą lape- 
Iį. - Štai Martos vizitinė kortelė. 

Feliksas paėmė ją, pačiupinėjo aristokratiškai įspaustas rai- 
des ir perskaitė: 

— Marta von Milern, Vertybinių popierių biržos tarpininkė, AB 
Kredito bankas, atstovybė Frankfurte. 

Toliau buvo užrašytas telefono, fakso numeris ir elektroni- 
nio pašto adresas. 

— Tai ar jinai liūtė, toji tavo Karatistė? - paklausė Pėteris. 

— Ne, dvynė. Bet liūtė pagal žvaigždes. 

Feliksas nesuprato, tačiau dabar jam rūpėjo svarbesni dalykai. 

— Tai ji iš Kredito banko. Tik pamanyk, - tarė ponas Šmicas, - 
koks sutapimas. 

— O kas tas Tėlevaikas? - paklausė Feliksas. 

— Na, tai televizijos kanalas vaikams. Su daugybe komiksų, - 
paaiškino Džiana. 

- Žiūrėti televizorių kvaila, - pareiškė Sara. 

— Tau turbūt viskas atrodo kvaila, - kandžiai kirto Džiana. — 
Televaikas turi ateitį, kaip sakė Marta. Bet tau ir ateitis tikriau- 
siai kvaila, ar ne? 

— O kodėl, Karatistės manymu, 7elevaikas turi ateitį? - pa- 
klausė Feliksas. 

— Todėl, kad firma visai nauja ir jos akcijos parduodamos dar 
tik keletą dienų. O kadangi televizorių Žiūri vis daugiau vaikų ir 
dėl to atsiranda vis daugiau reklamos, tai akcijų vertė kyla. 

— Man neįdomūs vaikai, kurie ištisą popietę kiurkso prie te- 
levizoriaus ir spokso laidas apie skudurus arba kaip teisingai 
bučiuotis ir panašiai, - tarė Sara. 

— Bet mes patys nežiūrėsim televizoriaus, - atsakė Pėteris. — 
Tik tuo pasinaudodami praturtėsim. 

— Taigi jūs norite pasipelnyti iš vaikų žioplumo. 

— Gal ir taip. Juk tai visai neprastas sumanymas, - pasakė 

Feliksas, pagavęs Saros žvilgsnį, pasijuto taip, lyg privalėtų 
jai kažką įrodyti. 

— Jei nusipirksime 7ėlevaiko akcijų, mums priklausys tam tikra 
transliacijų dalis. O tada galėsim pasirūpinti, kad programa pa- 
gerėtų. 

— Tu juk ir pats tuo netiki. Toji Marta ir visi kiti pirko Televai- 
ko akcijas kaip tik dėl to, kad kanalas toks kvailas. Kuo kvailes- 
nis, tuo daugiau žiūrovų. Ir tuo daugiau žmonių žiūri reklamą 
bei perka visokį šlamštą. Čia jūs nieko nepakeisit. 

— Kai tik firma priklausys mums, mes ją pertvarkysim, - tvir- 
tino Pėteris. 

— Nagi, nesikarščiuokit, - juokėsi ponas Šmicas. - Jums reikė- 
tų valdyti labai daug akcijų, kad galėtumėt nurodinėti įmonei, 
ką daryti ir ko ne. Sara tam tikra prasme teisi. Jeigu jūs verstu- 
mėt televizijos kanalą rodyti tik labai protingas ir pretenzingas 
laidas, tai, ko gero, jūsų akcijos greitai taptų nieko vertos. 

— Būtent, - patvirtino Sara. 

— Ar tau Karatistė sakė, iš kur ji žino, kad Televaikas turi 
ateitį ir panašiai? — paklausė Peteris. 

— Nesakė. Betgi ji žino, ką daro. Galų gale juk už tai sumo- 
kėjo septynis milijonus markių. 

— Kas gi ta Karatistė, apie kurią visą laiką kalbat? 

Feliksas ir visi kiti kaipmat atsigręžė. Tiesiai priešais juos sto- 
vėjo Karatistė, pasirėmusi į Džianos kėdės atlošą. 

— Aš nė nežinojau, kad taip kovingai atrodau. 

— N-ne, mes nenorėjom to pasakyti, - lemeno Pėteris. - T-tik 
pamanėm... dėl jūsų juodo kostiumo ir taip... 

Ponia von Milern nužvelgė save ir skambiai nusikvatojo. 

- Jūsų teisybė, kostiumas atrodo visai kaip karatė kimono, o 
aš ir dėmesio neatkreipiau. Tikriausiai turėčiau labiau pamąs- 
tyti, kada juo rengtis. Bet ar nepristatysi manęs savo draugams, 
Džiana? 

Džiana pasakė visų vardus ir kiekvienas paspaudė Karatistei 
ranką. 

— Ojūs tikriausiai vaikų mokytojas? - paklausė ji pono Šmico. 

— S-sakyčiau, g-greičiau p-patarėjas, - susijaudinęs atsiliepė 
ponas Šmicas. 

— Jūs klausėte, iš kur Žinau, kad 7Televaikas ateityje turės ver- 
tę. Klausimas visiškai pagrįstas. Net ir mes, biržos tarpininkai, 
negalime numatyti ateities. Bet galim paskaityti ataskaitas, ku- 
rias spausdina verslininkai. Kiek firma gavo pajamų, kiek ji tu- 
ri išleisti, koks turtas jai priklauso, ar pelnas didėja ir taip to- 
liau. Yra daugybė Žmonių, kurie taip pat skaito šias ataskaitas. 
Jie vadinami analitikais*. Mes galime paklausti ir jų. Be to, 
matome, kaip keitėsi kursas praeityje. Tėlevaiko reikalai buvo 
tokie geri, kad aš ne tik įvykdžiau užsakymus, bet ir pati asme- 
niškai įsigijau keletą akcijų. 

— Taigi jūs visiškai tikra? — paklausė Feliksas. 

— Ne, absoliučiai tikras niekada negali būti, taip pat ir dėl 
vertės ateityje. Visuomet lieka šiokia tokia rizika. 

— Rizika? - pastatė ausis Feliksas. - Kokia rizika? 

— Rizika, kad viskas atsitiks kitaip, nei tikėjaisi. Biržoje sten- 
giamasi išsiaiškinti, ko viena ar kita įmonė bus verta ateityje. 
Tačiau niekada negali tiksliai numatyti. Galų gale ateity gali 
nutikti bet kas, ko šiandien niekas net nenujaučia. 

— Pavyzdžiui, žemės drebėjimas, - tarė Peteris. 

Karatistė nusijuokė. 

— Jei Tėlevaiko transliacijos pastatas pastatytas patikimai, tai 
tikriausiai jis nenukentės. Ne, tikra rizika susijusi su tuo, kad 
rinka yra tokia ankšta. 

— Ką reiškia - tokia ankšta? 

— Kad Televaiko akcijų yra daug mažiau negu didžiųjų pa- 
saulio įmonių. Todėl ir pavienis akcijų pirkėjas daro daug di- 
desnę įtaką kurso svyravimui. Jei koks nors stambus akcinin- 
kas supanikuoja ir viską, ką turi, meta į rinką, tuomet tai gali 
žiauriai nusmukdyti kursą ir taip prarandama daugybė pinigų. 

— O iš kur sužinoma, kad kas nors puolė į paniką? 

— Kaip tik šito ir negali žinoti. Nera šimtaprocentinės ga- 

rantijos. O kadangi jūs biržoje pirmą kartą ir norit investuoti 
savo lobį... 

— Ar tu jai ir apie lobį papasakojai? — supyko Pėteris. 

- Ššš. Aš tikrai niekam daugiau nepasakosiu, - nuramino 
Marta. - Jūsų situacijoje gal būtų geriau pamėginti ką nors ma- 
žiau rizikinga, pavyzdžiui, pirkti paskolos lakštus. 

— Tačiau tai būtų nuobodu, - tarė ponas Šmicas. - Be speku- 
liacijos* negausi tikro pelno. 

— Kas yra spekuliacija? - paklausė Feliksas. 

— Spekuliacija reiškia, jog ką nors perki, nes tiki, kad tai turi 
didesnę vertę, negu atrodo kitiems. Ir tikiesi galėsiąs parduoti, 
kai vertė pakils. Kitaip sakant, statai už ateitį. - Ponas Šmicas 
priešais save laikė sulankstytą laikraščio puslapį. - Šiuo metu 
viskas yra jūsų akcijų naudai, ponia von Milern. Prieš dvi savai- 
tes akcijos po 28 markes pasirodė biržoje, pažiūrėkit čia. O 
šiandien vienos vertė jau daugiau kaip 39 markės. Ir galimas 
daiktas, kad šiais metais kursas dar padvigubės. 

— Būtent, - pasakė ponia von Milern. 

— Bet juk neįmanoma, kad įmonės vertė padvigubėtų per 
tokį trumpą laiką, - įsikišo Feliksas. - Taip nebūna. 

— Priklauso nuo to, ką vadinsime verte, - atsiliepė Marta. — 
Jei biržoje visi tiki, kad akcijos vertė tokia, tai ji tiek ir verta. 
Galbūt makleriai nusiteikę per daug optimistiškai, o iš tikrųjų 
Tėlevaikas pelno gaus mažiau, nei tikėtasi, tada akcijų kursas 
vėl nukris. Biržoje ne taip svarbu, kaip yra iš tiesų, o ką apie tai 
mano ir ko tikisi dauguma. 

— Tai visada užsidirbama iš žmonių naivumo? - paklausė Sa- 
ra. 

Marta nusijuokė. 

— Tokia mintis man dar nebuvo atėjusi į galvą. Bet tam tikra 
prasme tu teisi. Reikia tik anksčiau už kitus žmones sužinoti 
klydus. 

— O iš kur tai sužinoti? 

— IO negali sužinoti, tai pasako vidinė nuojauta. Jūs ir turėsit 

tai išbandyti, jei norit įsitraukti į šį žaidimą. O man jau reikia 
grįžti į biržą. Pats laikas. 

Karatistė paspaudė visiems rankas. Tik su Džiana atsisveiki- 
no bučiniu į skruostą. 

— Na? - paklausė Džiana, kai liko vieni. - Tai perkam Tele- 
vaiko akcijų ar ne? 

— Aš nežinau, - netvirtai tarė Feliksas. - O kas, jeigu jos 
ateityje pasirodys nieko vertos? Karatistė vienintelė, kuri šian- 
dien jų pirko. Ir pati sakė, kad biržoje galima pasidaryti ir 
vargšu. 

- Žinoma, rizikinga visus savo pinigus įdėti į tokią naują 
įmonę, - tarė ponas Šmicas. - Bet, kita vertus, vos per dvi 
savaites akcijos kaina šoktelėjo nuo 28 iki 39 markių. Jei tuo- 
met būtume į Televaiką investavę 10 000 markių, šiandien tu- 
rėtume.... 

— „„maždaug 14 000 markių, - suskaičiavo Feliksas. 

— Pakankamai įtikinama, - tarė Pėteris. - Reikia rizikuoti. 

Taip buvo nutarta, kad Naminukai d Ko paklausys Karatistės 
patarimo ir visą savo lobį investuos į Televaiko akcijas. Ponas 
Šmicas apmokėjo sąskaitą ir jie vėl išėjo į biržos aikštę. 

Oras lauke pasidarė dar karštesnis ir tvankesnis. Sara pasiū- 
lė surengti kelionę Maino upe. Ant vandens esą vėsiau ir ne 
tiek daug triukšmo kaip mieste. Jos tėtis sutiko. 

Sara buvo teisi, garlaivio viršuje buvo tikrai smagu sėdėti. 
Vėjelis džiovino jiems nuo kaktų prakaitą. Tačiau kranto pa- 
norama Feliksui pasirodė keistoka. Prieš akis plaukė ne mielas 
upės gamtovaizdis, o dangoraižiai, naftos cisternos, tabrikai i 1T 
sandėliai. Nejaukus, svetimas pasaulis. 

— Frankfurtas bjaurus, - pasakė Sara, jiems plaukiant pro 
naftos saugyklą. 

- Kodėl jūs negyvenate Šėnštate? - paklausė Feliksas. 

Sara neatsakė, tik atmetė galvą ir dėbtelėjo į tėvą. Tik dabar 
Feliksas prisiminė, kad jos tėvai išsiskyrė ir Sara negali papras- 
čiausiai persikelti pas tėvą, net jei pati norėtų. 

— Šėnštatas kartais irgi nei šis, nei tas, - tarė jis, mėgindamas 
paguosti, bet ir pačiam tai nuskambėjo nelabai įtikinamai. 

— Kaip tau patinka mano tėvas? — ūmai paklausė Sara. 

— Jis klasiškas. Daug žino. Ir gerai groja saksofonu. 

Sara kurį laiką tylėjo. 

— Man atrodo, kad jis bailys, - ištarė ji ryžtingai. 

Feliksas neteko amo. Kaip ji galėjo šitaip kalbėti apie savo 
tėtį, ir dar bet kam, ko beveik nepažįsta? 

Jis palaukė, ar ji nepaaiškins, kodėl ponas Šmicas — bailys. 
Tačiau ji to nepadarė, o ėmė pasakoti apie savo mokyklą. Kad 
jai viskas buvo nuobodu, išskyrus biologijos ir tikybos dalykus, 
kad pradinėje mokykloje ji peršoko vieną klasę ir todėl dabar 
jau ėjo į septintą. Kad ji pradėjo jodinėti ir nieko taip netroš- 
ko, kaip turėti nuosavą arklį. Gyvenimas jai atrodė toks baisus 
todėl, kad jos motina dažnai buvo blogos nuotaikos. Tada ji 
keikdavo Sarą, jos tėvą ir apskritai viską. 

— Kartais mielu noru pabėgčiau iš namų, - sakė ji. 

Feliksas tai puikiai suprato. Bet buvo tikras, kad pats nieka- 
da nepabėgtų iš namų. 

Kai vakare jie vėl atėjo prie „Sargybos“ stotelės, elgeta žaiz- 
dotomis kojomis dar tebesėdėjo ten pat. Feliksas stengėsi nu- 
sukti žvilgsnį į šalį, o Sara pasirauseė kelnių kišenėje, ištraukė 
vieną markę ir įmetė elgetai į riebaluotą kepurę. Leidžiantis 
eskalatoriumi, Pėteris Sarai pasakė: 

— Tau galvoj negerai! 

Sara piktai žybtelėjo į jį: 

— Tu nuolat galvoji apie pinigus ir praturtėjimą, bet elgetai 
turbūt niekada nepaaukoji? Apgailėtinas šykštumas. 

- Šykštumas? Gal pakvaišai. Kodėl turėčiau mesti savo pini- 
gus į balą? Tas elgeta pats turi dirbti. 

— O jeigu jis negauna darbo? Ar Žinai, kiek šiandien yra be- 
darbių? Penki milijonai vien tik Vokietijoje! Gali tai perskaityt 
kiekviename laikraštyje. 

— Mano tėvas sako, kad pasistengęs visada bent kokį susirasi. 

— Tai pasakyk savo tėvui, kad tai gryna nesąmonė. Gal jis 
mano, kad Vokietijoje yra penki milijonai laisvų darbo vietų? 

Jie kaip tik atėjo prie perono. 

— Elgetai trūksta tų pinigų, kuriuos akcininkai uždirba biržoje. 
Jis vargšas, nes anie turtingi. Jeigu aš rasčiau lobį, tai elgetoms 
atiduočiau daug daugiau, - pasakė Sara ir pažvelgė į Feliksą. 

Dabar ji nori, kad palaikyčiau jos pusę, pamanė Feliksas ir 
visas paraudo. 

— Aš manau, kad jei ką nors duodi elgetai, tai jam iš tikrųjų 
nepadedi, - tarė jis. - Tada jis nusiperka degtinės ir prisilaka, o 
paskui jam būna dar sunkiau susirasti darbą. 

Sara susitvardė ir tarė: 

— Grynas išsisukinėjimas. 

Paskui, kai į traukinio vagoną ėmė spiginti besileidžianti sau- 
lė, Feliksas paskendo mintyse. O kas, jei Sara buvo teisi? Jei 
vieni yra vargšai, nes kiti skęsta piniguose? Ar jis ir pats kaltas, 
kad elgetos skursta? Ir kaipgi lobis? Juk jis taip pat kada nors 
kam nors priklausė? Galbut šitas Kas dabar sėdi gatvėje elge- 
taudamas ir nieko taip netrokšta, kaip atgauti savo klarnetą ir 
aukso monetas. Feliksas pats stebėjosi, kad jam atrodė taip svar- 
bu, ką sakė Sara, ir kad norėjo, jog ji visuomet pritartų jo nuo- 
monei. Užliūliuotas minčių, Feliksas užsnūdo. Traukinys jau 
riedėjo tiesiai į Šėnštato stotį, kai jį pažadino anaiptol ne švelnus 
Peterio niuksas į pašonę. 


DEŠIMTAS SKYRIUS 
Mažiausia kaina 
Kartais blogos naujienos tiesiog tvyro ore. Tai tokia nuojauta, 


kai nežinai, iš kur ji kyla, tik jauti, kad tuoj tuoj sužinosi ką nors 
negera. Taip jau buvo prieš ketverius metus, kai numirė Felik- 

so senelė. Anuomet tokia nyki nuojauta jį apėmė tą akimirką, 
kai grįždamas iš mokyklos jis atidarė sodo vartelius ir netgi ne- 
nustebo, radęs savo mamą apsiverkusią virtuvėje. 

Taip jis jautėsi ir kitą rytą pabudęs po išvykos į biržą. Slogi 
nuotaika apėmė dar nepramerkus akių. Įprasti rytiniai namų 
garsai šiandien buvo kitokie. Virtuvėje viešpatavo keista tyla. 
Tiesa, Feliksas girdėjo, kaip mama plakė karštą pieną, kaip su- 
bildėjo traukiamos kėdės, subarškėjo indai, - tačiau trūko įpras- 
tų balsų. Dėl kaži kokios priežasties tėvai tylėjo ir todėl visi kiti 
garsai skambėjo kažkaip grėsmingai. Feliksas palindo po dušu, 
apsirengė ir suspausta širdimi nulipo laiptais žemyn. 

Rodės, jog virš virtuvės pakibęs juodas debesis. Tėvas sėdėjo 
prie stalo ir spoksojo į savo kavos puodelį, nevalingai maišyda- 
mas šaukšteliu. Mamos akys buvo paraudusios, o tamsūs rati- 
lai paakiuose išdavė ją ką tik verkus. Iylėdama ji padėjo sūnui 
ant lėkštės bandelę ir įpylė karštos kakavos. Feliksas šiaip ne 
taip nurijo kąsnį - gerklę smaugė įstrigęs didžiulis gumulas. 

Galų gale tėvas krenkštelėjo. 

— Feliksai, mes turim pasakyti tau kai ką labai svarbaus. 

Ilga tyla. 

Tada mama tarė: 

— Tavo tėtis prarado darbą. 

Feliksas išplėtęs akis pažvelgė į tėvą. Gumulas gerklėje pasi- 
darė dar didesnis. 

Tėvas vėl krenkštelėjo ir pasakė: 

- Žinau, kad turiu didelį ir supratingą sūnų... Taip, šiandien 
man paskutinė darbo diena. „Svarbiausių žinių“ nuo pirma- 
dienio nebebus. 

Dabar tėvas pradėjo pasakoti, santūriai ir beveik oriai. Ką 
Feliksas iš tos kalbos suprato, skambėtų maždaug taip: „Svar- 
biausių Žinių“ nebeskaito tiek daug žmonių kaip anksčiau. Dėl 
to laikraštis gaudavo mažiau skelbimų, kadangi skalbimo mil- 
telių firmos ir automobilių servisai nenorėjo skelbtis laikrašty- 
je, nuo kurio bėgo skaitytojai. Ir, be viso to, šiais metais dar 


NIKOLAUS PIPER B FELIKSAS FINANSININKAS 115 


pabrango popierius. Todėl ponas Maršalas, kuriam priklausė 
„Svarbiausios žinios“, neteko daug pinigų, o galiausiai ir kan- 
trybės. Jis pardavė savo redakciją „Visuotiniam laikraščiui“ iš 
Kreištato. Taigi nuo pirmadienio „Visuotinis laikraštis“ pasi- 
rodys ir Šėnštate. Vienintelis dalykas, likęs iš „Svarbiausių Ži- 
nių“, buvo viena eilutė po „Visuotinio laikraščio“ pavadinimu. 

— Mūsų vietinius redaktorius, - tęsė Felikso tėtis, - perėmė 
„Visuotinis laikraštis“ ir jie galės toliau dirbti kaip ir iki šiol. 
Visus kitus atleido: politikos, kultūros, sporto redaktorius. Ir 
ekonomikos. Mano darbo vieta panaikinama, nes Kreištate jau 
yra vienas ekonomikos skyriaus redaktorius, ir daugiau vienam 
laikraščiui nereikia. 

— Betgi taip negalima, - buvo pirmi žodžiai, kuriuos Feliksas 
įstengė ištarti. 

— Deja, galima, sūnau. Niekas negali verslininkui sukliudyti 
parduoti savo įmonę. Taip jau yra rinkos ekonomikoje. 

— Bet „Svarbiausios žinios“ iš dalies buvo ir tavo laikraštis, 
tėti! - sušuko Feliksas. 

Tėvas nurijo nuoskaudą. 

— Tam tikra prasme taip, Feliksai. Bet tik iš dalies. Iš tiesų 
lemia tik tai, kam laikraštis priklauso. O jis priklauso ponui 
Maršalui. Svarbiausia, kad aš dar kurį laiką gausiu algą. Taigi 
mums nereikės badmiriauti. 

— O kaip bus su ponia Marks? 

— Ji gavo naują darbą archyve. Dėl to nesirūpink. 

— Bet kaip mes gyvensim, kai tu nebegausi pinigų? 

— Pagyvensim - pamatysim, - tarė mama. - Visų pirma aš 
gavau užsakymą išversti į vokiečių kalbą anglišką psichologijos 
knygą. Pinigus, kuriuos versdama uždirbsiu, taupysime juodai 
dienai. Tai ne kažin kas, bet vis dėlto pinigai, 0 jei pasistengsiu, 
galbūt gausiu ir daugiau užsakymų. Tačiau būtų gražu, jei abu 
ponai šiuose namuose daugiau prisidėtų prie ruošos. Be to, tu- 
rime taupyti. Negalim leisti pinigus vėjais kaip iki šiol. 

— O aš ieškosiu darbo kituose laikraščiuose. Juk kam nors 

Vokietijoje reikalingas geras ekonomikos redaktorius, nors ir ne 
pats jauniausias. Blogiausiu atveju gausiu bedarbio pašalpą. 

- Bet aš nenoriu išvažiuoti iš Šėnštato! - sušuko Feliksas. 

— Jei taip klostysis aplinkybės, negalėsim to išvengti. Bedar- 
bio pašalpos amžinai nemokės. O iš to, ką mama uždirba vers- 
dama knygas, mes net negalim apmokėti hipotekos* už mūsų 
namą. 

Felikso mama sukūkčiojo ir išbėgo iš virtuvės. Feliksui dar 
labiau suspaudė širdį. Visada, kai matydavo mamą verkiant, 
manydavo turįs padėti, tik nežinodavo kaip. 

— Mama visa tai labai ima į širdį. Mes, vyrai, dabar turim būti 
stiprūs ir ją paremti, - tarė tėvas. 

- Jūs visa tai jau nujautėte, dėl bedarbystės, todėl ir nevažia- 
vom atostogų, taip? 

Tėvas tylėdamas linktelėjo. Kurį laiką tylėjo ir Feliksas, pas- 
kui paklausė: 

— Ar gali atsitikti, kad turėtume išsikraustyti iš savo namo? 

— Kol kas ne, - susimąstęs atsakė tėvas. 

Feliksas pajuto, kaip žemė slysta iš po kojų. Tą akimirką jis 
nusprendė papasakoti tėvui apie lobį. Šis išklausė pasakojimo 
ir apkabino sūnų per pečius. 

— Aukso lobis? 72 Vrenelio monetos? Tai neįtikima. Darbš- 
tuolį aplanko sėkmė. Tvirtai laikykit savo pinigus. Turtas išga- 
ruoja daug greičiau, nei manai. 

Feliksas tikėjosi, kad jų lobis šioje situacijoje tėvui padėtų. 
Tačiau šiam net nekilo tokia mintis. Todėl paliko jį sėdintį vir- 
tuvėje ir kaip sapnuodamas grįžo į savo kambarį. 

Dabar Feliksas jautėsi vienišas. Siaubingai vienišas. Jis krito 
ant lovos ir iš palovės išsitraukė margą dvimetrę gyvatę, kurią 
jam kadaise pasiuvo mama, kai jis dar lankė vaikų darželį. Gy- 
vatė buvo minkšta ir glotni, o akys spindėjo it violetiniai stik- 
liukai. Kai laikydavai rankose, ji truputį palengvindavo vienat- 
vę. Net ir berniukui, kuriam greitai sueis trylika. 

Kurį laiką Feliksas taip gulėjo ant lovos, spoksojo į lubas ir 
klausėsi garsų, sklindančių pro atvirą langą: automobilio burz- 
gimo Kalno gatvėje, juoko kažkieno sode, vyturių čirenimo. 
Feliksas galvojo apie plytinę ir mišką, taip pat apie Vėžiaupį. 
Jis troško būti laisvas ir laimingas taip karštai, jog, atrodė, tuoj 
sprogs. Dabar jis buvo daug arčiau savo didžiojo tikslo pratur- 
tėti, nei kada nors tikėjosi. Jie praleido nuostabią dieną biržo- 
je, gavo gerą patarimą dėl akcijų ir susipažino su Sara. Staiga 
visa tai neteko prasmės. Jeigu jie išsikeltų iš Šėnštato, nebelik- 
tų ir Naminukų. Tuomet jis prarastų Pėterį ir plytinę, ir Džia- 
ną, ir poną Šmicą. O gal tėvas visai nesuras darbo. Dar vakar 
Sara pasakojo apie daugybę bedarbių, o šiandien vienu iš jų 
tapo ir jo tėvas. Ar jis irgi netrukus sėdės kur nors gatvėje žaiz- 
dotom kojom ir prašys išmaldos? Dėl Dievo meilės! 

Umai niūrias Felikso mintis nubaidė pašėlęs skambutis į lau- 
kujes duris. Jos atsidarė ir kažkas užbildėjo laiptais į viršų. At- 
silapojo jo kambario durys ir įlėkė Pėteris. 

— Feliksai, tinginio panti, ko čia lindi? - džiaugsmingai sušu- 
ko jis draugui. — Juk šiandien turim eiti pas Fišerį į Kredito 
banką parduoti mūsų auksą ir... Ei, sakyk, čia kažkas ne taip. 
Ko gi drybsai lovoj vidury dienos su savo juokinga gyvate? 

Feliksas atsisėdo ir užsikirsdamas papasakojo Pėteriui, ką 
prieš valandėlę sužinojo iš tėvų. 

— Kas per kiaulystė! - prapliupo Pėteris. - Mes su tuo nesi- 
taikstysim! Kad jie lyg niekur nieko uždaro „Svarbiausias Ži- 
nias“ ir išmeta tavo tėvą. Tai firmos garbės reikalas. 

Feliksas nesitikėjo, kad Pėteris iš tiesų galėtų pakeisti „Svar- 
biausių žinių“ likimą. Nepaisant to, draugo pykčio priepuolis jį 
guodė. Jis padėjo gyvatę į šalį ir pasiteiravo Pėterio, ką tokiu 
atveju reikėtų daryti. 

— Palauk, aš dar ką nors sugalvosiu. Svarbiausia tikėti savimi. 
Mes juk norim praturtėti, ar ne? Ypač dabar. Pirmiausia einam 
į banką ir nusiperkam Televaiko akcijų. O paskui matysim. 

— Akcijų - gera tau kalbėti! 

Taip iš karto Feliksas nemokėjo užsikrėsti draugo susižavėji- 
mu. Bet apskritai ko nors imtis buvo geriau, negu voliotis lovo- 
je apniktam liūdnų minčių. Feliksas atsistojo, išsivarė iš sandė- 
liuko dviratį ir numynė su Pėteriu į bulvių turgų. 


* 


Tik Kredito banke Feliksas galutinai atsigavo. Kartu su ponu 
Fišeriu jie atidarė savo seifą ir priešais juos suspindo aukso mo- 
netos. Feliksui atrodė, jog šios monetos skleidžia kažkokią pa- 
slaptingą galią. Tik nežinojo, ar ta galia gera, ar veda į pražūtį. 
Tiek visko atsitiko nuo tada, kai jis nusprendė tapti turtingas... 

Felikso mintis nutraukė pono Fišerio balsas: 

— Pats laikas pagaliau jas parduoti! 

Anot pono Fišerio, aukso kaina ir toliau krinta. Jeigu jie ne- 
tiki jo žodžiais, tegul nueina į prekybos centrą, į skyrių, kur 
pardavinėjamos auksinės grandinėlės. Visa vitrina mirga nuo- 
laidomis. 

— Kaip aš jums jau sakiau, auksas patinka bailiems žmonėms. 
O kai laikai geri, auksas nereikalingas. Pinigus visi investuoja į 
tautos ūkį. Tuomet plėtojasi ekonomika ir gaunamas pelnas, 
nes pinigai dirba. Auksas - negyvas kapitalas. Nuo to laiko, kai 
uždarėt jį į seifą, jūsų lobio vertė... minutėlę... sumažėjo lygiai 
156 markėmis. 

— Tiek daug per keletą dienų! - sušuko Feliksas. - Už tiek 
pinigų mums reikėtų pjauti žolę daugiau nei trisdešimt kartų! 

- Šiaip ar taip, auksą norim parduoti, - tarė Pėteris. - Mes 
pirksim akcijų. 

— Akcijų? Ar jau žinote kokių? 

— Televaiko, - pasakė Džiana. 

— Kąą? Tų naujų juokingo TV kanalo akcijų? Apie jas juk 
niekas negirdėjo. 

— Mes girdėjom. Mums patarė Marta, - tarė Džiana. 

— Marta? O kasji tokia? 

— Jūs nepažįstate Martos? Juk Marta von Milern - Kredito 
banko tarpininkė Frankfurto biržoje. 

Jie keliais žodžiais papasakojo apie savo išvyką į biržą ir kaip 
ten sutiko Karatistę. 

Dabar ponas Fišeris visiškai apstulbo. Jis nepatikliai žiūrėjo 
į vaikus, lyg bijodamas, kad šie jo neapkvailintų. Iš savo rašo- 
mojo stalo išsitraukė adresų knygą ir pavartė. 

— Iš tiesų čia parašyta: Marta von Milern. Gavus tokio žmo- 
gaus patarimą, aš, žinoma, neturiu ką pridurti. Nors aš jums 
būčiau pataręs imtis ko nors saugesnio. Pavyzdžiui, padėti pi- 
nigus į fondą. Vis dėlto jūs dar vaikai. 

— Kas saugu - nuobodu, - pareiškė Pėteris. - Mes norim 
praturtėti. 

— O apskritai kas tai yra fondas? - paklausė Feliksas. 

— Padėjus į fondą, - paaiškino ponas Fišeris, - akcijas perki 
ne pats, 0 įneši savo dalį į tas akcijas, kurias perka specialistai. 
Kadangi fondų makleriai apie perkamas akcijas išmano dau- 
giau, tai dalyvaudamas fonde rizikuoji pralošti mažiau negu 
tuo atveju, kai akcijas perki pats. 

— Vadinasi, investuodamas į fondą labiau praturtėji, negu 
pirkdamas akcijas pats? — paklausė Pėteris. 

— Negaliu to tvirtinti. Jei patys pirksite akcijas ir pačiupsit 
pačias tinkamiausias, tai, aišku, turėsit daugiau naudos. Galų 
gale ir fondų makleriams reikia užsidirbti. Bet nesėkmės atve- 
ju jūs ir prarasite daug daugiau. 

— Mes darysim, kaip patarė Marta, - pasakė Džiana, o kiti 
pritariamai palinksėjo. 

Linktelėjo ir Feliksas, nors iš tiesų jo mintys klajojo kitur. 
Vis iš naujo jis prisimindavo tėvą ir kad netrukus jie turės visai 
mažai pinigų. Ar jis galėjo viską statyti ant kortos? Ir pasitikėti 
televizijos kanalu? 

— Visus pinigus į Televaiką? - aidėjo pono Fišerio balsas. 

— Visus! - patvirtino Džiana. 

— Na, tuomet paskaičiuokim. Jūsų auksinės monetos šian- 

dien vertos... lygiai 11 076 markių. 7Televaiko akcijos vakar kai- 
navo... po 39,80 markių. Taigi vakar už savo pinigus būtumėt 
galėję nusipirkti lygiai 278 akcijas. Dabar turit nuspręsti, kokiu 
kursu jūs norite pirkti. 

— Ar mes galim patys nustatyti? — paklausė Džiana. 

- Jūs galite savo užsakymu Kredito bankui nustatyti limitą*. 
Pavyzdžiui, sakote: mes norim pirkti 250 akcijų, bet jos neturi 
kainuoti daugiau kaip po 40 markių. Tada jūs nenustebsite, kai 
akcija netikėtai nenormaliai pabrangs. Arba sakote, kad kur- 
sas jums nesvarbu. Tai vadinama „mažiausia kaina“. 

— Taigi limitas yra pigiau už pigiausia? - paklausė Feliksas. 

— Galima sakyti, taip. 

— Tuomet aš už limitą. Mes norim 250 akcijų, bet jos neturi 
kainuoti brangiau kaip po 40 markių. 

— Ar mums užteks pinigų? - susirūpino Pėteris. 

— Užteks, aš apskaičiavau: 250 kart 40 yra lygiai 10 000 markių. 

— Tikiu tavim, - atsakė Pėteris. - 250 Televaiko akcijų po 40 
markių. Taip ir padarysim. 

— Tai nuspręsta? - paklausė Džiana, ir Feliksas linktelėjo. 

— Dar turiu nurodyti, kad sudarant prekybinį sandorį pride- 
damas vienas procentas komisinių pinigų bankui ir 0,04 pro- 
cento komisinių* makleriui. 

— Kas pridedama? 

— Mokesčiai bankui ir biržos makleriui. Jei mes perkame po 
40) markių, tai priskaičiuojama 104 markės mokesčių. Be to, 
prisideda ir indėlio sąskaitos aptarnavimo mokestis, kadangi 
jūs turite indėlį vertybiniais popieriais, vertybinių popierių at- 
sargą. O už šį vertybinių popierių laikymą bankas irgi turi šį tą 
gauti. Jums tai kainuotų 24 markes. 

— 128 markės vien tik mokesčių? - paklausė Pėteris. 

— Taip jau yra. Bet jūs taip pat turite šansą uždirbti daug 
pinigų. Be to, man reikia, kad šį užsakymą pasirašytų suaugęs 
asmuo. Jei maždaug iki dešimtos valandos atnešite, jūsų užsa- 
kymas bus įvykdytas dar šiandien. Ak, tiesa, dar šis tas labai 

svarbaus: dabar turite atsidaryti einamąją sąskaitą* (vok. das 
Girokonto). 

— Kas tai yra? - paklause Džiana. - Apskritimo sąskaita? 

— Kaip sakei? — ponas Fišeris atrodė kiek sutrikęs. 

— Giro itališkai reiškia „apskritimą“, o conto reiškia „sąskai- 
tą“. Taigi apskritimo sąskaita. 

— Tik pamanyk, kaip tu viską Žinai. Pinigai einamojoje są- 
skaitoje iš tiesų sukasi ratu, nes nuolatos atnaujinami. Eina- 
moji sąskaita yra taupomoji sąskaita, į kurią įmoki pinigus, už- 
dirbtus kiekvieną mėnesį, ir iš kurios pasiimi, kiek tau tuo me- 
tu reikia. Už šitą sąskaitą negauni jokių palūkanų, bet užtat 
gali bet kuriuo metu pasiimti tiek pinigų, kiek užsimanai. Gali- 
ma netgi daugiau, negu įmokėjai. Tuomet įsiskolini bankui. 

— O kam mums reikalinga einamoji sąskaita? - paklausė Pė- 
teris. 

— Kur nors juk reikia padėti pinigus, kuriuos gausite už savo 
auksą. Ir iš sąskaitos juos reikės pervesti, kai mokėsite už akci- 
jas. Batų dėžė tam ne per labiausiai tinka... 

— Taigi, - pašaipiai tarė Džiana. 

Feliksas iki šiol klausėsi tik puse ausies. Umai pabudo iš sa- 
vo minčių, lyg kas būtų trinktelėjęs per pakaušį. Ponas Fišeris 
kaip tik pasakojo, kaip paimti pinigus iš sąskaitos ir įmokėti. 
Tuo tikslu jie turėjo pateikti čekį su suaugusiojo parašu. Kita 
vertus, viską buvo galima atlikti telefonu. Reikėjo tik slapto 
numerio ir suaugusiojo sutikimo. O tada jie galėtų išsiųsti pini- 
gus bet kuriuo telefonu. 

- Išsiųsti pinigus telefonu? Čia tai bent, - nusistebėjo Feliksas. 

Jie sutvarkė visus formalumus. Ponas Fišeris jiems davė blan- 
ką ir su juo Feliksas nudardėjo namo, kad jo tėtis pasirašytų. 

Feliksui pasisekė, nes tėvas kaip tik buvo įknibęs į laikraštį. 

— Aha, tai užsiimi telefonine bankininkyste, - sumurmėjo jis. — 
Ar kiek ne per anksti dvylikamečiui vaikiui? 

— Ponas Fišeris mano, kad taip paprasčiausia, kai turi savo 
sąskaitą. 

— Taigi jis taip mano. Na, tada... 

Tėvas pasirašė blanką, gerai nė nepažiūrėjęs, ir vėl įniko į 
laikraštį. 

Vėliau, sėdėdama prie bulvių turgaus šulinio, Džiana savo 
sąsiuvinyje atliko Naminukų buhalterinę apskaitą. 


Liepos 3 d. balansas 
Aktyvas Pasyvas 


Akcijos 10 000,00 Nuosavas kapitalas 11 516,70 
Vištos 110,00 
Lesalas — 329.00 
Einamoji sąskaita 913,00 
Kasa 164,70 

11 187,70 11 187,70 


— Kaip tu taip sugalvojai? - paklausė Pėteris. 

— Visai paprasta. Kol auksas gulėjo mūsų seife, jis nuvertėjo 
156 markėmis. Be to, mes sumokėjom 35 markes už seifą. Iš 
viso 191 markė. Tada mes pirkom akcijų už 10 000 markių ir 
128 markes sumokėjom mokesčių. 

— O kaip su lesalu? 

— Jis beveik surytas. Mums tuoj reikės naujo maišo. Sudėjus 
gauname, kad sunaudojom 329 markes. O likutis yra mūsų ei- 
namojoje sąskaitoje. 

— Juk akcijų dar neturime. 

— Galima sakyt, kad jau. 


VIENUOLIKTAS SKYRIUS 


Kas dirba, tas ir turi 


Šeštadienio rytą Feliksas vėl pabudo labai anksti. Lauke vieš- 
patavo ramybė, pro langą į kambarį plūdo ryto vėsa. Feliksas 
susimąstė. Jo galvoje vienas po kito keitėsi vaizdai: jis matė 
prie jų namo privažiuojantį sunkvežimį su baldais, regėjo į sa- 
vo kambarį įsikraustant kitus, svetimus žmones. O jis stovėjo 
prieš nepažįstamą, priešiškai nusiteikusią klasę kažkokioje sve- 
timoje, nedraugiškoje mokykloje nepažįstamam mieste. Matė 
Frankfurto elgetą žaizdotomis kojomis. 

Jis galvojo ir apie tai, ką pasakė Sara. Būtent kad vienų žmo- 
nių turtas kaltas dėl kitų skurdo. Žinoma, ir jis pats buvo kal- 
tas, kad kažkas neturi pinigų. Pavyzdžiui, tas žmogus, kuriam 
kadaise priklausė aukso lobis, nors jis to nežinojo. Kitaip jis gi 
tikrai nebūtų pardavęs klarneto kitiems. Umai Feliksui pasida- 
rė visiškai aišku: jis privalo atskleisti lobio paslaptį. Net jeigu 
kiltų pavojus jį prarasti. Dar šiandien jis pasikalbės apie tai su 
Peteriu ir Džiana. 

Feliksas atsikėlė ir nutarė padengti stalą pusryčiams. Jis ži- 
nojo, kad tėvai visuomet būdavo geriau nusiteikę, jei pabudę 
užuosdavo ką tik išvirtos kavos kvapą. O kad jau pradėjo rū- 
pintis pusryčiais, tai nulėkė nupirkti ir šviežių bandelių. 

Kai po penkiolikos minučių grįžo iš kepėjo Miūlbacho, laiš- 
kų dėžutėje rado paštininko įkištas „Svarbiausias žinias“, kaip 
visada, lyg šiandien nebūtų buvusi paskutinė šio laikraščio gy- 
vavimo diena. Namie vis dar buvo tylu. Feliksas įjungė kavos 
aparatą, užsitepė sau bandelę ir žvilgsniu permetė pirmą „Svar- 
biausių žinių“ puslapį. Šiandien jos atrodė kažkaip kitaip nei 
paprastai. Viršuje, po juodu pavadinimu senamadišku šriftu, 
kur paprastai matydavai didelę nuotrauką, šį kartą buvo išspaus- 
dintas straipsnis, apvestas stora juoda linija. 

Tradicija ir pažanga, - taip vadinosi antraštė. Feliksas pradė- 
jo skaityti: 


Laikraščio tradicija, gyvavusi beveik 132 metus, šiandien miršta. 
„Svarbiausios žinios“ lydėjo daugelį Šėnštato gyventojų kartų ge- 
rais ir blogais laikais. Tėviškės laikraštis buvo ryšys su pasauliu, 
miesto ir jo apylinkių balsas. Visus šiuos metus šėnštatiečiai buvo 
ištikimi savo laikraščiui. Už tai redakcija nuoširdžiai dėkoja. 
Tačiau laikai keičiasi, o tie pasikeitimai atsiliepia ir spaudos ver- 
slui. Vis labiau plečiasi televizija, atsirado ir „Internetas“. Skaity- 
tojai laikraščiui kelia naujų reikalavimų. O tai neišvengiamai rei- 
kalauja didelių investicijų. Išlaidos viršija vidutinės redakcijos ga- 
limybes. Todėl savininkai ir administracija nusprendė išlaikyti laik- 
raštį pasinaudodami stipraus partnerio globa. Nuo pirmadienio 
„Svarbiausios žinios“ eis kaip savarankiškas „Visuotinio laikraš- 
čio“ Šėnštato regiono leidinys. Vietos aktualijos, kaip įprasta, ir 
toliau bus rengiamos „Svarbiausių žinių“ redakcijos pastate Šėnš- 
tate. Tačiau sunkoka finansinė padėtis neišvengiamai lėmė tam 
tikrus struktūros pertvarkymus. Su kolegomis, turinčiais proble- 
mų dėl reorganizavimo, bus tariamasi dėl socialinių išmokų. Pra- 
šome visus skaitytojus likti ištikimus savo tėviškės laikraščiui, ku- 
ris rytoj pasirodys nauju pavidalu. 
Jūsų „Svarbiausių žinių“ redakcija. 


— Tikri veidmainiai, - pasigirdo tėvo balsas jam už nugaros. 
Feliksas net nepastebėjo, kada tėtis atėjo į virtuvę. — Šitie mela- 
gingi tikrovės pagražinimai! Užuot rašę „atleidimai iš darbo“, 
jie sako „struktūros pertvarkymai“. „Pasinaudoti stipraus part- 
nerio globa“, kai iš tikrųjų laikraštį reikia parduoti, nes metų 
metais pinigai buvo leidžiami vėjais. Tik kad niekas nepastebė- 
tų, jog jie laikraštį nuvarė į kapus. Lyg „Internetas“ būtų kaltas, 
kad kažkas per kvailas vadovauti laikraščiui. Tpfu, po velnių! 

Felikso tėvas gurkšnojo iš kavos puoduko ir neramiai styp- 
ČIOjo po virtuvę iš vieno kampo į kitą. 

— Na, ką gi, galbūt taip geriau. Vis tiek tai jau neturėjo jokios 
prasmės. 

— Bet kodėl jūs su tuo taikstėtės? - paklausė Feliksas. 

— Taikstėtės, taikstėtės! Tu ir sugalvoji! Jei įmonė blogai val- 
doma, tu, kaip darbuotojas, nieko negali padaryti. Prieš vėją 
nepapūsi! 

Tuo tarpu virtuvėje pasirodė Felikso mama. 

— Kodėl bent nesurengėte streiko*? - paklausė ji. - Tuomet 
jūsų skaitytojai jau anksčiau būtų pastebėję, kas vyksta. 

- Žurnalistai ir streikas! Be to, taip mes būtume pakenkę 
savo socialinių išmokų fondui. 

— Tėti, kas yra socialinių išmokų fondas? - atsargiai pasitei- 
ravo Feliksas. Jis nerimavo, kad, be viso šito, dar kils šeimyni- 
nis barnis. 

— Socialinių išmokų fonde nustatoma, kiek pinigų gaus tie iš 
mūsų, kuriuos atleis. Žurnalistų profsąjungos vardu aš turiu 
vesti derybas. Streikuoti būtų buvę neatsakinga. Visų pirma kal- 
bam apie tai, kaip ilgai mums užteks pinigų. Nepamirškit šito! 

— Na, taip, bet aš vis tiek manau, kad streikuodami būtumėt 
pasiekę daugiau, negu tylėdami. 

Geroldas daugiau nepratarė nė žodžio. Laikydamas rankoj 
kavos puoduką, jis priėjo prie lango ir įsispoksojo. 

Feliksas taip pat troško, kad tėvas būtų padaręs ką nors drą- 
saus ir pasipriešinęs laikraščio uždarymui. Bet jeigu tada jie 
visiškai nebeturėtų pinigų? Paskendęs mintyse jis vartė laikraš- 
čio puslapius, akimis permetė ekonomikos skiltį, orų progno- 
zę, skelbimus. 

Tik staiga jam vos akys ant kaktos neiššoko. Feliksas išvydo 
skelbimą, nedidelį, tačiau apvestą gražiu rėmeliu, kurio buvo 
neįmanoma nepastebėti. O rėmeliuose buvo išspausdinta: 


Sekmadienio bandelės! 

Jei pusryčiams pageidaujate šviežių bandelių, bet nenorite 
išeiti iš namų - mes atnešime Jums į namus. NEMOKAMAI! 
Užsakymai telefonu priimami šiandien iki 13 val. 
Hanso Timbergo kepykla, Šėnštatas 

Feliksas neteko amo. Kokia niekšybė! Kažkas nušvilpė Nami- 
nukų idėją. Ir kodėl visos blogos naujienos užgriūva vienu metu! 

— Aš einu pas Pėterį, - šūktelėjo jis ir išlėkė iš virtuvės. 

Lauke priešais namą užšoko ant dviračio ir nubildėjo gatve 
žemyn į Valzerių degalinę. 

Pėteris kaip tik plovė vieno automobilio priekinį stiklą. 

— Matai, nereikia kratytis ir mažų darbų, - tarė jis pasisvei- 
kindamas. 

Automobilio vairuotojas įspraudė jam į delną monetą, Pėte- 
ris išdidžiai ją švystelėjo į orą, sugavo ir įsikišo kelnių kišenėn. 

Kai Feliksas papasakojo apie skelbimą, Pėterio akys susiau- 
rėjo, o burna kietai susičiaupė. 

— Tučtuojau lekiam pas kepėją Miūlbachą! - nukirto jis. 

Abu berniukai apžergė dviračius ir numynė į kepyklą. Čia 
buvo išsirikiavusi ilga klientų eilutė, nutįsusi net iki gatvės. Šeš- 
tadieniais tai dažnai pasitaikydavo, tačiau šį kartą jie negalėjo 
laukti. Abu šiurkščiai prasigrūdo pro mamas, tėčius ir pirkinių 
krepšius prie prekystalio. Pėteris pastvėrė poną Miūlbachą už 
rankovės ir beveik jėga nutempė jį į kepyklą. Ten jie kepėjui 
išklojo prastas naujienas. 

Tačiau ponas Miūlbachas reagavo visai kitaip, nei jie tikėjo- 
si. Tiesą sakant, jis visai nesusijaudino, tik linksmai kikeno sau 
po nosimi. 

— Tai mat kaip, - tarė jis ir nusišluostė miltuotas rankas į 
prijuostę. - Senis Timbergas užsimanė dar kartą pabandyti. At- 
ėjo laikas, kai ir jis šį tą sumąstė. 

— Bet ar jis turi teisę? — pasipiktinęs sušuko Feliksas. — Tai 
juk mūsų idėja! Jis negali taip paprastai ją nušvilpti! 

Ponas Miūlbachas juokėsi. 

— Deja, gali. Niekam neuždrausi mėgdžioti ką nors. Tai ir yra 
konkurencija. Čia padeda tik viena: būti geresniam. Galite 
džiaugtis: dabar jūs žinote, kad jums šovė gera mintis. 

— Kas paskui slenka - likučius renka,- sako mano brolis. — 
Peteris greitai vėl atgavo pusiausvyrą. 

— Bet Timbergas atveža už dyką! - sušuko Feliksas. - Ar mes 
irgi dabar turėsim dirbti veltui? 

— Nesąmonė! Savo Žmonėms aš neleisiu dirbti veltui. O Tim- 
bergui tai būtina. Jo bandelės sausos kaip šiaudai, 0 jo žmona 
niurgzli su klientais. Jei negali prilygti kokybe, tai tada reikia 
vilioti mažesne kaina. O pas mane priešingai... - ponas Miūl- 
bachas nutilo ir vėl patenkintas sukikeno. - Aš pasakyčiau, kon- 
kurencija pagyvina verslą. O jūs nesirūpinkit. - Jis patapšnojo 
Pėteriui per petį, ir šiam ant nugaros liko balta dėmė. - Tai iki 
rytojaus ryto! 


* 


Vakare, prieš pat aštuonias, netikėtai suskambo telefonas. Kai 
Feliksas pakėlė ragelį, pirmiausia išgirdo tik neartikuliuotą riks- 
mą, tokį garsų, jog ragelį turėjo laikyti toliau nuo ausies. Tada 
suprato, kad tas balsas - Džianos. 

Ji šaukė maždaug taip: 

— Pasisekėaržinaikąmesturimmūsųpirmąkiaušinį, dabarvis- 
kasbusgeraikątupasakysi... 

Džiana stabtelėjo įkvėpti oro ir Feliksas, pasinaudojęs 
atokvėpiu, paklausė: 

— Ką tu sakei? 

— Tai tu manęs nesupratai? 

— Ne. 

— Gerai, tada pakartosiu dar kartą: mes turim pirmą kiauši- 
nį! Argi ne jėga? 

Vištos! Per tas naujienas Feliksas jas buvo visai pamiršęs. 
Laimei, vištomis pasirūpino Džiana. 

- Šiandien apsižvalgiau vištidėje. Ir ten, už sodo vartelių, tie- 
siog ant molio aslos gulėjo kiaušinis. Ar ateisi pas mus? Mama 
vaišina ledais - kiekvienam po porciją! 

Atrodo, kad ši diena baigėsi bent viena gera naujiena. 

— Jūs man patinkat, - pasakė ponia Džiampieri, kai Feliksas 

atėjo į Rialto. - Jei ir toliau taip dirbsit, tai iš tikrųjų dar pra- 
turtėsit. 

Džiampierių svetainėje ant sofos sėdėjo Pėteris, jis pasveiki- 
no draugą garsiu „labas“. Ant stalo vidury svetainės stovėjo 
atviras kartoninis kiaušinių dėklas. O iš jo kyšojo vienintelis 
rudas kiaušinis. 

— Argi jis ne puikus? - pasidžiaugė Džiana. 

Feliksui neatrodė, kad jis labai skirtųsi nuo kitų kiaušinių. 
Bet galų gale Feliksas irgi didžiavosi sėkme. Jis tik dabar pa- 
stebėjo, kad kambaryje buvo dar kažkas. Po Nukryžiuotuoju, 
papuoštu keletu džiovintų gėlių, stovėjo krėslas su atlošu, o 
jame sėdėjo sena, juodai apsitaisiusi moteris baltais kaip snie- 
gas plaukais. 

— Nona, mano senelė, - pristatė Džiana. 

Senelė Feliksui draugiškai linktelėjo, bet nepasakė nė žo- 
džio. Jos sterblėje gulėjo storas rusvas katinas. Snausdamas jis 
taip garsiai murkė, kad girdėjai nepaisant įjungto televizoriaus. 

— Tai Leo. Jis mielas ir tingus, - tarė Džiana. Šiandien [9 
plaukuose švietė violetinė sruoga. Violetine spalva buvo nula- 
kuoti ir nagai. 

— Porco Dio! - sušuko jinai ir krito ant sofos šalia dviejų lėlių 
rūdžių spalvos suknelėmis. - Argi mes ne puikiai sugalvojom? 

— Taip, bet ar galima parduoti vieną kiaušinį? - paklausė Pė- 
teris. 

— Aš neabejoju, kad rytoj turėsim dar daugiau. 

Įėjo ponia Džiampieri, nešina padėklu, ant kurio stovėjo ke- 
turios ledų taurės, - tokių didelių Feliksas dar nebuvo matęs. 
Kiekvienoj taurėj kūpsojo po milžinišką grietinėlės kalną, o vir- 
šuje styrojo po pagaliuką su violetiniu blizgučiu. Per kraštus 
varvėjo raudonas sirupas. 

— Tokį įvykį reikia atšvęsti, - tarė ponia Džiampieri dėdama 
padėklą ant svetainės stalo. 

Katinas Leo kaipmat stryktelėjo nuo senelės kelių, uostinė- 
damas nupėdino pakelta uodega per kambarį ir vienu šuoliu 

liuoktelėjo ant sofos. Ten prisiglaudė prie Džianos ir viltingai 
apuostė jos ledų taurę. 

— Na, jei taip nori, - tarė Džiana, paskui savo dešinį smilių 
panardino giliai į grietinėlę ir atkišo Leo. Šis ėmė godžiai laižy- 
ti. Kai smilius jau buvo švarus, Džiana lygiai taip pat giliai kyš- 
telėjo į grietinėlę didįjį pirštą ir žaidimas prasidėjo iš naujo. 

— Ar jūs visada taip šeriat savo katiną? - paklausė Feliksas. 

- Ššš, - sušnibždėjo Džiana. - Mamai tai nepatinka. Ji sako, 
jog katės neturi elgetauti. Bet jis prašydamas toooks mielas! 

Ji švelniai paglostė žvilgantį Leo kailį, paskui panardino į 
ledus bevardį pirštą. 

Staiga iš krėslo pasigirdo senelės balsas. Ji kažką pasakė ita- 
liškai. Džiana atidžiai ją išklausė, taip pat sumurmėjo itališkai 
ir tarė: 

— Nona mano, kad mes turėtume kartais šiek tiek ir išleisti, 
ne tik visą laiką taupyti. Anot jos, kas uždirba daug pinigų ir 
nieko neperka, yra tikras beprotis. 

Senelė vėl kažką pasakė ir sukikeno. 

— Kai ji su seneliu atidarė ledainę, šventė ištisas dvi dienas, — 
išvertė Džiana. - Ir net neuždirbo nė trupučio pinigų, tik prisi- 
darė daugybę skolų banke. Bet kuo daugiau turi skolų, tuo ma- 
loniau banke su tavim elgiasi. Aš tą istoriją, kaip buvo atidary- 
ta mūsų kavinė ir kaip vidurnaktį senelis pradėjo dainuoti, gir- 
dėjau mažiausiai tūkstantį kartų... 

Staiga jos žodžius nutraukė stebėtinai garsus senelės balsas. 

— Nona sako, kad aš neturėčiau būti tokia įžūli. O tu, Felik- 
sai, nesirūpink dėl savo tėvo. Tas reikalas su „Svarbiausiomis 
žiniomis“ - tikra gėda. Bet viskas bus gerai. Ji tai jaučia. 

Senelės žodžiai Felikso nepaguodė. Priešingai - tik sugrąži- 
no į nemalonią tikrovę. 

Pėteris iškabino ledus iki dugno ir susimąstęs tarė: 

— Gėda, teisingai, tikra gėda... 

Tačiau Feliksas jo negirdėjo, nes jo dėmesį patraukė įjung- 
tas televizorius. 

— Eli, čia juk 7eėlevaikas! - sušuko jis. 

— Aišku, - atsakė Džiana, - juk tai mūsų kanalas! 

Ekrane pagal kažkokią muziką siautėjo ir dainavo baisiai iš- 
sidažę vaikai. Arba tik apsimetinėjo, kad dainuoja. 

— Atrodo gana kvailai, ar ne? - nusprendė Feliksas. 

— Nieko baisaus, - atsiliepė Džiana. - Pažiūrėkit, kaip šitais 
juokingais vaikais žavisi publika. Jeigu jiems iš tiesų taip labai 
patinka, tai mūsų akcijos tikrai šio to vertos. 

— Reikia pasipelnyti iš žmonių kvailumo. Taip daro visi, — 
sumurmėjo Pėteris. 

— Ak, dar kai ką prisiminiau, - pasakė Džiana. - Kai buvau 
pas vištas, sode sutikau Šmicą. Aš jam papasakojau apie kitą 
kepėją, nukniaukusį mūsų idėją. 

- Ir ką jis sako? 

— Jis mano, kad kas nori rinkoje iš tiesų ko nors pasiekti, turi 
būti pionierius. Taip, jis pasakė „pionierius“. Nes tik pionieriai 
uždirba gerus pinigus. Tai pastebėjo vienas įžymus žmogus. Jo 
vardas... - Džiana išsitraukė savo sąsiuvinį. - ...Jozefas Šumpė- 
teris*. Jis taip pat išpranašavo, kad geras idėjas visada pavagia 
kiti. 

— Pavyzdžiui, tokie kaip kepėjas Timbergas, - tarė Pėteris. 

— Kadangi tokių mėgdžiotojų atsiranda visuomet, tai geri ver- 
slininkai turi nuolat ieškoti naujų idėjų. 

— Lengva pasakyti, - atsiduso Feliksas. 

— Nieko nepadarysi, jei nori praturtėti, reikia stengtis, - pa- 
sakė Pėteris. - Niekas veltui iš dangaus nekrinta. 


DVYLIKTAS SKYRIUS 


Konkurencija pagyvina verslą 


Sekmadienio rytą Feliksas su Pėteriu kaip paprastai pasiėmė 
Džianą išvežioti kepėjo Miūlbacho bandelių. Kai jie prie Rial- 
to sėdo ant dviračių, Felikso žvilgsnis staiga įsmigo į „Svarbiau- 
sių žinių“ redakcijos pastatą. Ant sienos tiesiai prie laikraščio 
stendų didelėmis oranžinėmis raidėmis buvo užrašyta: 


TYKRA GEDA! 


Žmogus, ištepliojęs užrašą ant sienos, nebuvo didelis rašybos 
mokovas. Užtat nepagailėjo dažų - nuo kiekvienos raidės tįso 
ilgi varvekliai. 

— Oho! - nusistebėjo Feliksas. 

— Kažkas buvo labai įtūžęs, - pamanė Džiana. - Duok kvailiui 
kelią. Dabar bėdos turės dažytojas. Ir kam gi tai šovė į galvą? 

Feliksas akimirką pagalvojo, ar jo tėvas ryžtųsi tokiam daly- 
kui. Ši mintis jam pasirodė visiškas absurdas. Jau greičiau taip 
pasielgtų mama, bet įsivaizduoti ją naktį bulvių turguje su dažų 
kibirėliu rankose? Ne. 

Kepėjas Miūlbachas vaikų jau laukė. Kiekvienam jis sudarė 
dvidešimties klientų maršrutą. 

— Konkurencija pagyvina verslą, - pasakė ponas Miūlbachas. 

Paketėliai su bandelėmis netilpo ant dviračių, taigi kiekvie- 
nas turėjo važiuoti po du kartus. Jau užšokęs ant dviračio, Fe- 
liksas po Pėterio alkūne pastebėjo didelę oranžinę dėmę. 

— Surikas, - paaiškino Pėteris. - Apsauginiai dažai nuo rū- 
džių. Naudojami mašinoms dažyti. 

Feliksui kilo įtarimas. 

— Sakyk, o šitie dažai ir užrašas prie „Svarbiausių Žinių“... 

- Ššš, — nutildė Pėteris. - Nebūtina visiems žinoti. 

— Bet kodėl... 

— Aš juk sakiau: mes su tuo nesitaikstysim! 

— Tai kodėl man apie tai nieko nesakei? 

— Tu visada toks gerutis. Žinoma, būtum pasipriešinęs. 

Feliksas tylėjo. Juk Pėteris teisus: jis visuomet būdavo toks 
gerutis. 

Ir per mažai priešindavosi. Kaip ir jo tėvas. Kita vertus, Pė- 
teriui nederėtų taip paprastai kištis į tokius reikalus. Šiaip ar 
taip, tai vis tiek beprasmiška. 

— Et nesąmonė, koks skirtumas! — pasakė Feliksas ir užšoko 
ant dviračio. - Be to, tu padarei klaidą... 

— Kokią klaidą? 

— Žodis „tikra“ rašomas su trumpąja „i“. 

— Na ir kas, čia juk ne kontrolinis. 

Feliksas nuvažiavo; pralėkė pono Šmico muzikos reikmenų 
parduotuvę ir apačioje prie Bažnytkalnio numynė įkalnėn pas 
savo pirmus klientus. Prie mokyklos jis susitiko priešais atva- 
žiuojantį dviratininką. Iš pradžių Feliksas nekreipė į jį dėme- 
sio, bet paskui pažino: tai buvo jo priešas Kajus. Feliksas ilgai 
nesvarstė. Pasuko dviratį skersai kelio ir privertė Kajų sustoti. 

— Nulipk, - trumpai burbtelėjo. 

Tada Feliksas pastebėjo, kad ant Kajaus dviračio bagažinės 
pūpsojo pintinė su bandelėmis. Umai jam kilo baisus įtarimas: 

— Timbergas ir tu? 

— Jeigu jūs galit, tai kuo aš blogesnis, - ištarė Kajus ir sukte- 
lėjo galvą į šalį, lyg laukdamas antausio. Nesulaukęs išpuolio, 
pridūrė: 

— O iš viso, ar turi laiko čia krėsti kvailystes? Galėtum bent 
kiek labiau pasistengti. Ypač dabar, kai tėvas prarado darbą. 

Feliksas ilgiau neištvėrė. „Neleisk, kad tave išprovokuotų 
kaip praėjusį kartą!“ - sakė jam vidinis balsas, bet, deja, per 
tyliai. Jis čiupo Kajų kaire ranka už atlapų, o kita iš visų jėgų 
trenkė į pasmakrę. Kajus loštelėjo ir nuvirto kartu su savo 
dviračiu. Pintinė nukrito ir keletas bandelių nusirito gatvės 
grindiniu. 

Kai Kajus pagaliau atsikapanojo, Feliksas pamatė jam iš no- 
dar niekada niekam nebuvo taip stipriai sudavęs, jog bėgtų krau- 
jas. Kajus paliko savo dviratį gulėti. 

— Na, palauk! - suriko jis ir nubėgo Bažnytkalnio gatve že- 
myn. 

Feliksas atrėmė Kajaus dviratį į gyvatvorę, surinko bandeles 
ir kamuojamas sąžinės priekaištų nuvažiavo pas savo klientus. 
Po valandos, nujausdamas kažką negera, grįžo į kepyklą. Ke- 
pėjas Miūlbachas jį pasitiko prie parduotuvės durų. Visas rau- 
donas iš pykčio jis stovėjo įsisprendęs rankomis į šonus. 

— Ar iš proto išsikraustei! - užsipuolė jis Feliksą. - Pradėti 
muštynes! Aš maniau, kad pasamdžiau kepėjo parankinius. O 
čia, pasirodo, kažkokie mušeikos! 

— Bet Kajus... - bandė teisintis Feliksas, tačiau ponas Miūl- 
bachas neleido baigti. 

— Dabar visas miestas kalbės, kad Miūlbachas liepia apkulti 
Timbergo žmones. Na, jau ne, to aš nepakęsiu. Eik namo ir 
papasakok tėvui, kokį pavyzdingą jis turi sūnelį. Ir kad daugiau 
tavęs akyse nematyčiau! 

Ponas Miūlbachas užtrenkė parduotuvės duris. Še tau, kad 
nori, pagalvojo Feliksas. Kai vieną kartą pasipriešinu, viskas 
nueina šuniui ant uodegos. Jis pats sau atrodė lygiai toks pats 
apgailėtinas kaip ir po anų muštynių su Kajumi. Net nepalau- 
kęs kitų, Feliksas susikrimtęs numynė namo. 


— Tu tikras asilas! 

Feliksas nieko neatsakė, nes manė, jog Pėterio teisybė. Jis 
gulėjo žolėje ant pilvo. Iš kairės tysojo Džiana, iš dešinės - Pė- 
teris. Šiltą, saulėtą sekmadienio popietę senas gluosnis prie ply- 
tinės jiems teikė šešėlį, kai jie visi trys stebėjo upėtakius Vė- 
Žiaupyjėe. 

— Tu tikras asilas, - pakartojo Pėteris. - Tu visada toks geru- 
tis. O jei kartą pamėgini kitaip, iš karto persistengi. Kitą kartą 
tokius reikalus geriau leisk sutvarkyti man. 

-— Bet, nepaisant muštynių, tu buvai teisus. Mes negalim taiks- 
tytis su viskuo, —- tarė Džiana. - Be to, bandelių išvežiojimo 
rinkoje mes jau nesame pionieriai. Taigi nieko baisaus, jeigu 
pasitrauksim. Taip pasakė tas Jozefas Šumpėteris. 

— Ar jis sakė ir tai, kad pionieriai turi muštis su sekėjais? — 
šaipėsi Pėteris. 

- Paklausiu Šmico, pasitaikius progai. Bet jau tikrai nesakė, 
jOg pionieriai turi kęsti visas mėgdžiotojų patyčias. 

Ir vėl visi klausėsi upelio srovenimo. 

Galop Feliksas susimąstęs tarė: 

— Mes turim išsiaiškinti, kokią paslaptį slepia mūsų lobis... 

— Kaip? - paklausė Pėteris. 

— Kas nors juk turėjo įdėti aukso monetas į klarneto dėklą. 
O tas, kuris klarnetą pardavė, nieko apie lobį nežinojo, kitaip 
nebūtų jo pardavęs. 

— Teisingai. 

— Ir galbūt kažkur vaikščioja dar kažkas, kam šitas lobis iš 
tikrųjų priklauso ir kuris dabar skursta, nes jį prarado. 

— Tu, ko gero, kalbėjai su Sara. Ar tai ji pripūtė tokių minčių? 

— Nesąmonė. Aš pats apie tai galvojau. Man atrodo, neturė- 
tume pasisavinti, kas mums nepriklauso. 

- Bet lobis mums priklauso. Pats Šmicas taip sakė. 

— O gal yra kas nors, kam lobis priklauso dar labiau negu 
mums. Tą ir reikia išsiaiškinti. 

— O kaip bus su mūsų milijonu? Galų gale tikrai atsiras ma- 
nantis, kad lobis priklauso jam. Tai per daug pavojinga. Ne- 
tampyk liūto už ūsų, sako mano tėvas. 

— Hmm, - numykė Džiana. - Keista. 

— Kas keista? 

- Tą patį sakė ir Nona. 

— Ką sakė? - nekantravo Pėteris. 

— Kad mes turim išsiaiškinti, kam priklauso lobis. Anot jos, 
neteisėtas turtas būna prakeiktas. 

- Ir ką? 

— Aš sutinku su Feliksu. Reikia atskleisti lobio paslaptį. Gal 
tai bus visai įdomu. 

— Ir nuo ko, jūsų manymu, pradėsim? 

— Pirmiausia paklausim Šmico, kur jis pirko klarnetą. O to- 
liau pažiūrėsim. Kai būsim radę lobio savininką, tada ir nu- 
Spręsim, ar jį grąžinti. 

— Nežinau, mane kamuoja bloga nuojauta, - pasakė Pėteris 
ir sviedė gluosnio šakelę į Vėžiaupį. - Galiausiai vėl liksim to- 
kie vargšai, kaip ir buvom. 

— Jei mes iš tikrųjų grąžinsime lobį, tai, be abejo, gausim 
gerų radybų. Kokią pusę sumos, ar panašiai. O iki tol pinigai 
juk dirbs mums, - tarė Feliksas. - Mes turim akcijų. Ir pelną, 
žinoma, pasiliksim sau. Taigi lobis yra kaip kreditas, lyg jį būtu- 
me pasiskolinę iš kokio nors nepažįstamo pono. Daugybė žmo- 
nių skolinasi ir tuos pinigus investuoja. Ir nežmoniškai pratur- 
tėja. Taip pasakojo mano tėvas. 

— Praturtėti iš kredito. Skamba neblogai, - pasakė Pėteris. 
Jis vėl įmetė medžio gabaliuką į Vėžiaupį ir stebėjo, kaip jis 
nuplaukia. Tada trenkė kumščiu į žemę. 

— Gerai. Bet vargas jums, jeigu nepasiseks! O ką darysim 
dabar, kai nebevežiosim bandelių? 

— Nepamiršk mūsų vištų, - priminė Džiana. - Aš nebenoriu 
jų lesinti viena. Beje, šiandien radau antrą kiaušinį. Be to, rei- 
kia sutvarkyti buhalterinę apskaitą. 

Džiana savo sąsiuvinyje užrašė: 


Liepos 5 d. kasa 
Debetas Kreditas 
Likutis 164,70 Lesalas 10,00 
Bandelių išvež. 25,90 Saldas 180,60 

— O kur dingo du kiaušiniai? —- paklausė Feliksas. 
- Jie juk ne batų dėžėje, o yra mūsų turtas. Tai rodo balanso 
apskaita. 


Liepos 5 d. balansas 
Aktyvas Pasyvas 


Akcijos 10 000,00 | Nuosavas kapitalas 11 187,70 


Vištos 110,00 + 26,70 
Lesalas 10,00 
Kiaušiniai 0,80 
Einamoji sąskaita 913,00 
Kasa 180,60 
11 214,40 11 214.40) 


Pabaigusi skaičiavimus, Džiana panardino galvą iki kaklo Vė- 
žiaupyje, atsilošė ir staiga išpurškė tikrą fontaną, vėsiu lietumi 
aptaškydama visus tris. 


TRYLIKTAS SKYRIUS 


Nukrito lyg iš dangaus 


Kurso fejerverkas Naujojoje rinkoje - Televaiko akcijos šoktelėjo 
iki 85 markių! 

Ponas Šmicas padėjo laikraštį, kuriame ką tik perskaitė šitą 
antraštę. 

— Ar žinot, ką tai reiškia, v-vaikai. Jūs p-padvigubinot savo 
lobį. Tai yra daugiau negu padvigubinot. Ir tik per dvi savaites! 

— Reikia paskaičiuoti, - tarė Džiana. 

— Mes turim 250 akcijų, padauginę iš 85, gaunam... 21 250 
markių! - suriko Feliksas. - Įsivaizduojat"? 

— Ne, - tarė Džiana. - Aš nesuvokiu. 

Jie sėdėjo sode ir stebėjo lesinėjančias vištas. Feliksas min- 
tyse sudarė balansą. Viena vertus, kepėjas Miūlbachas vis dar 
pyko dėl muštynių, todėl sekmadieniais jie nebegalėjo vežioti 
bandelių. Kita vertus, visos jų vištos dabar įniko dėti. Nuo atos- 
togų pradžios pas Džianą jie pardavė jau 75 kiaušinius. Be to, 
pasitaisė nuotaika Felikso namuose. Jo tėtis iki metų pabaigos 
ir toliau gaus algą. Taip numatyta socialinių išmokų fonde, o 
tai išsiderėjo profsąjunga iš „Visuotinio laikraščio“ savininkų. 

— Mes pasiekėm daugiau, negu tikėjomės, - džiaugėsi ponas 
Bliumas. - Galbūt tai susiję su juokingu šūkiu ant „Svarbiausių 
žinių“ redakcijos sienos. Jie išsigando, kad jei su mumis elgsis 
blogai, tai šėnštatiečiai protestuodami nutrauks „Visuotinio 
laikraščio“ prenumeratą. Būtų įdomu sužinoti, kas tą užrašą 
„nutapė“. 

Feliksas staiga išraudo, bet, laimei, tėtis to nepastebėjo. Vė- 
liau jis papasakojo Pėteriui, kad jo teplionė vis dėlto davė nau- 
dos. Tas išsišiepė ir tarė: 

— Matai! 

Tačiau geriausia buvo stebėti, kaip diena po dienos jų akci- 
jos nešė pelną. Feliksas „Visuotinio laikraščio“ kursų lentelė- 
je* surado eilutę, kur buvo nurodytas Televaiko akcijų kursas. 
Jis nesulaikomai kilo: 41,20; 43,00; 46,70 markės... 

Ir staiga milžiniškas šuolis nuo 67,40 iki 85,10 markės. Kar- 
tais po naujo kurso būdavo parašyta didžioji P. Tai „pinigai“, 
paaiškino ponas Šmicas, biržos kalba tai reiškė, jog šiuo kursu 
akcijos turėjo paklausą, tačiau neatsirado norinčių jas parduo- 
ti. Taigi labai geras Ženklas. Feliksui jau atrodė savaime supran- 
tama, kad kasdien jie darėsi vis turtingesni. Milijonas, apie ku- 
rį nuolat kalbėjo Pėteris, atrodė jau ranka pasiekiamas. 21 250 
markių! O prieš kelias savaites ponas Fišeris jį norėjo sugundy- 
ti vienuolikos markių palūkanomis! 

Tik ponas Šmicas atrodė nepatenkintas. 

— Ojojoj, - tarė jis. - Įtampa auga, aš jau nežinau, ką galvoti. 

Kai kursas per tokį trumpą laiką padvigubėja, tai kažkas čia ne 
taip. Arba specialistai prieš keletą savaičių neįžiūrėjo tikros 7e- 
levaiko vertės, arba kas nors bando žongliruoti. 

- Žongliruoti? Ką tai reiškia? - paklausė Feliksas. 

— Yra daugybė būdų žongliruoti. Tokioje mažoje rinkoje kas 
nors gali, pavyzdžiui, vienu metu pirkti ir parduoti. Jis perka ir 
taip kelia kursą; bet jam tai nieko nereiškia, nes tuo pat metu 
jis parduoda didesniu kursu. Arba gali būti, kad kas nors sklei- 
džia gandus apie būsimąjį Televaiko pelną, norėdamas smar- 
kiai padidinti kursą. Ir kursui pasiekus aukštumas, jis akimirks- 
niu viską parduoda. Tai vadinama manipuliacija kursu. 

— Bet jeigu kursas kyla, mums tai tik į gera. 

— Iš pradžių taip. Tačiau kai kiti žmonės biržoje pastebi, kad 
kursu manipuliuojama, jis staiga nukrinta. O tada išlipti jau 
per vėlu. Biržoje, deja, nesuskamba skambutis... 

— Aišku, kad suskamba, - paprieštaravo Pėteris. - Dvyliktą 
valandą. Pats girdėjau. 

— Aš turėjau galvoje ką kita. Yra toks biržos posakis apie 
skambutį. Jis reiškia, kad niekas iš anksto nepraneša, ar reikia 
ir kada reikia parduoti savo akcijas. 

— Paklauskim Martos! - pasiūlė Džiana. 

Karatistė! Žinoma! Pėteris ir Feliksas sutiko, jog tai gera min- 
tis. Ji patarė, kada jiems akcijas pirkti, tai tikrai žinos ir kada 
laikas jas parduoti. 

— Nejaugi vėl norite važiuoti į Frankfurtą? - paklausė ponas 
Šmicas. 

— Galėtume ir paskambinti, - pasiūlė Džiana. 

— Skambinti? Mes juk turim kompiuterį, - priminė Pėteris. — 
Pasinaudosim elektroniniu paštu. Dabar pat. 

Visi nuėjo į galinį kambarį ir Pėteris atsisėdo prie kompiu- 
terio. Nukėlė nuo klaviatūros laikraščius ir natų sąsiuvinius, 
įsijungė „Internetą“ ir parašė Žinutę, kurią sukūrė visi kartu: 

To: martha(akreditbank.com 
Gerbiamoji ponia von Milern, 
ar mums dabar parduoti „Televaiką“? Ponas Šmicas sako, kad 
čia kažkas ne taip. 
Džiana, Feliksas, Pėteris - Naminukai iš Šėnštato. 


Pėteris paspaudė klavišą Enter. Ponas Šmicas stebėdamasis 
žiūrėjo Į jį. 

— Ir jau išsiųsta? 

- Išsiųsta, - atsakė Pėteris. 

Tačiau Feliksas dar nebuvo patenkintas. Viskas klostėsi kuo 
puikiausiai, bet kuo geresnės buvo biržos naujienos, tuo labiau 
jam nedavė ramybės lobio paslaptis. Juk jie nusprendė paslap- 
tį išsiaiškinti, o dar nieko nesiėmė. 

— Aš manau, kad dabar, kai mes uždirbom tiek daug pinigų, 
galų gale turėtume suieškoti aukso monetų savininką. Net jei- 
gu ir turėtume kiek atiduoti, mums dar liktų gražaus pinigėlio. 

— Norit išsiaiškinti lobio paslaptį? - sušuko ponas Šmicas. — 
Puiku. Aš kaip tik kalbėjausi su vyru, kuris man pardavė klar- 
netą, nes norėjau sužinoti instrumento amžių. Tas žmogus tvar- 
ko ponios Vėber, kuriai anksčiau priklausė klarnetas, paliki- 
mą. Ji buvo, regis, jo senelės sesuo ir neturėjo vaikų nei šiaip 
kokio artimo Žmogaus. Iš kur ji galėjo gauti klarnetą, jis taip 
pat nežinojo. Nei ponia Vėber, nei jos vėlionis vyras niekada 
negrojo jokiu instrumentu. Jie netgi nė karto nesilankė kon- 
certe. Tai labai painus reikalas. - Šmicas pradėjo naršyti po 
savo rašomąjį stalą ir raustis tarp laikraščių ir natų sąsiuvinių. — 
Nes ponios Vėber palikime buvo šita... 

Sulig tais žodžiais ponas Šmicas ištraukė fotografiją, pana- 
šaus dydžio kaip nuotraukos Bliumų šeimos albume, tik ne- 
spalvotą ir visą pageltusią. Buvo matyti, kad tai labai sena nuo- 
trauka. Joje stovėjo septyni jauni vyrai su instrumentais ranko- 
se: kairėje gitaristas, šalia jo būgnininkas su būgnu ir mažu būg- 
neliu, toliau klarnetininkas, saksofonininkas, trimitininkas, 

trombonininkas ir dešinėje, pačiame kraštelyje, smuikininkas - 
jo tilpo tik pusė. 

— Dabar bent jau turim nuotrauką su klarnetu, - tarė Felik- 
sas. - Tai nedaug, bet vis šis tas. 

— Gal kitoje pusėje kas nors parašyta, - pamanė Džiana. 

Jis apsuko nuotrauką ir iš tikrųjų - kitoje pusėje plonu pieš- 
tuku buvo išraitytas kažkoks užrašas senoviniu šriftu, kurio Džia- 
na nemokėjo perskaityti. 

- Čia parašyta senąja vokiečių kalba, - tarė ponas Šmicas, 
užsidėjo ant nosies akinius ir perskaitė: - Šėnštato šokių orkest- 
ras, Baltasis kryžius, 1935 02 14. 

- Aišku, Baltasis kryžius! - sušuko Džiana. - Mintyse nugriau- 
kit naująjį įėjimą ir viskas šiandien atrodys lygiai taip pat. 

Nuotrauka iš tiesų buvo daryta Šėnštate, priešais Baltąjį kry- 
žių. Fone net galėjai matyti tas pačias senas liepas, po kuriomis 
dar ir šiandien stovėjo aludės staliukai. Akivaizdu, kad šis šo- 
kių orkestras 1935 metų vasario 14 dieną grojo Baltajame kry- 
žiuje. Velionei poniai Vėber šis koncertas turėjo būti labai svar- 
bus, kitaip vargu ar ji būtų taip ilgai išsaugojusi nuotrauką. 

— Gal šitam orkestre anksčiau grojo jos vyras, - spėjo Džiana. 

- Nemanau, - atsiliepė ponas Šmicas. - Tuomet bute turėjo 
rasti natų sąsiuvinį ir panašių dalykų. Be to, kartą pradėjęs groti 
klarnetu, taip paprastai nenustoji. 

— Gal jos vyras tingėjo repetuoti. 

— Mama mia, tai visiškai vis tiek, - sušuko Džiana. - Mes 
aptikom siūlo galą. Tai svarbiausia. Ar norim ir toliau ieškoti, 
net jeigu prarastume lobį? 

— Man rodos, tai nežada nieko gera, - pasakė Pėteris. - O 
kas, jei lobio teks atsisakyti? Turim pagalvoti ir apie save. 

— Tačiau nedera elgtis taip egoistiškai, neužmirškim ir pa- 
dorumo. Taip sako mano senelė, - tarė Džiana. 

— Šneki kaip Sara, - atkirto Pėteris. 

- Taip, - įsiterpė ponas Šmicas, - egoizmas - seniai ekonomis- 
tus dominantis klausimas. Vienas žymiausių, Adamas Smitas*... 

— Vardas beveik kaip jūsų, - tarė Džiana. 

— Puiku, ar ne? Iodėl jis man kaip savas. Kad ir kaip ten 
būtų, tas Adamas Smitas daugiau kaip prieš du šimtus metų 
įrodė, jog egoizmas Žmonėms gali būti nepaprastai naudingas, 
jeigu jį skatina konkurencija. Anot jo, būtent rinka nemačiomis 
pasirūpina, kad žmonės darytų daiktus, kurie būtų naudingi 
visiems. Gražiausią jo posakį aš išmokau atmintinai: „Ne dėl 
mėsininko, aludario ar kepėjo geradarystės mes valgome vaka- 
rienę, o dėl to, kad jie rūpinasi savo interesais. Mes pasinaudo- 
jame ne jų žmoniškumu, 0 jų savimeile“. 

— Tai šitas ponas Smitas manė, kad žmoniškumas ir padoru- 
mas kenkia? - paklausė Džiana. 

— Ne, atvirkščiai. Jis netgi reikalavo, kad visada įsijaustume į 
artimo padėtį ir savo elgesį vertintume jo akimis. Jam, ko gero, 
būtų patikę, kad jūs įlendat į tikrojo aukso monetų savininko 
kailį. Beje, aš pritariu sumanymui jį surasti. 

— Bet Pėteriui tai nepatinka, - tarė Džiana. 

— Visai ne, patinka. Mes gi visi kartu nusprendėme, juk taip? 
Be to, ieškoti visai įdomu! Aš tik bijau, kad mes neprarastume 
viso savo turto. 

Tą akimirką kompiuteryje nuskardėjo gongas. Ekrane pasi- 
rodė užrašas: You have new mail! 

— Ei, kažkas mums parašė, pažiūrėkim, - pasakė Peteris. Jis 
spustelėjo pelę ir ekrane pasirodė tekstas: 

Televaiką laikykit! Sklinda gandai apie perėmimą. Linkėjimai, 
Marta. 

— Parašė Karatistė, - pasakė Pėteris. 

— Marta! - sušuko Džiana. - Bet ką ji turi galvoje sakydama: 
Televaiką laikykit? Ir ką reiškia tie gandai? 

Ponas Šmicas susimąstė. 

— Taigi taigi. Kad tik viskas būtų į gera. Ponia von Milern 
pataria akcijų neparduoti. Tai vadinama „laikyti“. Ji mano, kad 
yra žmogus, kuris nuolat superka Tėlevaiko akcijas, nes nori 
turėti daugumą, o kartu ir sprendžiamąjį balsą. Jis nori perimti 

Televaiką. Tikriausiai apie tai jai kas nors pasakojo. Bet ji nėra 
tuo įsitikinusi. 

— Juk taip negalima! - sušuko Feliksas. - Negali kas nors 
tiesiog perimti mūsų kanalą. Galų gale ir mes su Marta turime 
akcijų. 

— Bet jūs turite ne visas akcijas, tik mažytę firmos dalelytę. 
Likusias akcijas gali pirkti kas tik nori, nesvarbu, ką būtų su- 
manęs. Beje, jei kas nors siekia supirkti Televaiko daugumą, 
jums tai išeis į naudą. 

— Mums išeis į naudą? Jei koks nors svetimas žmogus nori 
pasisavinti mūsų kanalą? 

- Žinoma. Jis perka, perka ir perka. O kas atsitinka, kai kas 
nors kokio daikto vis perka ir jam vis negana? 

— Tas daiktas pabrangsta. 

— Būtent. Nepažįstamasis kelia kursą. O tai jums palanku. 
Kai ateis tinkamas metas, galėsit savo akcijas labai pelningai 
parduoti. Tačiau ponia von Milern mano, kad tinkamiausias 
metas dar neatėjo. Kadangi nepažįstamasis dar nesurinko dau- 
gumos, tai kursas kils ir toliau. 

— O kas jam iš to, kai jis turės daugumą? - paklausė Feliksas. 

— To aš irgi nežinau. Gal jis turi sumanymą, kaip dar labiau 
pagerinti kanalą. Arba jis yra kito televizijos kanalo savinin- 
kas, nenorintis, kad 7elevaikas sudarytų jam konkurenciją... 

— O kodėljūs ką tik sakėte, kad tik tai būtų į gera? - paklau- 
sė Džiana. 

— Nes pagalvojau, o kas, jeigu to žmogaus nėra? Jeigu tai tik 
gandai? 

— Bet kursas juk pakilo. 

— Taip, pakilo, bet jį pakelti galima vien tik paleidžiant gan- 
dus. Kai tvirtinama, jog kažkas nori supirkti daugumą Tėlevai- 
ko akcijų. Tuomet visi puola pirkti, kaip Marta... 

— Bet Marta juk... 

— Taip, taip, žinau. Tai tik tokia keista nuojauta. Kartais taip 
atsitinka. Tikriausiai aš klystu. Marta šituos dalykus išmano 
daug geriau už mane. 

Feliksas prisiminė, kaip keistas jausmas jį apėmė Frankfur- 
te, kai jie nusprendė pirkti 7elevaiko akcijų. Ir tai, ką sakė Sara 
apie televizoriaus žiūrėjimą ir žmonių kvailumą. Tačiau nepa- 
noro vėl apie tai kalbėti, tik paklausė: 

— Ką darysim su muzikantų nuotrauka? 

— Kitas žingsnis visai paprastas: jūs iššniukštinėkite viską, ką 
tik įmanoma rasti apie Šėnštato šokių orkestrą, - tarė ponas Šmi- 
cas. - Jumis dėtas, aš nueičiau į „Svarbiausių žinių“ archyvą. 

— Archyvą? — paklausė Pėteris. 

— Pas ponią Marks! - apsidžiaugė Feliksas. 

— Kur? - nesuprato Džiana. 

— Archyve saugomi seni laikraščiai. O ponia Marks - mano 
tėvo sekretorė. Ji dabar ten dirba, kai panaikino ekonomikos 
skyrių. Ji labai maloni ir tikrai mums padės. 

— Bet nuotrauka daryta 1935 metais! 

— Tai nieko. „Svarbiausios žinios“ leidžiamos daugiau kaip 
120 metų. Jeigu 1935 metais gyvavo šokių orkestras, apie jį tik- 
rai turėjo rašyti laikraštis. Tada mes rasim. 


* 


Feliksą apėmė keistas jausmas, kai jis su Džiana ir Pėteriu įžengė 
į „Svarbiausių žinių“ redakciją - pirmą kartą po to, kai jo tėvas 
prarado darbą. Tai jam atrodė kaip išdavystė. Po stendais, iška- 
bintais priešais redakcijos biurą, ten, kur Pėteris buvo parašęs 
savo šūkį, šviežiai perdažyta siena švietė šviesiai geltona spal- 
va. Laikraščio archyvas buvo tame pačiame aukšte kaip ir bu- 
vęs ekonomikos skyrius. Viskas atrodė lygiai kaip ir anksčiau, 
tik dabar čia tvyrojo nyki tuštuma. Feliksas draugams parodė 
buvusį tėvo darbo kabinetą. Durys buvo praviros, vis dar stovė- 
jo tėvo rašomasis stalas ir knygų lentyna, tuščia ir apdulkėjusi. 
Kampe buvo sukrauti pageltę laikraščiai. Kažkoks vyras praėjo 
pro juos, dėbtelėjo nustebusiu žvilgsniu, bet nieko nesakė. Jie 
nukulniavo į koridoriaus galą prie durų su užrašu: Redakcijos 
archyvas. 

Feliksas pabeldė ir moteriškas balsas atsiliepė: 

— Prašom! 

Jie išdygo priešais Karolą Marks. 

— Feliksas! - sušuko ji, išvydusi vaikus. - Čia tai bent staig- 
mena! 

— Laba diena, ponia Marks! 

— Kaip sekasi tėčiui? 

- Šiaip sau, manau. 

Ponia Marks rimtai pažvelgė į Feliksą ir prislopintu balsu 
tęsė: 

— Tavo tėvas gali džiaugtis, kad nebedirba pas mus! Dabar 
ne taip kaip anksčiau. Nauji Žmonės iš Visuotinio baisiai riečia 
nosis, lyg būtų kažin kokie viršininkai. Viską jie Žino geriau. Ir 
visada girdim tą patį: sumažinti išlaidas, sumažinti išlaidas. Tuoj 
užsimanys raštiško pareiškimo, jei man prireiks naujo pieštu- 
ko. Na, taip, aš patenkinta, kad jie mane paskyrė į archyvą. Čia 
bent jau niekas nekvaršina galvos... Bet sakykit, koks reikalas 
jus čia atvedė? Juk tikrai atėjot ne tam, kad paklaustumėt, kaip 
sekasi senutei Karolai Marks. 

Feliksas papasakojo apie Šėnštato šokių orkestrą ir kad jie 
norėtų ką nors apie jį sužinoti; apie lobį dėl viso pikto nutylėjo. 

Ponia Marks klausėsi susidomėjusi ir tada tarė: 

— Aha, Šėnštato šokių orkestras. Ir kas tik nedomina jauni- 
mo. Na, pažiūrėkim. 

Ponia Marks pradingo tarp archyvo lentynų. Prikrautos sto- 
rų tomų ir dokumentų aplankų, jos siekė lubas. Archyvas 
paslaptingai kvepėjo popieriumi ir dulkėmis - kvapas, kurį Fe- 
liksas taip mėgo. Netrukus ponia Marks grįžo po pažastimi 
tempdama storą juodą tomą. 

— Stai, - tarė ji ir šleptelėjo tomą ant stalo, sukeldama dulkių 
debesį. - Šitas turėtų jums pagelbėti. 

Ant aplanko buvo užrašyta: Šėnštato „Svarbiausios žinios“, 
1935 metai. 

— Dabar paieškosime vasario 14 dienos numerio, - tarė po- 
nia Marks. Ji atvertė jiems tomą. - Prašau! 

— Koks juokingas šriftas, - stebėjosi Džiana. - Aš net nemo- 
ku perskaityti. 

— Aš moku, - atsiliepė Feliksas. Tėvas kartą jam aiškino se- 
nąjį vokišką šriftą. - Čia parašyta: Nesutarimai britų vyriausybė- 
Je. O čia: Ir toliau išlieka karo pavojus. 

Padedamas ponios Marks, Feliksas vertė laikraščio puslapius. 

— Žiūrėkit, koks keistas skelbimas: Pagyv. ponas, ne arijas, 
ieško kamb. su bald., skamb. 97 534. Ką reiškia „ne arijas“? 

— Ar jums mokykloje dar neaiškino? Tuo metu Vokietiją val- 
dė naciai. Iš pradžių jie pamažu išstūmė žydus iš visuomeninio 
gyvenimo, paskui ėmė žudyti. Kas buvo žydas, tas vadinosi „ne 
arijas“. Bet kad anuomet tai reikėdavo nurodyti skelbime ieš- 
kant buto, aš taip pat nežinojau. 

— Tai jūs manote, kad ponas, tuomet ieškojęs kambario su 
baldais, vėliau buvo nužudytas? 

— Bijau, kad taip. 

Tačiau apie šokių orkestrą laikraštyje jie nieko neaptiko. Stai- 
ga ponia Marks pliaukštelėjo delnu sau per kaktą. 

— Na ir kvaili mes! Jeigu koncertas įvyko vasario 14-ąją, tai 
straipsnis apie jį negali būti išspausdintas tą pačią dieną! Žvilg- 
telkim dviem dienom vėliau. 

— Dviem dienom? Kodėl dviem, 0 ne viena? 

— Pagalvok. Koncertas greičiausiai prasidėjo vakare ir tęsėsi 
iki vidurnakčio. Tuo laiku naujas laikraščio numeris jau seniai 
buvo išspausdintas. 

Ponia Marks pervertė vasario 16 dienos numerį, pirštu ve- 
džiodama per puslapius, bet veltui. Jokios Žinutės nebuvo nei 
17-ajame, nei 20-ajame numeryje. 

— Gal apie koncertą bent jau pranešė iš anksto, - spėliojo 
Feliksas. 

Poniai Marks tai pasirodė gera mintis ir ji pradėjo versti pus- 
lapius atgal. Prisikasė iki vasario 7 dienos, tačiau neaptiko nė 
menkiausios užuominos apie šokių orkestrą. 

— Man regis, taip nieko nepešim, - pasakė ji. 

Feliksas paėmė aplanką ir pradėjo be tikslo vieną po kito 
sklaidyti puslapius. Jau norėjo užversti, tik jo žvilgsnis užkliuvo 
už skelbimų. 

— Ei, žiūrėkit! - sušuko susijaudinęs. Puslapyje buvo išspaus- 
dintas toks skelbimas: 


Užgavėnių šokių vakaras! 
1935 metų vasario 14 dieną 
„Baltojo kryžiaus“ viešbutyje, švenčių salėje. 
Groja Heinrichas Štakenburgas ir jo vadovaujamas 
Šėnštato šokių orkestras. Bilietas 20 pfenigų. 


— Štai! - sušuko Feliksas. - Heinrichas Štakenburgas. Jo ir 
turime ieškoti. 

— Ką jie turėjo galvoje rašydami „švenčių salė Baltajame kry- 
žiuje“? - paklausė Džiana. - Ten gi nėra jokios salės. 

— Kadaise buvo, - pasakė ponia Marks. - Aš dar prisimenu. 
Kai buvau maža mergaitė, ten šeštadienių vakarais vykdavo šo- 
kiai. Vėliau salę nugriovė ir jos vietoje įrengė parko aikštę. 

- Bet kaip surasim tą poną Štakenburgą? - paklausė Feliksas. 

Ponia Marks nusišypsojo: 

— Tai pati mažiausia bėda, jei po ranka turi gerą dokumenta- 
cijos tvarkytoją. 

Ji pagriebė ragelį ir surinko numerį. 

— Alio, ar čia gyventojų surašymo tarnyba? Kalba ponia Marks 
iš „Visuotinio laikraščio“ archyvo. Taip, iš buvusių „Svarbiau- 
sių žinių“. Turėčiau vieną klausimą... 

Ji papasakojo, kad ieško žmogaus, gyvenusio Šėnštate 1935 
metais. Keletą minučių palaukė, tada nustebusi tarė: 

— Ak, tai nepaprastai įdomu. Adolfo Hitlerio gatvės 14 nume- 
ris. O kokia tai gatvė šiandien? Slėnio gatvė, ak, taip. O tada... 
aha... į Rusiją. Ką gi, nieko nepadarysi. Labai jums dėkoju. 

Ponia Marks padėjo ragelį. 

— Deja, jums tai bus nelengva užduotis. Tas Heinrichas Šta- 

kenburgas mirė prieš daugelį metų. Žuvo kare. Rusijoje. O ka- 
daise gyveno Slėnio gatvėje... 

— Adolfo Hitlerio gatvėje? 

— Taip anuomet vadinosi Slėnio gatvė. Namo numeris 14. 
Jumis dėta, aš ten užsukčiau ir pasidomėčiau, ar gyvena kas 
nors, kas kadaise pažinojo tą Heinrichą Štakenburgą. Kito bū- 
do aš nematau. 


* 


Slėnio 14 buvo gana naujas keturių butų namas. 

- Šito namo 1935 metais tikrai dar nebuvo, - nusprendė Pė- 
teris. 

Vis dėlto jie nutarė čia paklausinėti apie Štakenburgą. Pir- 
miausia paskambino į laukujes duris kairėje. Jiems atidarė jau- 
na moteris su skarele ir kūdikiu ant rankų. Ji buvo labai drau- 
giška, bet vokiškai mokėjo vos vieną kitą žodį. Jauna turkė tik- 
rai negalėjo pažinoti Heinricho Štakenburgo. Šalimais gyveno 
visiškai nedraugiškas vyras. Jis nesąs Štakenburgas ir nieko 
nepažįstąs tokia pavarde. Ir kas jiems, tiesą sakant, šauna į 
galvą - dėl tokių niekų žadinti pamainomis dirbantį žmogų. 
Trečias butas buvo tuščias, o ketvirtame gyveno senukas. Jis 
buvo toks senas, jog Heinrichą Štakenburgą būtų galėjęs prisi- 
minti. Tačiau ir šis jo nepažinojo. Taip, prieš keletą metų čia 
dar stovėjęs senas namas, bet paskui jį nugriovė. 

— Ir gerai padarė, - tarė jis. 

O kas jame anksčiau gyveno, jis irgi nežinojo. 

— "Tai turbūt viskas, - tarė Pėteris. - Mes bent jau pabandėm. 


KETURIOLIKTAS SKYRIUS 


Senieji demonai 


Vasaros atostogos pralėkė akimirksniu. Jau prasidėjo pirma pa- 
moka, bet šį saulėtą rugpjūčio rytą Felikso mintys skrajojo vi- 
sai kitur. Netoliese prie lango sėdėjo Kajus. Prieš pamoką savo 
dviratį jis pasistatė greta Felikso. Rakindamas jį, tik kandžiai 
išsiviepė Ir sušnypštė: 

— Na, gal sekmadieniais norėtumėt bandelių? 

Feliksas pašaipą nuleido negirdom. Tačiau dabar jam sukilo 
pyktis. Be to, jis atprato ramiai sėdėti klasėje. Mintys nuolat 
nuklysdavo į šalį. Kiek laiko dar kils akcijų kursas? Paskutinį 
vasaros atostogų ketvirtadienį jis peršoko šimto markių ribą ir 
dabar siekė 101,10 markės. Akcijų vertė išaugo iki 25 277 mar- 
kių. Vištos taip pat buvo pelninga investicija. Kiekvieną savai- 
tę ledainėje jie parduodavo maždaug 65-70 kiaušinių. Ponia 
Džiampieri jiems padovanojo dailią pintinę, ji visad pilna kiau- 
šinių stovėdavo ant Rialto prekystalio. Šalia Džiana išraitė gra- 
žų užrašą: Naminukų kiaušinių pintinė. Be to, jie dar uždirbda- 
vo šiek tiek pinigų pjaudami žolę ir atlikdami kitus darbus. Na- 
minukai iš tikrųjų artėjo prie tikslo. Tik aiškindamiesi lobio pa- 
slaptį, jie nė trupučio nepažengė į priekį. 

— Feliksai Bliuuumai, pabusk! 

Bazilijaus Lėvenšteino balsas pažadino jį iš susimąstymo. Ma- 
tematikos mokytojas tikriausiai jau kurį laiką stovėjo šalia jo 
suolo. Nes visa klasė buvo į jį atsisukusi ir laukė, kuo visa tai 
baigsis. Kai kurie kikeno. 

— Aš puikiai suprantu, jog verslininko galva užimta daugeliu 
svarbių dalykų. Tačiau gal pasakytum, kiek bus kvadratinė iš 
144 šaknis? Žinoma, jeigu tavęs labai neapsunkinsiu. 

— 25 277, - ištarė Feliksas. 

Klasėje nugriaudėjo juokas. O Kajus tiesiog leipo - taip jam 
buvo linksma. 

— Net ir iš jauno verslininko kartais galima pareikalauti, kad 
savo vertingas smegenų ląsteles apkrautų tokiu nereikšmingu 
dalyku kaip matematikos pamoka, mano mielas Feliksai, - pa- 
sakė ponas Lėvenšteinas, o klasė vėl prunkštelėjo. 

Feliksas jautė, kad jo ausys raudonuoja kaip burokai. Jį su- 
ėmė pyktis. Berniukas pyko ant savęs, taip pat ir ant pono Lė- 
venšteino, kad šis patraukė jį per dantį. Juk paprastai mokyto- 
jas būdavo labai teisingas. 

Ponas Lėvenšteinas! - staiga jam šovė išganinga mintis. 

Žinoma, juk ponas Lėvenšteinas jiems tiek daug pasakojo iš 
Šėnštato istorijos. Jei kas nors galėjo žinoti apie Šėnštato šo- 
kių orkestrą, tai tik jis. Feliksas iškart pažvalėjo ir nutarė ati- 
džiai klausytis. Pagaliau jis nenorėjo dar kartą supykdyti savo 
mėgstamiausio mokytojo. 

Vos tik sučirškė skambutis pertraukai, Feliksas nudrožė pas 
poną Lėvenšteiną. Tas žvilgtelėjo į jį nustebęs, tačiau visai drau- 
giškai, ir senu įpročiu perbraukė ranka ilgus baltus plaukus. 

— Na, kas yra? Turi rūpesčių? Tokio išsiblaškiusio tavęs dar 
nesu matęs. 

— Labai atsiprašau, pone Lėvenšteinai... 

— O gal tu susirūpinęs, kad tėvas prarado darbą? Tai tikrai 
nemalonus dalykas... 

— Ne, ne dėl to. Aš noriu jus kai ko paklausti. 

— Na, tai drožk, koks reikalas. 

— Juk jūs gerai išmanote istoriją. 

- Šiek tiek nusimanau. Kodėl klausi? 

— Ar esate girdėjęs apie Šėnštato šokių orkestrą? 

- Šėnštato šokių orkestrą? Buvo toks kadaise prieš karą. O 
kuo čia dėtas šokių orkestras? 

Feliksas keliais žodžiais papasakojo apie klarnetą ir seną 
Heinricho Štakenburgo fotografiją. Apie lobį jis neužsiminė. 

— O kuo gi įdomi ta sena nuotrauka? - paklausė ponas Lė- 
venšteinas. 

Feliksas kaip įmanydamas neaiškiau numykė, jog jį domina, 

kam šis klarnetas kadaise priklausė, nes jis ir pats grojąs klar- 
netu, ir taip toliau. Ponas Lėvenšteinas tokiu atsakymu liko 
patenkintas. 

— Tai buvo 1935 metai - labai nustebčiau, jeigu nieko nepa- 
vyktų iškapstyti. Jis kažką užsirašė lapelyje. - Rytoj žinosiu dau- 
giau, - tarė jis ir pridūrė: - Tikiuosi, kad rūpindamasis tėviškės 
istorija ir Naminukų reikalais tu nesiliausi domėtis ir matema- 
tika. 


* 


- Šlamštas! - Geroldas Bliumas pasibjaurėjęs pastūmė nuo sa- 
vęs „Visuotinį laikraštį“. - Koks čia ekonomikos puslapis! Spal- 
voti paveikslėliai ir nieko daugiau. Gerai, kad aš ten nebedirbu. 

— Taip sakė ir ponia Marks, - paguodė jį Feliksas. 

— Liaukis pagaliau kvaršint sau galvą. Vis tiek nepadės, - 
tarė Felikso mama. - Kad taip anksčiau būtumėt priešinęsi. 
Tiesa, prisiminiau: barška automobilio išmetimo vamzdis ir 
amortizatorius reikėtų patikrinti... 

— Tu manai, kad dabar pats tinkamiausias laikas galvoti apie 
brangų automobilio remontą? - kandžiai atsiliepė ponas Bliu- 
mas. — Mes turėtume pinigus suspaudę laikyti, kol aš vėl susi- 
rasiu darbą. 

Feliksas nepastebimai vis labiau gūžėsi, o mama atšovė dar 
kandžiau: 

— Manai, kad automobilis palauks galutinai nesubyrėjęs, kol 
ponas šeimos maitintojas susiras darbą? Na, man metas grįžti 
prie kompiuterio ir versti. Kitaip nespėsiu užbaigti iki nustaty- 
to termino. Gal kuris iš ponų galėtų nueiti į parduotuvę, jei tik 
leidžia jūsų griežtai paskirstytas laikas. 

Ji paliko abu sėdinčius virtuvėje. Namuose vėl tvyrojo pagie- 
ža, O Feliksas jos nekentė. 

— Taip, taip, - atsiduso tėvas ir ėmėsi kraustyti virtuvės stalą. 
Po kurio laiko paklausė: - O ką tu veiki pas ponią Marks? 

Feliksas trumpai išdėstė, ką jie sumanė ir kaip toli jau pasi- 
stūmėjo. 

— Šit kaip, - pasakė tėvas. - Tai tu pasiruošęs atiduoti 10 000 
markių, jeigu išsiaiškinsit, kam priklausė aukso lobis. 10 000 
markių... tik pamanykit. Dideli pinigai. 

Ūmai jis susizgribo ir tęsė: 

- Iš tiesų labai kilnu. Aš tavim didžiuojuosi. Bet apie Šėnšta- 
to šokių orkestrą nieko nesu girdėjęs. 

Jis vėl pasičiupo laikraštį. 

- Štai, tau irgi turėtų būti įdomu. Visai galimas daiktas, kad 
Amerikoje greitai pakils palūkanos. 

— Ir kas tada? Ką bendra tai turi su klarnetu? 

— Nieko. Bet su jūsų akcijomis turi. Jei kyla palūkanos, tai 
neigiamai atsiliepia akcijų rinkai. Čia rašoma: FED prezidentas 
įspėja rinkas. FED yra Federalinė rezervų sistema*, JAV fede- 
ralinis bankas. Jis atsakingas už tai, kad dolerio vertė nekristų. 
O toliau rašoma: Savo pranešime Niujorke FED prezidentas Fre- 
derikas Mengeris įspėja rinkas dėl nepagrįstų kainų pavojaus. Emi- 
sijos bankas atidžiai stebės tolesnę raidą ir nedelsdamas pradės 
kovoti su kylančia infliacija. Biržos taip pat neturėtų prarasti rea- 
lios atramos. Į šitą pranešimą Volstrytas reagavo staigiu kurso kri- 
timu. Dow Jones nukrito 34, 89 punkto. 

— Na, ir kas? - vėl paklausė Feliksas. 

— Aš tau paaiškinsiu: FED, kaip jau minėjau, yra amerikie- 
čių federalinis bankas, o Volstrytas yra Niujorko gatvė, kurioje 
įsikūrusi svarbiausia amerikiečių birža. Dow Jones - tai Ameri- 
kos akcijų indeksas. Kas yra Vokietijos akcijų indeksas, jūs tik- 
riausiai sužinojote Frankfurte? 

— Aišku, - atsiliepė Feliksas. - Bet aš vis tiek nesuprantu, kas 
ten laikraštyje parašyta. 

— Tai reiškia: Amerikos ekonomika stiprėja labai sparčiai. 
Amerikiečiai daugiau uždirba ir daugiau išleidžia. Emisijos ban- 
ko prezidentas nuogąstauja, jog dabar vis daugiau firmų pasi- 
naudos palankia proga padidinti kainas, ypač kai vartotojai per- 

tekę pinigų. Tuomet gali didėti infliacija ir kristi pinigų vertė. 
Kad to išvengtų, jis galėtų pakelti pinigų vertę. Tuo tikslu jis 
paprasčiausiai padidintų palūkanas, kurias turi mokėti bankai, 
norėdami iš Centrinio banko gauti dolerių. 

— Ir taip parašyta straipsnyje? 

— Maždaug taip. O kai didėja palūkanos, labiau apsimoka 
pirkti vertybinius popierius su nustatytom palūkanom, t. y. pa- 
skolos lakštus. Tokiu būdu akcijos pinga, o paskolos lakštai 
brangsta. Kadangi daugelis maklerių bijo, kad taip ir gali atsi- 
tikti, jau vakar Niujorke kursai ėmė kristi. 

— Amerikoje, bet ne pas mus. 

- O kaipgi, pas mus irgi. Žiūrėk: DAX nukrito 23 punktais. 
Amerika yra turtingiausia pasaulio šalis. Jei ten kas nors atsi- 
tinka, tuoj pat atsiliepia ir mums. 

— O Televaiko kursas dar kartą šoktelėjo, - paprieštaravo Fe- 
liksas, tyrinėdamas kursų lentelę. - Iki 102,70 markės! 

— Galbūt jums paprasčiausiai pasisekė. Aš tik priminčiau, 
atsarga gėdos nedaro. Jumis dėtas, jau pradėčiau galvoti, kaip 
išlaikyti pelną. 

Iš virtuvės stalo stalčiaus tėvas ištraukė namų išlaidoms skir- 
tų pinigų maišelį ir tarė: 

— Kaip manai, sūnau, jei mes atsilieptume į mamos raginimą 
ir nueitume kartu apsipirkti? 

Sakykit, ką norit, tačiau tėvo bedarbystė turėjo vieną didžiu- 
lį pranašumą: dabar jis daugiausia būdavo namie. Laikas - pi- 
nigai, pagalvojo Feliksas ir prisiminė pirmus pokalbius su Šmi- 
cu. Jei turi tėvą, kuris turi darbą, tai tėvo beveik neturi. O jeigu 
turi tėvą, kuris turi laiko, tai dažniausiai neturi pinigų. 

Prekybos centre miesto pakrašty Feliksas pastebėjo, kad tė- 
vas pirmiausia perka produktus su nuolaida. Tokius, kurie vi- 
liojo rėksmingais ypatingų kainų užrašais: Mineralinis vanduo 
3,99! Puiki dešra 0,99 už 100 g! 

— Juk kartą sakei, jog, pirkdamas su nuolaida, moki papildo- 
mai. Taigi geriau jau mokėti šiek tiek daugiau, jei esi garan- 
tuotas dėl kokybės. 

— Aš taip sakiau? Deja, tai tinka tik geresniems laikams... 

Lauke parko aikštėje jie netikėtai susidūrė su ponu Lėvenš- 
teinu. Dar daugiau: ponas Lėvenšteinas važiavo dviračiu, nes 
neturėjo automobilio, jis visur važinėdavo dviračiu. Nors ir bu- 
vo vienas vyriausių mokyklos mokytojų. | 

— Tėvas su sūnumi rūpinasi pirkiniais? Pagirtina! - šūktelėjo 
jis lipdamas nuo dviračio. - Aš labai apgailestauju, pone Bliu- 
mai, turiu omeny „Svarbiausių Žinių“ istoriją. Linkiu, kad rei- 
kalai netrukus pasitaisytų. O Feliksui turiu gerą naujieną: kai 
ką sužinojau apie šokių orkestrą. 

— Mirštu iš smalsumo, - sukluso Feliksas. 

- Įsivaizduok, vienas grupės narys vėliau dirbo mūsų mokyklos 
mokytoju. Manau, jis grojo kontrabosu ir netgi dėstė muziką. 

— Kaip jūs tai sužinojot? — susidomėjo Feliksas. 

— Tas muzikantas prieš daugelį metų kažką parašė mokyklos 
laikraščiui, rodos, iš savo atsiminimų. Bet geriausia žinia, kad 
jis dar gyvas ir gyvena Šėnštate, prie Špalerių kelio. Sename 
name, visiškai apaugusiame gebenėmis. 

— O kokia to Žmogaus pavardė? 

— Frankas Bėmė. 


* 


Žalvarinė lentelė su užrašu Frankas Bėmė buvo nublukusi ir 
beveik užgožta išvešėjusių gebenių. Kad paspaustų skambutį, 
Feliksas vieną ūglį turėjo pastumti į šalį. Ilgą laiką tvyrojo tyla. 
Feliksas, Pėteris ir Džiana jau ketino grįžti, kai kitapus durų 
išgirdo šlepsėjimą. Durys atsidarė ir prieš juos išdygo pasirėmęs 
lazda senučiukas. 

— Ko norėjote? - paklausė senukas. 

— Ar jūs esate ponas Bėmė? - pasiteiravo Džiana. 

— O kaip jūs manot? 

— Mes iš Kanto gimnazijos ir norėtume jūsų šio to paklausti. 
Apie Šėnštato šokių orkestrą. 

— Apie Šėnštato šokių orkestrą? — senuko veidas iškart nu- 
švito. - Keista, kad juo dar kas nors domisi! Eikit vidun. 

Jis nusivedė vaikus į mažą tamsų kambariuką. 

— Gaila, negaliu jums nieko pasiūlyti. Senas žmogus nepasi- 
ruošęs priimti netikėtus svečius. 

Tada nuklibinkščiavo prie bufeto su stiklais ir atsinešė dvi 
įrėmintas nuotraukas. Vienoje prie dirbtinės palmės sėdėjo šo- 
kių orkestro muzikantai. Iš kitos žvelgė nedidukas ūsočius su 
kontrabosu. 

— Taip atrodžiau aš, kai buvau dar jaunas. Ar jūs irgi muzi- 
kuojate? 

— Aš groju klarnetu, - tarė Feliksas. 

— O aš kontrabosininkas, - pridūrė Pėteris. 

— Juokinga, bet visuomet mažiausi žmonės groja didžiausiais 
instrumentais. Tačiau tai nesvarbu, mes, šiaip ar taip, buvom 
šauni kapela, aš jums sakau. Anuomet muzikuoti nebuvo taip 
paprasta. Pirmiausia turėdavom išmokti ritmą, kurį jau grojo 
amerikiečiai. O taip paprastai į Ameriką negalėjai nuskristi. 
Bet mes vis tiek pradėjom groti amerikietiškus kūrinius, Fleče- 
rio Hendersono ir Benio Gudmano... Nors, tiesą sakant, tais 
laikais tai buvo uždrausta. Naciai norėjo tik vokiškų melodijų. 
Bet mes grojome gerą džiazą. Todėl jie ir uždraudė. Tai atsiti- 
ko 1939 metais. O tada prasidėjo karas. 

Ponas Bėmė minutėlę atrodė tikrai laimingas. 

— Kartą mus grojant išgirdo vienas džiazo muzikantas iš 
Amerikos, jau nebeprisimenu jo vardo. Jis pasakė, kad šitaip 
grodami galėtume pasirodyti Čikagoje. Jis taip ir pasakė. O 
merginos mus dievino, aš jums sakau. Visos. Taip, taip, tai jau 
seni laikai. Bet ką gi jūs norite sužinoti apie Šėnštato šokių 
orkestrą? 

— Mes norėtume sužinoti, kas grojo klarnetu ir kur tas žmo- 
gus šiandien gyvena? - pasakė Feliksas. 

— Klarnetininkas? 

Senuko veidas apsiniaukė. Jis paėmė įrėmintą nuotrauką su 

palme ir ilgai į ją Žiūrėjo. Paskui paskendęs mintyse paklausė 
keistu balsu, lyg iš ano pasaulio: 

— O kam jums klarnetininkas? 

— Mes norėjom... - suvebleno Feliksas išsigandęs. 

— Mes norėjom jo kai ko paklausti, - padėjo jam Džiana. 

— Nieko aš jums nesakysiu. Nė velnio daugiau nesivelsiu į 
senas istorijas. Jūs to vis tiek nesuprantat. Šiandieninis jauni- 
mas save laiko daug geresniais. Jūs visiškai nieko nežinot, kaip 
tuo metu buvo. Ir jūsų mokytojai nežino. Jie pasakoja jums 
visokias kvailystes. 

— Bet mes norėjom tik... - prasižiojo Džiana. 

— Visi žmonės amžinai nori tik paklausti ir paklausti, ir pa- 
klausti. O apsisukę iškraipo žodžius. Visi tie gudraliežuviai pir- 
miausia patys turėjo pagyventi tokiais laikais. Kai reikia bijoti 
kiekvieno žmogaus. Ir kai tarp šokėjų sėdi šnipai. Mes juk ne- 
padarėme nieko bloga. 

— O kas nutiko klarnetininkui? - Džiana kartais mokėdavo 
užsispirti. 

— Jam sekasi gerai. Jeigu jis dar gyvas. Tikriausiai jis gyveni- 
me matė daugiau gero negu mes. Bet aš nenoriu daugiau apie 
tai kalbėti. Vėl per daug susijaudinau. Daktaras man uždraudė 
nervintis. 

Vaikai sutrikę atsistojo. Išeidamas Feliksas dar sykį Žvilgte- 
lėjo į nuotrauką. Ten buvo ne septyni, o tik šeši muzikantai. 
Klarnetininko trūko! Apatiniame fotografijos kampe Feliksas 
pastebėjo auksinį užrašą: Šėnštatas, 1938, gegužės 12. 

— Jam galvoj negerai, - pasakė Pėteris, kai jie išėjo į gatvę. 

— Tikrai ne visi namie, - sutiko ir Džiana. 

— Bet kodėl? - tarė Feliksas. - Man rodos, čia kažkas ne 
taip. 

Jis papasakojo abiem, ką pastebėjęs. Visi nusprendė toliau 
aiškintis klarnetininko paslaptį. Šįkart jau visai rimtai. 


PENKIOLIKTAS SKYRIUS 


Infliacija, arba bedarbystė 


- Tikriausiai jo sąžinė nelabai švari, - tarė Adamas Šmicas, kai 
vaikai jam papasakojo apie apsilankymą viloje. - Mums reikė- 
tų tučtuojau ko nors griebtis. 

Muzikos reikmenų pardavėjas atrodė nepaprastai susidomė- 
1ęs, ypač kai Feliksas paminėjo, jog naujesnėje fotografijoje klar- 
netininko nebuvo. 

— Galbūt mes aptikome negerų dalykų pėdsakus. 

Tais laikais, pasakojo jiems ponas Šmicas, žmones papras- 
čiausiai įkišdavo į kalėjimą arba koncentracijos stovyklą, jeigu 
jie reikšdavo savo nuomonę. Arba jeigu grodavo netinkamą 
muziką. Arba iš karto nužudydavo. 

— Gali būti, kad švarusis ponas Bėmė kaip nors susijęs su 
muzikanto dingimu. 

— Bet jis ir pats muzikantas, - nesutiko Peteris. 

— Būtent tai ir kelia įtarimą. Kodėl jis nenorėjo jums apie tai 
papasakoti? Juk akivaizdžiai didžiavosi savo orkestru. Galbūt 
čia slypi dar kas nors. Eime su manim! 

Ponas Šmicas ant parduotuvės durų pakabino užrašą: Tuoj 
grįšiu. Tada užrakino ir visi nužingsniavo gatve aukštyn link Špa- 
lerių kelio. 

Žemės sklypas, kuriame stovėjo vila, buvo apaugęs ligustrų 
gyvatvore, nekarpoma jau daugelį metų. Ponas Šmicas liepė 
Feliksui, Pėteriui ir Džianai iš pradžių už jos pasislėpti. 

- Išliskite tik tada, kai jus pašauksiu, - tyliai tarė jis. 

Tuomet nuėjo prie namo ir paskambino. 

Jie ilgai laukė. Ponas Šmicas dar kartą paspaudė skambutį. 
Galų gale girgžtelėjo sukamas raktas ir durys atsidarė. 

Feliksas išgirdo pono Šmico balsą. 

— Kur k-klarnetininkas? - paklausė jis, užuot pasisveikinęs. 

— Aš juk sakiau... - pasigirdo trūkčiojantis senuko balsas. 

— Dabar galit pasirodyti! - sušuko ponas Šmicas. 

Feliksas pamatė, kaip ponas Bėmė stengėsi užtrenkti duris. 
Bet Šmicas žaibiškai kyštelėjo į tarpdurį koją ir prabilo, kaip 
Feliksas dar niekad negirdėjo jo kalbant: garsiai ir susijaudi- 
nęs, dažnai užsikirsdamas, tačiau labai ryžtingai. 

— Dabar paklausykit manęs, mielas pone. Aš ir mano d-drau- 
gai išsiaiškinsim, kas nutiko k-klarnetininkui, pažadu jums. O 
kai išsiaiškinsim, parašysim į laikraštį. Ir į gimnazijos laikraštį. 
Tada Šėnštate kai kas atsitiks, galite neabejoti. O jei reikės, 
nueisim ir į policiją. Jie kaip tik labai domisi senais naciais. — 
Ponas Šmicas prislopino balsą ir ėmė beveik šnibždėti: - Ge- 
riau jau iš karto mums viską papasakokit. 

Ponas Bėmė stovėjo kaip koks nelaimėlis. Jis atidarė jiems 
duris. Kai Feliksas žengė pro šalį, senukas nuleido akis. 

- Kur klarnetininkas? - pakartojo ponas Šmicas, jiems vėl 
besėdint tamsiame kambaryje. - Kodėl jo nebėra 1938 metų 
nuotraukoje? 

— Jo nėra nuotraukoje? Keista, aš net nepastebėjau, - tarė 
ponas Bėemė. 

— Tik nemanykit, kad mus taip lengvai apkvailinsite, - nu- 
traukė jį ponas Šmicas. 

— Ar jūs jį nužudėt? - išsprūdo Pėteriui. 

Ponas Bėmė žiūrėjo į Pėterį, lyg šis būtų vaiduoklis: 

— Aš nužudžiau Martiną? Būtent aš? - Jis nušlepsėjo prie 
stiklinės lentynos ir grįžo su krūva natų sąsiuvinių, perrištų gu- 
mine juostele. 

Ponas Bėmė atrišo juostelę, paėmė pageltusį lapelį ir padėjo 
ant stalo. Ten buvo parašyta: 


Naujiena! 
Šėnštato šokių orkestras 1935 metų vasario 14 dieną kviečia 
į Užgavėnių šokių vakarą 
„Baltojo kryžiaus“ viešbutyje 20 valandą. 
Bilietas 20 pfenigų. 

— Skelbimas, - tyliai sušnibždėjo Feliksas. 

- Jei jūs būtinai norit klausytis senų istorijų, tiek to, - pradė- 
jo ponas Bėmė. - Kai mes lankėm mokyklą, buvom trys neper- 
skiriami draugai: Heinrichas Štakenburgas, Martinas ir aš. Pir- 
miausia ėjom iš proto dėl muzikos. Ne tik dėl to, ką grojom 
mokyklos orkestre. Tai buvo nuobodu. Jokio ritmo, jokio polė- 
kio. Ne, mus traukė nauja muzika iš Amerikos, bigbendai ir 
visa kita... Heinrichas grojo trimitu, Martinas klarnetu, o aš 
kontrabosu. Be to, Martino tėvai turėjo radiją ir gramofoną. 
Tais laikais tai buvo tiesiog nepaprasta. O Martinas įsigudrino 
parūpinti vis naujų amerikietiškų plokštelių. Uždraustų. Fle- 
čerio Hendersono... 

— „Polo Vaitmano ir Benio Karterio, ir Dono Redmano, ir 
Benio Gudmano... - murmėjo ponas Šmicas. 

— Teisingai. Iš kur jūs žinote? 

— Nesvarbu. Toliau. 

— Žodžiu, mes buvom pametę galvas dėl naujos muzikos. Ir 
baigę mokyklą 1935 metais, įkūrėme šokių orkestrą. 

— O kaip to Martino pavardė? - paklausė ponas Šmicas. 

— Frydmanas, Martinas Frydmanas. Jo tėvas buvo dantų gy- 
dytojas, pakalnėje, prie bulvių turgaus, turėjo savo kabinetą. 
Mes suradome dar keletą jaunuolių, kuriems patiko nauja mu- 
zika, ir surengėme mūsų pirmą šokių vakarą. Žmonės liko tie- 
siog sužavėti, pirmiausia merginos... 

- Žinau... - pasakė ponas Šmicas. - O kas nutiko Frydma- 
nui? 

— Anuomet nebuvo palankūs laikai groti modernią muziką. 
Jūs žinote, Trečiasis reichas. Naciai norėjo klausytis tik maršų 
ir panašiai. Bet iš pradžių dar nebuvo taip blogai. Į mūsų šokių 
vakarą atėjo net meras. O jis buvo prisiekęs nacis. Mes grojom 
šokių muziką, tai tinkamą, tai ne tokią tinkamą. Ir dar kartkar- 
tėm įpindavome tikro džiazo gabaliukų... Bet vieną dieną pra- 
sidėjo problemos su Martinu. 

— Problemos? Kokios problemos? 

— Martinas buvo žydas. 

— Jūs įskundėt jį policijai ir jį uždarė į koncentracijos stovyk- 
lą! - leptelėjo Feliksas. 

— Ne, vaikeli, nebuvo ko skųsti. Tą žinojo visas miestas. Anks- 
čiau, prieš 1933-iuosius, kol Hitleris atėjo į valdžią, tai nebuvo 
nieko ypatinga. Niekam nekildavo jokių minčių. Be to, visi eida- 
vo taisytis dantų pas senąjį Frydmaną. Bet, kaip sakiau, atėjo 
naciai. Tada arijams uždrausta kelti koją į Frydmano kabinetą... 

— Arijams? 

— Taip, tuomet taip sakydavo. Būtent tiems vokiečiams, ku- 
rie buvo nežydai. Paskui naciai ėmė kišti pagalius į žydų verslą. 
Ir mano tėvas į tai įsitraukė... 

— Jūsų tėvas? Į ką įsitraukė? 

— Įstojo į nacių partiją. Ir tie, žinoma, jam užkūrė pirtį, kad 
jo sūnus kartu su žydu groja džiazą. Jūs neįsivaizduojat, kaip 
anuomet būdavo. Visai kiti laikai. Mano tėvas dėl infliacijos 
prarado visus savo pinigus. O paskui neteko darbo ir mes na- 
mie beveik neturėjom ką valgyti. O kai atėjo Hitleris ir davė 
darbo... 

— Tai jis dirbo pas Hitlerį? — išputė akis Pėteris. 

— Ne taip supratai. Kai į valdžią atėjo Hitleris, ekonomika 
vėl ėmė kilti ir mano tėvas gavo darbą. Aš negaliu ant jo pykti, 
kad jis tapo naciu. Ir kad nenorėjo užsitraukti bėdos. 

— O paskui? 

— Paskui mes išmetėme Martiną iš orkestro. 

— Ir jis su tuo susitaikė? 

— Na, jūs ir sugalvojat. Būdamas žydas! Jis liko ramut ramu- 
tėlis, kai mes jam tai pasakėm. Nušluostė savo klarnetą ir įsi- 
dėjo į dėklą. „Linkiu sėkmės“, - dar pasakė. 

— O tada pateko į konclagerį? - paklausė Džiana. 

— Ne. Netrukus mirė jo tėvas ir jis su motina iškeliavo. Gal į 
Palestiną, gal į Ameriką, o gal Argentiną, nežinau. Tiesą sa- 
kant, jam pasisekė. Jis nepatyrė karo, belaisvių stovyklos, bom- 
bardavimų. O mes... Heinrichas žuvo Rusijoje... 

— Tai jūs nežinote, kur apsistojo Martinas? 

— Neturiu supratimo. Po karo jis nedavė jokios žinios apie 
save. Kartą sklandė gandas, kad jis ten, Amerikoje, užsidirbęs 
daug pinigų. Bet aš nežinau. 

— O klarnetas? - paklausė Feliksas. 

— Klarnetas? Iš kur man žinoti, kas atsitiko jo klarnetui? Tik- 
riausiai jis jį pasiėmė. 

— Aišku, - tarė Feliksas. - Tačiau aš nesuprantu, kodėl viso 
to mums nepapasakojote iš karto? 

— Ar jūs iš tiesų nesuprantat? 

- Jums niekas negali nieko prikišti, - pasakė ponas Šmicas. — 
Jei tai, ką pasakojote, yra tiesa, tai jūs paprasčiausiai buvote bai- 
lys. O ne nusikaltėlis. 

— Būtent, - ištarė ponas Bėmė. 

— Dabar man reikės pastiprinimo, - tarė ponas Šmicas, kai jie 
grįžo į muzikos reikmenų parduotuvę. 

Jau buvo vėlu, saulė nusileidusi Žemai. Visi įsitaisė sode su 
spragėsių tūta ir stebėjo savo vištas. 

— Iš dalies aš jį suprantu, - pasakė Feliksas. - Jei aš išduo- 
čiau savo draugą, taip pat nenorėčiau, kad visas miestas apie 
tai sužinotų. 

— Ypač, kai prieš tai visiems būčiau ausis išūžęs, koks esu 
šaunus vaikinas, - pritarė Peteris. 

— Dabar mums reikia surasti visus amerikiečius ir argenti- 
niečius Martinus Frydmanus ir paklausti, ar jie kada nors grojo 
Šėnštato šokių orkestre. Taip ir aptiksim, - dėstė Džiana. 

— Kaip paprasta, - atsiduso Feliksas. 

— Su sąlyga, kad jis dar gyvas, - priminė ponas Šmicas. 

— Ojeigu jis iš tikrųjų labai praturtėjo, tai gal jam visai nerei- 
kia mūsų lobio, - mąstė Pėteris. 

— Nepuoselėk per daug vilčių. Turtuoliai labiausiai ir vaikosi 
pinigų. Taip sako Nona. 

— O ar teisybė, kad valdant Hitleriui ekonomika vėl ėmė kles- 
tėti? —- paklausė Feliksas. 

- Hmm, - atsiliepė ponas Šmicas. - Betgi tu ir sugalvoji klau- 
simų. 

- Jis gamino tankus, patrankas ir lėktuvus. Ir dar tiesė auto- 
stradas, - paaiškino Pėteris. 

— Teisingai, - pritarė ponas Šmicas. - Bet padėtis buvo dar 
sudėtingesnė. 1933 metais, prieš Hitleriui ateinant į valdžią, 
milijonai vokiečių neturėjo darbo, rodos, buvo kokie šeši mili- 
jonai bedarbių... 

— Kaip ponas Bliumas, - tarė Pėteris. 

— Taip, tačiau anuomet bedarbiams sekėsi kur kas blogiau ne- 
gu dabar ponui Bliumui. Tais laikais darbo biržos mokėjo labai 
menkus pinigus. Tikriausiai jums kyla klausimas, kodėl tuomet 
buvo tiek daug bedarbių. Darbo jėgos pasiūla buvo kur kas di- 
desnė nei paklausa. O kai pasiūla viršija paklausą, vadinasi, darbo 
jėgos kaina krinta. Darbo jėgos kainą vadiname atlyginimu. 
Tuomet surinkęs bedarbius iš gatvės, gali mažinti algas. 

Feliksas svarstė, kas atsitiktų, jeigu tėtis uždirbtų daug ma- 
Žiau pinigų nei anksčiau? Tada tėvai dar labiau ginčytųsi. 

— Taigi anuomet darbdaviai taip galvojo ir sumažino algas. 
Darbas atpigo, ir darbininkai turėjo mažiau pinigų, už kuriuos 
galėjo pirkti. Todėl sumažėjo bulvių, duonos ir kitų prekių pa- 
klausa ir darbdaviai turėjo atleisti dar daugiau žmonių. Nedar- 
bas augo ir gyvenimo sąlygos vis blogėjo. Tokia buvo padėtis, 
kai į valdžią atėjo Hitleris. 

— Ir ką Hitleris padarė? 

— Jis daugiau nebemažino algų. Bent jau algalapiuose. Jis 
tiesė kelius, gamino tankus ir lėktuvus, kaip sake Peteris. Ka- 
dangi tam trūko pinigų, jis paprasčiausiai jų daugiau spausdi- 
no ir tais ką tik išspausdintais pinigais mokėjo darbininkams, 
kurie gamino tankus ir tiesė kelius. 

— Bet šitaip pažadas, kurį duoda pinigai, praranda vertę, - 
įsikišo Feliksas. 

— Teisingai, tačiau žmonės tai suprato tik po karo. Tuomet 
apyvartoje atsirado daugiau pinigų, bet nebuvo prekių, kurių už 
juos galėtum nusipirkti. Nes tankų paprastai niekas neperka. Taigi 
darbininkai gaudavo atlyginimus, tačiau šių vertė vis labiau ir 
labiau smuko. Pradžioje tai niekam nekrito į akis, nes daugelis 
vokiečių negalėjo išvažiuoti iš Vokietijos ir savo pinigų išsikeisti 
į dolerius arba frankus, kaip įprasta šiandien. Hitleris norėjo 1š- 
spręsti šitą problemą užgrobdamas kitas šalis ir vogdamas jų pre- 
kes, kurių neturėjo vokiečiai. Kaip žinote, jo planas nepavyko. 
Todėl po karo pinigai galutinai prarado vertę ir reikėjo įvesti 
naują valiutą, dabartinę mūsų Vokietijos markę. 

— Ojei Hitleris būtų laimėjęs karą? - paklausė Pėteris. 

- Tokiu atveju jūs čia nesėdėtumėt ir netrokštumėt praturtė- 
ti. Priklausytumėt Hitlerio jaunimo sąjungai ir apsivilkę uni- 
formas ruoštumėtės kitam karui. 

— Tai kaipgi vis dėlto buvo su ta infliacija? —- paklausė Felik- 
sas. - Kai pono Bėmės tėvas prarado visus savo pinigus... 

- Žodisinfliacija lotyniškai yra „išpūtimas“, o tai reiškia, kad 
dirbtinai didėja pinigų kiekis ir todėl pinigai vis labiau praran- 
da vertę. Hitleris vykdė paslėptą infliaciją. O atvira infliacija, 
apie kurią kalbėjo ponas Bėmė, buvo daug anksčiau, 1923 me- 
tais. Tuo laiku bandelė kainavo net dešimt milijardų markių. 
Galite įsivaizduoti, ko verta buvo taupomoji sąskaita, kurioje 
Žmogus per visą gyvenimą buvo susitaupęs keletą tūkstančių 
markių - ogi visiškai nieko. Aš suprantu, kodėl Bėmės tėvas 
buvo nepatenkintas. Tačiau dėl to nebūtina tuoj pat pasidaryti 
naciu... 

— Aš sugalvojau, - staiga tarė Džiana. - O ką, jei mes to Mar- 
tino Frydmano paieškotume per „Internetą“? Mums tereikia 
nurodyti vardą. Jeigu jis turtingas, tai tikriausiai „Internete“ 
turi nuosavą puslapį. 

— Reiktų pamėginti, - sutiko Pėteris. 

- Manot, kad pavyks? - paklausė ponas Šmicas. 

— Galbūt. 

Visi patraukė į galinį kambarį ir įsijungė kompiuterį. Kai ek- 
rane pasirodė „Interneto“ paieškos lentelė, Pėteris įrašė Mar- 
tinas Frydmanas ir spustelėjo ties langeliu /eškok. Neilgai tru- 
kus pasirodė rezultatas: jūs turite 36 562 variantus. Mes paro- 
dysim pirmuosius dešimt. Ir prasidėjo: Martinas Miuleris, sis- 
temų technologijos; profesorius Maiklas Frydmanas, Bylefel- 
do universitetas ir taip toliau. 

— Jis rodo visus vardus, kuriuose yra Martinas arba Frydma- 
nas. Mes gi negalim patikrinti daugiau kaip 36 000 įrašų. Taip 
nieko nepešim! - sušuko Feliksas. 

— Tada pabandysim šitaip. Paieškosim visų Martinų Frydma- 
nų, kurie turi elektroninio pašto dėžutes. 

Keletą kartų spragtelėjęs pele, Pėteris nušvito. 

— Taip kur kas geriau: 131 Frydmano pavardės variantas. 

Po minutės jis suriko: 

- Štai, radau: Martinas Frydmanas. Galbūt tai jis! 

— Juk tu ir pats tuo netiki, - pasakė Džiana. - Iš kur Žinai, 
kad mūsiškis Martinas Frydmanas turi elektroninio pašto ad- 
resą? Ir apskritai, kur jis gyvena? 

— Kažkur Amerikoje... 

— Aš tuo paprasčiausiai netikiu. Mūsų Frydmanas, jei dar 
išvis gyvena, juk tikrai tokio amžiaus kaip Nona. O seni žmo- 
nės neturi kompiuterių... 

— Siūlai ką nors geresnio? - paklausė Pėteris. 

Niekam nedingtelėjo geresnis pasiūlymas, todėl visi susėdo 
priešais ekraną ir padiktavo Pėteriui laišką: 

Gerbiamasis pone Frydmanai, ar Jūs žinote Šėnštato šokių or- 
kestrą? Jeigu taip, tai mes turime Jums pranešti labai svarbią ži- 
nią apie Jūsų klarnetą. Prašom atsiliepti. Peteris Valzeris, Feliksas 
Bliumas, Džiana Džiampieri. 

Pėteris spustelėjo ties langeliu Send ir mirktelėjo Feliksui. 

- Štai ir baigta. 

— Baisiai įdomu, kas iš to išeis, - pasakė ponas Šmicas. 

Tą akimirką pasigirdo signalas ir ekrane pasirodė naujas užra- 
šas: You have new mail. 

— Neįtikima. Juk jis negalėjo taip greitai atsakyti. 

Pėteris spustelėjo ir nauja žinutė pasirodė ekrane. Umai jis 
sušvilpė. 

— Po paraliais! - nusistebėjo Pėteris ir perskaitė: „su televai- 
ku kažkas negerai. rytoj parduoti. limitas 110. linkėjimai. marta“. 

- Jūsų Marta pati nežino, ko nori, - pasakė ponas Šmicas. — 
Čia užgieda vienaip, čia kitaip. Man tai nepatinka. Iš pradžių ji 
būtinai nori, kad pirktume. O dabar būtinai turim parduoti. 

— Ji tikriausiai turi savų priežasčių, — tarė Džiana. - Aš ja 
pasitikiu. 

Kitą rytą jie sėdėjo muzikos reikmenų parduotuvės galiniame 
kambaryje šiek tiek sutrikę. Priešais gulėjo atskleistas „Visuo- 
tinio laikraščio“ ekonomikos puslapis. Visas turėtas Zelevaiko 
akcijas jie pardavė po 110,30. Einamoji sąskaita, atskaičiavus 
mokesčius, pasipildė lygiai 27 190,70 markės. O Džianos sąsiu- 
vinyje atsirado toks balansas: 


Rugpjūčio 6 d. balansas 
Aktyvas Pasyvas 
Akcijos Nuosavas kapitalas 28 529,50 


Vištos 110,00 
Lesalas 
Kiaušiniai 
Einamoji sąskaita 28 103,70 
Kasa 315,80 
28 529,50 28 529.50 


— O kurgi kiaušiniai? - paklausė Pėteris. 

— Jie visi parduoti, - atsakė Džiana. - Po aštuonias markes 
už dvidešimt kiaušinių. Neblogai, ar ne? - Ji padėjo ant stalo 
penkių ir vienos markės banknotus. 

— Beje, jūsų pelną galima dar geriau apskaičiuoti, - įsiterpė 
ponas Šmicas. - Kiek jūs iki šiol išleidot? 

Džiana atsivertė pirmus lapus. 

— 22,30 už ledus ir cigarą, 110 markių už vištas, 30 markių už 
lesalą, 35 markes už seifą, 128 markes sumokėjome bankui. 

— Dabar paaiškinsiu antrą dvejybinio įrašo dalį, kurią iki šiol 
nutylėjau. Būtent reikia užrašyti ne tik, kiek yra kasoje, bet ir 
kaip į ją patenka ir kaip iš jos išplaukia. 

Ponas Šmicas paėmė sąsiuvinį ir nubraižė tokią lentelę: 


Pelno ir nuostolių ataskaita iki rugpjūčio 5 d. 


Išlaidos Pajamos 
Akcijų pirkimas 10 000,00 | Įplaukos už darbą 339,30 
Seifas 35,00 | Įplaukos už akcijas 27 190,70 
Mokesčiai bankui 128,00 
Vištos 110,00 
Lesalas 30,00 
Ledai ir cigaras 22,30 
Pelnas 17 204,70 

27 530,00 27 530,00 


— Septyniolika tūkstančių du šimtai keturios markės, - pa- 
garbiai ištarė Peteris. 

— Dabar ir dešinę mūsų balanso pusę padarysim iškalbinges- 
nę, - pasakė ponas Šmicas. - Žiūrėkit. 


Rugpjūčio 6 d. balansas 


Aktyvas Pasyvas 
Akcijos Nuosavas kapitalas 11 324,80 
Vištos 110,00 | Pelnas 17 204,70 
Einamoji sąskaita 28 103,70 
Kasa 351,80 


28 52950 | 28 52950 

— O kodėl nuosavas kapitalas staiga taip sumažėjo? — pa- 
klausė Feliksas. 

— Aš jį padalijau į pelną ir į kapitalą, kurį turėjote dar prieš 
pirkdami akcijas. Pelnas yra tai, ką uždirbote iš Zėlevaiko akci- 
jų. Bent jau apytiksliai. Kai darysite kitą balansą, tai pelnas ir 
senas nuosavas kapitalas pereis į naują nuosavą kapitalą. 

Tuo tarpu Feliksas svarstė visai ką kita: kodėl, tiesą sakant, 
jie akcijas pardavė? Televaiko kursas dar kartą pakilo, jis siekė 
112 markių; ir tai, kad daugumos kitų akcijų vertė tą dieną nu- 
krito. Jei nebūtų paklausę Martos, šiandien puikiausiai būtų 
galėję užsidirbti dar 500 markių. 

— Tikėkimės, kad Karatistė tikrai žino, ką daro, - atsiduso 
Feliksas. 

— Aišku, kad žino, - patvirtino Džiana, bet jos žodžiai nu- 
skambėjo jau nebe taip įtikinamai kaip vakar. 

— Nebūkit tokie gobšuoliai, - tarė ponas Šmicas. - Niekada 
nereikia stengtis nutverti aukščiausią kursą. Tai visuomet bai- 
giasi liūdnai. Antras pagal dydį kursas irgi labai gerai. Šiaip ar 
taip, jūsų pinigai dabar banko sąskaitoje. Jūs pasiėmėt pelną, 
taip retkarčiais daro visi profesionalai. Ir dabar ramiausiai ga- 
lite apgalvoti, kur kitą kartą norėsite įdėti savo pinigus. Beje, 
rinkoje pastebimas nervingas sujudimas. Žmonės bijo palūka- 
nų didinimo. 

— Kodėl to reikia bijoti? Didesnės palūkanos yra geras daly- 
kas, - nusistebėjo Feliksas. 

— Taip, bet kai didinamos palūkanos, krinta akcijų kursai. 

— Kodėl? 

— Visai paprasta. Įsivaizduokit, kad turite 100 markių vertės 
paskolos lakštą, už kurį kasmet gaunate penkias markes palū- 
kanų. Tai būtų lygiai penki procentai. Tada pakyla palūkanos ir 
atsiranda naujų paskolos lakštų, už kuriuos mokama šešias mar- 
kes per metus. Kas tuomet mokės dar 100 markių už paskolos 
lakštą, kuris duoda tik penkias markes, jei už tuos pačius pini- 
gus gausi šešias markes? 


NIKOLAUS PIPER B FELIKSAS FINANSININKAS 167 


— Niekas. 

— Būtent. 

— Todėl tas, kuris nori parduoti senus paskolos lakštus, turi 
nuleisti kainą tiek, kad ji vėl duotų šešis procentus. 

— Iki 83 markių su trupučiu, - suskaičiavo Feliksas. 

— Kaip? - nesuprato Džiana. 

— Paprasčiausia triskaitė taisyklė. Skaičiuoji 100 kart 5... 

— Gerai, suprantu, - atsiliepė Džiana. 

Ponas Šmicas ant popieriaus lapo pakeverzojo keletą skaičių. 

— Nes šeši procentai nuo 83,30 yra maždaug tiek pat kaip 
penki procentai nuo šimto. Taigi paskolos lakštai pinga. O kas 
pinga, to parduodama daugiau. Daugelis akcijų savininkų da- 
bar parduoda akcijas ir perka paskolos lakštus. Akcijų paklau- 
sa mažėja, todėl krinta ir akcijų kursai. 

— O aš visada maniau, kad paskolos lakštai yra patikimesnis 
dalykas, - pasakė Feliksas. - Kaip čia yra, kad kursas gali taip 
smarkiai kristi? 

— Paskolos lakštai saugūs todėl, kad po kurio laiko jie išper- 
kami. Vadinasi, tas, kuris pasiskolino pinigus, juos grąžina. Dau- 
gelio valstybės paskolos lakštų terminas yra dešimt metų. Taigi 
po dešimties metų garantuotai atgausi savo 100 markių, Žžino- 
ma, su sąlyga, kad valstybė nebankrutuos, kaip atsitiko Vokie- 
tijoje prieš penkis dešimtmečius. Tačiau kol ateis išpirkimo lai- 
kas, kursas gali smarkiai svyruoti. 

— Bet kodėl apskritai didėja palūkanos? - paklausė Džiana. 

— Todėl, kad emisijos bankai, pavyzdžiui, Vokietijos federa- 
linis bankas, bijo infliacijos. 

— Kad Žmonės neprarastų pinigų kaip anuomet senojo Bė- 
mės tėvas. 

— Ne, ne. Su Bėmės tėvu tai neturi nieko bendra. Tuo laiku 
kainos padidėjo 10 000 procentų. Šiandien kalbame apie tai, 
ar jos pakils dviem ar trim procentais. Jeigu kyla kainos, vadi- 
nasi, pinigų yra daugiau negu prekių, kurių už juos galima nu- 
pirkti. Todėl Federalinis bankas, išduodantis pinigus, padidina 
jų kainą. O tai yra palūkanos. 

— Nesuprantu, - pasakė Feliksas. - Aš dar niekad nemokė- 
jau palūkanų už banknotą. 

— Tu ne. Tačiau bankai moka. O kadangi bankai nenori patys 
vieni mokėti dideles palūkanas, tai jas perduoda savo klien- 
tams, kurie nori pasiimti kreditą. Taigi skolintis pinigų iš banko 
pasidaro brangiau. 7 

— Aha, tai štai kaip, - tarė Džiana. 

Tą akimirką vėl nuskambėjo kompiuterio signalas: You have 
new mail! 

— Ei, gal Marta mums rašo, kas atsitiko su akcijomis, - apsi- 
džiaugė Džiana. 

Bet tai buvo ne Karatistės laiškas, o angliškai parašyta žinutė: 

Hi, chaps, guess you mailed from germany and like to chat on 
clarinets. Sorry, I don't speak any german and I'm not interested 
in clarinets. Maybe you d like to chat on baseball. I'm 14 and 
pitcher in our high school team. Do you have a baseball team 
too? By the way: What means schoenstadt? Marty, St. Louis. 

- Čia rašo Martinas Frydmanas iš Sen Luiso Amerikoje, — 
išvertė ponas Šmicas. - Jis rašo, jog nemoka vokiškai ir nesido- 
mi klarnetais. Užtat jis žaidžia krepšinį ir klausia, ką gi reiškia 
Šėnštatas. Jam 14 metų. 

— Nepanašu, kad 1935 metais jis būtų grojęs Šėnštato šokių 
orkestre, - nutarė Feliksas. 

— Juokdarys, - pareiškė Džiana. 

— Atrodo, jog per „Internetą“ nieko nepešėme. Reikia su- 
galvoti kokį nors kitą būdą, kaip surasti Martiną Frydmaną. 

— Turiu prisipažinti, jog mano išmintis išseko, - pasakė po- 
nas Šmicas. - Gal iš tiesų bus geriau, jeigu lobio paslaptis liks 
neatskleista. Ar ne, Pėteri? 

Peteris neatsakė. Jis buvo dingęs. Tikriausiai tylutėliai išslinko 
iš parduotuvės. Bet kodėl? 

„- Ar jūsų draugužis dažnai taip elgiasi? - paklausė ponas 
Smicas. 
— Ne, - atsakė Feliksas. - Tai pirmas kartas. 

— Che mona! - tarė Džiana. - Šiandien jam ne visi namie. 
Pakvailios ir nustos. Pamirškim! 

Ji papurtė galvą ir sumurmėjo: 

— Aš juk sakiau - maži vaikai! 

Feliksas pyko ant Pėterio. Bet kartu ir nerimavo. 

Jiems atsisveikinus su ponu Šmicu ir stabtelėjus prie muzi- 
kos reikmenų parduotuvės, jis pasiūlė Džianai užsukti į Val- 
zerių degalinę ir paieškoti bėglio. Tačiau Džiana manė, kad 
paskui mažus vaikus nevalia lakstyt kaskart, kai jiems atsisu- 
ka varžteliai. Tada viskas tik dar pablogėja. Ji nubėgo žemyn 
link bulvių turgaus, o Feliksas užšoko ant dviračio ir numynė 
namo. 

Pakeliui jam toptelėjo viena mintis. Pravažiavęs savo namus, 
pakilo Kalno gatve aukštyn ir nudardėjo į Šėnštato mišką. Kai 
pasiekė plytinę, Vėžiaupio slėnį jau gaubė miško šešėliai. Dū- 
mų kvapas bylojo, kad jo nuojauta pasitvirtino. Feliksas nulipo 
nuo dviračio ir nužingsniavo į plytinę. Ir iš tikrųjų - čia sėdėjo 
Pėteris. Susikūręs nedidelį laužiuką, jis kaip tik vyniojo upėta- 
kį į aliuminio foliją. 

— Ką čia išdarinėji? Kodėl paprasčiausiai pabėgai? — prie- 
kaištaudamas paklausė Feliksas. 

Pėteris padėjo upėtakį ant ugnies. 

— Ai, atstok. 

Feliksas valandėlę tylėjo ir spoksojo į laužą. 

— Turi rūpesčių? Susipykai su tėvu? 

— Nesąmonė. Palik mane ramybėje. Tu vis tiek nesupranti. 
Esi per daug gerutis. 

— Kaip - gerutis? 

Pėteris apvertė upėtakį žarijose, tada pašoko ir pratrūko: 

- Tu taikstaisi su viskuo. Šmicas ir kvailė Karatistė iš Frank- 
furto mums nurodinėja, ką daryti su pinigais. Iu apsitalžai su 
Kajum, bet paskui susitaikai, nors mes nebegalim vežioti ban- 
delių. Ir galų gale tu leidi kažkokiam kvailam klarnetininkui 
atimti iš mūsų lobį. 

— Mes jo dar net neradom. O pusė pinigų mums, šiaip ar 
taip, liks. Be to, net nežinom, ar jis norės atsiimti savo lobį. 

— O ką, jeigu panorės? Ne, aš praturtėjimą įsivaizdavau visai 
kitaip. Aš maniau, mes tai darysime kartu. Mes, supranti? Ne 
kokie nors suaugusieji. Nuveiksim ką nors didinga, kad apie tai 
mieste visi žmonės kalbėtų. O tas reikalas dėl Tėlevaiko - tai 
juk vaikų Žaidimai. 

— Su Televaiko akcijom mes padvigubinom savo pinigus! 

— Gerai jau, gerai! O kas dabar? Sėdim ir laukiam, kol malo- 
ningas ponas Frydmanas atsiims savo lobį. 

Pėteris smarkiu mostu nusviedė tolyn pagalį, kuriuo ką tik 
maišė žarijas. 

— O ką tu siūlai? 

- Jeigu žinočiau, nebūčiau toks surūgęs. 

— Gal mums liautis ieškojus Frydmano? 

— Nesąmonė, kai jau pradėjom. 

— O šiaip? Gal imkimės valyti batus? 

— Nusišneki. To dar betrūko. Aš kitiems batų nevalysiu. 

Feliksas nutilo. 

— Tęsk, - pasakė Pėteris. 

— Kas iš to? Tau juk viskas atrodo nesąmonė. 

— Tiesiog gera, kai būni surūgęs, o draugas įkalbinėja, kad 
nesiraukytum kaip devynios pėtnyčios. Taigi varyk toliau! 

— Duosi gabaliuką upėtakio? 

— Vagies laimikio! - tarė Pėteris ir pirmąkart šyptelėjo. 

— Nuosavybė yra vagystė, - pasakė Feliksas ir taip pat išsi- 
šiepė. 

Pėteris išsitraukė kišeninį peiliuką ir neįtikimai vikriai ėmė 
pjaustyti garuojantį upėtakį. Jis perpjovė Žuvies nugarą ir ma- 
Žas porcijas sustūmė ant folijos. Abu draugai tylėdami sėdėjo 
ir pirštais kimšo Žuvį į burną. 

— Gal paskambinam? - pasiūlė Feliksas. 

— Telefonas! - sušuko Pėteris. - Visai išėjo iš galvos. Juk mes 
galim skambinėti visam pasauliui. Už dyką. 

— Gerai būtų žinoti Martino Frydmano numerį. 

— Bet nežinom. O šiaip? Kam dar galėtume paskambinti? 

— Kaip manai, gal Sarai? 

— Sarai? Ji tau patinka, ar ne? O aš maniau, kad domiesi 
Džiana... 

— Et, baik, pamiršk tai. 


ŠEŠIOLIKTAS SKYRIUS 


Nerizikuosi - nelaimėsi 


Kitą dieną, pasibaigus matematikos pamokai, Feliksą užkalbi- 
no Bazilijus Lėvenšteinas: 

— Na, tai ar sužinojot ką nors iš Bėmės apie šokių orkestrą? 

Feliksas papasakojo, ką išgirdo iš Bėmės ir kad dabar jie nori 
surasti klarnetininką. Apie nacius ir Bėmės bailumą jis nutylėjo. 

Ponui Lėvenšteinui buvo truputį keista, kad Feliksas taip su- 
sidomėjo klarnetininku. 

— Tu, matyt, ieškai idealų. Na, tai pirmyn, tavo amžius dabar 
tam tinkamiausias! Bet ką tu sakai? Jis iškeliavo ir tikriausiai 
gyvena Amerikoje? "Tuomet visai paprasta... 

Ponas Lėvenšteinas papasakojo, kad Šėnštato meras praėju- 
siais metais į tėviškę buvo pakvietęs visus miesto piliečius Žy- 
dus, kurie nacių laikais turėjo pasitraukti. 

— Tarp jų galėjo būti ir Frydmanas. Geriausia paieškokite laik- 
raščio archyve. Susitikimas įvyko praėjusių metų gegužės mėnesį. 


* 
— Tu knaisiojiesi lygiai taip pat užsispyrusiai kaip ir tavo tėtis, - 
pasakė ponia Marks, kai prieš ją vėl išdygo Feliksas, šįkart 
vienas. 

Tai skambėjo kaip pagyrimas. Ponia Marks pradingo tarp len- 
tynų ir netrukus grįžo nešina aplanku. Ant viršelio buvo užra- 
šyta: Užsienio svečių apsilankymai Rotušėje. Ji pavartė ir prie- 
šais Feliksą padėjo vieną straipsnį. Antraštė skambėjo taip: Buvę 
šėnštatiečiai sutinkami kaip garbės svečiai - Vokietija pasikeitė, 
sutartinai įvertino Jie. 

Straipsnis išspausdintas praėjusių metų gegužės 14 dieną. Ja- 
me rašoma, kaip Rotušėje buvo priimta 24 žydų grupė, kaip 
meras stebėjosi jų drąsa, jog prisimindami blogą praeitį jie vis 
dėlto grįžo į tėvynę, kad jie yra garbės svečiai ir taip toliau. 
Svečiai esą patenkinti ir įsitikinę, jog tokie negeri dalykai Vo- 
kietijoje niekad daugiau nepasikartos. Šalia straipsnio buvo įdė- 
ta būrio pagyvenusių vyrų ir moterų nuotrauka. Feliksas vedė 
pirštu eilutes po nuotrauka, kur buvo paminėti apsilankiusiųjų 
vardai: Fryderis Miuleris, Aronas Kiršteinas, Lora Einslinger, 
Sara Adamovski... Iš viso 24 pavardės. 

Tačiau Martino Frydmano tarp jų nebuvo. 

— Gal jis jau miręs, - svarstė Feliksas. 

— Galbūt ir ne, - atsiliepė Karola Marks. 

— Tikriausiai neturėjo laiko atvažiuoti. 

— Ką gali žinoti. 

Karola Marks pakėlė telefono ragelį. Su kažkuo pasisveiki- 
no ir paklausė, kodėl praėjusiais metais į Šėnštatą neatvyko 
toks Martinas Frydmanas. Truputį luktelėjo, o paskui nustebu- 
si sušuko: 

— Aha! 

Paskui kažką užsirašė lapelyje. 
ragelį. 

— Dabar laikykis, mano berniuk. Martinas Frydmanas egzis- 
tuoja iš tikrųjų. Bent jau gyveno praėjusiais metais. Aš ką tik 
kalbėjausi su miesto raštininku. Jis organizavo pernykštį susiti- 
kimą, taip pat surado ir Martino Frydmano adresą ir išsiuntė 
jam kvietimą. Tačiau šis neatsiliepė. 

— Tai gal vis dėlto jis jau miręs. 

— Nemanau, nes tada raštininkas būtų sužinojęs. Štai adre- 
sas: Martin S. Faiedmann, 28 Harlowe Drive, Spruce River, New 
Jersey. Bet sakyk, kodėl tau taip nežmoniškai knieti rasti šitą 
žmogų? 

— K-kodėl? - sumikčiojo Feliksas. - T-todėl, kad jis klarne- 
tininkas. 

— Tik todėl? 

— Tik todėl. 

Ponia Marks šypsodamasi pakratė galvą ir vėl sėdo prie darbo. 

Feliksas nudardėjo į Pėterio tėvų degalinę. Jo draugas kaip 
tik tikrino vieno automobilio padangų slėgį. 

— Labas, Feliksai. Turiu mirtiną naujieną! 

— Ką, nejaugi ir tu? 

— Mano pranašumas tas, kad aš sukinėjuosi degalinėje. Ar 
jau skaitei laikraštį? 

— Ne, o ką? 

— Tai eikš su manim. 

Peteris iš kombinezono išsitraukė suglamžytą laikraščio skiau- 
tę ir kyštelėjo Feliksui po nosim. Popierius dvelkė benzinu ir 
dažais. Feliksas perskaitė: 

Areštuotas „Tėlevaiko“ vadovas. Biržos naujoko „Televaiko 
vyr. finansininkas Vinfredas Parenas trečiadienį sulaikytas Frank- 
furte. Jis kaltinamas manipuliacijomis biržos akcijų kursu. Pava- 
sario pradžioje patekusios į biržą „Televaiko“ akcijos ėmė žaibiš- 
kai brangti. Tiktai antradienį, kai biržą pasiekė gandai apie nege- 
rumus, kursas pradėjo svyruoti. Parenas kaltinamas sąmoningai 
teikęs optimistinius duomenis ir kurso pajamas panaudojęs as- 
meniniams akcijų sandoriams. Ketvirtadienį prekyba akcijomis 
buvo nutraukta. 

— Išprotėti galima! - sušuko Feliksas. 

— Na, ką dabar pasakysi? 

- Kaip Šmicas ir išpranašavo. Visa laimė, kad mes jas parda- 
vėm. Kitaip viskas būtų prapuolę. 

— Taigi. O dabar sakyk savo naujieną! 

Feliksas išklojo, kaip išsiaiškino Martino Frydmano adresą. 

Pėteris suraukė kaktą. 

— Kas lengvai gauna, lengvai ir išleidžia. Dabar jau greit ne- 
beturėsime lobio. Bet viena reikia pripažinti: tu tikrai užsispy- 
ręs kaip ožys! Gerutis ir užsispyręs! 

— Tai blogai? 

— Ai, pamiršk! 

Tą akimirką abu nutilo. Slėnio gatve artėjo galingas variklio 
gausmas. Pakėlę akis, jie pamatė į degalinę įsukant didžiulį rau- 
doną sportinį automobilį. 

— Ferrari Testarossa! - sušuko Pėteris. 

— Labai jau garsiai dirba, - ištarė Feliksas. 

Sportinis automobilis sustojo prie vienos kolonėlės, atsida- 
rė durys ir išlipo vairuotojas. Jis buvo panašus į žmones iš 
Frankfurto biržos, kuriuos taip keikė Sara. Tačiau labiausiai į 
akis krito ryškiai raudonos petnešos ant mėlynai dryžuotų 
marškinių. 

Kai vyriškis įkišo pistoletą į benzino baką, Pėteris jį užšnekino: 

— Padangų spaudimą? 

— Nereikia. 

— Stiklus? 

— Ne, ačiū. Nieko nereikia. 

Bet Peteris taip lengvai nepasidavė. 

— Puikus automobilis, - tarė jis. - Kiek traukia? 

— 240), bet variklis prislopęs. Spaustų dar daugiau. 

— Kiek arklio jėgų? 

— 390). 

— Fantastika, - nuoširdžiai stebėjosi Pėteris. - Tikriausiai rei- 
kia nemažai uždirbti, kad važinėtum tokia mašina. 

— Už dyką nieks neduoda. 

- Ir kaip jums tai pavyko? 

— Sudarinėjant išankstinius sandorius*, jei žinai, kas tai yra. 

Peteris dabar iš tikrųjų sukluso. 

— Ar tai turi ką nors bendra su birža? 

— Panašiai. Bet kad suprastumėt, jums pirmiausia reikia šiek 
tiek ūgtelėti. Man jau metas. 

— Bet mus domina jūsų sandoriai. Mes investavom į Televai- 
ką ir pačiu laiku pardavėm. Dabar ieškom ko nors naujo. 

— Ką? Televaikas? Kaip ir suspėjot parduoti Televaiką? 

— Pasinaudojom patarimu. 

Vyras su petnešomis atrodė nuoširdžiai nustebęs. 

— O kodėl jūs investuojate į biržą? 

— O ką dar daryti su pinigais? 

Tokiose situacijose Pėteris moka elgtis klasiškai, pamanė Fe- 
liksas. 

Vyras atsirėmė į savo automobilį ir vis dar apstulbęs žiūrėjo 
į abu berniukus. Galiausiai ištiesė Pėteriui ranką: 

— Vilis Rapkė iš Progress Investment firmos Frankfurte. Jūs 
turite pinigų investuoti? 

— Taip. 

— Man reikia paskambinti, - pasakė Rapkė. 

Jis pasiėmė iš automobilio mobilųjį telefoną, surinko nume- 
rį 1r kalbėdamas porą kartų apsuko benzino kolonėles. Tada 
elegantišku judesiu sustūmė anteną, padėjo telefoną į auto- 
mobilį ir ištraukė juodą lankstinuką. Ant viršelio žibėjo auksi- 
nis užrašas: Progress Investment. 

— Čia jūs rasite viską apie išankstinius sandorius. Jei ko ne- 
suprasite — paskutiniame puslapyje užrašytas mano telefono 
numeris Frankfurte. Paskambinkit, jei norėsit sužinoti daugiau. 
Iš išankstinių sandorių, jei pavyksta, galima uždirbti 70 pro- 
centų per metus. 70 procentų! Tai šiek tiek daugiau, negu duo- 
da taupomoji sąskaita banke. 

— Su Tėlevaiko akcijomis mes uždirbom daugiau kaip 100 pro- 
centų, - pareiškė Feliksas, pirmą kartą įsiterpęs į pokalbį. 

— Pagalvokit. Tai tikrai įdomus dalykas. 

Vyras su petnešomis užsimokėjo ir nuvažiavo. 

— Skamba viliojamai, - tarė Feliksas. - Bet ir kiek rizikinga. 

— Kaip? 70 procentų - įsivaizduoji! 

— Nežinau, reiktų paklausti pono Šmico. 

- Jokio pono Šmico. Šįkart reikalo imsimės patys. Patys išsi- 
aiškinsim, ką reiškia tie išankstiniai sandoriai. Be to, mums rei- 
kia gauti pelno, ypač dabar, kai tikriausiai tuoj neteksime savo 
lobio. Einam, parašysim laišką tam tavo Frydmanui į Ameriką! 

Abu prisėdo prie degalinės kasos ir sukūrė tokį laišką: 


Mielas pone Frydmanai! 

Ar Jūs grojote klarnetu Šėnštato šokių orkestre? Pas velionę 
Paulą Vėber mes radome klarnetą, kuris galbūt priklausė Jums. 
Mes turime Jūsų kai ko labai svarbaus paklausti. 

Feliksas Bliumas, Peteris Valzeris, Džiana Džiampien. 

PS.: Jūs galite parašyti mums el. paštu. 


Žodį „labai“ jie pabraukė du kartus. Tada nunešė laišką į paštą 
ir oro paštu išsiuntė į Ameriką. 

— Dabar tai prasideda, - tarė Pėteris. - Negaišdami iš lobio 
turim gauti naudos. Kol jis dar mūsų rankose. 


* 


Pono Rapkės lankstinukas pasirodė esąs visiškai neįkandamas. 
Pėteris ir Feliksas kartu su Džiana iš daugybės žodžių ir skaičių 
bandė išskaityti, kas yra tie išankstiniai sandoriai. Tačiau vel- 
tui. Todėl Feliksas nusprendė paklausti savo tėčio - kuo 
atsargiau ir tik bendrais bruožais, kad jis negalėtų kištis į jų 
reikalus. 

Kai vakare Feliksas grįžo namo, jau prie durų dvelktelėjo 
prieskonių ir česnako kvapas. Tėtis virė vakarienę, o mama vis 
dar dirbo savo kambaryje. Dabar taip būdavo dažnai nuo tada, 
kai tėvas prarado darbą. Ir dar Feliksui atrodė, jog tėvai ma- 
žiau ginčijasi. 

— Iš tavęs būtų išėjęs puikus virėjas, Geroldai, - pagyrė ma- 

ma per vakarienę. - Gaila, kad iki šiol tuo tekdavo mėgautis 
taip retai. 

— Na, tu ir pasakai, - atsiliepė tėtis. Bet nusišypsojo, nusibrau- 
kė nuo smakro maltos mėsos padažą ir iš lėkštės išžvejojo pas- 
kutinį makaroną. 

Paskui jie netgi žaidė Monopolį, nors, tiesą sakant, Felikso ma- 
ma šio žaidimo nemėgo. Tačiau ji buvo gerai nusiteikusi ir ne- 
prarado savitvardos netgi tada, kai Feliksas laimėjo Pilies alėją, 
paskui Parko gatvę ir galų gale visą žaidimą. 

— Tu užkietėjęs kapitalistas, ką čia žmogus padarysi, - tarė ji. 

Dabar Feliksas lyg tarp kitko paklausė: 

— Tėti, kas yra išankstiniai sandoriai? 

— Išankstiniai sandoriai? Tai Naminukai dabar užsimanė 
griebtis visai rimto biznio? 

— Ne, ne, man tik šiaip įdomu. Aš kažką apie tai skaičiau 
laikraštyje. 

— Na, ką gi. Kaip čia tau geriau paaiškinti? Paprastai, kai ką 
nors perki, pavyzdžiui, dviračio padangą, tai iš karto ją ir pasi- 
imi. Teisingai? 

- Žinoma. Kaipgi kitaip? 

- Osu išankstiniais sandoriais yra kitaip. Žmonės perka daik- 
tus, kad juos turėtų vėliau. 

— Tai viskas? 

— Viskas. Kai mama trečiadienį užsako pas kepėją bandelių, 
o tu jas paimi šeštadienį, iš esmės tai išankstinis sandoris. Net 
jeigu mes taip ir nevadinam. 

- Ir iš jų Žmonės praturtėja? 

— Ar tau kas nors pasakojo, kad taip galima praturtėti? 

— Ne, ne, tik šiaip norėčiau žinoti... 

— Na, sudarant išankstinius sandorius bandelėms, žinoma, 
nepraturtėsi. Bet, pavyzdžiui, kavai. Įsivaizduok, jog šiandien 
tu perki tūkstantį kavos maišų, kad juos atsiimtum po pusės 
metų. Vienas maišas tau kainuoja 150 markių. Po kurio laiko 
šaltis sunaikina pusę Brazilijos kavos derliaus. Kavos prekiau- 

tojai išsigąsta, kad Kalėdoms nebegaus prekių, ir todėl kavos 
kaina pakyla iki 200 markių. Bet mokėsi ne tu, o kiti, nes tu dėl 
savo išankstinio sandorio kavą gausi 50 markių pigiau. Tada tu 
gali pelningai ją perparduoti ir iš viso uždirbi 50 000 markių. 
Tokius sandorius galima sudaryti įvairiausiems dalykams, pa- 
vyzdžiui, kviečiams, šilkui, variui, švinui, kiaulienos šoninei... 

— Kiaulienos šoninei? 

— Taip, kiaulienos šoninei. Gali spekuliuoti kuo tik nori. 

— Mes juk galėtume pirkti ir parduoti kiaulienos šoninę, ta- 
da praturtėtume ir tau nebereikėtų ieškoti darbo. 

— Kad būtų taip paprasta. Kiaulienos šoninė arba kava ir vi- 
sa kita gali ne tik pabrangti, bet ir atpigti. Spekuliuoti visada 
rizikinga, nes gali prarasti daug pinigų. Todėl aš nekišu nagų į 
tokius dalykus. Bet... jeigu turėčiau atliekamų pinigų ir būčiau 
labiau kvaištelėjęs... Būtų tikrai smagu kokį kartą paspekuliuoti. 

Feliksas pagalvojo, ar jie turėtų daugiau pinigų, jei tėtis būtų 
truputį labiau kvaištelėjęs. 


* 


Kitą šeštadienį visi buvo susitarę susitikti plytinėje. Lauke lijo 
ir buvo šalta, lyg ruduo būtų atėjęs keletu savaičių per anksti. 
Už šeivamedžių krūmų prie Vėžiaupio Feliksas jau rado Pėte- 
rio dviratį. Draugas pasitiko jį nešinas dideliu glėbiu žabų. 

— Eikš, padėk man pririnkti malkų. Tokiu šunišku oru būti- 
nai reikia pasikurti. 

Feliksas parnešė iš eglyno plonų šakelių, ant grindų atsirin- 
ko sutrešusius žabarus ir viską nugabeno aukštyn į šefo kamba- 
rį sename fabrike. Čia geležinėje krosnyje jau spragsėjo ugne- 
lė. Abu berniukai stovėjo greta ir šildėsi rankas. Pamažu atšilo 
sustirę sąnariai. Umai jie išgirdo kažką lipant aukštyn. 

— Kas ten? - sušuko Pėteris. 

— Na, kas gi dar? 

Peteris atstūmė sklendę ir įleido vidun Džianą. 

— O, čia pas jus maloniai šilta, - apsidžiaugė ši ir įsitaisė prie 
krosnies. 

Pėteris išsitraukė pono Rapkės lankstinuką. 

— O dabar prie verslo reikalų. Ką darysim su tais išanksti- 
niais sandoriais? Aš dar kartą viską peržiūrėjau ir turiu pasa- 
kyti: nė velnio nesupratau. 

Feliksas papasakojo, ką sužinojo iš tėčio. 

— Jei teisingai supratau, tai išankstinių sandorių esmė - 
numatyti ateitį. Tai gana rizikinga. Tačiau 70 procentų pelnas 
visiškai įmanomas. 

— Man patinka istorija su kava, - pasakė Pėteris. - Tiesą sa- 
kant, svarbu visai ne tai, ar kavos prekiautojai iš tikrųjų galės 
supirkti mažiau kavos, o tai, ar jie to išsigąs. Kažką panašaus 
mums juk sakė ir Šmicas. 

- Tikrai. Čia kaip su Televaiko akcijom: svarbu ne tai, kad 
kanalas būtų geras, o kad tuo tikėtų biržos tarpininkai. 

— O jie gali apsirikti, - tarė Pėteris. - Visų pirma, jeigu juos 
apmauna. Kam nors tereikia apmauti vyrą su Testarossa, ir su- 
die mūsų pinigėliams. 

— Jeigu jį dažnai apgaudinėtų, tai jis neturėtų tokios Testa- 
rOSSOS. 

— O galjis todėl ir turi Tėstarossą, kad pats mausto savo klien- 
tus? 

— Tokiu atveju jo verslas jau seniai būtų žlugęs. Tik paskai- 
čiuokit: 70 procentų pelno. Vadinasi, jei mes įmokam 20 000 
markių, tai netrukus gaunam jau 34 000... 

— Kas tau atsitiko? - paklausė Džiana. - Tu paprastai būda- 
vai toks atsargus. 

— Jeigu jis nusprendžia, tai griebia jautį už ragų, - pareiškė 
Pėteris ir pritariamai patapšnojo Feliksui per petį. 

— Tai ką jūs manot? Ar investuojam? 

— Man rodos, čia kažkas negerai, - suabejojo Džiana. - Prisi- 
minkit Zelevaiką. Be to, man nepatiko tas tipas. Kažkoks pasi- 
pūtėlis, iš kurio visko gali laukti. 

— Bet 70 procentų... 

— Aš siūlau kompromisą, - tarė Pėteris. - Į šituos išanksti- 
nius sandorius įdėsim ne visus savo pinigus, o tik pusę: 10 000 
markių. Jei jau Feliksas už... 

Taip buvo nuspręsta, kad Naminukai imsis išankstinių san- 
dorių. 


SEPTYNIOLIKTAS SKYRIUS 


Lažybos dėl ateities 


Paskui atsitiko istorija su Neli. Neli buvo mylimiausia Džianos 
višta. Ir iš visų jų vištidės vištų dėjo daugiausia kiaušinių. Bent 
jau taip tvirtino Džiana, nors Feliksui tie kiaušiniai atrodė visi 
vienodi, kai juos paimdavai iš gūžtos. 

— Ne, ne, ne, - sakydavo Džiana. - Juos galima atskirti. Jeigu 
kiaušinis guli už senų dėžių stirtos, tai jį padėjo Neli. 

Kai Naminukai susitiko rugsėjo pirmąją, Feliksas iškart pa- 
stebėjo, kad Džianai kažkas ne taip. Ji buvo visa išbalusi, lūpos 
kietai sučiauptos, o akys piktai Žaibavo. 

— Aš to nepakęsiu, - tarė ji, užuot pasisveikinusi, lipdama 
nuo dviračio prie Valzerių degalinės. - Patikėkit manim! 

— Ko tu nepakęsi? - atsargiai paklausė Feliksas. 

— Mama nori, kad mes papjautume Neli. Taip pat ir kitas 
vištas. 

— Vieną dieną jos vis tiek atsidurs puode, - sausai pareiškė 
Peteris. 

— Porca miseria, tau turbūt galvoj negerai! - suriko Džiana. — 
Neli niekados nepjausim. Ji nepateks į puodą, bet dės kiauši- 
nius. Visada. Net jei mano mielai mamai tai nepatinka. Basta! 

— Bet kodėl ji nori, kad papjautume vištas? - nesuprato Fe- 
liksas. 

— Tik todėl, kad taip atsitiko su jos kiaušiniu per pusryčius. 

— Nieko nesuprantu. Papasakok normaliai. 

— Neli padėjo labai gražų itin didelį kiaušinį. Aš jį radau sek- 
madienį rytą, kartu su kitais dviem. Nunešiau juos mamai ir 
pasiūliau, kad šiandien padarytume išimtį ir pusryčiams kiek- 
vienas suvalgytume po kiaušinį. Šiaip mes niekada to nedarom. 
O tą didžiausią kiaušinį aš padovanojau mamai. Ji kiaušinius 
išvirė ir padėjo ant stalo. Paskui paėmė tą didįjį ir pradaužė 
lukštą. Tačiau pasirodė ne baltymas, o kruvinas gumulas. 

— Užperėtas, - tarė Pėteris. 

— Taigi. Neli pradėjo kiaušinį perėti ir jau buvo besiritąs viš- 
čiukas. Mama pasakė, kad tokios kiaulystės ji daugiau nenori 
patirti. Jei taip būtų atsitikę kokiam klientui! Ji nebepardavi- 
nės tokio šlamšto mūsų ledainėje. Jei mes iš tikrųjų norį pra- 
turtėti, tai, girdi, turim daryti padoriais būdais. 

— Ji taip ir pasakė? - paklausė Pėteris. 

— Taip, tik itališkai, - atsakė Džiana. 

— Ir dabar ji nori išpjauti visas mūsų vištas ir jas suvalgyti? 

— Ne, to ji neišdrįs. Mama nenuskriaustų nė musės. 

- Tai kas tada papjaus vištas? 

— Neįsivaizduoju. 

— Na, matai! - Pėteris tiesiog švytėjo. - Jei nėra budelio, tai 
galvos liks nekapotos. O mes ateity labiau prižiūrėsim, kad viš- 
tos neperėtų, ir tavo mamai pyktis greitai išgaruos. 

Džiana dėkinga žiūrėjo į Peterį. 

— Ak, kaip gerai, kai galima pasitikėti draugais. 

Tą akimirką jie išgirdo riaumojantį automobilio variklį. To ir 
tikėjosi. Iš tiesų raudona pono Rapkės Tėstarossa jau suko į 
degalinę. Automobilis sustojo priešais kasos langelį, ponas Rap- 
kė išjungė variklį ir išlipo. 

— Na, kaip reikalai? - paklausė jis. 

— Gerai, - atsiliepė Peteris. - O jums? 

— Ačiu. Ar jau perskaitėt mūsų lankstinuką? 

— Jau šį tą susižinojome. 

— Ak taip? 

— Dabar jau žinom, kas yra išankstiniai sandoriai. Bet prieš 
apsispręsdami mielai paklausytume, kaip iš tiesų jūs tai darote. 

- Žinoma, aš jus puikiai suprantu. Beje, rūpinimasis klien- 
tais yra svarbiausia mano darbo dalis. Tik informuoti klientai 
yra patenkinti klientai. Ir dar pridurčiau, kad tik patenkinti 
klientai yra geri klientai. Štai pavyzdys. 

Ponas Rapkė išsitraukė popieriaus lapą, nuo viršaus iki apa- 
čios prispausdintą skaičių. 

— Tai ką tik sudarytas sandoris: prieš pusę metų mes vienam 
klientui įgijom teisę pirkti varį, tiksliau - tris tonas spalio 15 
dieną. Aišku, Frankfurte vario mes neturime, todėl davėm už- 
sakymą vienai amerikiečių brokerių firmai*, kad ji sudarytų 
sandorį Čikagos biržoje... 

— Ką reiškia brokeris? - paklausė Feliksas. 

- Brokeriais Amerikoje vadinami biržos tarpininkai. O Či- 
kaga yra svarbiausia pasaulyje išankstinių sandorių birža. Klien- 
tui, Žinoma, pačiam visiškai nereikėjo vario... 

— Taip ir pamaniau, - pasakė Pėteris. 

— Jis tik norėjo užsidirbti pinigų, taip kaip ir jūs. Todėl krei- 
pėsi į mus, nes mes tokiuose reikaluose turim daug patirties. 
Mes nuolatos stebime rinką ir iš anksto nuspėjame, kada vario 
kainos kils. Iš tikrųjų taip ir atsitiko, todėl teisė pirkti sena maža 
kaina baisiai pabrango. Praėjusią savaitę tą teisę mes perpar- 
davėme už 17 000 markių. O tas klientas užmokėjo tik 10 000. 
Tik įsivaizduokit, 7000 markių pelno per pusę metų, tai sudaro 
70 procentų pajamų nuo įdėtų pinigų! Beje, tokie sandoriai 
vadinami pirkėjo opcionais*, arba angliškai calls. 

— O kas būtų atsitikę, jei kainos būtų nukritusios? - susirūpi- 
no Feliksas. 

— Tuomet vietoj pirkėjo opciono mes būtume įsigiję put - par- 
davėjo opcioną*. Tai yra teisę parduoti sena mažesne kaina. 

- Jeigu būtumėt iš anksto žinoję. Bet galėjote ir apsirikti. 

— Tu visiškai teisus. Išankstiniai sandoriai rizikingi. Tačiau 


NIKOLAUS PIPER BB FELIKSAS FINANSININKAS 183 


pas mus dirba ypatingi specialistai. Ir beveik niekad dar neapsi- 
riko. Tai gali patvirtinti tūkstančiai patenkintų klientų. Net jeigu 
kainos truputį nukrinta, laikui bėgant pas mus tik laimima. 

— Tai visai kaip lažybos, - pasakė Feliksas. 

— Lažybos - ką turi galvoje? 

— Lažiniesi, kad ateityje kas nors įvyks. Kaip ir per futbolo 
rungtynes, kai sakai, ar Šėnštato komanda laimės, ar ne. Skir- 
tumas tik tas, kad čia lažiniesi dėl vario ar kiaulienos šoninės, 
ar dar ko nors... 

— Iš kur tu Žinai apie kiaulienos šoninę? 

— Mes surinkom informaciją. 

— Gerai, galbūt tai šiek tiek panašu į lažybas, kai kurie žmo- 
nės net sako: kaip lošimas kazino. Bet tai netiesa. Prekių biržo- 
se svarbu faktai. Jeigu juos Žinai, gali nuspręsti teisingai. Bet aš 
suprantu, kad jūs atsargūs. Todėl iš pradžių norėjau pasiūlyti 
ką kita: deimantus. 

— Deimantus? 

— Taip. Jūs, kaip matau, dar tik pradedat uždirbinėti pinigus. 
Todėl jums būtų geriau pirkti ką nors ypač patikima. O kas 
galėtų būti patikimiau už deimantus, tvirčiausią medžiagą pa- 
saulyje? 

Ponas Rapkė atidarė savo rudą lagaminą ir išėmė brangak- 
menių dėžutę, viduje išklotą raudonu aksomu. Ant aksomo gu- 
lėjo ilgos plastikinės tūtelės. Feliksas dar atidžiau pažvelgė į jas 
ir pamatė tūtelėse pritvirtintus mažus spindinčius akmenukus. 

— Prašom, - pasakė ponas Rapkė. - Ar aš žadėjau per daug? 
Mažas mūsų deimantų rinkinukas. Štai, pavyzdžiui, nuostabus 6 
karatų akmuo iš Rusijos. Jūs galite jį įsigyti už ypatingą kainą - 
998 markes. Tai beveik veltui, jei turėsim galvoje jo vertę. Tokius 
deimantus mes parduodam tik labai svarbiems klientams. 

— Ojie tikri? - pasiteiravo Peteris. 

— Na, klausyk, mes gi ne kokie sukčiai. Žinoma, tikri. Jie 
pritvirtinti prie folijos. Matot tuos mažus lapelius? Tai sertifi- 
katai, išduoti Antverpeno deimantų biržos. Su antspaudais! 

Feliksas atidžiau apžiūrėjo plastikinę tūtelę. Iš tiesų kiekvie- 
noje bolavo po mažytį baltą lapelį. 

— Galite juos nunešti patikrinti juvelyrui. Mes esam kilnūs 
verslininkai. Mes pasitikim klientais, o klientai pasitiki mumis. 
Išsirinkite vieną akmenį, nuneškite jį patikrinti ir tada kartu su 
tėvais nuspręsite, ar norite jį pirkti. O kitus tiesiog atsiųsite 
man atgal. 

- Bet deimantai beveik kaip auksas. Jie neduoda jokių palū- 
kanų, - tarė Feliksas. 

— Gerai pasakyta, berniuk. Deimantai neduoda palūkanų. 
Tačiau jie teikia saugumą. Deimantai yra pati patikimiausia in- 
vesticija, kokia tik gali būti, daug saugesnė už auksą. Ypač da- 
bar, kai Europoje įveda naujus pinigus. Daugelis žmonių bai- 
minasi, kad euras bus ne toks tvirtas. Iodėl verta savo pinigus 
apsaugoti investuojant į patikimus dalykus. Pasiklauskit tėvų. 

— Ne, tėvų neklausime. Mes viską darom patys vieni, - pa- 
reiškė Pėteris. 

Tai išgirdęs ponas Rapkė ūmai sustingo. 

— Jūs... tai darote... vieni? — užsikirsdamas paklausė jis. - Be 
tėvų? 

— Aišku. 

- Ir... kiekgi jūs norite investuoti? 

— Iš pradžių ketinam kokius dešimt tūkstančių markių. 

— Dešimt tūkstančių? - ponas Rapkė nurijo seiles. - Minutė- 
lę. Man reikia paskambinti į firmą. 

Jis išsitraukė mobilųjį telefoną ir ėmė lakstyti po degalinę 
tai šen, tai ten. Apsukęs didžiulį aštuonetą aplink abi kolonė- 
les, trumpam užbėgo į automobilių plovyklą ir sukdamas ratą 
pro padangų slėgio tikrinimo įrengimą grįžo pas juos. Vaikšti- 
nedamas jis smarkiai gestikuliavo, susijaudinęs kalbėjo ir atro- 
de labai susirūpinęs. Feliksui pasirodė, jog vienu metu jis išgir- 
do sakant „juk jie dar vaikai!“, bet nebuvo tuo įsitikinęs. 

Galiausiai ponas Rapkė išjungė savo mobilųjį telefoną, su- 
stūmė anteną ir tarė: 

— Jums pasisekė. Paprastai tokius didelius sandorius mes su- 
darome tik su suaugusiais klientais. Bet kadangi jūs tokie iš- 
manūs, mano firma nusprendė šįkart padaryti išimtį. Jei nori- 
te, galit išsirinkti deimantą. Ar norite? 

— Mums reikia pasitarti, - tarė Feliksas ir nusitempė Pėterį 
su Džiana prie automobilių plovyklos. Kažkas kaip tik ten plo- 
vė automobilį, todėl jie vos girdėjo vienas kitą. 

— Ką manot? - paklausė Feliksas. 

— Nežinau, - atsiliepė Džiana. - Tas vyras man nepatinka. 
Padorus žmogus tokia mašina nevažinėja. Be to, aš nesupra- 
tau, ką jis turėjo galvoje kalbėdamas apie netvirtus pinigus. 

— Ir aš ne, - pasakė Pėteris. - Bet kur jis teisus, tai teisus. 
Deimantai - patikimas dalykas. 

— Mes galime juos nunešt patikrinti, - pridūrė Feliksas. — 
Taigi nė kiek nerizikuojam. Jei deimantai mums nepatiks, grą- 
žinsim atgal. Bet kokiu atveju taip nustatysim, ar jis apgavikas, 
ar ne. Vargu ar sukčius taip paprastai duotų mums savo dei- 
mantus. 

— Tai kodėl mums iš karto nepaėmus akmens už 998 markes, 
kurį jis mums parodė? - pasiūlė Pėteris. 

— Gerai sakai, - pritarė Feliksas. 

— Kaip norit, - atsiliepė Džiana. - Tikriausiai bloguoju nesi- 
baigs. 

Jie grįžo prie raudono sportinio automobilio pranešti Rap- 
kei savo sprendimą. 

— Labai gerai, atsargus sprendimas, - pasakė šis ir įspraudė 
tūtelę su deimantu Feliksui į ranką. - Galit jį savaitę pasilaiky- 
ti, kad patikrintumėt ir apgalvotumėt savo sprendimą. Tada ar- 
ba atsiųsit tūtelę atgal ir mes viską pamiršim arba užmokėsit 
998 markes. Tiesa, o kaip jūs užmokėsite, jei apie tai nesakysi- 
te tevams? Tikriausiai nė vienas iš jūsų neturi savo sąskaitos 
banke... 

— Dėl to nesirūpinkit, - atsakė Pėteris. - Sąskaitą mes turim. 
Pinigus jūs gausite laiku. 

— Na, gerai. Taigi dabar mes verslo partneriai. 

— Dar neskubėkite, - išdidžiai atsiliepė Pėteris. 

Ponas Rapkė prisipylė pilną baką benzino, leido Pėteriui nu- 
valyti lango stiklą, davė už tai jam penkias markes ir nurūko. 

Trys draugai patraukė į miestą pas juvelyrą, kaip jiems siūlė 
Rapkė. 

Juvelyras deimanto net neišpakavo, o tik apžiūrėjo lapelį. 

— Tai tikras sertifikatas iš Antverpeno. Tokių dalykų niekas 
nefalsifikuoja. Dėl to galit būti ramūs. Bet sakykit, iš kur jūs, 
vaikai, gavote tokį deimantą? Gal paveldėjot*? 

— Taip, panašiai ir yra, - pasakė Feliksas. 

— Jokių nešvarių reikaliukų? 

— Kur jūs sukate? Manote, kad mes plėšikai? 

— Ne, ne. Aš tik stebiuosi. 

Kitą dieną Feliksas nunešė deimantą į Kredito banką ir pa- 
dėjo į seifą. Jis džiaugėsi, kad dabar nereikės jo saugoti. 


* 


Reikia pripažinti, jog ponas Rapkė laikėsi susitarimo. Lygiai 
po savaitės jis vėl pasirodė su savo TZėstarossa Valzerių degali- 
nėje. Išlipęs elgėsi taip, lyg jie būtų šimtą metų pažįstami. 

— Na, bičiuliai, kaip sekasi — ar patikrinot deimantą? 

— Viskas gerai. Mes jį perkam. Duokit savo sąskaitos numerį 
ir mes pervesim jums pinigus. 

— To ir tikėjausi. Dabar tikrai galite būti ramūs. Jūs saugiai 
padėjote pinigus. Bet gal pasakykit savo tėvams. Nenorit? Na, 
jūs geriau žinot. O dabar siūlyčiau imtis tokio verslo, kuris taip 
pat duoda neblogą pelną: išankstinių sandorių. Ar dėl jų irgi 
apsisprendėt? 

— Taip, apsisprendėm, - atsakė Feliksas. - Bet būsim atsar- 
gūs. Pirmiausia investuosim tik dalį, 10 000 markių. 

— Labai protingas žingsnis, - pareiškė ponas Rapkė. - Nega- 
lima viso parako iššaudyti iš pat pradžių. 10 000, labai protin- 

ga. Su tiek mes jau galėsim dirbti. O 70 procentų nuo 10 000 — 
susidaro taip pat gana solidi sumelė. 

— 7 000 markių, - pasakė Feliksas. 

— Bet kada galėsit investuoti ir daugiau, jei gerai seksis. 

— O kur, tiesą sakant, jūs įdėsit mūsų pinigus? Į varį ar kavą, 
o gal į kiaulienos šoninę? 

— To iš anksto negaliu pasakyti. Tai diena po dienos spren- 
džia mūsų ekspertai. Galimas daiktas, kad šiandien jie pirks 
kavą tam tikram terminui, po dviejų dienų - kiaulienos šoninę, 
o dar vėliau - net užsienio valiutą. Viskas priklauso nuo rin- 
kos. Mes jums reguliariai siųsime ataskaitas. Iš jų matysite, kam 
bus naudojami jūsų pinigai. O dabar man jau metas. Dar pasi- 
matysim! 

Ir nuvažiavo. 

— Labai gaila, bet man tas vyrukas nepatinka, - pasakė Džiana. 

— Verslo partneriai nebūtinai turi patikti, - atsakė Pėteris. 

— Ir deimantai juk buvo tikri, - pridūrė Feliksas. - Be jokios 
abejonės. 

Tą akimirką iš savo dirbtuvės išėjo ponas Valzeris. Šluosty- 
damasis į skudurą rankas, jis pasidomėjo: 

— Ko nori tas juokingas tipas su savo Ferrari? Sudarinėjat 
įtartinus sandorius? 

— Sandorius, bet visai ne įtartinus, - atsakė Pėteris. - Ir ką tu 
vis išsigalvoji, tėti. 

— Galvoju, ką matau, - rūsčiai atsiliepė ponas Valzeris. — 
Aš pažįstu savo sūnų. Be to, man kyla klausimas, kaip toks 
pienburnis kaip šis, gali užsimokėti už tokią didelę mašiną. 
Bent jau aš negalėčiau sau to leisti. O aš pinigus užsidirbu 
sąžiningai. 

— Ak, tėti, - atsiduso Pėteris. 

Vėliau Džiana sudarė naują balansą. Jis atrodė šitaip: 

Rugsėjo 9 d. balansas 

Aktyvas Pasyvas 
Progress 

Investment 10 000,00 

Vištos 110,00 | Nuosavas kapitalas 28 529,50 
Deimantas 098,00 

Einamoji sąskaita 17 105,70 | Pelnas +98,80 
Kasa 414.60 


28 628,30 28 628,30 


— O koks čia 98,50 markės pelnas? - paklausė Pėteris. 
— Mūsų vištų kiaušiniai! 


* 


" Vištų reikalas išsisprendė savaime. Atėjo ruduo ir ledainė prie 
bulvių turgaus netrukus turėjo užsidaryti žiemos sezonui. Ponia 
Džiampieri ruošėsi išvažiuoti į kalnus prižiūrėti keltuvo, o Džia- 
na su senele turėjo likti Šėnštate. Vištos Džianos mamai dabar 
rūpėjo mažiausiai. Be to, ji nepažinojo nė vieno žmogaus, kuris 
būtų sutikęs paukščius papjauti. Todėl viskas liko po senovei. 
Kaip Pėteris ir sakė: jei nėra budelio, nebus ir egzekucijos. O 
žiemą kiaušinius jie pardavinės Šmico parduotuvėje. 

Maždaug po dviejų savaičių, kai Naminukai su 10 000 mar- 
kių įsitraukė į išankstinius sandorius, grįžęs iš mokyklos Felik- 
sas virtuvėje ant stalo rado pilką voką. Laiškas buvo adresuo- 
tas ponui Feliksui Bliumui iš firmos Progress Investment. 

Feliksas atplėšė voką ir ištraukė du popieriaus lapus. Viena- 
me iš jų buvo parašyta: Gerbiamasis(-oji) Kliente, mes siunčia- 
me Jums naujausią Jūsų sąskaitos panaudojimo ataskaitą firmo- 
Je Progress Investment GmbH. Jeigu turite klausimų, Jums mielai 
atsakys ponas Rapkė. Draugiški linkėjimai. Žemiau buvo neįskai- 
tomas parašas. Kitame lape vingiavo ilgi skaičių stulpeliai, ku- 

rių Feliksas nesuprato. Pačioje apačioje jis rado riebiai išspaus- 
dintą skaičių: Likutis: 8130 DM. 

Feliksas tikėjosi ko tik nori, tik ne to, kad jau po dviejų sa- 
vaičių jie turės mažiau pinigų nei prieš tai. Beveik dvidešimt 
procentų nuostolio! Nejaugi Džiana buvo teisi ir su ponu Rap- 
ke iš tiesų kažkas ne taip? 

Staiga Feliksas šalia išgirdo tėvo balsą: 

— Na, atrodai lyg dūšią pardavęs. Gal gavai blogą pažymį? 

— Ne, ne, - skubiai atsakė Feliksas. 

— O gal gavai meilės laišką? 

— Nesąmonė! - Feliksas pradėjo niršti. - Aš einu pas Pėterį! 

Nelaukdamas atsakymo, išlėkė iš virtuvės, išsivarė iš sandė- 
liuko dviratį ir nudardėjo Slėnio gatve žemyn. 

— Negali būti, - pasakė Pėteris, kai Feliksas atkišo jam laišką 
ir Progress Investment ataskaitą. 

— Deja, čia juodu ant balto parašyta: 8130 markių. Rapkė iš 
pat pradžių pridarė nuostolių. Kaip manai, gal Džiana buvo 
teisi? 

— Dėl ko? 

— Kad žmogus, važinėjantis tokia mašina, ko gero, užsiimi- 
nėja nešvariais darbeliais. Gal reikia tučtuojau pareikalauti grą- 
žinti pinigus, kol nepraradom dar daugiau. 

— Bet tada mes negalėsim padengti nuostolio. Aš manau, jie 
iš pradžių turėtų ką nors nuveikti su mūsų pinigais, - tarė Pėte- 
ris. - Geriausia paskambinkim tam ponui Rapkei ir pasaky- 
kim, kad norim matyti 70 procentų pelną. 

— Dabar pravers, kad turim nuosavą telefoną plytinėje, - pa- 
sidžiaugė Feliksas. 

Jie numynė į Vėžiaupio slėnį, paslėpė dviračius, iš sienos ni- 
šos išsitraukė senamadišką Pėterio telefono aparatą ir įjungė. 
Pėteris surinko numerį, nurodytą Progress Investment laiške. 

— Alio, ar čia ponas Rapkė? - suriko Peteris, lyg šis jį turėtų 
girdėti ir be telefono. 

— Taip! - suriko jis dar kartą. - Kodėl? Aha... Tikrai? 

Paskui padėjo ragelį. 

— Na? - paklausė Feliksas. 

— Kalbėjau su Rapke. Jis visai nesupranta, kodėl mes skun- 
džiamės. Juk viskas sekasi gerai. Iš pradžių sudarant tokius san- 
dorius atskaičiuojami mokesčiai. O mes esą pasiekėm tokį di- 
delį pelną, kad didžiąją dalį išlaidų jau atgavome. Jis sakė, jog 
viskas parašyta ataskaitoje. Jei taip ir toliau seksis, tai jau po 
dviejų savaičių pradėsim gauti pelną. 

— Tu juo pasitiki? 

— Nežinau... Telefonu viskas skambėjo taip puikiai. O jei da- 
bar atsiimsime pinigus - patirsime nuostolį. Aš už tai, kad tęs- 
tume. Kas nerizikuoja, tas nelaimi. 

— 70 procentų, - sumurmėjo Feliksas. 

— Tikėkimės! 

Jie vėl paslėpė telefoną sienos nišoje ir grįžo į Šėnštatą. 

Kai Feliksas su Pėteriu įžengė pro duris, juos pasitiko tėvas: 

— "Tau atėjo skubus laiškas. Iš Amerikos. Atrodo, labai svarbus. 

Ar galėjo jis būti nesvarbus? 

— Na, štai ir sulaukėm, - ištarė Pėteris. - Dabar sudie mūsų 
lobiui! 

Laiškas gulėjo virtuvėje ant stalo. Ant jo švietė pašto ženk- 
las su indėno galva. Adresas buvo išspausdintas rašomąja ma- 
šinėle. Feliksas smiliumi atplėšė voką ir išlankstė ranka rašytą 
laišką. Jis perskaitė: 


Martinas S. Frydmanas 

Spruce River 

New Jersey 

Gerbiamoji ponia Džiampieri, gerbiamasis pone Bliumai, ger- 
biamasis pone Valzeri, 

labai dėkoju už draugišką laišką. Jis mane labai nustebino. Kaip 
Jūs suradote mano adress? Aš jau seniai nieko negirdėjau apie 
Šėnštatą. Taip, aš pažinojau ponią Vėber ir taip pat grojau clar- 
net. Todel man labai įdomu, ką jūs suradote. Gal praneštumėte 

man kaip galima greičiau? Mano telefono numerį rasite lapo vir- 
šuje. Taip pat galite atsiųsti žinutę ir el. paštu. 

Laukiu iš jūsų žinių. 

Martinas S. Frydmanas 


— „Gerbiamasis pone Valzeri“ - skamba neblogai, - pasakė 
Peteris. - Bet jis daro juokingų klaidų. O aš maniau, kad ka- 
daise jis lankė Kanto gimnaziją. 

— Tikriausiai pamiršo, taip ilgai gyvendamas Amerikoje. 

— Jeigu jis taip keistai rašo, tai, ko gero, yra vargšas ir neturi 
pinigų. O tada jam skubiai prisireiks 10 000 markių. 

— Būna ir turtingų Žmonių, kurie nemoka vokiškai. Be to, jis 
tikriausiai geriau kalba angliškai. 

— Tai nieko nereiškia. Turtingi būna patys šykščiausi. 

— Gal reiktų jam paskambinti ir papasakoti apie lobį? 

— Ar tau protas pasimaišė? Mums reikia laimėti laiko. Lai- 
kas - pinigai! Kuo daugiau turėsim laiko, tuo daugiau pelno 
išpešim iš savo lobio. Parašysim jam laišką. Tik jau ne skubų, 
patikėk manim! 

Laiškas, kurį paskui sukūrė Feliksas su Pėteriu, skambėjo taip: 


Gerbiamasis pone Frydmanai, pas ponią Vėber buvo rastas klar- 
netas. Ar jis priklauso jums? Jeigu taip, mes turime jums pranešti 
svarbią žinią! 

PS.: Jūsų adresą gavome iš Šėnštato raštininko. 


Iš pradžių Feliksas siūlė iškart papasakoti Frydmanui apie 
lobį, tačiau Pėteriui tai atrodė per daug pavojinga. 

— Mes dar nieko apie jį nežinom. Be to, mums reikia laiko! 
O laišką išsiųsime tik kitą savaitę. 

Feliksas sutiko. Paskui, kai Pėteris jau buvo išėjęs, tėtis pa- 
klausė, kaip čia yra, kad jis gauna laiškus iš Amerikos. Gal ne- 
tikėtai atsirado turtingas dėdė Amerikoje? 

Ne, atsakė Feliksas, jie ruošiasi atskleisti lobio paslaptį. 

- Šaunuoliai, - pagyrė tėvas. - Man patinka, kad jūs domitės 
dar kuo nors, ne tik pinigais. 

Ruduo įpusėjo. Varnos pulkais skrido į miestą ir tūpė Kanto gim- 
nazijos liepose. Vištos dėjo vis mažiau. Džiana tvirtino, kad tai 
visiškai normalu. Paprastai vištos Žiemą kiaušinių nededa. Deda 
tik nenormalios, kurias šildo specialios baterijos. 

Pėteris atsakė, jog jam labiau patiktų, kad jie irgi turėtų to- 
kią bateriją, ir tuoj susilaukė pasipiktinusios Džianos žvilgsnio. 

Tačiau labiausiai įpusėjusį rudenį rodė tai, kad mokyklos or- 
kestre jie grojo vien Kalėdų melodijas. Feliksas mėgo Kalėdų 
giesmes. Per repeticijas jis prisimindavo ankstesnes Kalėdas. 
Tėvai beveik nesiginčydavo ar bent jau ne dėl pinigų, o namie 
degdavo daugybė žvakių. Dabar jis pagalvojo, kad per visas Ka- 
lėdas dažniausiai būdavo laimingas. 

Užtat Pėteris nekentė Kalėdų. Bent jau pats taip tvirtino. 

— Kada gi mes vėl repetuosim ką nors protingesnio, - karto- 
davo jis po repeticijų. - Tas amžinas kalėdinis džyrinimas. 

Vieną spalio popietę lesindami vištas jie vėl sutiko poną Šmicą. 

— Tik pažiūrėkit, kokie čia trys nepažįstami žmonės užsuko į 
mano varganą lūšnelę, - ironiškai tarė jis. - Ar jau taip užsiė- 
mę pinigų seikėjimu, kad neturit kada aplankyti vargšo seno 
muzikanto? 

— Kur jau ten seikėjimu, - atsiliepė Feliksas. - Mes tiesiog 
laukiam. 

Tai buvo pirmas kartas, kai jis iš tikrųjų pamelavo ponui Šmi- 
cui. Ir dėl to jį graužė sąžinė. Šiaip ar taip, lobis truputėlį pri- 
klausė ir ponui Šmicui. Tačiau jie iš tiesų laukė - laiško iš Pro- 
gress Investment ir Martino Frydmano atsakymo. Feliksas svars- 
tė, ką gi pasakytų ponas Šmicas, jeigu jie padidintų lobį 70 pro- 
centų. Ir vis dėlto tokie apmąstymai nepadėjo nuraminti sąži- 
nės priekaištų. 

— Ar nereikėtų jums kapitalo investuoti iš naujo? Suprantu, 
kad pasidarėt atsargesni po to, kai visas reikalas su Televaiko 
akcijomis tik per plauką baigėsi gerai. Tačiau kada nors vis tiek 
turėsit vėl investuoti. Padėti į einamąją sąskaitą pinigai neduo- 

dajokių palūkanų. Jei nenorit rizikuoti, tai pirkit paskolos lakš- 
tus ar vyriausybinius taupymo lakštus, arba dėkit į fondus... 

— Ne, ne, visa tai mums per daug rizikinga, - pasakė Pėteris. 

— Bet pirma paklausykit, kas tai apskritai per daiktas. Jūs 
paskolinat savo pinigus Vokietijos vyriausybei, 0 ji negali ban- 
krutuoti. Ir gaunate nustatytas palūkanas, kurios yra garantuo- 
jamos. Šiuo metu tai sudaro šešis procentus... 

— Ne, galbūt vėliau. Mes dar palauksim, - pasakė Feliksas. 

— Keista. Ar jau nebenorit praturtėti? 

— Aišku, norim. Bet pirmiausia pagalvosim. Be to, reikia tiek 
daug repetuoti Kalėdoms. Juk negalim užsiiminėti tik pinigi- 
niais reikalais. 

— Suprask tuos vaikus, kad gudrus, - nusistebėjo ponas Šmi- 
cas. Jis pasiėmė nuo pulto saksofoną ir užgrojo Girl from Ipa- 
nema. Kai jis taip stovėjo ir grojo, Feliksui pasirodė panašus į 
mažą berniuką, apgaudinėjamą žmonių, kuriuos jis laikė savo 
draugais. 

Paskui, jau einant namo, Feliksas Pėterio paklausė: 

— Ar nemanai, kad reikėjo ponui Šmicui pasakyti apie dei- 
mantą ir išankstinius sandorius? 

— Ar tu iš proto išsikraustei? Jis tikrai būtų prieš. Juk jis prie- 
šinosi net ir dėl Televaiko. 

— Bet gal jis mums patartų. 

— Nesijaudink. Praturtėsim ir be jo. 


* 


Tačiau po dviejų dienų Feliksas mielai būtų paklausęs suaugu- 
siojo patarimo. Vėl išdygo ponas Rapkė. Jie visi trys kaip tik 
vaikštinėjo po degalinę, kartais nuvalydami langų stiklus arba 
pripildydami vandens bakelius neužšąlančio skysčio. Tvyrojo 
rūkas ir buvo šalta, o kai paliesdavai šlapią kempinę, nemalo- 
niai dilgtelėdavo sąnarius. 

— Kai mes praturtėsim, aš daugiau niekada neplausiu auto- 
mobilių stiklų, - pasakė Pėteris. 

Kaip tik tada riaumodama į degalinę įsuko raudona Tėsta- 
rossa. Išlipęs ponas Rapkė pamojavo popieriaus lapu. 

— Reikalai klostosi gerai, netgi labai gerai. Tiesiog puiku, kad 
aš pats galiu perduoti jums šią naujieną. Bet kam aš čia aušinu 
burną, juk patys matote. 

Popieriaus lapas, kuriuo mojavo ponas Rapkė, vėl buvo 
prirašytas ilgų skaičių stulpelių, kurių prasmės Feliksas ne- 
suprato. Tačiau apačioje švietė riebiai išspausdintas skaičius: 
11 987,55 DM, o prieš jį - „Naujas jūsų sąskaitos likutis“. 

— Matot, kaip greitai reikalai juda pirmyn su išankstiniais 
sandoriais? Jūs dar tik trečia savaitė rinkoje, o jau uždirbote 
beveik du tūkstančius markių. Nepaisant to, kad turėjom at- 
skaičiuoti mūsų išlaidas. Mūsų ekspertai jūsų pinigus investa- 
vo į vario opcionus. O varis neįtikėtinai pabrango. 

— Matai? - pareiškė Pėteris Džianai. 

— Hmm, - numykė ši. 

— Išvirtot iš koto, ką? — vėl įsikišo ponas Rapkė. - Reikalai 
eina kaip iš pypkės, ir aš jums skubiai norėčiau duoti patarimą: 
nesnauskit. 

— Nesnausti? 

— Turėtumėt pirkti augančioje rinkoje. Tokių gerų sąlygų kaip 
dabar retai pasitaiko net išankstinių sandorių rinkoje. 

— Vadinasi, turime mokėti daugiau pinigų? - paklausė Feliksas. 

— Galėtumėt investuoti daugiau pinigų, kad padidintumėt 
savo pelną. 

— Tuomet gautume daugiau negu 70 procentų? - pasitiksli- 
no Feliksas. 

— Garantuoti aš jums, savaime suprantama, negaliu, bet su- 
sidarius dabartinei situacijai vario rinkoje, aš manau, tai labai 
įtikima. Visame pasaulyje vario paklausa kyla, nes visur tiesia- 
mi nauji telefono ir televizijos kabeliai. Aš visad stebiuosi, ko- 
kią gerą uoslę turi mūsų rinkos vilkai. 

- Bet varis jau pabrango. Ar įmanoma vis dar gauti gerą pelną? 

— Turiu pasakyti, jūs užduodat protingus klausimus. Labai 

gerai, labai gerai. Taip, šiek tiek sunkiau, jūs visiškai teisūs. To- 
dėl dabar svarbiausia nežiopsoti ir pasinaudoti gera proga. Kapt! 
Kad spėtume nutverti dar kylančias kainas. Po savaitės jau gali 
būti per vėlu. 

— O jeigu jau dabar per vėlu? 

— Tada mūsų rinkos vilkai vėl prisitaiko prie krintančių kai- 
nų ir perka pardavėjo opcionus, angliškai Puts. Pasvarstykit. 
Tačiau nepamirškit: traukinys vėluojančių nelaukia. O jei per 
ilgai galvosit, tai tikrai nuvažiuos. 

— Laikas - pinigai, - pasakė Feliksas, bet tuo metu ponas 
Rapkė jau sėdo į automobilį. Mostelėjęs ranka, nukūrė tolyn. 

— Jis mus spaudžia, - tarė Džiana. - Tai aišku kaip dieną. 
Greitai, greitai, kad tik neliktų laiko pagalvoti. Man taip nepa- 
tinka. 

— Bet jis teisus, - gynė Pėteris. - Įsivaizduok, jei būtume per 
ilgai galvoję dėl Televaiko. Šiandien turėtume perpus mažiau 
pinigų. 

— O tu įsivaizduok, jei ZTelevaiką būtume nusipirkę per vėlai, 
prieš pat paaiškėjant apgaulei. Tada būtume praradę viską iki 
paskutinio cento. 

— Bet iš kur tu žinai, kad jau per vėlu? 

— Aš gi nesakau, kad žinau. Man tik nepatinka, kai kas nors 
skubina. Ecco! 

— Pabandom įdėti tik pusę pinigų, - pasiūlė Feliksas. - Eina- 
mojoj sąskaitoj mes dar turim 17 000 markių. Investuokim tik 
8500, ne daugiau. Kaip sako Šmicas, rizikuoti reikia protingai. 

— Nežinau, mane kamuoja bloga nuojauta. Jūs elgiatės taip, 
lyg būtų savaime suprantama švystelėti šitam vyrukui 20 000 
markių. Tai geruoju nesibaigs, paprasčiausiai taip niekas ne- 
daro! 

Bet kadangi Feliksas ir Pėteris su pasiūlymu sutiko, Džiana 
buvo nugalėta balsų dauguma. Naminukai nusprendė 8500 mar- 
kių dar kartą investuoti - į išankstinius sandorius. 


AŠTUONIOLIKTAS SKYRIUS 
Vėl primokėti 


— Ką tu manai apie Berlyną? - paklausė Felikso tėtis, kai šis 
vieną apniukusią lapkričio popietę grįžo iš mokyklos. 

— Berlyną? - nesuprato Feliksas. 

Tėtis stovėjo ant kopėčių prie namo sienos ir replėmis mon- 
tavo stogvamzdį. Ant žemės gulėjo seno stogvamzdžio nuolau- 
žos. Akivaizdu, kad jis ėmėsi atnaujinti metų metais varvėjusį 
lietaus lataką. Viršuje jau švietė naujo varinio vamzdžio dalis. 

— Ar norėtum gyventi Berlyne? - sušuko jis. 

— Ne, - atsiliepė Feliksas, - o kodėl klausi? 

Tėvas įsikišo reples į savo mėlynų darbinių kelnių kišenę ir 
nulipo žemyn. 

— Vienas didelis Berlyno laikraštis ieško patyrusio ekonomi- 
kos redaktoriaus. Manau pretenduoti į tą vietą. Berlyne juk 
nėra blogai: ten kasdien kas nors vyksta, galų gale tai juk sosti- 
nė, yra daug ežerų... Mes galėtume išmokti buriuoti... 

— Bet aš nenoriu į Berlyną, - ištarė Feliksas. Jo gerklėje įstri- 
go didelis kamuolys. 

— Na, dar pamatysim. Kaip tau patinka mūsų naujas stog- 
vamzdis? Bedarbystė irgi turi savo pranašumų. 

- Dėl manęs tu galėtum likti namie. Šiaip ar taip, į Berlyną 
aš nenoriu. 

— Bet juk tu žinai, kad kitais metais „Visuotinis laikraštis“ 
pinigų man nemokės. Reikės ko nors imtis. Ak, beje, tau vėl 
atėjo laiškas iš Amerikos. Padėjau ant stalo virtuvėje. 

— Kąąą7 - Feliksas parlėkė namo ir vos nepargriuvo užkliu- 
vęs už slenksčio. Atplėšęs voką perskaitė: 


Gerbiamoji ponia Džiampieri, gerbiamasis pone Valzeri, gerbia- 
masis pone Bliumai, 
gruodžio 2 dieną aš atvykstu į Senštatą. Lėktuvas iš Niujorko 

Frankfurte nusileis 13 valandą. Labai prašau rezervuoti man kam- 
barį „Baltajame kryžiuje“, jei toks dar yra. Gruodžio 2 dienos va- 
kare maloniai kviečiu Jus apsilankyti pas mane. 

Draugiški linkėjimai, 

Martinas Frydmanas 


Štai ir išsipildė, pagalvojo Feliksas. Jis didžiavosi, jog iš tikrųjų 
atskleidė lobio paslaptį. Na, bent jau laukti liko visai nedaug. 
Iki gruodžio 2-osios dar liko trys savaitės. Belieka tikėtis, kad 
su išankstiniais sandoriais viskas klostysis gerai. O kas, jei Rap- 
kė prašvilptų jų pelną? Tuomet jie liktų tokie pat vargšai kaip 
ir tuomet vasarą, kai įkūrė Naminukus. 

— Matai? - pasakė Pėteris, kai Feliksas parodė jam laišką. — 
Su lobiu, galima sakyt, jau atsisveikinom. Aš juk visada sa- 
kiau: tu per daug pavyzdingas, mano bičiuli. Štai ir srėbsim, 
ką prisivirę. 

Po kurio laiko pridūrė: 

— Bet vis tiek įdomu. Kaip manai, gal jis aptekęs pinigais? 

— O gal tikras bėdžius... 

— Kai sėda į lėktuvą, kad atskristų į Vokietiją? Ne, dauguma 
amerikiečių turtingi. Robertas pažįsta vieną bičą, kuris turi tur- 
tingą dėdę Amerikoje, ir tas dėdė turi tiek žemės, kad per die- 
ną su mašina negali apvažiuoti. 

— Iš tikrųjų? 

— Bent jau taip sako Robertas. 

— Tai ką darysim su tuo turtingu amerikonu, kai jis atvažiuos 
į Šėnštatą? 

— Iš tiesų tai jis turtingas šėnštatietis. Pirmiausia, sakyčiau, 
nueisim į Baltąjį kryžių ir užsakysim jam kambarį. 

— Jis mano, kad mes suaugę. Laiške į mus kreipiasi „jūs“. 

— Tuo geriau. Paskui stebėsis, su kokiais kietais vaikinais susi- 
pažino. Ir kai mes jam parodysim jo klarnetą, tikriausiai mums 
dar ką nors padovanos iš savo fermos. Gal kokį arklį ir kadilaką. 

— Eik tu, pliurpa, - pasakė Feliksas. 

Ilgesnį laiką pakalbėjęs su Pėteriu, imdavai nebesuprasti, kas 
tikra, o kas išgalvota. Feliksas mėgo šią draugo savybę. Dar jis 
Pėterio paklausė, ką šis manąs apie Berlyną. Papasakojo, jog 
tėvas ten ieško darbo ir, ko gero, netrukus iš Šėnštato jiems 
reikės išsikraustyti. 

— Tauškalai, - pareiškė Peteris. - Pamatysi, bus visai kitaip. 
Patikėk manim. 

Ir Pėteris buvo teisus. Viskas iš tiesų išėjo visai kitaip. Bet ne 
taip, kaip galbūt spėjo Pėteris. 

Po dviejų dienų, penktadienį, Feliksui grįžus iš mokyklos, 
virtuvėje ant stalo vėl gulėjo laiškas. Tačiau ne su amerikietiš- 
ku, o su vokišku pašto ženklu. Ant voko buvo užrašytas tik ad- 
resatas Ir jokio atgalinio adreso. Atplėšęs voką Feliksas pama- 
tė, kad laiškas iš Progress Investment. Ponas Rapkė siuntė jiems 
naują išankstinių sandorių ataskaitą. 

Feliksas permetė žvilgsniu ilgus skaičių stulpelius, susirado ryš- 
kiai išspausdintą skaičių apatiniam dešiniam kampe ir sustingo. 
Jis tikėjosi visai ko kita - kad pono Rapkės biržos vilkai iš tų iki 
šiol įmokėtų 18 500 markių jau uždirbo 37 000 markių, galbūt 
šiek tiek mažiau, o gal keliom markėm daugiau. Bet iš tikrųjų 
ten buvo parašyta: 4637,39 DM. Feliksas dar kartą perskaitė la- 
pą nuo pradžios iki galo, ieškodamas kokio nors šitos mįslės įmi- 
nimo. Tačiau rezultatas nepasikeitė. Likutis 4837,39 DM. Jei tai 
tiesa, tada jų įmokėtų pinigų sumažėjo trim ketvirtadaliais. Li- 
ko tik ketvirtadalis! 

Net nepavalgęs Feliksas šoko ant dviračio ir nulėkė pas Pėte- 
rį. Važiuojant jam sukosi galva. Visas pelnas iš jų Televaiko akci- 
jų ištirpo, ir jei dabar iš Amerikos atvažiuotų ponas Frydmanas 
ir norėtų atsiimti savo lobį, jų turto neliktų nė kvapo. O jeigu 
pinigai ir toliau tirps, jie net neįstengs grąžinti lobio pinigų. 

„Tr kad tai praneštumėt, jūs mane pasikvietėt iš Amerikos! — 
pasakytų ponas Frydmanas. - Nieko sau kompanija!“ Dabar 
svarbiausia buvo kaip galima greičiau pareikalauti pono Rap- 
kės grąžinti pinigus! 

Pėteris sėdėjo prie degalinės kasos ir kramtė sumuštinį su 
sūriu, kai pro duris įvirto Feliksas. Jis perskaitė Progress Invest- 
ment laišką ir pabalo. 

— Čia kažkas negerai, - pasakė jis. - Reikia tučtuojau pa- 
skambinti ponui Rapkei. 

Jie iš visų jėgų numynė į plytinę. Tačiau kai įjungę telefoną 
norėjo surinkti numerį, nebuvo jokio garso. 

— Po perkūnais! - suriko Pėteris. - Linija atjungta. Kažkas 
pastebėjo, kad mes skambinam ir nemokam. To tik ir betrūko. 
Nieko nebus. Reikės paskambinti iš degalinės. 

Abu vėl nuskubėjo į degalinę ir įgriuvo operatorinėn. Čiu- 
pęs telefoną, Pėteris surinko numerį, parašytą Progress Invest- 
ment laiško viršuje. 

— Taip, laba diena, čia Pėteris Valzeris. Aš norėčiau pakalbė- 
ti su ponu Rapke. Taip, aš laukiu... - Feliksui jis tyliai sušnibž- 
dėjo: - Man pavyko... 

Tą akimirką įėjo ponas Valzeris ir rūsčiai paklausė: 

— Ką čia veikiat? 

— Reikalai, - kiek įmanydamas nerūpestingiau atsakė Pėteris. 

— Na, tai žiūrėkit, kad tuos reikalus sutvarkytumėt greitai, 
neužimkit telefono visą popietę. 

Jis vėl išėjo į lauką. 

— Ponas Rapkė? - suriko Pėteris į ragelį. - Taip, sveiki. Mes 
norėjom paklausti, ar tos 4837 markės apsirikimas, ar ne? Tai 
juk spausdinimo klaida?.. Ką?.. Taip, bet kodėl... - kurį laiką 
Pėteris neištarė nė žodžio. - Aha, - sumurmėjo tada. - Primo- 
kėti, kad nuostoliai pasikeistų į pelną. Aš nežinau... Man rei- 
kia paklausti draugų... Na, tai... Iki pasimatymo. Taip, mes pa- 
skambinsim. 

Kalbėdamas su Rapke Pėteris vis labiau blyško. Ir vis labiau 
tilo, visiškai priešingai savo būdui. 

— Na? - paklausė Feliksas, kai tas padėjo ragelį. - Kas nutiko? 

— Laiške parašyta teisybė. 

— Liko tik 4837 markės? Dingo pusė mūsų turto? 

— Nelaimingas atsitiktinumas, sako ponas Rapkė. Anot jo, 
nieko čia nepadarysi. 

- Atsitiktinumas? 

— Aš pamėginsiu prisiminti, ką jis pasakojo. Jo rinkos vilkai 
vėl investavo pinigus į varį, tai yra į išankstinius sandorius variui. 
Bet staiga pasklido gandas, jog kažkur Afrikoje atrasta naujų 
vario klodų, kažkur džiunglėse. Tada visi išsigando, kad greitai 
vario bus per daug. Todėl nukrito vario kaina. Taip mūsų vario 
kontraktai - regis, jis pasakė „kontraktai“* — staiga pasidarė ne- 
be tokie vertingi. Bet visa tai nieko bloga, nes tie gandai esą 
netikri ir vario kaina netrukus vėl pakilsianti. Mes netgi turėtu- 
me pasinaudoti kritusia kaina ir dar įmesti anglių. 

- Įmesti anglių? 

— Jei aš teisingai supratau, jis norėtų, kad mes dar šiek tiek 
investuotume, ir jis galėtų išlyginti nuostolius. 

— Ką? Jis juk ne viso proto! - suriko Feliksas. - Ir dabar dar 
primokėti pinigų? Kad išgaruotų viskas? Nesulauks! 

— Rapkė sakė, jeigu neprimokėsim, tai galim tikėtis, jog pra- 
puls visi mūsų pinigai. Jis sakė, kad jam reikia tvirto pagrindo. 

— Man nusispjaut. Daugiau iš mūsų lobio jis negaus nė markės. 

— O jeigu tada prapuls viskas? Gal jis teisus ir kai ką dar 
galima išgelbėti. 

Feliksas mintyse paskaičiavo: dabar sąskaitoje jie turėjo maž- 
daug 8500 markių. "Tai vis dar didžiulė suma. Be to, dar dei- 
mantas. Jis ir pinigai saugiai gulėjo banke. Kita vertus, jie dar 
taip neseniai buvo gerokai turtingesni. O jei dabar atvažiuotų 
ponas Frydmanas iš Amerikos, jie, ko gero, turėtų atiduoti pas- 
kutinius pinigus ir vėl pradėti nuo nulio. Padėtis nepavydėtina. 
O gal Pėteris teisus, reikia rizikuoti ir dar kartą šiek tiek inves- 
tuoti. 

— Sušaukim valdybą plytinėje, - pasiūlė Feliksas. 

— Ponas Rapkė sakė, kad laikas spaudžia. Greitai gali būti 
per vėlu. 

— Posedžiui laiko visada atsiras. Galbūt Džiana ras kokią nors 
išeitį. 

— Tu mane juokini. Kodėl būtent Džiana? — Pėteris jau be- 
veik atsigavo po pašnekesio telefonu. 

Tačiau Felikso mintis buvo visai nebloga. Džiana uždavinėjo 
protingus klausimus, kai jie vėliau sėdėjo plytinėje, o geležinė- 
je krosnyje spragsėjo ugnis. 

— Che mona, - tarė ji. - Čia tikrai kažkas negerai, aš iš karto 
sakiau. Kaipgi jam reikia daugiau pinigų, kai anuos mūsų pini- 
gus jau paleido vėjais? Juk ir iš to kuklaus likučio vėl galima 
gauti pelno. 

— Hmm, - numykė Pėteris. - Man tai net neatėjo į galvą, čia 
tavo teisybė. 

— Ašjį suprantu, - tarė Feliksas. - Iš nieko ir nebus nieko, iš 
mažai gausi mažai, o daug atneša daug. Todėl jam reikia dau- 
giau pinigų, kad po nuostolių jis vėl atsigautų. Iš 5000 markių, 
kurias dar turi... 

— „kurias mes dar turime, - pataisė Džiana. 

— Aišku, tą aš ir turėjau galvoje. Tarkim, iš 5000 markių jis 
gautų 70 procentų pelno. Tai būtų 3500 markių, o sudėjus - iš 
viso 8500 markių, taigi vis tiek mažiau, negu įmokėjom prieš tai. 

— Tu viską taip gražiai suskaičiuoji. Bet jeigu jo biržos vilkai 
nieko apie tai neišmano? Ir jeigu visa ta istorija su variu tėra 
gryni niekai? O jeigu Rapkė sukčius? 

— O jeigu ne sukčius? — sušuko Pėteris. - Ir jeigu mes pra- 
Žiopsosim paskutinį šansą iš tikrųjų praturtėti? Ir jeigu tas mis- 
teris Frydmanas iš Amerikos iš mūsų atims viską, kas liko iš 
lobio? 

Dabar visi nutilo. Feliksas, Džiana ir Pėteris sėdėjo, klausy- 
damiesi ugnies traškėjimo geležinėje krosnelėje, ir mąstė. Fe- 
liksas tiesiog laužė galvą. Vieną akimirką jam atrodė, kad Pė- 
terio teisybė, kitą - kad teisi Džiana. Ką daryti? 

— Mano brolis Robertas sako: „Peršokai per šunį, peršok ir 
per uodegą“, - susimąstęs tarė Pėteris. 

— Ir ką tai reiškia? 

— Na, aš manau, turėtume pabaigti, ką pradėjom. 

— Ir man taip regis, - pritarė Feliksas. 

— Ką čia paistot? - nustėro Džiana. - Juk nenorit pasakyti, 
kad mes... 

— Aš manau, kad likusias 8500 markių irgi reikėtų investuoti 
į išankstinius sandorius. 

— Netikiu savo ausimis! - sudejavo Džiana. 

— Taip bent jau turim šansą, - pasakė Pėteris. 

Feliksas pritarė: 

— Vario kaina juk negali amžinai kristi. 

Valandėlę visi tylėjo. 

Galų gale Džiana pasakė: 

— Man tai atrodo visiška nesąmonė, bet sutinku, kad taip ir 
padarytume. Daugiau nieko ir nelieka. Bet vargas jums, jei ne- 
pasiseks! 

— Kaip? O kas tada? 

— Aš nusuksiu jums sprandus. Abiem! 

— Pamatysi, pasiseks, - ramino Pėteris. 

Grįžę į degalinę jie nuėjo prie telefono ir pervedė firmai Pro- 
gress Investment lygiai 8500 markių. Kai viskas buvo atlikta, Fe- 
liksui palengvėjo. Kurį laiką apie tas milžiniškas pinigų sumas 
jis nieko nenorėjo girdėti. 


DEVYNIOLIKTAS SKYRIUS 


Atverkit duris 


Felikso tėtis visai rimtai ketino pristatyti dokumentus Berlyno 
laikraščiui. Pirmą advento pirmadienį jis nusprendė ten išvykti 
keletui dienų. 

— Neleisk, kad tave suviliotų pažadais dėl algos, - vakarie- 
niaujant prieš keletą dienų pasakė mama. - Pragyvenimas Ber- 
lyne brangus. 


NIKOLAUS PIPER ES FELIKSAS FINANSININKAS 203 


— Taip, taip, aš būsiu budrus. 

- Žinau, žinau. O paskui staiga pamiršti. Pamiršti ir tai, kad 
turi šeimą, už kurią esi atsakingas. 

Ir vėl kilo baisiausias barnis. 

Feliksas apie tai nieko nenorėjo girdėti. Visų pirma jis jokiu 
būdu nenorėjo išsikraustyti iš Šėnštato. Nei į Berlyną, nei dar 
kur nors. Be to, jis nekantraudamas laukė naujo Progress In- 
vestment laiško, kasdien vis labiau nerimavo. Juk jie viską pa- 
statė ant kortos. Dabar paaiškės, ar jie iš tikrųjų praturtės, ar 
liks apgailėtini bėdžiai. Blogiausia, kad apie šiuos dalykus ne- 
galėjai pasišnekėti su tėvais. 

Pirmą advento dieną Kanto gimnazijos salėje įvyko didysis 
kalėdinis koncertas. Kiek siekė Žmonių atmintis, šis koncertas 
būdavo pats didžiausias mokyklos orkestro pasirodymas. Jau 
prieš mėnesį jie repetavo du kartus per savaitę. Ir vis tiek likus 
kelioms dienoms iki koncerto, muzikos mokytoja ponia Bėm- 
Bevark vis dar buvo nepatenkinta. Ji barėsi dėl nešvaraus smui- 
kų sąskambio, nedrausmingų violončelių ir medinių pučiamų- 
jų, kurie amžinai pražiopsodavo įstoti. Bet tai kartodavosi kiek- 
vienais metais ir todėl nieko nestebino. 

Programoje buvo numatyta atlikti Korelio Kalėdinį koncer- 
tą Ir specialiai dar vieną siuitą iš Leonardo Bernšteino Westside 
Story, į kurią ponia Bėm-Bevark įkomponavo solo partiją klar- 
netui. Šitą solo partiją turėjo pagroti Feliksas. Iš pradžių jis tuo 
labai didžiavosi, bet kuo labiau artėjo lapkričio 30 diena, tuo 
didesnė baimė ėmė. O ponia Bėm-Bevark manė, kad jis tingi ir 
per mažai repetuoja. 

Iš tikrųjų Feliksui galvą kvaršino kitokios mintys - jis vis la- 
biau nerimavo dėl pinigų. Kasdien grįždamas namo jis tikėjosi 
rasti Rapkės laišką. Bet laiško nebuvo. 

— Gal biržos vilkai dar vis darbuojasi, - ramino Pėteris. 

Tai skambėjo nelabai įtikinamai. Džiana iš viso tylėjo. 

— Prakeikimas, - kitąkart pykdavo Pėteris. - Reikia ko nors 
imtis. 

Tačiau ko, jis taip pat nežinojo. 

Paskui atėjo penktadienis, lapkričio 28-oji. Tądien ketvirtą 
valandą turėjo įvykti generalinė koncerto repeticija. Dėl to juos 
paleido iš paskutinės pamokos ir jau dvyliktą jie buvo laisvi. 
Eidamas namo Feliksas staiga pratrūko. 

— Daugiau neištversiu! - suriko jis. - Reikia susigrąžinti mū- 
sų pinigus! 

— Taip staiga? - paklausė Džiana. 

— Taip, jau praėjo dvi savaitės nuo to laiko, kai paskutinįkart 
matėm Rapkę. Čia iš tikro kažkas negerai. Aš už tai, kad mes 
tučtuojau paskambintume į Frankfurtą. Jis turės pervesti mums 
visus pinigus, tai yra kiek ten jų dar liko. Ir mikliai. 

— O kaip su nuostoliais? Tada mes jų neišlyginsim, - įsiterpė 
Pėteris. 

— Man nusispjaut. Iš pat pradžių reikėjo paklausyti Džianos. 
Čia kvepia negerais dalykais. Reikia nedelsiant paskambinti. 
Dabar pat! 

— Na, gerai, paskambinti nepakenks, - nusileido Pėteris. — 
Galbūt viskas dar ne taip blogai. Visai galimas daiktas. Pirmą 
kartą jis juk irgi išlygino mūsų nuostolius. 

"Tuo tarpu jie pasiekė Valzerių degalinę. Visi sugužėjo į ope- 
ratorinę, lydimi nepatiklaus pono Valzerio žvilgsnio. Šis kaip 
tik stovėjo savo dirbtuvėje prie kėliklio su platforma ir keitė 
tepalus. Pėteris išsitraukė Progress Investment laišką ir surinko 
Rapkės numerį. Prisidėjęs ragelį prie ausies, palaukė. Staiga jo 
veidas sustingo. Jis nuleido ragelį ir padavė jį Feliksui. Tas iš 
pradžių išgirdo pypsėjimą, o paskui pasigirdo abejingas balsas: 
Šiuo metu šis numeris atjungtas. 

— Duokš čia, - tarė Džiana ir pagriebė ragelį. Ji trumpai pa- 
siklausė pranešimo. Tada padėjo ragelį ir tokiu pat abejingu 
balsu kaip atsakiklis ištarė: - Štai ir sulaukėt. 

— Sulaukėm ko? - paklausė Feliksas. 

— Dabar aš jums nusuksiu sprandus. 

— Kodėl? Gal Rapkė atostogauja. Arba nuėjo į tualetą. 

Feliksas vėl siekė ragelio, bet Džiana sulaikė jo ranką. 

— Liaukis. Jei kas eina į tualetą, dėl to telefono neišjungia. Ir 
kai važiuoja atostogauti, taip pat ne. Tada girdėtume autoatsa- 
kiklį. O jei telefono ryšys nepasiekiamas, tai jis atjungtas. Pa- 
vyzdžiui, jei nebemoki mokesčių už telefoną. 

— Tai vis dėlto sukčius, - nusprendė Pėteris. 

— Tikriausiai. Aišku, kad jis pasiglemžė mūsų pinigus ir dėjo 
į kulnus. 

— Kiaulė! 

— Gal čia tik kvailas sutapimas, - netikėjo Feliksas, - 0 rytoj 
viskas išaiškės. 

— Nekalbėk nesąmonių. Mūsų pinigai dingo. Iš turtų liko 
šnipštas. 

- Šunsnukis! 

— Kas dabar? - paklausė Feliksas. 

— Aš dar negaliu atsipeikėti, - tarė Džiana. 

— Tu juk norėjai mums nusukti sprandus. 

— Porca miseria. Manau, kad savo bausmę jau atsiėmėt. 

Tik dabar Feliksas aiškiai suprato, ką visa tai reiškia. Ponas 
Rapkė su savo Testarossa buvo sukčius, be jokios abejonės. Jų 
lobis išgaravo. Neliko ne kvapo. Jie vėl atsidūrė prie suskilu- 
sios geldos, kaip vasaros pradžioje. Praturtėjimas nuėjo šuniui 
ant uodegos. Jie galutinai viską sugadino. Feliksas jautėsi visiš- 
kai sugniuždytas. 

Pro duris įkišo galvą ponas Valzeris: 

— Kokia čia musė jus visus įkando? 

— Ai, nieko ypatinga, šiokie tokie nemalonumai mokykloje, - 
atsakė Pėteris. 

— Amžinai tas pats, - sumurmėjo ponas Valzeris ir vėl pra- 
dingo. 

Trijulė sėdėjo ir spoksojo į tuštumą. Paskui DŽiana atsistojo, 
uždėjo Feliksui ranką ant peties ir tarė: 

— Nėra to blogo, kas neišeitų į gera. 

Feliksas tramdėsi, kad nepradėtų žliumbti. 

— Bet ką nors reikia daryti, - sukruto Peteris. - Negalim pa- 
prasčiausiai padėti tašką. 

— Visas šitas reikalas kažkoks nesusipratimas... - pasakė Fe- 
liksas. 

— Tu puikiai Žinai, kad čia joks nesusipratimas, - atkirto Džia- 
na. -Nemulkink pats savęs! Pinigų nebėr. Geriau pagalvokit, 
kaip reikės pasakyti Šmicui. 

- O varge, dar ir Šmicas, - sudejavo Pėteris. - Bet aš manau, 
Džiana teisi. Turim jam pasakyti. Kitaip pasirodytume kaip pas- 
kutiniai bailiai. 

— Na, gerai, - sutiko Feliksas. - Be to, mums dar liko dei- 
mantas. Bent jis saugus. 


* 


Ponas Šmicas sutiko vaikus išskėstom rankom, kai šie įžengė 
pas jį į parduotuvę. 

- Žiūrėk tu man, ponai kapitalistai vėl nusileidžia iš aukšty- 
bių ir užsuka į mano kuklią lūšnelę. Labai džiaugiuosi. Ar norit 
aptarti pinigų investicijas? Ar tik pranešti, ką Žiemą darysit su 
vištom? Pala, pala, kodėl gi jūs taip niūriai į mane žiūrit? Ar 
susipykot? Ar kokios bėdos mokykloj? 

— Mums reikia su jumis pasikalbėti, - tarė Feliksas. 

— Visada prašom. Aš klausau. 

— Ar galėtume į galinį kambarį? 

— Na, jūs ir pokštininkai. Aišku, galim. 

Visi nuėjo į galinį kambarį. Ponas Šmicas nukėlė nuo kėdės 
saksofoną. 

- Įsitaisykit patogiai, kaip kas galit. Na, tai papasakokit, ko- 
kios užpuolė bėdos. Ar ko nors prisidirbot? 

— Galima sakyt ir taip, - pradėjo Feliksas ir papasakojo visą 
istoriją. Apie deimantą. Ir poną Rapkę. Apie išankstinius san- 
dorius, spaudimą primokėti, nuostolius, atjungtą telefono nu- 
merį. - Ir nebežinom, ką toliau daryti. 

Ponas Šmicas žiūrėjo į Feliksą išpūtęs akis. Paskui jo veidas 
trūktelėjo ir, atrodė, tuoj tuoj pasipils ašaros. Staiga ponas Šmi- 
cas prapliupo kvatotis. Feliksui dar neteko matyti, kad kas bū- 
tų taip juokęsis. Muzikos reikmenų pardavėjas raitėsi susiė- 
męs pilvą ir negalėjo ištarti padoraus žodžio. 

— Atleiskit... aš žinau, taip netinka... bet taip juokinga... - Ir 
vėl prapliupo. 

Feliksas su draugais apstulbę žiūrėjo, bet nedrįso paklausti, 
ko jis taip juokiasi. Tik po kelių minučių ponas Šmicas nusira- 
mino. 

— Labai atsiprašau, iš tiesų taip elgtis negražu. Taigi tas po- 
nas Rapkė pasiūlė jums deimantą, kadangi jis toks patikimas? 

— Taip. 

— Ir tada pasiūlė išankstinius sandorius, tvirtindamas, kad 
gausite 70 procentų pelno? 

— Teisingai. 

— Tiesą sakant, tai aš turėčiau ant jūsų pykti, kad neprasita- 
rėt dėl savo ketinimų. Bet nepykstu. Aš ir pats visada norėjau 
atskleisti jums ekonomikos paslaptis. Tačiau šitas ponas Rap- 
kė tai padarė daug geriau už mane. Del to aš taip juokiausi. 
Tik pats investuodamas mokaisi iš tikrųjų. Jūs užkibot ant įpras- 
to investuotojų apgavikų kabliuko. 

— Man atrodo, labai nedora, kad jūs dabar mus išjuokiat, 
ponas Šmicai, - piktai pasakė Džiana. 

— Tu taip manai? Bet ir jūs pasielgėt truputį nesąžiningai, 
kad man nieko neužsiminėt apie savo puikią investavimo stra- 
tegiją, argi ne? 

— Mes norėjom patys ką nors nuveikti, - atsiliepė Peteris, - o 
ne tik visą laiką klausyti suaugusiųjų nurodymų. Be to, bijo- 
jom, kad jūs nesutiksit investuoti į išankstinius sandorius. 

— Žinoma, būčiau nesutikęs. Ir, ko gero, dabar būtų geriau. 
Kaip manot? 

— Bet gal tikrai čia nesusipratimas ir viskas paaiškės... 

Ponas Šmicas papurtė galvą. 

— Feliksai, neapgaudinėk savęs. Pinigai prapuolė, tai aišku 
kaip dieną. 

— Kodėl jūs toks įsitikinęs? 

— Istorija apie 70 procentų pelno, didelės išlaidos pradžioje, 
paskui pirmas pelnas, po to nuostolis ir spaudimas primokėti — 
visa tai jau girdėta. Taip veikia apgavikai užbiržinėje prekybo- 
je*. Aš apie tai skaičiau daugybę straipsnių. Kuo, sakėt, tas vy- 
ras vardu? 

— Rapkė, Vilis Rapkė. 

— Ne, apie tokį dar nieko negirdėjau. 

— O ką reiškia ta užbiržinė prekyba? Rapkė paprasčiausiai 
pavogė mūsų pinigus? 

— Ir taip, ir ne. Jis jus apgavo. O užbiržine prekyba vadina- 
mos visos tos firmos, kurios valdo kitų žmonių pinigus be ban- 
kų, draudimų, kaupimo fondų ar panašiai. Čia dirba ne tik nu- 
sikaltėliai, bet ir padorios firmos. Bet kadangi valstybė šios sri- 
ties taip griežtai nekontroliuoja kaip bankų, ten sukiojasi dau- 
giau neaiškių tipų nei kur kitur. Nes nepatyrusius, pinigų iš- 
troškusius žmones užbiržinė prekyba traukia kaip drugius švie- 
sa. Ypač tuos, kurie netenka proto išgirdę apie fantastišką pel- 
ną. 70 procentų! 

— Bet kodėl... 

— Pats pagalvok, iš kur atsiras 70 procentų pelnas? Jei tai 
būtų taip paprasta, visi pultų tą daryti. 

— Iš Zelevaiko akcijų uždirbom daugiau kaip 100 procentų. 

— Tuomet jums pasiutusiai nuskilo. Jūs labai rizikavot ir tai 
galėjo baigtis labai blogai. Jei taip norit, galima sakyt, kad jūsų 
pelnas buvo atlyginimas už rizikingą lošimą, kurio ėmėtės. Joks 
protingas žmogus biržoje nebūtų jums tokio pelno žadėjęs iš 
anksto. O šitas ponas Rapkė pažadėjo. 

— Bet jis mums sakė, rizika visai menka... 

— Menka rizika! Taigi jis galės tvirtinti, kad jus įspėjo. Todėl 
bus labai sunku jį apkaltinti. Net jeigu ir sučiups. 

— O kas jį sučiups? 

— Policija, kas daugiau, po to, kai mes duosim parodymus. 

— Jūs norit kreiptis į policiją? 

— Žinoma, o ką jūs sau galvojot? Gal norit rankas sudėję 
žiurėti, kaip dingsta visas jūsų lobis? 

— Bet mūsų tėvai... jie net nenutuokia, kad lobio nebėr. 

— Mano tėvas pasius, kai sužinos, - tarė Pėteris. 

— Mano mama irgi, - atsiduso Feliksas. 

— Kas blogiau: ar prarasti 27 000 markių, ar gauti pylos nuo 
tėvų? 

— Pinigų, šiaip ar taip, neatgausim. 

— Nenorit net pamėginti? 

— Norim... Bet ką Rapkė padarė su mūsų pinigais? 

— Iš kur gali žinoti, galbūt tai išsiaiškins policija. Galimas 
daiktas, kad jis su pinigais išvis nieko nedarė, o tiesiog pasig- 
lemžė. Na, parodykit laišką, kurį gavot iš Progress Investment. 

Pėteris padavė skaičiais išmargintą popierių. 

— Neįmanoma nieko suprasti; ko gero, visi tie skaičiai išgal- 
voti. 70 procentų, ir sugalvok tu man! Juk palūkanos yra lauki- 
mo kaina. Gauni atlyginimą už tai, kad savo pinigus ne išleidi, 
o paskolini kam nors kitam. Jei nori būti visiškai tikras, kad 
atgausi pinigus, skolink valstybei; šiuo metu palūkanos sudaro 
apie šešis procentus. Pavyzdžiui, nusipirk Vyriausybės taupy- 
mo lakštų. Nuo to laiko, kai egzistuoja Vokietijos Federacinė 
Respublika, visos vyriausybės laiku grąžindavo savo skolas. Vi- 
sos palūkanos, viršijančios septynis procentus, yra premija už 
riziką. Pavyzdžiui, pirkdamas akcijas rizikuoji tuo, kad įmonei 
gali sektis prasčiau, negu tikėjaisi, arba dėl kokios nors prie- 
žasties kursas gali nukristi. Bet 70 procentų - tokia rizika net 
neįsivaizduojama. Godulys turi būti besaikis, kad susiviliotum 
tokiais pažadais. 

— Na, gerai, einam į policiją, - ryžtingai pareiškė Džiana. 

— Paprašysim policininkų, kad jie neišplepėtų lobio istorijos 
visam miestui. Tada mūsų tėvai bent ne iš karto sužinos. 

— O ką pasakysim Frydmanui? - paklausė Peteris. 

— Tikrai, jis gi atvažiuoja po kelių dienų, - nusiminęs tarė 
Feliksas. 

— Na, turime bent deimantą, - paguodė Džiana. Ji pasiėmė 
sąsiuvinį ir stabtelėjusi paklausė: - Kur pelno ir nuostolių ata- 
skaitoj rašoma tai, ką praradai? 

- Nuostoliai rašomi dešinėje, - paaiškino ponas Šmicas. 

Džiana įnirtingai nubrėžė T raidę. Baigta sąskaita atrodė taip: 


Vasaros atostogų pelno ir nuostolių ataskaita 
Išlaidos Pajamos 


Rapkė 27 000,00 350,40 


Už kiaušinius 


(apgavystė!!!) Kiti darbai 38,20 
Nuostolis 26 611,40 
27 000,00 27 000,00 


Paskui Džiana nubraižė dar vieną lentelę: 


Rugsėjo 9 d. balansas 

Aktyvas Pasyvas 
Rapkė 
Vištos 110,00 | Nuosavas kapitalas 28 628,30 
Deimantas 098,00 
Einamoji sąskaita 705,70 
Kasa 203,20 
Nuostolis 26 611,40 

28 628,30 28 628,30 


— Nuostolis kaip tik tinka į kairę pusę, kad abi sąskaitos pu- 
sės būtų lygios, - pareiškė Pėteris. 

— Tai rodo, kad Džiana neapsiskaičiavo. 

— Puiku. Bent viena gera žinia... 

— Kitą kartą nuostolį turėsit atimti iš nuosavo kapitalo, kad 

gautumėt naują nuosavą kapitalą. Balansą turėtumėt šiek tiek 
pataisyti ir kitoje vietoje. Jūsų vištoms dabar pusė metų. O ka- 
dangi jos apskritai tik vienus metus deda kiaušinius, negalite 
rašyti visos jų vertės; aš jas įvertinčiau puse vertės. Beje, dei- 
mantą irgi įvertinčiau tik puse sumos. Nors jis ir tikras, bet tik- 
rai nevertas tiek daug, kiek už jį užmokėjot. Tokios korektūros 
vadinamos vertės patikslinimu. 

- Šunsnukis, - pasakė Pėteris. 

— Kaip sakei? - nesuprato Šmicas. 

— Rapkė, aišku. 


* 


— Vaikus apgavo investavimo sukčius! Ar tik nenorit manęs ap- 
mulkinti? - kriminalinio skyriaus komisaras Manfredas Olze- 
nas nepatikliai žvelgė į trijulę, stovinčią prieš jį kabinete. - Aš 
daug gyvenime regėjau, bet kad vaikai tampa investavimo ap- 
gavikų aukomis, dar neteko girdėti. 

— Pinigai truputėlį priklausė ir man, - prašneko dabar ir po- 
nas Šmicas. 

— Reikalas darosi vis painesnis. Kaip gali kas nors kam nors 
truputį priklausyti? Na, nesvarbu. Tai kiek pinigų buvo jūsų tau- 
pomojoje sąskaitoje? 

— Mes kalbam ne apie taupomąją sąskaitą, o apie išanksti- 
nius sandorius, - pataisė Peteris. - 27 000 markių. 

— Ką, 27 000 markių? Na, tuomet klokit man viską nuo pra- 
džios iki galo. Kitaip jumis nepatikėsiu. 

Kol visi trys pasakojo, ponas Olzenas labai atidžiai klausėsi. 
Jis stropiai užsirašinėjo, tarpais pakratydamas galvą, ir retkar- 
čiais pats ko nors paklausdavo. 

Kai jie baigė, ponas Olzenas tarė: 

— Tikrai reta istorija. Šitie tipai jau kėsinasi ir į vaikus. Jie 
visiškai su;žūlėjo. Tačiau turiu jums pasakyti, kad aš nelabai 
kuo galiu padėti. Perduosiu bylą krašto kriminalinei tarnybai. 

"Ten dirba specialistai, kurie išmano tokius dalykus. Mums pa- 
siseks, jeigu šitas Rapkė jiems jau pažįstamas. Mes, susidūrę su 
tokiais ekonominiais klausimais, turime pasiduoti. Aš džiau- 
giuosi, kad bent suprantu sąskaitos išrašą iš savo banko. Tačiau 
bet kokiu atveju naujienas jums pranešiu. 

— Mes norėtume dar kai ko paprašyti, pone komisare, - pa- 
sakė ponas Šmicas. 

- Ir ko gi? 

— Ar galėtumėt pasirūpinti, kad niekas Šėnštate nesužinotų 
šitos istorijos? Bent iš pradžių. 

— Reikalas jums, regis, nelabai malonus? 

Feliksas ir Pėteris linktelėjo. 

— Pažiūrėsiu, ką galėsiu padaryti. Tačiau ir aš turiu vieną pra- 
šymą. 

— Kokį? - pasidomėjo Feliksas. 

— Būtų malonu, jei pasitaikius progai paaiškintumėt, kas tie 
išankstiniai sandoriai. 

— Sutarta, - pažadėjo Pėteris. - Bet pirmiau turite surasti 
nusikaltėlį. 

— Nieko nėra lengviau, - atsiduso ponas Olzenas. 


* 


Felikso nervai buvo tokie įsitempę, jog atrodė - tuoj trūks. Mar- 
tino Frydmano, kuriam tikriausiai priklausė lobis, atvykimo die- 
na neišvengiamai artėjo. Tikėtis, kad policija suras jų pinigus, 
buvo visiškai nerealu. Papasakoti tėvams Feliksas negalėjo. Ir 
taip nusiteikęs jis turėjo groti kalėdiniame koncerte. O dar ta 
solo partija, kurią muzikos mokytoja jam papildomai įrašė į 
partitūrą. Geruoju tai nesibaigs. 

Sekmadienio rytą, kaip ir kasmet pirmą advento dieną, prie 
savo pusryčių lėkštės Feliksas rado saldumynų ir knygą. Ji va- 
dinosi „Ekonomika paprastais žodžiais“. 

— Argi ne nuostabu, - pasakė tėtis. - Kalėdų senis, regis, Ži- 
nojo, kad tu šiuo metu užsiėmęs piniginiais reikalais. 

Feliksas nusuko akis. 

— Ačiū, tėti. Ačiū, mama. 

— Galbūt ši knyga šiek tiek padės praturtėti. 

O, kadjie žinotų, pagalvojo Feliksas. 

Vėliau, po pietų, jis persirengė koncertui: užsimovė tamsias 
kelnes, apsivilko baltus marškinius. Ir tikrai nesuprato, kodėl 
mama taip susijaudino pamačiusi jį šitaip pasipuošusį. 

— Mano sūnus, - tarė ir jos akys sudrėko. 

Ką jau ką, o jaudulį dabar jis mažiausiai pakentė. 

Felikso nuotaika kiek pasitaisė, pasinėrus į šventinį aktų sa- 
lės šurmulį. Užkulisių kambaryje jis bandė savo klarnetą; smui- 
kininkai ir violončelininkai taip pat derino instrumentus; Pėte- 
ris atsitempė savo kontrabosą, jis kaip visuomet vėlavo, tačiau 
dar ne tiek, kad ponia Bėm-Bevark imtų jį barti. 

Kai jie su instrumentais išėjo į sceną, salė buvo pilnutėlė žiū- 
rovų. Dešiniame scenos kampe stovėjo papuošta eglutė. Tarp 
žiūrovų Feliksas atpažino savo tėvus, taip pat Pėterio tėvus ir 
Džianą su senele. Publikos šurmulys ir derinamų instrumentų 
garsai žadino nekantraus šventės laukimo nuotaiką. 

Rektorius pasakė trumpą kalbą ir mokyklos orkestras pagro- 
jo Korelio Kalėdinį koncertą. Šeštokai suvaidino kalėdinę pje- 
sę, paskui skambėjo sonata fleitai ir buvo paskelbta pertrauka. 

Vos prasidėjus pertraukai, Feliksas pastebėjo Pėterį rimtu 
veidu, susijaudinusį, mojant jam ranka. Pėteris pasilenkė virš 
savo milžiniško kontraboso ir sušnibždėjo: 

— Reikia sušaukti valdybos posėdį. Dabar pat. Čia. 

— Kas nutiko? 

— Palauk, - Pėteris smičiumi smarkiai mostelėjo į salę. 

Džiana jį pamatė; ji kažką pasakė senelei, išėjo į priekį ir 
užšoko ant scenos. 

— Kas atsitiko? Vėl kas nors bloga? 

— Valdybos posėdis. Dabar pat. 

— Gerai. Posėdis pradėtas. 

— Ieškosim Rapkės. 


E TJo 
nis 


214 


— Ką darysim? 

— Patys ieškosim sukčiaus, kuris nušvilpė mūsų pinigus. Poli- 
cija apie tai juk nieko nenusimano. Patys girdėjot tą poną Ol- 
zeną: „Perduosim bylą apskrities kriminalinei tarnybai“, - tiek 
iš jo naudos. Jis gi net nežino, kas yra išankstinis sandoris. 

— Tai ką tu siūlai? 

— Važiuosim į Frankfurtą ir aplankysim firmą Progress In- 
vestment. Adresą turim ant voko. 

— O tada? 

— Pažiūrėsim. Gal Rapkė pinigus atiduos gražiuoju, kai pa- 
stebės, kad mes jį sekam? 

— O kada, tavo manymu, važiuosime į Frankfurtą? 

— Rytoj! 

— Rytoj? - nustebo Feliksas. - Tu iš proto išsikraustei. Rytoj 
juk pamokos, be to, man neleistų tėvai. Tau irgi. 

- Jei mes jų neklausim, tai jie neturės progos pasakyti „ne“. 
O mokykla dėl tokio reikalo palauks. 

Feliksas nieko nebesakė, o Džianos akys sužibo. 

— "Tu sakai, kad rytoj prastumsim pamokas ir leisimės me- 
džioti nusikaltėlio? Porca miseria, čia tai bent. Jėga! Aš už! 

— Bet... - norėjo paprieštarauti Feliksas. 

— Tu per daug pavyzdingas, bičiuli, - pasakė Pėteris. - Lai- 
kas parodyt, ką sugebi. 

Feliksas nenorėjo pasirodyti bailys. Ir dar jis prisiminė, kad 
rytoj jo tėtis ketino trims dienoms išvažiuoti į Berlyną ir prisis- 
tatyti laikraščio redakcijoje. Jis pagalvojo ir apie 27 000 mar- 
kių. Todėl sukaupęs drąsą tarė: 

— Gerai. 

- Sutarta, - pasakė Pėteris. - Paklausykit mano plano. Rytoj 
kaip paprastai išeinam iš namų, lyg eitume į mokyklą. Bet į 
mokyklą neisim, o sėsim į Frankfurto traukinį. Jis išvažiuoja... 

— Po aštuonių trisdešimt aštuonios, - padėjo Feliksas. 

— Teisingai, tuo ir važiuosim. Tėvams paliksim raštelius, kad 
jie nesirūpintų ir atleistų mus nuo pamokų. 

— O kaip užsimokėsim už bilietus į Frankfurtą? 

— Klausyk, Džiana, mes praradom daug pinigų, bet dar ne- 
batų dėžėje. Turės užtekti. 

— "Tu genijus, Pėteri! — sušuko Džiana ir pakštelėjo jam į 
skruostą. 

Pėteris nušvito ir triumfuojamai žvilgtelėjo į Feliksą. Bet Fe- 
liksas tuo metu galvojo ką kita: kai nuvažiuosim į Frankfurtą, 
galbūt vėl pamatysiu Sarą. 

Jie šnibždėjosi palinkę prie Pėterio kontraboso. Staiga juos 
išgąsdino ponia Bėm-Bevark: 

— Regis, turite aptarti kažką baisiai svarbaus. Tikiuosi, kad 
taip pat įsijautę grosite ir Bernšteiną. Sėskitės į savo vietas! 

O varge, Bernšteinas! Dabar Feliksas turės atlikti solo parti- 
ją. Besidaužančia širdimi jis atsisėdo į savo vietą; paėmė į ran- 
kas klarnetą, sudrėkino liežuvėlį ir bandė susikaupti. Mintyse 
išsibūrė: jei solo partiją pagrosiąs be klaidų, tai gerai baigsis ir 
nuotykis Frankfurte. 

Ponia Bėm-Bevark pakėlė dirigento lazdelę ir orkestras tren- 
kė griausmingą akordą. Paskui melodija staiga pritilo ir prasidė- 
jo siuitos tema. Feliksas laukė, kada įstoti; dar buvo likę aštuoni 
taktai. Jis žvilgtelėjo į Pėterį. Tas įnirtingai darbavosi kontrabo- 
su, bet akimirkai pakėlė akis nuo gaidų ir mirktelėjo draugui. 
Felikso širdis ėmė dar labiau daužytis, bet jis ryžtingai kilstelėjo 
klarnetą prie lūpų ir pradėjo savo partiją, kuri nuo pirmosios 
oktavos C beprotiškais sūkuriais kilo iki antrosios oktavos C. 

Garsas nuskambėjo puikiai, Feliksas ir pats girdėjo, kaip nu- 
aidėjo salėje. Ledai buvo pralaužti. Instrumentas tiesiog gie- 
dojo, o Feliksas jautė, kad orkestras įstojo kaip tik į tinkamą 
taktą, vėl pritardamas klarnetui. 

Baigus prapliupo audringi plojimai, Feliksas nežinojo kur dė- 
tis iš susijaudinimo ir pasididžiavimo. Daug Žmonių trypė ko- 
jomis ir šaukė: 

— Bravo! 

Pėteris irgi nepaliaudamas jam merkė akį. Vadinasi, lobio 
paieškos bus sėkmingos. 

Kalėdinis koncertas, kaip ir kiekvienais metais, baigėsi giesme 
Atverkit duris, atkelkit vartus. Kai visi atsistojo ir salė ištuštėjo, 
Feliksas tėvams pasakė namo eisiąs su draugais. Lauke, bažny- 
čios aikštėje priešais mokyklą, jie dar kartą aptarė visas plano 
smulkmenas. 

— Pasiimkit, į ką rašyti. Ir šiek tiek kišenpinigių, - tarė Pėteris. 

- Ir laiškus iš Progress Investment, - pridūrė Džiana. 

Paskui visi neskubėdami patraukė link bulvių turgaus. Stai- 
ga Pėteris sušuko: 

- Tik pažiūrėkit, kas ten sėdi! 

— Kur? - paklausė Feliksas. 

- Ten, ant suoliuko po liepomis. 

Iš tikrųjų tamsoje susigūžusi nuo šalčio sėdėjo kažkokia žmo- 
gysta, apsivilkusi juodu megztiniu su gobtuvu, užsmauktu ant 
galvos. Apačioje švietė balti sportiniai bateliai. Rankoje žmo- 
gysta laikė pliušinį meškiuką. Tai buvo Kajus. 

— Tik pamanyk, koks netikėtumas, - Pėteris atsistojo prieš 
Kajų. - Ir pasitaikyk tu man. 

— Ak, palikit mane ramybėj ir dinkit. 

— Norėtum. Pirmiau suvesim su tavim sąskaitas. Ar kovosi 
garbingai, ar man paprasčiausiai tave subaladoti? - su tais Žo- 
džiais Pėteris čiupo Kajų už jo juodo megztinio ir pakėlė taip 
aukštai, kad tas lenkė jį visa galva. Pliušinis meškiukas nukrito 
ant žemės. 

— Paleisk! - suklykė Kajus. 

Umai Pėteris paleido megztinį. 

— Ei, žmonės - jis gi paleido dūdas! Jei taip greitai pridarai į 
kelnes, tai reikėtų truputėlį padoriau elgtis, kaip jūs manot? — 
pasalūniškai tarė Pėteris. 

Kajus pakėlė galvą. 

— Aš nepridėjau į kelnes, per daug neįsivaizdink. - Paskui 
sudrebėjo ir pratrūko kūkčioti. 

— Aš... aš daugiau negaliu, - šniurkščiojo jis. - Nebežinau, 
ką toliau daryti. Viskas mėšlas. Ir niekas man nepadės. 

— Kas nutiko? - paklausė Feliksas draugiškiau, negu pats ti- 
kėjosi. 

— Aš toks nelemtai vienišas, - tarė Kajus. 

Ir pradėjo pasakoti. Gyvenimas jam pasidarė šlykštus. O da- 
bar išsiskyrė tėvai. Be to, jo tėvas iš tikrųjų nebuvo tikras tėvas. 
Tai paaiškėjo visai netikėtai. Dabar namie bus dar didesnis pra- 
garas. Ir tada Kajus ištarė pribloškiantį sakinį: 

— Prašau priimti mane į Naminukus. 

— Po visko, ką pridirbai? Nė nesvajok, - pareiškė Pėteris. 

— Bet man nereikia jūsų turto. Aš tik noriu kartu dirbti. 

— Naminukai neturi turto. Jau nebeturi, - tarė Feliksas. - Be 
to, aš dar nepamiršau tos šlykščios istorijos jūsų sode. 

— Aš tikrai labai atsiprašau. 

— Tuo mūsų nepapirksi, - griežtai nukirto Pėteris. - Turi atsi- 
imti savo. Atėjo laikas tau iškaršti kailį. Tik šįkart kova bus 
sąžininga. 

— Bet aš nenoriu muštis! Nekenčiu muštynių! - netekęs vil- 
ties suriko Kajus. — Aš tik noriu kartu su jumis dirbti. 

— Pažiūrėsim, - pasakė Feliksas ir klausiamai Žvilgtelėjo į abu 
draugus. Tie linktelėjo ir Feliksas garsiai tarė: - Na, galėtume 
leisti tau pamėginti. Bet prieš tai turėsi įrodyti savo drąsą. Tu- 
rėsi išlaikyti tikrą išbandymą. 

— Muštis? 

— Jokių muštynių. Ateik rytoj anksti į stotį. Kad suspėtum į 
8.38 traukinį į Kreištatą. Ir nepamiršk, jog prieš tai dar turi 
nusipirkti bilietą. 

— Ką jūs sumanėt? 

— Mes išvykstam, - pasakė Pėteris. - Ir tiksliai nežinom, ka- 
da grįšim. Pasirūpink, kad gautum atleidimą iš pamokų. Ir su- 
galvok tėvams kokį nors pasiaiškinimą. 

— Tai jūs sakot, kad mes pabėgsim? Prastumsim pamokas? 
Betgi tai joks drąsos išbandymas. O ką veiksime Kreištate? 

— Kur tiksliai mes važiuojam ir ką ten veiksim, sužinosi rytoj 
rytą. Nepamiršk pasiimti pinigų ne tik bilietui. Nepakenktų ir 
šiek tiek maisto. 

— O jūs manęs neapgausit? 

— Turi rizikuoti. Pasitikėjimas už pasitikėjimą. Taigi iki ryto- 
jaus. Ir niekam nė žodžio. Aišku? 

— Aišku. 

— Ir dar šis tas, mažiau, - tarė Džiana. 

— Kas? 

— Nepamiršk savo pliušinio meškiuko. 


DVIDEŠIMTAS SKYRIUS 


Prarasto lobio medžioklė 


Rytas išaušo apsiniaukęs ir ūkanotas, iš Šėnštato miško per mies- 
tą kranksėdami traukė varnų pulkai. Feliksas su Pėteriu lygiai 
aštuntą valandą pirmieji įžengė į stotį, paskui pasirodė Džiana 
ir galiausiai Kajus. Feliksas kaip visuomet iš namų išėjo su mo- 
kykliniu portfeliu, o į pašto dėžutę paslapčia įmetė laišką, ku- 
riame parašė: 


Miela mama ir tėti, šiandien aš negalėjau eiti į mokyklą, nes kartu 
su Pėteriu turiu išsiaiškinti vieną dalyką. Ar man atleidžiat? Pas- 
kui aš jums viską paaiškinsiu! 

Jūsų Feliksas. 


Jis žinojo, kad šitas laiškas tėvų nė kiek nenuramins, tačiau 
nieko geresnio nesugalvojo. 

Kajus su savo portfeliu stovėjo truputį sutrikęs. Jis vilkėjo tą 
patį juodą megztinį su gobtuvu kaip ir vakar. 

— Ar tau užteks pinigų bilietui iki Frankfurto? - paklausė 
Peteris. 

- Žinoma, užteks. O ką mes veiksim Frankfurte? 

— Dar sužinosi. Pirmiausia nusipirkim bilietus. 

"Traukinys į Kreištatą atvyko laiku. Jie įlipo ir kelionė prasi- 
dėjo. Feliksas stebėjosi, kad taip paprasta vieniems traukiniu 
iškeliauti į platų pasaulį. 

— Na, tai papasakokit, ką ketinat veikti Frankfurte. Prašau, - 
tarė Kajus. 

— Mes ieškom nusikaltėlio, - atsakė Pėteris. 

— Ą? 

— Nusikaltėlio. Jei netiki, nieko negaliu padėti. 

— Aš tikiu. O kokio nusikaltėlio? 

— Sukčiaus. Jis mums skolingas daugybę pinigų. 

— Kiek? 

— Nesvarbu. Galbūt pasakysim tau vėliau, - įsikišo DžŽiana. - 
Na, dabar tu papasakok, kodėl užpuolei Feliksą. 

— Pats nežinau. Jūs buvot tokie pasipūtę. Ir taip susidrauga- 
vę. Aš jau iš pat pradžių norėjau su jumis dirbti. Bet vis pagal- 
vodavau: jeigu paklausiu, jūs nesutiksit. Mane tai būtų įsiutinę. 

— Tu per daug galvoji, vyruti. Arba per mažai. O kiek, tiesą 
sakant, uždirbai pas savo kepėją? 

— Ne kažin ką. Aš irgi nustojau, kai jūs liovėtės pardavinėti 
bandeles. 

— Kvailystė, - pasakė Džiana. - Tiek daug triukšmo dėl nie- 
ko. Tipiškas vyrų bruožas. 

Kreištate jie persėdo. Jau sėdint traukinyje į Frankfurtą, Fe- 
liksas staiga susigriebė: 

— Mums reikia miesto plano. 

- Šit kaip? - atsiliepė Pėteris ir išsišiepė. - Na, pažiūrėkim... — 
Jis pasirausė savo krepšy ir išsitraukė naujutėlaitį raudonai ir 
geltonai primargintą Frankfurto prie Maino miesto planą. - 
Vis pamiršti, kad tavo draugas turi ryšių degalinėje. O ten pil- 
na visko, ko tik prireikia vairuotojams. Be manęs prapultum. 

Jie išskleidė miesto planą. Pėteris ištraukė paskutinį pono 
Rapkės laišką su Progress Investment adresu. 

- Varkalių gatvė 37. Štai, ji visai netoli biržos. Ten mes jau 
susigaudysim. 

— Na, tada viskas turėtų eit kaip iš pypkės. 

— Ak, beje, aš dar kai ką pasiėmiau. - Pėteris vėl panaršė 
krepšy ir parodė jiems juodą dėklą. 

— Išprotėjimas — mobilusis telefonas! - sušuko Kajus. - Iš 
kur jį gavai? 

— Jis Roberto, mano brolio. 

- Ir jis tau taip paprastai davė? 

— Sakykim, aš jį laikinai pasiskolinau. 

— O kam tau jis Frankfurte? 

— Ar matei kada nors nusikaltėlio gaudynes be telefono, 
Džiana? 

Feliksas pasiūlė dar kartą surinkti Rapkės telefono numerį. 

— Dėl viso pikto, - pasakė jis. 

Pėteris surinko, palaukė ir atkišo telefoną draugui. 

— Dar abejoji'? 

— Ne, viskas aišku. Rapkė apgavikas. 

Nors traukinys bildėjo, jie aiškiai girdėjo pažįstamą balsą: 

- Šiuo metu šis numeris atjungtas... 

Iš Frankfurto stoties jie vėl nuvažiavo iki stotelės „Sargyba“; 
iš ten pėsčiomis kulniavo maždaug penkiolika minučių, kol pa- 
siekė Varkalių gatvę. 37-asis buvo normalus keturių aukštų na- 
mas. Akivaizdu, kad jame niekas negyveno, nes visuose aukš- 
tuose buvo įsikūrę biurai. Tą rodė neono lempos ir iškabos, 
kurias galėjai matyti pro langus. 

Apačioje prie durų kabojo visa eilė žalvarinių lentelių su įvai- 
riausių firmų pavadinimais. Pačiam viršuj buvo Orient Trading 
GmbH, toliau ėjo Banca di Firenze, atstovybė Frankfurte ir taip 
toliau. Tik Progress Investment nebuvo niekur. 

— Klaidingas adresas, - pamanė Feliksas. 

— Bet pažiūrėkit atidžiai į tas iškabas, - prašneko Kajus. - Ta 
apačioje atrodo visiškai nauja. Ji daug švaresnė už kitas, lyg 
būtų ką tik pakabinta. 

Kajus pastebėjo teisingai: kairėje pusėje apačioje spindėjo 

naujutėlaitis žalvario stendas su užrašu: Financial Innovation - 
Indėlių ir turto valdymo GmbH. 

— Nekvailai, naujoke, - pasakė Pėteris, o tai tikriausiai reiš- 
ke komplimentą Kajui. 

— Gal Rapkės firma persikraustė ir jie galės mums pasakyti 
kur, - pamanė Feliksas. 

— Persikraustė! Tu amžinai iš žmonių tikiesi geriausio. Jie 
nusiplovė, pamatysi, - pasakė Pėteris ir paspaudė skambutį prie 
naujutėlaičio stendo. 

Durys brakštelėjo, jie užlipo laiptais į viršų, įžengė pro stikli- 
nes duris ir atsidūrė priešais didelį rašomąjį stalą, kur juos pa- 
sveikino labai elegantiška ponia ilgais šviesiais plaukais: 

— Laba diena, kuo galiu padėti? Ar jūs pasiklydot? 

— Galbūt. Mes ieškom firmos Progress Investment. Jos adre- 
sas Varkalių gatvė 37. Bet mes jos neradom. Gal pasakytumėt, 
kur dabar jos ieškoti? 

— Jūs ieškot Progress Investment? Labai keista. Maniau, kad 
jūsų amžiaus vaikai domisi futbolu ir panašiais dalykais. Taip, 
teisingai, dar praėjusią savaitę čia buvo įsikūrusi firma Progress 
Investment. Bet jie išsikraustė, todėl mes išsinuomojom šitą biu- 
rą. Mums pasisekė, nes Frankfurte tiek nedaug tinkamų biurų. 

— Tai jūs žinote, kur ta firma dabar? 

— Ne, nežinau. Bet paklausiu pono Miulerio, mūsų vadybinin- 
ko, jis tvarkė mūsų įsikraustymą. Galbūt jis galės jums padėti. 

Ji atsistojo, perėjo per biurą ir pradingo už durų. 

— Ar matei, kokios kojos? - sušnibždėjo Pėteris. 

— Cretino, - atkirto Džiana. 

Feliksas apsidairė. Biuras buvo labai prabangus, nė nepaly- 
ginsi su „Visuotinio laikraščio“ ekonomikos redakcija. Rašo- 
mieji stalai pagaminti iš šviesaus ir juodo medžio, visur nauji 
kompiuteriai, prie kurių dirbo jauni vyrai ir moterys, grindys 
išklotos tamsiai mėlyna danga. Prie įėjimo, kur jie laukė, sto- 
vėjo didelė Kalėdų eglutė. 

Netrukus jauna moteris grįžo su vyru. Į akis krito siauri po- 

no Miulerio akiniai auksiniais rėmeliais ir raudonos petnešos 
ant ryškiai mėlynų marškinių. 

— Laba diena, ponai, - pasveikino jis laukiančius vaikus. - Jūs 
ieškote firmos Progress Investment, man labai gaila. Firma išsi- 
kėlė, ir aš net nežinau, ar ji dar tebėra Frankfurte. Nors jie dirbo 
toje pačioje srityje kaip ir mes, būtent finansinių investicijų. Ta- 
čiau tai jūsų tikrai nedomina. Ko gi jūs norėjote iš šios firmos? 

— Mes ten pažįstam vieną Žmogų, - trumpai pasakė Feliksas. 

— O ką tokį, jei galima paklausti? Aš susipažinau su keletu 
kolegų. 

— Vilį Rapkę. 

— Rapkė, Rapkė... Ne, labai gaila, tokio aš nepažįstu. Bet 
jeigu jūs su juo pažįstami, tai jis tikrai jums apie save praneš. 
Linkiu sėkmės! 

Jie atsisveikino ir vėl išėjo į gatvę. 

— Kvailiau ir būt negali. Mes nieko naujo nesužinojom, — 
pasakė Džiana. - Galim apsisukti ir važiuot namo. 

— Palaukit, - tarė Pėteris. - Nereikia taip greitai nuleisti ran- 
kų. Žmogus ir firma negali tiesiog išnykti nuo žemės paviršiaus, 
taip gi nebūna. 

- O man atrodo, taip atsitinka gana dažnai, - nesutiko Felik- 
sas. - Iš tiesų juk firma egzistuoja tik popieriuje, kaip ir Nami- 
nukai. Jei popierių suplėšysi, jos nebeliks. O dėl biurų, tai kas 
tie biurai? 

Taip kalbėdami, jie vaikštinėjo Varkalių gatve šen bei ten, be 
jokio tikslo, tikėdamiesi, kad šaus į galvą koks nors sumany- 
mas. Staiga Džiana sugriebė Feliksui už rankos ir sušnypštė: 

- Ššš! Žiūrėkit, kas ten stovi! 

Tuo tarpu jie buvo nuėję tiek, kad galėjo matyti Varkalių gat- 
vės 37 namo galinį kiemą. Ten, automobilių stovėjimo aikšte- 
lėje, stovėjo... raudona Testarossa! 

- Prakeikimas, jis kažkur visai netoliese, - nusikeikė Pėteris. 
Mums tereikia jo palaukti. 

— Jūs atpažįstat automobilį? - paklausė Kajus. 

— Tai Rapkės Tėstarossa. 390 arklio jėgų. 

— Fantastika, - pasakė Kajus. - Bet jeigu čia jo automobilis ir 
Rapkė tikrai yra nusikaltėlis, tai neturi jūsų pamatyti. Kitaip jis 
bus įspėtas. Jūs privalot pasislėpti. O manęs jis nepažįsta. Taigi 
jo lauksiu aš. 

Visi pripažino, kad Kajus teisus. Žemės sklypą prie Varkalių 
gatvės 37 namo nuo gatvės ir automobilių aikštelės skyrė aukš- 
ta tvora, ten ir pasislėpė Feliksas su Pėteriu ir Džiana. O Kajus 
atsirėmė į kelio ženklą, užsitraukė ant akių gobtuvą, sukryžia- 
vo rankas ir nutaisė nuobodžiaujantį veidą. Toks jis atrodė tik- 
rai atgrasus. 

Jie laukė. Ilgai laukė. Kartkartėm Feliksas arba Pėteris išlįs- 
davo iš už kampo apsidairyti ir žvilgtelėdavo, kaip Kajus rymo 
prie kelio ženklo. Neliko nieko kita, tik laukti toliau. 

UŪmai, po ištisos amžinybės, vaikai išgirdo trinktelint duris. 
Feliksas viena akim žvilgtelėjo - Kajus nejudėdamas stovėjo 
toliau. Kažkas užvedė variklį, Testarossa pajudėjo ir trumpai 
stabtelėjusi prieš įvažiavimą nukūrė Varkalių gatve tolyn. Fe- 
liksas iš paskos dar pamatė automobilio numerį: F-CC 1234. 

Kai automobilis dingo iš akių, Kajus apsimestinai nuobo- 
džiaudamas atslinko prie jų. Visai kaip detektyvai per televi- 
zorių, pagalvojo Feliksas. 

— Na, ką tu matei? 

— Žinot, kas sėdi Testarossoj? 

— Ne. Ką, ne Rapkė? 

— Ne, tikrai ne, nes vyrą prie vairo aš pažįstu. 

— Tai kas? 

— Ten sėdėjo Miuleris. 

- Šitos naujos firmos vadybininkas? 

— Tas pats. 

— Prakeikimas, - tarė Pėteris. - Jie viens kitą pažįsta. 

— Bet kodėl jis mums nepasakė? Jei abu naudojasi ta pačia 
mašina. 

— Abu eina išvien, tai aišku kaip dieną. Ką dabar darysim? 

— Stebėsim toliau, - tarė Kajus. - Kokiu nors būdu reikia 

išsiaiškinti, kur tas tipas nuvažiavo. Mums reikia žmogaus, ku- 
ris gerai pažįsta miestą. 

— Sara! - sušuko Feliksas. 

— Kurgi ne, - tarė Pėteris. - Tik jos mums ir betrūko. Manai, 
kad būtent Sara padės mums atgauti pinigus? Jai gi viskas, kas 
susiję su pinigais, atrodo kvaila. 

— Galim bent paklausti... 

— Dabar pusė trijų, - tarė Džiana. - Tokiu metu Sara turėtų 
jau būti grįžusi iš mokyklos. 

Pėteris išsitraukė mobilųjį telefoną ir Feliksas surinko nu- 
merį. 

Atsiliepė pati Sara. 

- Labas, Feliksai! Čia tai bent staigmena. Ar vis dar žaidžiat 
pinigų uždirbinėjimą? 

— Mes Frankfurte. 

— Puiku! Norit mane aplankyti, ar ką jūs čia veikiat? 

— Dabar negaliu tau pasakyti. Mums reikia tavo pagalbos. 
Ar galėtum ateiti? 

— Aišku. Kur jūs esat? 

— Varkalių gatvėje. Priešais 37 namą. 

— Bankų kvartalo viduryje. Po pusvalandžio būsiu ten. 

Feliksui ėmė smarkiau plakti širdis, kai iš už gatvės kampo 
pamate išnyrant susitaršiusias Saros garbanas. 

— Jums nėra pamokų? - paklausė Sara pasisveikinusi. 

— Yra. Bet šiandien turim svarbesnių reikalų, - atsakė Pėteris. 

Feliksas pristatė Kajų ir keliais žodžiais papasakojo, ko jie 
atsibeldė į Frankfurtą. 

— Ar aš nesakiau? Pinigai kvailystė. O biznieriai nusikaltė- 
liai. 

— Gerai jau, gerai, - sudejavo Pėteris. - Tačiau dabar tai mums 
nepadės. 

— O kuo, jūsų manymu, aš galėčiau pagelbėti? 

— Tujjuk pažįsti Frankfurtą. Mums reikia išsiaiškinti, kur nu- 
važiavo /estarossa. Tada galbūt sužinosim, kur lindi Rapkė. 

— Rasti Frankfurte Ferrari? Na, tu ir sugalvoji. Frankfurtas 
truputėlį didesnis už Šėnštatą. Jūs turbūt tai pamiršot. Mums 
nieko nelieka, kaip tik visą parą stebėti šitą įėjimą. Tiesa, o kur 
jūs šiąnakt nakvosit? 

— Nakvosim? - pakartojo Feliksas. - Mes dar šiandien vaka- 
re ketinom grįžti į Šėnštatą. 

— Jeigu tikrai norit gaudyti nusikaltėlį, vakare negalit lyg nie- 
kur nieko važiuoti namo. 

— Apie tai nė nepagalvojom. Gal galėtume pas tave?.. 

— Man būtų smagu, jei ateitumėt pas mane. Bet tada iš karto 
galit savo tėvams pasakyti, kur dabar esat. Mano mama, aišku, 
paskambintų tėčiui. Ne, reikia sugalvoti ką kita. 

— Karatistė, - pasiūlė Džiana. 

— Karatistė? Gal tau ne visi namie, - atsiliepė Pėteris. - Mes 
gi negalim tiesiog išdygti pas visiškai svetimą moterį ir paklaus- 
ti: gal turi mums laisvą lovą nakčiai? Ir dar keturiese. 

— O ką tu siūlai? - paklausė Džiana. — Tuoj pat važiuoti na- 
mo? Dabar, kai aptikom pėdsakus? Be to, Marta nė jokia visiš- 
kai svetima moteris. 

— Gerai jau, gerai. Bet ką pasakys tėvai? - paklausė Peteris. — 
Jie gi praneš policijai, jei šiąnakt mes negrįšim... 

— Aš siūlau, tegul Feliksas paskambina savo tėvams ir pa- 
sako, kad užtrukome verslo reikalais ir kad grįšim, deja, tik 
rytoj... 

— O jie atsakys: „Ak, kaip miela, mano berniuk, pasilinks- 
mink ramiai dar truputėlį“. 

— Feliksui nereikia laukti, kol jie ką nors atsakys. Iegul tik 
pasako, kad praneštų mūsų tėvams, ir tiesiog padeda ragelį. 

— Mano mama išeis iš proto, - tarė Feliksas. 

— Gal manai, kad ji neišeis iš proto, kai išgirs, jog 27 000 
markių išmetei į balą. 

Feliksas turėjo pripažinti, kad Džianos teisybė. Jis paėmė 
mobilųjį telefoną ir sunkia širdimi surinko tėvų numerį. 

Atsiliepė mama. 

— Feliksai, sūnau, kas tau šovė į galvą? Tuoj pat pasakyk, kur 
tu prapuolei! 

Feliksas pasakė, ką reikėjo, ir padėjo ragelį. Jis nenorėjo nė 
pagalvoti, kas jo laukia namie, kai sugrįš. 

— Matai, tai visai paprasta. O dabar paskambinsim Martai. 

Džiana surinko numerį ir trumpai šnektelėjo su Karatiste. 
Tada su palengvėjimu tarė: 

— Viskas gerai. Po pusvalandžio susitinkam prie buliaus ir 
meškos. Ji sakė, kad galėsim pas ją pernakvoti. Ir labai susido- 
mėjo, ką mes jai papasakosim. Manau, vienam iš mūsų reikia 
pasilikti čia sargauti, jei Ferrari vėl pasirodytų. 

— Aš pasiliksiu, - tare Kajus. - Bet paskui turėsit mane pasi- 
1mti. 

- Aišku, taip ir padarysim, - pasakė Džiana. 

Tada ketveriukė patraukė į biržos aikštę ir po kurio laiko jau 
spaudė Karatistei ranką. 

— O jūs gana dažnai svečiuojatės Frankfurte, - tarė ši. - Bet 
papasakokit, kas jus čia atvijo šiokią dieną, užuot sėdėjus mo- 
kykloj. 

Ji klausėsi vaikų pasakojimo labai atidžiai. Retkarčiais pa- 
purtydavo galvą, o Džianai, Feliksui ir Pėteriui baigus tarė: 

— Na, reikia pasakyti, yra protingesnių būdų, kaip atsikratyti 
savo pinigais! Taigi jūs pasprukot iš namų, kad atgautumėt lo- 
bį. Ko jau ko, o drąsos jums tikrai netrūksta. 

Šiandien ji vilkėjo ne karatė kostiumą, o ilgą paltą ir po juo 
trumpą suknelę, prie kurios buvo prisegtas pažymėjimas. 

— Beprotiška tikėtis, bet galbūt iš tikrųjų aš jums padėsiu su- 
rasti tą Rapkę. Tačiau nepuoselėkit didelių vilčių, kad atgausit 
savo lobį. Jis tikriausiai jau dingęs. 

Prieš atsisveikindama Karatistė dar kažką užrašė lapelyje: 

- Štai mano adresas, ateikit šiandien septintą vakare, o tada 
pažiūrėsim. Nors, tiesą sakant, aš turėčiau išsiųsti jus tiesiai 
namo. 

Karatistės butas buvo daugiaaukščiame name prie paskutinės 
autobusų stotelės. Džiana paspaudė mygtuką ir visi penki pa- 
kilo liftu į dvidešimt ketvirtą aukštą. Ten jų laukė Marta: 

— Užeikit ir patogiai įsitaisykit, tai yra kaip galėdami pato- 
giau. Mano bute vaikams nėra labai patogu. 

Butas Feliksui atrodė labai prabangus. Grindis dengė minkš- 
tas kilimas, toks storas, kad juo žengiant net smego pėdos. Ant 
sienos kabojo milžiniškas tapytas paveikslas, kuriame nieko ne- 
galėjai suprasti. Ant lango užuolaidų nebuvo, todėl galėjai ma- 
tyti mirgant miesto žiburius. Giliame fotelyje sėdėjo jaunas vy- 
ras; dabar jis atsistojo ir ištiesė vaikams ranką. 

— Noriu pristatyti jums savo draugą: Maksas Ferberis. Ma- 
nau, kad jis šiek tiek nusimano apie jūsų problemą. Jis yra de- 
tektyvas ir specializuojasi būtent užbiržinėje prekyboje. 

— Detektyvas? Tikras, su pistoletu ir panašiai? - susidomėjo 
Pėteris. 

— Pistoleto aš neturiu, - juokdamasis tarė Maksas Ferberis. — 
Iki šiol man jo ir neprireikė. Nusikaltėliai, su kuriais aš turiu 
reikalų, laimei, daugiausia neginkluoti. Savo aukas jie mėgina 
pribaigti klasta ir pėdų mėtymu. Nagi papasakokit, kas nutiko 
jums. 

Istoriją apie poną Rapkę detektyvas išklausė visiškai ramiai. 

— Tipiškas braižas, - paskui pasakė jis. — Jie visada elgiasi 
taip pat. Bet kad jie jau mulkina ir vaikus, to dar negirdėjau. 

Paskui jis peržiūrėjo Pėterio atsivežtus pono Rapkės laiškus. 

— Taip ir maniau. Kaip visuomet, - pakartojo jis. - Jus apga- 
vo sukčius ir, beje, vienas iš pačių bjauriausių. Bet nemanau, 
kad šitas ponas Rapkė yra tikrasis biznio bosas. Dažniausiai 
tokie žmonės turi stiprų užnugarį, kuris ir vadovauja. Viskas 
sutampa. Net ir tai, kad firma staiga dingo. 

— Ar mes atgausim savo lobį? - paklausė Feliksas. 

- To tikrai negaliu pažadėti. Geriau pasiruoškit blogiausiam. 

— Tai jie mūsų pinigus tiesiog pasiglemžė? 

— Ne, šiais laikais jie nebe tokie kvaili. Tai, ką jie darė, spe- 
cialistų kalba vadinama cAurning. Jie iš tikrųjų sudarinėjo san- 
dorius. Tačiau labai daug ir visiškai beprasmių. Jiems juk buvo 
vis tiek, svarbiausia, kad jie apskritai darė kokius nors sando- 
rius. Nes iš to užsidirbo gražaus pinigo. 

— Nesuprantu, - pasakė Feliksas. 

— Tai labai paprasta. Progress Investment verslui reikalinga 
išankstinių sandorių birža. Tiesa, šiuo metu yra viena ir Vokie- 
tijoje, Hanoveryje, tačiau svarbiausia - Čikagoje. Jie paskam- 
bina, pavyzdžiui, po pietų, kai Čikagoje devynios valandos ry- 
to, kokiam nors tarpininkui, vadinamajam brokeriui. Jam duo- 
da užsakymą balandžio 1 dieną nupirkti, pavyzdžiui, vieną toną 
vario. Brokeris tai padaro, bet, aišku, ne už dyką. Jis nuskai- 
čiuoja mokestį, o tai, kiek Žinau, sudaro 25 dolerius už sandorį. 
Tačiau Progress Investment už tarpininkavimą iš jūsų kaskart 
nuskaičiuodavo po 150 dolerių. Taigi kad pasipelnytų iš jūsų 
pinigų, jiems reikėjo sudarinėti daugybę sandorių. Tokiu būdu 
jūsų pinigai labai greit ištirpo. Juos paprasčiausiai surijo mo- 
kesčiai. Tai rodo apskaitos lapas, kurį jums atsiuntė Rapkė. Jie 
prasukdavo du tris sandorius per dieną. Visiška beprotybė. 

— Bet tai baisi niekšybė. Ar taip daryti neuždrausta? - pa- 
klausė Feliksas. 

— Tarpininkavimo mokestis leidžiamas, bet, aišku, ne toks 
didelis. Tai jau nusikaltimas. Deja, dauguma klientų to neįžvel- 
gia, lygiai kaip ir jūs. 

— Kodėl apie tai nerašo laikraščiai? Žmones reikia įspėti apie 
tokius dalykus! 

Maksas Ferberis juokėsi: 

- Juos ir įspėja! Bet jie nieko nenori žinoti. Išgirsta apie 70 
arba 100 procentų pelną ir sveikas protas tiesiog išgaruoja. Ne- 
įtikėtina, kokie kvaili pasidaro žmonės, kai juos užvaldo pinigų 
godulys. 

— Matai? - tarė Sara. - Pinigai tikra kvailystė. Jie paverčia 
žmones kvailiais. 

— Ne visada, bet labai dažnai, - pritarė jai Maksas. 

— O kas atsitiko firmai Progress Investment? — paklausė Fe- 
liksas. - Kodėl ji staiga prapuolė? Ir kodėl šitos naujos firmos 
vadybininkas važinėja Rapkės automobiliu? 

— Progress Investment ir ta nauja firma eina išvien, tuo aš 
neabejoju. Manau, jog naujos firmos vadybininkas - tokia pat 
smulki žuvelė kaip ir Rapkė. Ko gero, jie apmulkino tiek daug 
žmonių, kad jiems ėmė svilti padai. Todėl firmą panaikino. 
Jeigu dabar kas sumanys skųstis, tai skųstis paprasčiausiai ne- 
bus kam. Vietoj jos atsiranda nauja firma, kurios niekas ne- 
pažįsta, ir žaidimas prasideda iš naujo. Taip ir veikiama šioje 
srityje. 

— Vadinasi, turim surasti, kas jiems vadovauja"? 

— Teisingai. 

— O kaip tai padarysim? 

— Rytoj stebėsim namą tol, kol vėl pasirodys Testarossa. O 
paskui matysim. Testarossa - tai pėdsakas, vedantis pas šio ver- 
slo galvas, tuo aš visiškai tikras. 

Tą akimirką sučirčkė durų skambutis. Kai Marta atidarė, ten 
stovintis vyras įteikė jai septynių picos dėžių stirtą. 

— Vakarienė paruošta, - tarė Karatistė. - Prašau į virtuvę. 
Maksas valgydamas picą visada prikiaulina. O ten bus patogiau. 

Virtuvė buvo visai nedidukė, čia stovėjo tik dvi kėdės. Todėl 
visi atsisėdo ant žemės ir ėmė kimšti picą. 

— Ar jūs susituokę? - paklausė Džiana Karatistės. 

— Apie vedybas dar net nepagalvojome. Ar tai vis dar madinga? 

— Aš norėčiau ištekėti, kai užaugsiu, - pasakė Džiana. - Ir 
turėti didelę šeimą. 

— Apie tai dar pakalbėsim, brangioji, - tarė Peteris. 

Džiana sviedė į jį piktą žvilgsnį. Bet iš tiesų tik apsimetė su- 
pykusi. Feliksas stebėjosi, kaip gerai jiedu sutarė. 

Maksas atsirėmė nugara į šaldytuvą, nusišluostė burną ir tarė: 

— Vedybos turėtų savų privalumų. Mokėtume mažiau mo- 
kesčių... 

Daugiau Maksas nespėjo pasakyti, nes Marta jam į veidą svie- 
dė šlapią skudurą. Bet ir ji neatrodė supykusi. 

— Rytoj jūsų laukia sunki diena, - pasakė ji. - Norint gaudyti 
nusikaltėlius, reikia gerai išsimiegoti. 

Iš vilnonių antklodžių ir pagalvių Marta paklojo jiems pata- 
14 svetainėje ant grindų. Maksas savo automobiliu parvežė Sa- 
rą namo. Gaila, pagalvojo Feliksas. Jis būtų mielai išsitiesęs 
šalia Saros, taip kaip Pėteris šalia Džianos. Bet vos tik atsigulė 
greta Kajaus, tučtuojau užmigo. 


DVIDEŠIMT PIRMAS SKYRIUS 


Sugauti rykliai 


Namas Varkalių gatvėje atrodė visai neįtartinai. Žmonės įei- 
davo ir išeidavo. Pro apšviestus langus galėjai matyti vyrus ir 
moteris, dirbančius prie kompiuterių. Kituose languose Žibėjo 
Kalėdų girliandos. Diena buvo apsiniaukusi, automobiliai va- 
žiavo su šviesomis, nors buvo jau devinta valanda. Testarossa 
čia dar neatvyko, Kajus įsitikino. 

Jie sėdėjo susigrūdę viens šalia kito Makso automobilyje: Fe- 
liksas, Džiana, Pėteris ir Kajus. Sara buvo mokykloje. Maksas 
turėjo didelį šildomą automobilį, o vidurinėje konsolėje buvo 
net įduba, kur stovėjo kolos skardinė. "Taip jie sėdėjo šilumoje 
ir laukė, stebėdami įvažiavimą į kiemą. Lauke šaligatviais sku- 
bėjo Žmonės, nešini margais pirkinių krepšiais ir juodais port- 
feliais. Alėjos medžiuose tupėjo varnos, visai kaip Šėnštato miš- 
ke. Feliksą laukimas tiesiog varė iš proto. Umai Maksas Ferbe- 
ris tyliai švilptelėjo. 

— Ei, žiūrėkit, kas pasirodė! 

Priešais juos per gatvę ėjo senutė, pasiramsčiuodama lazde- 
le. O prie šviesoforo iš tiesų laukė raudonas Ferrari. Užsidegė 

žalia šviesa mašinoms, Tėstarossa privažiavo ir įsuko į kiemą. 
Buvo lygiai 9.35. 

— Ar čia gerbiamasis ponas Rapkė? - paklausė Maksas. 

— Nežinau, jis atrodė greičiau kaip ponas Miuleris, naujos 
firmos vadybininkas, - atsakė Feliksas. 

— Tada imsimės reikalo iš esmės. Tai yra aš užlipsiu į viršų ir 
nueisiu į firmą truputėlį apsidairyti. Nes manęs ten dar niekas 
nepažįsta. Pasiimsiu jūsų mobilųjį telefoną, jei jūs nieko prieš. 
Jūs lauksite čia ir stebėsit įvažiavimą. Jei Ferrari išvažiuotų, pa- 
skambinkit man iš automobilio. Jis veikia visai kaip mobilusis. 
Sutarta? 

— Sutarta, - atsakė Feliksas ir visi linktelėjo. 

Maksas išlipo, pasistatė apykaklę, nubėgo per gatvę ir dingo 
už biuro pastato durų. 

— Įdomu, kas dabar bus, - tarė Džiana. 

Feliksui daužėsi širdis. Keista, bet kaip tik dabar jis prisimi- 
nė, kad turėtų sėdėti mokykloje, kur ką tik prasidėjo Bazilijaus 
Lėvenšteino matematikos pamoka, ir kad jo tėvai tikriausiai 
labai nerimauja. 

— Kaip manot, ar mūsų tėvai kreipėsi į policiją dėl mūsų din- 
gimo? - paklausė jis lyg pats savęs. 

— Maniškiai tai tikrai ne, - sumurmėjo Kajus. 

— Mano tėvas įsius. Bet į policiją jis iš karto nebėga, - tarė 
Pėteris. 

— Aš dėl Nonos nesu tikra. Ji gali iškrėsti beprotiškiausių 
dalykų, - pasakė Džiana. - Tikiuosi, tavo mama šią Žinią jai 
perdavė atsargiai. 

- Šiaip ar taip, - atsiduso Feliksas, - mūsų sutikimas namie 
nebus itin malonus. 

Tada jie nutilo ir vėl įsispoksojo į pilką gatvę, namą su ap- 
šviestais langais ir įvažiavimą į kiemą. 

— Mėšlas! - staiga suriko Pėteris ir čiupo automobilio telefoną. 

Dabar ir Feliksas išgirdo gaudžiantį Tėstarossos variklį. Au- 
tomobilis atbulas išniro iš už kampo ir pasisuko išvažiavimo 
link. Pėteris paskubomis surinko mobiliojo telefono numerį. 

— Na, atsiliepk pagaliau! - sušnypštė jis. 

Testarossa riaumodama išvažiavo. Visas laukimas nuėjo šu- 
niui ant uodegos, pagalvojo Feliksas. Bet šviesoforas vėl įžiebė 
raudoną šviesą. Per gatvę išsirikiavęs ėjo mažų vaikų būrys, ly- 
dimas darželio auklėtojos. Ferrari turėjo palaukti. Tą akimirką 
atsilapojo biuro pastato durys ir Maksas išbėgo per gatvę link 
jų. Feliksas su Pėteriu susijaudinę mojo į laukiančio Ferarri pu- 
sę. Maksas suprato. Jis atplėšė dureles, šastelėjo prie vairo ir 
užvedė variklį. 

— Jam kilo įtarimas. Dabar turim nepaleisti jo iš akių. 

Maksas išvažiavo į gatvę ir tuo pat metu užsidegė žalia šviesa. 
Testarossa pajudėjo. Tarp jos ir persekiotojų buvo dar du auto- 
mobiliai. 

— Kaip manot, ar jis pamatė, kaip jūs įlipot į mašiną? 

— Nemanau. Jei mums pasiseks, jis nuves mus pas Rapkę. 
Arba pas savo šefą. Kai aš vadybininko pasiteiravau apie Rap- 
kę, jis atsakė visiškai normaliai tą patį, ką ir jums. Bet aiškiai 
pajutau, kad jam šis reikalas buvo nemielas. Galų gale juk vie- 
nas po kito du Žmonės teiravosi apie tą vyrą. 

— Akivaizdu, kad jis nori nuslėpti, jog eina su Rapke išvien. 
Bet kodėl tada važinėja tuo pačiu automobiliu? - paklausė Fe- 
liksas. 

— Visa laimė, kad klysta visi. O investuotojų apgavikai taip 
mėgsta pinigus ir prabangą, kad kartais padaro tiesiog Žioplų 
klaidų. O tai juos ir pražudo. Bet taip toli mes dar nenuėjome. 
Nereikia stengtis užbėgti įvykiams už akių. 

Pats Miuleris, atrodė, iš tiesų nepastebėjo, kad jį seka. Testa- 
rossa Visai ramiai įsiliejo į automobilių srautą. 

— Jis netgi laikosi 50 kilometrų per valandą greičio, - pasakė 
Maksas. - Turbūt nenori, kad jį sustabdytų policija. 

Jie važiavo plačiomis gatvėmis per visą Frankfurtą. Po kurio 
laiko miestas liko nuošalyje. Truputį pavažiavę autostrada, pa- 
suko į nuošalų kelią. Feliksas pastebėjo, kaip saugiai Maksas 
persekiojo Ferrari. Jis niekad nepriartėdavo per daug, dažniau- 

siai praleisdavo kitą automobilį į tarpą, tačiau ir nepamesdavo 
jo iš akių. 

Paskui užsidegė stabdžių Žibintai ir raudonas automobilis įsu- 
ko į stovėjimo aikštelę prie didžiulio prekybos centro. Per aikš- 
telę Ferrari iš lėto nuriedėjo į požeminį garažą. 

— Eime, pasekim jį, - pasakė Maksas. - Tu, Kajau, liksi auto- 
mobilyje, Feliksai, Pėteri ir Džiana, jūs apsižvalgysit prekybos 
centre, galbūt jis tik nuėjo apsipirkti. O aš garaže atidžiau ap- 
Žiūrėsiu automobilį. Feliksai, pasiimk mobilųjį telefoną. Ir jei- 
gu kas, iškart skambink! Tada Kajus įspėdamas papypsės. Ir tik 
stebėkit. Nesiimkit jokių žygdarbių. Atsiminkit, kad jūs ne po- 
licininkai, o detektyvai. Aišku? 

— Aišku! 

Maksas skubiai nužingsniavo per aikštelę ir pradingo pože- 
minio garažo įvažiavime. Visi trys vaikai įžengė į prekybos cen- 
trą. Bet kur jiems ieškoti? 

— Pasiskirstom, - pasiūlė Pėteris. - Džiana patikrins parduo- 
tuves kairėje pusėje, aš - supermarketą, o Feliksas tą didelį 
drabužių skyrių pačiam gale. 

Įžengęs į drabužių skyrių, Feliksas pastebėjo, jog šis turi du 
aukštus. Visur kabojo kostiumai ir paltai, tarp jų stovėjo lenty- 
nos su marškiniais ir apatiniu trikotažu. Skyrius buvo neaprė- 
piamas. Feliksas rūpestingai tikrino eilę po eilės. Kiekvienam 
sutiktam vyrui jis žiūrėjoj veidą, bet vadybininko Miulerio tarp 
jų nebuvo. Apieškojęs pačius atokiausius kampus, žvilgtelėda- 
vo į persirengimo kabinas, perėjo antrą aukštą, bet veltui. 

Feliksas jau norėjo apsisukti ir grįžti pas kitus, kai ūmai vie- 
nam kampe šalia persirengimo kabinų pastebėjo liftą. Virš du- 
rų švietė skaičiai nuo 1 iki 6. Gal vadybininkas visai neketino 
apsipirkti. Galbūt jis čia gyveno! Feliksas ilgai nedvejodamas 
įlipo į liftą ir nuvažiavo į šeštą aukštą. Jis pateko į nušiurusį 
koridorių. 

Ten rado trejas duris. Feliksas perskaitė užrašus: Advokatai 
Rolfas Šėleris 4 Dr Hansas Zeidelis; Psichoterapeutas Marlis Mer- 

keris ir Mokesčių patarėjas Karlas Bartas. Ar vadybininkas nuė- 
jo pas advokatą, ar pas mokesčių patarėją? Feliksas nusprendė 
išmėginti laimę aukštu Žemiau. Ir čia buvo trejos durys: stoma- 
tologo, okulisto kabinetai ir dar vienas nieko nesakantis užra- 
šas: Transatlantic Trading Company GmbH. 

Vos pasisuko laiptų link, kad nuliptų dar aukštu žemiau, staiga 
išgirdo, kaip durys atsidarė. Apsigręžęs išvydo pro duris su už- 
rašu Trading Company išeinant tris vyrus. Feliksas sustingo kaip 
perkūno trenktas: du vyrus jis pažinojo. Vienas buvo Miuleris, 
vadybininkas, o kitas - Rapkė. Trečiasis nepažįstamas vyras už- 
rakino duris ir pasakė aniems: 

— Taigi AX 1749, įsidėmėjot? 

- Yes, Sir, - angliškai atsiliepė Rapkė. Tada atsisuko ir pama- 
tė Feliksą: - O ką tu čia veiki? - apstulbęs sušuko jis. 

Feliksas nespėjo nė prasižioti, nes nepažįstamasis užsipuolė 
Rapkę: 

— Kas čia toks? 

- Feliksas Bliumas iš Šėnštato... 

— Tu su savo sušiktais vaikais! Aš tau iš karto pasakiau - ne- 
kišk nagų. Na, palauk... 

Dabar viskas įvyko akimirksniu. Nepažįstamasis pripuolė prie 
Felikso, trenkė jam kumščiu ir šiam aptemo akyse. 


* 


Feliksas atsipeikėjo su skaudama galva. Aplinkui tvyrojo tam- 
sa. Kurgi jis buvo? Feliksas norėjo paliesti kaktą, bet pajuto, 
kad rankos surištos už nugaros. Jis negalėjo nieko ištarti, nes 
burna buvo užklijuota lipnia juosta. Kas per nesąmonė! Jis tik 
norėjo susigrąžinti lobį, o dabar pagrobė jį patį. Ir dar tikri 
gangsteriai. Taip juk būna tik filmuose. 

Paskui Feliksas pastebėjo, kad jo kalėjimas juda, kilnojasi 
aukštyn Žemyn. Tuo pat metu išgirdo pravažiuojančių mašinų 
gaudesį. „Aš uždarytas bagažinėje!“ - persmelkė jį mintis. Kur 

nusikaltėliai jį gabena? Tikriausiai veža į mišką sušaudyti. "To- 
kių scenų jis jau ne kartą matė filmuose. Bet Maksas sakė, kad 
investuotojų apgavikai neturi pistoletų, jie naudoja kitokius me- 
todus. Vis dėlto šita mintis jo nė kiek nepaguodė. „Geriau jau 
niekada nebūčiau radęs lobio!“ - netekęs vilties pagalvojo Fe- 
liksas. 

Jis pamėgino kaip nors apsiversti, nes skaudėjo riešus. Ko- 
jos taip pat buvo surištos, tačiau dar bent buvo šiek tiek vietos 
ir jam pavyko įsitaisyti kiek patogiau. Paskui įsiklausė į variklio 
gausmą. Automobilis dabar važiavo labai ramiai. Tikriausiai 
jie lėkė autostrada. Įdomu, ar kiti jau pastebėjo, kad jis dingo? 
Tikriausiai ne. Bet kaipgi jį ras? Feliksas mielai būtų pasitikri- 
nęs, ar kišenėje dar tebeturi mobilųjį telefoną. Tačiau buvo taip 
supančiotas, kad neįstengė jos pasiekti. 

Jis vėl įsiklausė. Vieno dalyko trūko: žmonių balsų. Gal vai- 
ruotojas važiavo vienas. Arba jam nebuvo reikalo kalbėti. Da- 
bar automobilis stabdė ir darė posūkį - šitai suprato iš to, jog 
jis pats bagažinėje nusirito į šoną. Paskui dar vienas posūkis ir 
automobilis pakilo įkalnėn. Staiga jis sustojo ir kažkas išjungė 
variklį. Durelės atsidarė ir vėl trinktelėjo. Paskui viskas nutilo. 
Mirtina tyla, pagalvojo Feliksas. 

Ką dabar daryti? Ar nusikaltėliai jį pamiršo? Ar tyčia paliko 
jį Čia numirti iš bado"? 

Feliksas truktelėjo pančius. Jie nebuvo taip stipriai suveržti, 
kaip jis manė iš pradžių. Gal jie tyčia supančiojo laisviau, kad 
sąžinės neslėgtų žmogžudystė? Feliksas truktelėjo dar stipriau 
ir jam pasisekė truputėlį pajudinti rankas už nugaros. Tai jį pa- 
drąsino; jis traukė ir sukiojo pančius, kol išseko jėgos ir turėjo 
pailsėti. 

Po keleto minučių vėl pamėgino, truktelėjo iš visų jėgų - ir iš 
tikrųjų: jis išlaisvino vieną ranką. Dabar jau buvo paprasta: iš- 
traukė kitą ranką iš kilpos ir nusiplėšė nuo burnos lipnią juos- 
tą. Galiausiai atsirišo kojas ir buvo laisvas. Tai yra — vis dar 
uždarytas bagažinėje. 

Feliksas ėmė daužyti kumščiu į bagažinės dangtį. Smūgiai 
dunksėjo garsiai, tačiau lauke buvo tylu kaip ir anksčiau. Gal 
jie iš tiesų paliko automobilį miške? Bet kodėl? 

Mobilusis telefonas! Feliksas apsičiupinėjo ir striukės kiše- 
nėje iš tiesų rado telefoną. Panašu, kad nusikaltėliams nė į gal- 
vą neatėjo, jog dvylikametis berniukas galėtų nešiotis tokį daik- 
tą. Ko gero, tai ir bus išsigelbėjimas. Feliksas dar apytiksliai 
prisiminė, kur paspausti starto mygtuką. Mobiliojo telefono ek- 
ranas iškart nušvito. Jis surinko PIN kodą ir Makso automobi- 
lio telefono numerį. Po dviejų signalų kažkas pakėlė. 

- Alio, kas kalba? - išgirdo jis Makso balsą. 

- Čia Feliksas. Ar galit mane pasiimti? 

— Feliksai, žmogau, kur tu prapuolei? Mes tavęs visur ieško- 
jom. Ar tau kas nors atsitiko? 

— Kai išsivadavau iš pančių, pasidarė geriau. 

— Pančių? 

— Aš uždarytas bagažinėje, bet iš pančių išsilaisvinau. Dabar 
nežinau, kaip iš čia ištrūkti. 

— Tu pagrobtas? Kur stovi automobilis? — iš toliau pasigirdo 
Pėterio balsas. 

- Iš kur man žinoti? Banditai prieš pabėgdami nepasakė. 

— Pabandyk išspirti galinę sėdynę. Ir neišjunk telefono. Jo- 
kiu būdu, - nurodė Maksas. 

— Bet dideli mokesčiai... 

— Pamiršk mokesčius. Galvok apie jūsų lobį. 

Feliksas abiem kojom stipriai spyrė į galinę sėdynę. Regis, ji 
iš tikrųjų pajudėjo. Mobilųjį telefoną ir toliau laikė pridėjęs 
prie ausies. 

Jis girdėjo Pėterį sakant: 

— Bet Testarossa už galinės sėdynės neturi jokios bagažinės... 

— Kaip man anksčiau neatėjo į galvą, - atsiliepė Maksas. — 
Ferrari jie paliko stovėti ir išvažiavo kita mašina. Išsilaisvinai? 

— Bandau, - atsakė Feliksas ir spyrė iš visų jėgų. 

Sėdynės atlošas galiausiai pasidavė ir atsivėrė plyšys, pro ku- 
rį į bagažinę sruvo šviesa. 

— Manau, kad išsikapstysiu, - pasakė Feliksas. 

"Tada spyrė dar kartą ir sėdynė pasistūmėjo į priekį. Išsiropš- 
tęs iš savo kalėjimo, Feliksas užsimerkė apakintas saulės švie- 
sos. Kai akys apsiprato, viskas aplinkui liejosi. Jis pastebėjo, 
kad neturi akinių. Pasidėjęs telefoną ant žemės, rankomis ap- 
grabaliojo bagažinės grindis. Akinius aptiko vienam kampe ir 
užsidėjęs apsidairė. Pirmiausia, ką pamatė, buvo storas brūkš- 
nys priešais kairę akį. Akiniai bevažiuojant bagažinėje įskilo. 

— Atrodo, esu dideliam garaže, - tarė Feliksas. 

— Kur jis yra? — pasiteiravo Maksas. - Ar gali ko nors pa- 
klausti? 

— Čia nė gyvos dvasios. Regis, šitam garaže aš vienintelis žmo- 
gus. 

— Paieškok kokios rodyklės ar stendo. Ir pasakyk, koks tai 
automobilis ir koks jo numeris. 

— Tuoj pažiūrėsiu. 

Feliksas išsikapanojo iš bagažinės į saloną ir atidarė užpaka- 
lines dureles. Lauke stovėjo neįsivaizduojama daugybė auto- 
mobilių, bet nebuvo matyti jokio gyvo žmogaus. Feliksas api- 
bėgo automobilį, rankoje vis dar laikydamas mobilųjį telefoną. 

—- Numeris: F- CC 1984. Rodos, jog jį kažkur esu matęs. F- CC... 

— Panašus į Zėstarossos. Ką jie čia sugalvojo... Dabar pamė- 
gink išsiaiškinti, kur es1. 

— Visa šita aikštelė pristatyta automobilių. O netoliese yra 
dar vienas garažas, - pasakė Feliksas į ragelį. - Ir dar matau 
užrašą: Terminalas 1. 

— Oro uostas! Jie oro uoste! - sušuko Maksas. - Jie ruošiasi 
išskristi. O kadangi tu juos užtikai, jie tave uždarė į bagažinę ir 
tyčia surišo taip, kad kada nors išsilaisvintum. Jie neketino ta- 
vęs atsikratyti, tik norėjo laimėti laiko. 

— Reikia išsiaiškinti, kur jie išskrido. 

— Nuo tada, kai pradėjom tavęs ieškoti, prabėgo daugiausia 
valanda. Jie dar niekaip negalėjo išskristi. Aš dabar kai kam 
paskambinsiu. Reikalai klostosi ne taip jau blogai. O mes kaip 

galėdami greičiau atvažiuosim į oro uostą, pirmąjį terminalą. 
Ten ir susitiksim. Bet pasakyk man dar štai ką: kas tave surišo? 

— Ten buvo Rapkė ir Miuleris, ir dar vienas vyras, kurio ne- 
pažįstu. 

— Kaip tas trečiasis atrodė? 

— Na, aš neturėjau laiko gerai apžiūrėti. Jis atrodė visai nor- 
maliai. Tokio pat amžiaus kaip anie du... Ak, tiesa, vienas jo 
antakis man pasirodė gerokai platesnis už kitą. Bet nesu visiš- 
kai tikras. 

— Du skirtingi antakiai? Ne, tokio aš nepažįstu. Pamatysim. 
Iki! Saugokis! 

— Gerai. Būsiu pirmajame terminale. 

Feliksas išjungė mobilųjį telefoną ir įsidėjo į kišenę. Tada 
nuėjo per aikštelę prie įėjimo į pirmąjį terminalą. Vieną kartą 
Feliksas jau skrido lėktuvu su tėvais; todėl šiek tiek žinojo, kas 
vyksta oro uoste. Išėjęs iš garažų, jis perėjo pėsčiųjų tiltu, po 
kuriuo driekėsi keturių juostų plentas. Tada pateko į didelę 
salę, pilnutėlę žmonių. Tikriausiai tai išvykimo salė. Bet kaip 
tokioj gausybėj surasti tris nusikaltėlius? Feliksas klaidžiojo po 
žmonių minią, pats gerai nežinodamas, ką daryti. Jis apžiūri- 
nėjo žmones su milžiniškais lagaminais, bagažo vežimėliais ar- 
ba su nedideliais krepšeliais. Nuo to margumyno raibo akys ir 
buvo neįmanoma visko aprėpti. 

Jis nuėjo koridoriumi toliau. Vienas vyras patikrino Feliksą 
pypsinčiu aparatu. 

— Na, jaunuoli, keliauji visai vienas? - užkalbino saugos dar- 
buotojas. 

Feliksas turėjo padėti savo striukę ant slenkančios juostos, 
kuri judėjo link kažkokios dėžės. 

— Nieko sau, kam tau šitas mobilusis telefonas? - paklausė 
tas vyras. 

- Jis mano tėčio, jis jau praėjo anksčiau, - pamelavo Feliksas. 

— O ašjau pamaniau, kad susiruošei keliauti savais reikalais. 

Uniformuotas pareigūnas geraširdiškai nusišypsojo ir leido 
jam eiti toliau. 

Garsiakalbis salėje paskelbė: Vindmelerius, užsisakiusius vie- 
B 31. Paskui garsiakalbis dar kažką pasakė angliškai ir ispaniš- 
kai. Feliksas nuskubėjo toliau. Jam daužėsi širdis, nes būtinai 
turėjo ką nors daryti, kad sulaikytų nusikaltėlius, tik nežinojo 
ką. Jis apžvelgė Žmones išvykimo salėje: čia buvo baltų ir spal- 
votų, didelių ir mažų, vyrų su turbanais ir moterų ilgais drabu- 
Žiais. Dauguma vyrų atrodė kaip biržoje. Po pilkais paltais vil- 
kėjo tamsius kostiumus, daugelis kalbėjo mobiliaisiais telefo- 
nais. Kai kurie sėdėjo ir skaitė laikraščius, dar kiti miegojo išsi- 
tiesę per tris sėdynes. 

Virš žmonių srauto kabojo didelė švieslentė; ji atrodė pana- 
šiai kaip kursų lenta, kurią jie matė lankydamiesi Frankfurto 
biržoje. Švieslentė rodė lėktuvų išvykimo laiką: Barselona 14.30, 
Roma 14.30; Drezdenas 14.40 ir taip toliau. Prie kai kurių reisų 
degė žalia švieselė ir švietė užrašas: Boarding. Tai tikriausiai 
reiškė, kad tie lėktuvai netrukus išskris. Feliksas patraukė to- 
liau. Atsisukęs dar kartą žvilgtelėjo į reisus skelbiančią švies- 
lentę. Umai kažkas privertė jį stabtelėti. Dabar jau suprato kas: 
prie kiekvieno miesto pavadinimo švietė reisų numeriai. LH345, 
LH8921, BA7865, AX7634... 

AX? AX -taijis kažkur jau girdėjo. Tada perskaitė: AX 1749. 
Štai tas numeris, kurį prieš pat pastebėdami Feliksą sušuko nu- 
sikaltėliai. Švieslentėje buvo parašyta AX1749 Kingston B 37. 
Tą pačią akimirką šalia užsidegė žalia lempelė ir pasirodė už- 
rašas Boarding. 

Dabar arba niekada, pagalvojo Feliksas ir pasileido į kojas. 
Jis bėgo taip, kaip dar niekad nebuvo bėgęs, spraudėsi pro žmo- 
nes, paskui pasuko ilgu koridoriumi. Dešinėje ir kairėje kabo- 
jo nuorodos su numeriais B 30, B 31 ir taip toliau. Koridorius, 
atrodė, neturi galo. B 34, B 35... galiausiai jis atsidūrė priešais 
stiklines duris su užrašu B 37. Viršuje švietė AX 1749 Kingston. 
Šalia degė žalia švieselė. Prie durų stovėjo jauna moteris stiu- 
ardesės uniforma ir tikrino išvykstančiųjų bilietus. Pro stiklą 

galėjai matyti laukiančius keleivius: vieni sėdėjo, kiti gėrė ka- 
vą, treti stovėjo eilėje prie išėjimo, kuris vedė tiesiai į didžiulį 
lėktuvą. Ant jo uodegos šono švietė užrašas All Island Airways. 
Feliksas atidžiai apžiūrinėjo kiekvieną keleivį - ir aptiko: eilėje 
prie išėjimo į lėktuvą stovėjo Rapkė ir vadybininkas, o greta ir 
tas nepažįstamas trečiasis su vešliu antakiu. 

Feliksas ilgai nesvarstė. Puolė pro duris. 

— Ei, jaunuoli, taip įgriūti negalima. Pirmiausia aš turiu pa- 
matyti tavo bilietą. 

— Aš neturiu bilieto, - iškošė Feliksas pro dantis. - Aš priva- 
lau ten patekti, ten yra trys vyrai, pavogę mūsų lobį! 

- Nusiramink, lėktuvas tikrai ne pati tinkamiausia vieta nuo- 
tykių žaidimams, - jauna moteris vis dar buvo labai draugiška. 

— Aš nežaidžiu, įleiskite mane! Tie tipai pavogė daug pinigų 
ir dabar nori pasprukti. 

- Paklausyk, tu negali lyg niekur nieko mūsų oro linijų kom- 
panijos klientus apšaukti vagimis... 

— Jie mane dar ir surišo... 

- Manau, pirmiausia tau reikia susirasti savo tėvus. Šio reiso 
keleivių patikrinimą turiu baigti. 

Eilutė prie išėjimo dabar pajudėjo ir vienas po kito keleiviai 
ėjo lėktuvo link. Rapkė su savo bendrais pamažu slinko į prie- 
kį. Jie kalbėjosi ir Felikso dar nepastebėjo. Reikia ką nors da- 
ryti! Ir tučtuojau! Bet jis galvojo viena akimirka per ilgai, - 
stiuardesė nuo 37 vartų įėjimo šūktelėjo į koridorių: 

— Pareigūnai, man reikia jūsų pagalbos! 

Prisiartino du policininkai su žaliomis uniformomis ir prie 
šono kabančiais pistoletais. 

- Šitas jaunuolis tvirtina, esą lėktuve sėdi trys nusikaltėliai, ir 
primygtinai reikalauja, kad sulaikyčiau reisą. Gal jūs išsiaiškin- 
tumet šitą atvejį. Po minutės aš turiu baigti keleivių sodinimą. 

Abu policininkai visai draugiškai žvilgtelėjo į Feliksą ir vie- 
nas tarė: 

— Sakai, trys nusikaltėliai? Kuo jie vardu, tie tavo nusikaltėliai? 

— Vienas Rapkė, antras Miuleris, o trečio vardo aš nežinau. 
Prašau paskubėti. 

Feliksas pastebėjo, kad eilė jau buvo dingus. Salėje neliko 
nė vieno Žmogaus. 

— Tik nesijaudink, mes tuo pasirūpinsim. Ir ką gi tie nusikal- 
tėliai tau padarė? 

— Jie mane mušė ir surišo. Ir išviliojo iš manęs krūvą pinigų! 

— Aha, surišo, - labai rimtai pakartojo policininkas. - Ir kiek 
pinigų jie iš tavęs pavogė? 

— 27 000 markių! Prašau paskubėti! 

Žalia švieselė prie įėjimo užgeso ir užrašas AX1749 Kingston 
prapuolė. 

Kitas policininkas paėmė savo raciją ir į ją pasakė: 

— Mes čia turim jaunuolį, kuris tvirtina, esą lėktuve AX 1749 
sėdi trys nusikaltėliai, vienas iš jų vardu Rapkė. Ar turim ką 
nors ieškomų asmenų sąraše? ...Aha, taip ir maniau... taip, jau- 
nuolis... Teisingai, su akiniais, - ir atsisukęs į Feliksą policinin- 
kas tarė: - Kuo tu vardu, berniuk, ir kiek tau metų? 

- Feliksas Bliumas iš Šėnštato, man beveik trylika... 

— Viskas aišku, mes jį atvesim, - pasakė policininkas, nusi- 
šypsojo ir įsikišo savo raciją. - Mes čia pagavom vieną mažą 
pabėgėlį iš namų... Gaudyti nusikaltėlius - ir ko tie vaikai šiais 
laikais neišsigalvoja. Tavo tėvai visą tą laiką labai dėl tavęs ne- 
rimavo, Feliksai Bliumai. 

Tėvai! Jie iš tikrųjų kreipėsi į policiją. Ir viską sugadino. 
Jie bus kalti, jei dabar lobis dings galutinai, persmelkė Felik- 
są mintis. 

— Ar galiu uždaryti lėktuvą? - paklausė stiuardesė. - Mes 
vėluojame jau dešimt minučių. 

— Taip, žinoma, uždarykite, - ir atsisukęs į Feliksą policinin- 
kas paklausė: - Na, o kurgi tavo draugai? 

Tą akimirką koridoriuje nuskardėjo šauksmas: 

— Feeeliksai! 

Tai buvo Džianos balsas. Feliksas pamatė ją mojuojant pa- 

čiam koridoriaus gale. Džiana bėgo jo link, o šalia jos skuodė 
Maksas, Pėteris, Kajus ir Sara. 

— Sulaikykite lėktuvą! - šaukė Maksas policininkams jau iš 
tolo. - Ten sėdi seniai ieškomas nusikaltėlis! 

— Ar čia tėvų ieškomi vaikai? - paklausė vienas iš policinin- 
kų. - Ar galite mums paaiškinti, kaip jūs su tuo susijęs? 

— Taip, vėliau. Kausykite: lėktuve sėdi Johanas Cėjus, garsiau- 
sias Vokietijoje investuotojų apgavikas. Dabar jis nori nusiplau- 
ti. Darykit ką nors! Kitaip susilauksit didelių nemalonumų. 

- Jei kas ir susilauks nemalonumų, tai tik jūs pats. Dėl vaikų 
pagrobimo, - pasakė policininkas ir vėl išsitraukė raciją - visiš- 
kai neskubėdamas. 

Feliksas matė, kaip stiuardesė užtvėrė laukimo salę grandi- 
ne ir nuėjo į lėktuvą. Dabar arba niekada, vėl dingtelėjo Felik- 
sui. Jis žingtelėjo atgal, mirktelėjo Pėteriui, tada pasisuko, pra- 
lindo pro grandinę ir nubėgo į lėktuvą. Už savęs jis girdėjo su- 
sijaudinusius šauksmus. Feliksas lėkė koridoriumi ir matė, kaip 
stiuardese pasuko didelį svertą ir ruošėsi uždaryti duris. 

— Kas gi čia dabar? - sušuko ji, bet Feliksas pro ją prasmuko 
ir šmurkštelėjo į lėtuvą. 

—...sveikiname mūsų lėktuve į Kingstoną. Numatoma skrydžio 
trukmė - 7 valandos ir 40 minučių. Dabar prašome... - skambė- 
jo balsas per garsiakalbį. 

— Prakeiktas vaikpalaikis! Tuoj pat kraustykis lauk, - suspie- 
gė stiuardese. 

Ji jau nebebuvo draugiška. Bet Feliksas nesvyravo. Jis tikrino 
keleivių eiles, o šie nustebę žvelgė į jį. Ilgai ieškoti nereikėjo. 
Vienoje iš pirmųjų eilių sėdėjo jie: Rapkė prie krašto, viduryje 
Miuleris, o dešinėje prie lango nepažįstamasis su plačiu antakiu. 

— Atiduokit mano pinigus! - užriko ant jų Feliksas. 

Rapkė atrodė tiesiog apstulbęs. Jis perbraukė laikraštį ant 
savo kelių ir labai mandagiai pasakė: 

— Tavo pinigus? Ar mes pažįstami? Bijau, kad jūs apsirikote. 

Tą pačią akimirką Feliksas pajuto, kad kažkas iš už nugaros 
pastvėrė jo ranką. 

— O dabar, vyruti, paliksi lėktuvą. Ir jokių kvailysčių, - tarė 
vyriškas balsas. - Kitaip tavo tėvams tai labai brangiai kainuos. 

Vyras mėlyna uniforma ištempė Feliksą iš lėktuvo. Jo gniauž- 
tai buvo tokie stiprūs, jog priešintis nebuvo prasmės. Tikriau- 
siai pilotas arba piloto padėjėjas. Dabar galutinai viskas pra- 
rasta. 

Jiems priešais taku artinosi abu policininkai su automatiniais 
pistoletais. Bet ką gi tai reiškia? Felikso jie neperėmė, kaip šis 
tikėjosi, o pralėkė pro šalį. 

— Paleiskite berniuką! - suriko vienas. 

Ir abu pradingo lėktuve. 

Po minutės jiedu vėl pasirodė vesdami Rapkę, Miulerį ir ne- 
pažįstamąjį. Visi trys buvo su antrankiais. 

Feliksas išgirdo, kaip nepažįstamasis Rapkei sušnypštė: 

— Tu su savo sušiktais vaikais! 

Daugiau jis negirdėjo nieko, nes dabar ant jo užgriuvo visi: 
Sara, Pėteris, Kajus ir Maksas. 

— Na, seni, tu šaunuolis, - tarė Pėteris. - Užtai, kad visados 
esi toks gerutis... 

— Porca miseria, - pasakė Džiana. - Čia tai bent sąmyšis! 

Kajus plojo delnu jam per petį, o Maksas susirūpinęs pa- 
klausė: 

— Ar tikrai gerai jautiesi? 

Iki tol Sara tik stovėjo greta. Dabar ji žingtelėjo prie Felikso 
ir tarė: 

— Gerai, kad tau nieko neatsitiko! 

Ir pakštelėjo jam tiesiai į lūpas. Feliksas jautė, kaip veidą 
išpylė tirštas raudonis. 

— Na, eime į nuovadą, turėsim viską papasakoti policijai, — 
pasakė Maksas. 

Ir jie patraukė. 

Feliksas ėjo šalia Saros, bet nežinojo, ką jai pasakyti. 

— Kodėl tu ne mokykloje? - galiausiai paklausė jis. Nieko 
geresnio neatėjo į galvą. 

— Na, tu ir klausimus uždavinėji, - atsakė ši ir pagriebė jo 
ranką. 

Kai Feliksas loštelėjo, ji sušnibždėjo: 

— Neapsimetinėk! Iki šiol buvai toks drąsus. 

Ir susikabinę už rankų jie nuėjo toliau. 

— Matai, mergaitėms patinka būtent turtingi vaikinai, - šnipš- 
telėjo jam Pėteris į kitą ausį. 


* 


Oro uosto nuovadoje priešais juos sėdėjo abu policininkai su 
automatiniais pistoletais ir kitas draugiškas ponas, kuris prisis- 
tatė kaip vyriausiasis komisaras Samuelis. Šiam dar nespėjus 
praverti burnos, Feliksas paklausė: 

— Kaip čia atsitiko, kad paskutinę akimirką nusikaltėlius jūs 
vis dėlto suėmėt? 

— Na, taip, - pasakė ponas Samuelis, - mums iš tiesų pasise- 
kė. Labiausiai padėjo tavo informacija, kad trečio vyro anta- 
kiai skirtingi ir jo automobilio numeris su C raidėm. 

— Iš kur jūs tai žinojote? 

— Mums papasakojo ponas Ferberis. Tiesa, mes nieko nepa- 
žinojome su dviem skirtingais antakiais. Bet paskui staiga vie- 
nam kolegai nušvito protas: tai ne platus antakis, o apgamas 
tiesiai virš akies. Apgamą turi tik vienas ieškomas Žmogus — 
Johanas Cėjus, nekarūnuotas užbiržinės prekybos karalius. 

— Todėl ir automobilių numeriai su C? 

— Teisingai. Cėjus atsargus, bet dar didesnis pasipūtėlis. To- 
dėl jis išsirinkdavo automobilių numerius su C. Mes jau seniai 
žinojom, kad Cėjus nusikaltėlis. Jis iš žmonių išviliojo jau mili- 
jonus markių, tačiau mes nieko negalėjome įrodyti. Paskutinis 
jo triukas buvo sniego gniūžtės sistema... 

— Manau, šitą dalyką reikėtų vaikams paaiškinti, - įsiterpė 
Maksas. 

— Sniego gniūžtės sistema - tai kažkas panašaus į grandininį 

laišką: vienas, šiuo atveju Cėjus, sako savo bičiuliui: jei ką nors 
įkalbėsi pas mane investuoti tūkstantį markių, tai nuo tos su- 
mos gausi du šimtus. Šis kitam draugužiui pasako lygiai tą patį: 
surask, kas investuotų tūkstantį markių, tai tau priklausys du 
šimtai, ir taip tęsiasi toliau. O tas, kuris pirmas metė sniego 
gniūžtę, neapsakomai praturtėja... 

— Bet sistema veikia tik tada, kai įmokami vis nauji pinigai, 
ar ne? 

— Teisingai, ir todėl visa tai - gryna apgaulė. Bet kadangi 
žmonės kvaili, jie visuomet Cėjų užstodavo, vis dar tikėdamiesi 
atgauti iš jo savo pinigus. Todėl mes jam negalėjom pateikti 
jokių kaltinimų. Tačiau dabar, kai žinome, kad jis yra prisiden- 
gęs Progress Investment pavadinimu, bus kitaip. Valstybės pro- 
kurorui nebus sunku įkišti jį į kalėjimą. 

— O kada mes atgausime savo pinigus? - paklausė Džiana. 

— Taigi jūsų pinigai, - tarė komisaras. - Kiek jūs įmokėjote 
Progress Investment? 

— 27 000 markių. 

— 27 000 markių? Norit mane apmulkinti? Iš kur vaikai gaus 
27 000 markių? 

— Mes radome lobį. 

— Lobį? Turit man papasakot. Bet vargas jums, jei kabinat 
makaronus, tada aš liepsiu jus tučtuojau suimti. 

Dabar Feliksas, Pėteris ir DžŽiana papasakojo jam viską apie 
Naminukus, klarnetą, lobį, biržą ir Televaiką. Kai kalba pakry- 
po apie Rapkę, komisaras papurtė galvą. 

— Ir kaip taip galima? - tarė jis. - Tokiam tipui juk niekas 
neatiduoda savo pinigų. 

Feliksas užbaigė pasakojimą: 

— Kadangi norėjome surasti Rapkę, turėjom atvažiuoti į 
Frankfurtą. 

— Tai kada mes atgausim savo pinigus? — nekantraudamas 
paklausė Pėteris. 

- Taigi jūsų pinigai. Tai nebus taip paprasta. Šiuo metu mūsų 

žmonės tiria slaptą biurą, kurį jūs aptikot virš prekybos centro. 
Bet aš abejoju, kad pas Cėjų ar jo gaują dar rasime tiek daug 
pinigų. 

— Kaip? - nesuprato Pėteris. - Jūs jį suėmėt. Tai galite atimti 
iš jo pinigus. 

— Suimti suėmėm. O jeigu pinigai dingę? 

— Kaip taip gali būti? Jūs manot, kad jis juos išleido? 

— Visai galimas daiktas. Tokie žmonės kaip Cėjus ir Rapkė 
gyvena labai išlaidžiai, kaip matot iš Ferrari. Tokiam automobi- 
liui reikia išleisti daug pinigų. Be to, jie ką tik ketino nusileisti 
Karibų salose. Spėju, kad dalį pinigų jie padėjo ten į kokį nors 
nežinomą banką. Prie jų mes tikriausiai neprisikasime. Tuos 
pinigus jie paliks gulėti iki tos dienos, kol išeis iš kalėjimo. 

— Tai neteisinga! - sušuko Džiana. 

— Sutinku. Bet toks jau gyvenimas. 

— Palaukit! Juk dar yra Tėstarossa! Ji tikrai brangiai kainuo- 
ja, - pasakė Pėteris. 

— Ferrari mes, žinoma, konfiskuosim. Bet tai tik lašas jūroje. 
Cėjus ir jo bendrai apgavo daug žmonių, padarė ne vieną mili- 
joną nuostolių. Dabar visi panorės atsiimti savo pinigus. Jumis 
dėtas, aš džiaugčiausi, kad Feliksui nieko neatsitiko. Jums la- 
bai pasisekė. Nusikaltėlių gaudynės galėjo baigtis ir kur kas liūd- 
niau. 

Paskui prašneko Maksas: 

— Reikia pranešti jūsų tėvams. Ar sutinkat, kad paskambin- 
čiau aš? 

Feliksas sutiko mielu noru. Vien pagalvojus apie namie lau- 
kiantį pokalbį, jam darėsi nejauku. 

— Alio, ponas Bliumas? - pasiteiravo Maksas. - Čia kalba 
Maksas Ferberis iš Frankfurto. Noriu jums pranešti, kad vaikai 
čia su manimi. Sveiki ir gyvi... Ką jie čia veikia? Na, jie gaudė 
vieną sukčių gaują. Policija paskui juos suėmė... Ne, ne, ne vai- 
kus, o nusikaltėlius... Dabar pat?.. Ne, man rodos, jiems būtų 
geriau likti čia dar vienai nakčiai, kad galėtų kaip reikiant išsi- 

miegoti... Feliksas? Jis stovi šalia manęs... Taip, gerai... - Mak- 
sas perdavė ragelį Feliksui. 

— Labas, tėti, - tarė šis nedrąsiai. 

— Feliksai! — trūkčiojančiu balsu sušuko tėtis. Paskui atsi- 
krenkštė. - Ar tau tikrai viskas gerai? 

— Taip, tikrai, man nieko neatsitiko. Nesirūpinkit. 

— Ne, mes daugiau nesirūpinsim. Maksas pasirūpins, kad jūs 
gerai išsimiegotumėt. O rytoj viską papasakosi. 

— Gerai, tėti. 

Feliksui baigus kalbėti, Maksas tarė: 

— O dabar, manau, visi nusipelnėme tikrai geros vakarienės. 
Siūlau susitikti su Marta restorane Bulius d Meška. 

Restorane jie sėdėjo prie didelio stalo. Jis buvo uždengtas bal- 
ta staltiese, o viduryje stovėjo dvi sidabrinės žvakidės. Priešais 
kiekvieną pūpsojo krakmolytos servetėlės. 

- Išsirinkite, ką tik norite. Šiandien jūs mūsų svečiai, — pasa- 
ke Marta. 

Feliksas buvo toks išbadėjęs, kad net nebejautė alkio. Be to, 
jam rūpėjo kas kita: šalia sėdėjo Sara ir po staltiese laikė jo 
ranką. 

— Jei ne tas Rapkė, tikriausiai net nebūtum man paskambi- 
nęs. Kodėl gi? - paklausė ji. 

— Maniau, kad aš tau neidomus. Juk tau visi atrodo kvaili, 
kurie užsiminėja piniginiais reikalais. 

— Tu - visai kas kita. 

Feliksas nebežinojo, ką sakyti. Tik po stalu spustelėjo Saros 
ranką. 

Tuo metu Karatistė šakute skimbtelėjo į savo stiklą. 

— Mielas Feliksai, mieli Naminukai. Jei žmogus atlieka žyg- 
darbį, jo garbei sakomos kalbos. Šį vakarą žygdarbį atlikot jūs. 
Bet pažadu, kad mano kalba bus trumpa. Savo atkaklumu jūs 

įkišote už grotų vieną pavojingiausių investuotojų mulkintojų. 
Tai tikrai didelis įvykis. Svarbiausia, kad jūs vienas kitą palai- 
kėt. Tačiau yra dar kai kas labai svarbaus: per paskutines va- 
landas apie pinigus ir ekonomiką jūs išmokote daugiau, negu 
kai kurie suaugusieji išmoksta per visą savo gyvenimą. Prašau 
visuomet prisiminti: There is no such thing like a free lunch. Tai 
reiškia, jei kas nors žada jums aukso kalnus, tai paprasčiausiai 
meluoja. Bet kokį turtą galiausiai reikia pelnyti darbu, net ir 
tai, ką mes uždirbam biržoje. Rizikingo fantastiško pelno pa- 
prasčiausiai nebūna... 

- Ir tu tai sakai, Marta! - sušuko Maksas. - Investavai į Tėle- 
vaiką ir tau velniškai pasisekė. Dviem dienom vėliau būtum 
praradus daug daugiau pinigų negu vaikai su savo lobiu... 

— Maksai, tu tiesiog neiškenti visko neišplepėjęs. Na, taip, 
niekas nėra tobulas. O kodėl gi kartais nepasimėgavus trupu- 
čiu sėkmės? 

Visi nusijuokė ir susidaužė taurėmis. 

— Už ateitį! - pasakė Maksas. 

— Už Naminukus, - pridūrė Marta. 


DVIDEŠIMT ANTRAS SKYRIUS 


Rhapsody in Blue 


Trūktelėjęs traukinys sustojo Šėnštato stotyje. Jau pro langą 
Feliksas matė, kas laukė perone: jo ir Pėterio tėvai, Džianos 
senelė ir ponas Šmicas. Jie stovėjo kaip kokia svečių sutikimo 
delegacija, nepaisydami gruodžio šalčio. 

Feliksas jautėsi labai nejaukiai, bet išlipęs pribėgo prie ma- 
mos ir ją apsikabino. 

— Kodėl jūs paskambinot policijai? Ar iš tikrųjų manėt, kad 
mes visi pabėgom iš namų? 

— O ką turėjom daryti? Po tavo keisto skambučio. 

— Reikėjo labiau manim pasitikėti. 

— Ak taip? — pasakė tėtis. - O tu davei tam pagrindo, kai 
nieko mums nepapasakojai apie jūsų išankstinius sandorius? 

— Aš bijojau, kad tu pasiūlysi visus pinigus padėti į taupomą- 
ją sąskaitą. 

— Be abejo, būčiau tau neleidęs pinigų kišti apgavikams į nas- 
rus. 27 000 markių! 

— Tai jūs jau viską Žinot? 

— Taip, ponas Šmicas mus šiek tiek apšvietė. Aš tik galiu pa- 
sakyti, kad jeigu būtum padėjęs pinigus į taupomąją sąskaitą, 
dabar turėtum daugiau. 

— Gulėdama taupomojoje sąskaitoje ši suma pirmiausia ne- 
būtų taip padidėjusi, - įsiterpė Felikso mama. 

— Be to, policija pinigus tikriausiai suras. 

— Aš nepuoselėčiau didelių vilčių. O dabar eime namo, tau 
reikia truputį pailsėti prieš atvykstant svečiui. 

— Svečiui? Koks svečias? 

— Nagi tas amerikietis, Martinas Frydmanas. Juk tu mums 
pasakojai, kad jis kažkaip susijęs su klarnetu ir aukso lobiu. 

Martinas Frydmanas, jį Feliksas buvo visai pamiršęs. Kaip 
jie dabar jam viską paaiškins? Laimei, dar yra deimantas. 

Prieš draugams išsiskirstant, Feliksas Kajui pasakė: 

— Tu išlaikei drąsos išbandymą. Manau, dabar tu priimtas. 


* 


Penktą valandą vakaro vaikai vėl stovėjo stotyje ir laukė Marti- 
no Frydmano. Traukinys iš Kreištato atvyko, išlipo juo važiavę 
žmonės. Feliksas apžiūrinėjo kiekvieną keleivį. Daugausia tai 
buvo grįžtantys iš darbo tarnautojai. Visi skubėjo prie išėjimo 
ir atrodė per jauni, nei galėtų būti Martinas Frydmanas. 
Peronui beveik ištuštėjus, Feliksas pamatė, kaip kontrolie- 
rius kažkam padėjo išlipti iš pirmosios klasės vagono. Pirmiau- 

sia jis paėmė lagaminą ir pastatė jį ant žemės, paskui padėjo 
išlipti iš traukinio senukui. Keliautojas buvo gana aukštas, tik 
palinkęs ir su lazda. Jis vilkėjo smėlio spalvos paltą ir iš lėto 
artėjo prie jų, nešinas dideliu lagaminu. Labiausiai į akis krito 
plati juoda skrybėlė, kokių Šėnštate niekas nenešiojo. 

— Labas vakaras, - pasisveikino jis. - Ar galite pasakyti, kur 
rasti taksi? - Senukas kalbėjo su keistu akcentu, neįprastai tar- 
damas „r“. 

— Jūs esate ponas Frydmanas? 

— Taip, tai aš. Iš kur jūs Žinot? Ar jūs ne... 

— Džiana, Pėteris, Kajus, o aš Feliksas. 

— Betgi jūs dar vaikai... 

— Taip, jūs nežinojote? 

— Iš kur galėjau žinoti? Juk man to neparašėt. 

- Sveiki atvykę, pone Frydmanai, - pasakė Feliksas ir ištiesė 
jam ranką. Kiti padarė tą patį. 

— Aš labai pavargau po ilgos kelionės ir dabar labiausiai no- 
rėčiau į Baltąjį kryžių. O rytoj iš pat ryto mielai apžiūrėčiau 
klarnetą. Kaip manot, ar galim taip padaryti? 

— Aišku, - tarė Pėteris. Ir pasisukęs į Feliksą šnipštelėjo: — 
"Tuomet reikės palaukti rytojaus, kad jam viską papasakotume. 

Feliksas pagalvojo, jog ponas Frydmanas tikriausiai taip ma- 
loniai į juos nežiūrės, kai išgirs istoriją apie lobį. 

Kitą rytą jie nudrožė į Baltąjį kryžių pas Martiną Frydmaną 
ir su juo išėjo pasivaikščioti po miestą. 

— Tik pamanyk. Čia viskas atrodo lygiai taip kaip anuomet, — 
pasakė jis, kai jie stabtelėjo priešais pono Šmico muzikos reik- 
menų parduotuvę. - Anksčiau čia buvo popieriaus parduotu- 
vė, vadinosi Miulerio popieriaus prekyba ar panašiai. Ar už jos 
vis dar yra slyvų sodas? 

— Ten vyšnios, - pasakė Pėteris. 

— Vyšnios? Na, šiaip ar taip, praėjo nemažai metų. 

— Mes sode dar turim vištidę, - pasakė Džiana. 

— Jūs laikot vištų? Man regis, esat tikrai nepaprasti vaikai. 

Durys atsivėrė ir iš parduotuvės išėjo ponas Šmicas. 

— Ponas Frydmanas, tiesa? 

Jis nusivedė senąjį poną ir vaikus į galinį kambarį. Ten vieš- 
patavo stebėtina tvarka, o viduryje kambario stovėjo piupitras 
su klarnetu. 

Ponas Frydmanas nepasakė nieko. Tik atrėmė savo lazdą į 
rašomąjį stalą ir priėjo prie piupitro. Paėmė klarnetą labai at- 
sargiai, lyg jis būtų iš stiklo ir bent kiek neapdairiai pajudėjus 
galėtų sudužti. Pirštų galiukais perbraukė klavišus. Paskui at- 
mezgė juodą siūlą, rišusį liežuvėlį viršuje prie pūstuko, sudrė- 
kino jį liežuviu ir vėl iš naujo pritvirtino, dukart stipriai pūste- 
lėjo ir pridėjo klarnetą prie lūpų. 

Iš pradžių nebuvo jokio garso, paskui pasigirdo tylutėlis že- 
mas tonas, kuris iš lėto garsėjo, vinguriavo aukštyn, perėjo į 
trelę ir galiausiai išsiliejo į pakopomis krintančių garsų kaska- 
dą, kokios Feliksas dar niekad nebuvo girdėjęs. Kaip koks keis- 
tas džiazo kūrinys, linksmai ištiškęs purslais. 

Ponas Frydmanas nuleido klarnetą. Kambaryje vis dar vieš- 
patavo pagarbi tyla. 

- Rhapsody in Blue, - pasakė ponas Šmicas. - Ir jūs ją groja- 
te, tokiame amžiuje. 

Ponas Frydmanas komplimento, regis, neišgirdo. Jis vėl pirštų 
galiukais perbraukė klarneto klavišus. 

— Klarnetą aš mielai susigrąžinčiau. Kiek turėčiau už jį už- 
mokėti? 

— Manau, dėl to susitarsime. Bet pirma mes turime jums šį tą 
papasakoti. Ar mėgstate spragėsius? 

Ponas Frydmanas atrodė nustebęs. 

— Spragėsius? Ir dar kaip! Net nebūčiau pamanęs, kad Šėn- 
štate yra tokių dalykų. 

— Laikai vis dėlto truputėlį pasikeite nuo tada, kai jūs pali- 
kot miestą. 

Ponas Šmicas išėjo ir grižo nešinas dviem didžiulėm spragė- 
sių tūtom. Jis pasiūlė ponui Frydmanui vienintelę kėdę kam- 

baryje, kiti susėdo ant rašomojo stalo ir laikraščių bei gaidų 
sąsiuvinių stirtų ant grindų. Ponas Šmicas pagrabaliojo rašo- 
mojo stalo stalčiuje ir ištraukė Pietų Vokietijos mašinų gamybos 
AB akciją. 

— Ar šita akcija jums ką nors sako? 

— Pietų Vokietijos mašinų gamybos AB... Keista, šį pavadini- 
mą aš kažkur jau esu girdėjęs. Man net atrodo, jog keletą akci- 
jų kadaise turėjo mano tėvas. Iš kur jūs ją gavote? 

— Ji buvo paslėpta jūsų klarneto dėklo pamušale. Mes ją ap- 
tikome atsitiktinai. 

— Dėkle? Tiesiog neįtikima! 

— Ten buvo ir dar šis tas daugiau. 

Dabar ponas Šmicas ir vaikai vienas per kitą papasakojo vi- 
są istoriją apie aukso monetas, Naminukus, spekuliacijas ir po- 
ną Rapkę; taip pat, kaip jie surado nusikaltėlius, ir kad, nepai- 
sant to, jų pinigai tikriausiai prapuolė. 

— Garsusis Vrenelio auksas klarneto dėkle... Man tai niekad 
nebūtų šovę į gavą. Tai štai kur tėvas paslėpė savo turtą... — 
murmėjo ponas Frydmanas sau po nosimi. 

— Ar dabar ant mūsų pykstate? - paklausė Džiana. 

— Pykstu? Kodėl turėčiau pykti? 

— Na, kad lobis dingo. Kai iš tiesų jis priklausė jūsų tėvui. 

- Ne, ne, aš ant jūsų nepykstu. Priešingai. Šiandien pinigų 
man nebereikia. Anuomet tai jie galėjo labai praversti... Na, o 
dabar neskubėkit, nes aš noriu papasakoti jums vieną istoriją. 
Ji, ko gero, truks šiek tiek ilgiau. Norit? 

— Žinoma, - atsiliepė Feliksas. - Prašom kloti! 

Ponas Frydmanas kiek patylėjo, o paskui iš lėto tyliu balsu 
emė pasakoti: 

— Keletą dalykų apie mane jūs jau sužinojote. Kad aš grojau 
klarnetu Šėnštato šokių orkestre. Ir kad mano tėvas buvo dan- 
tų gydytojas. 

— Taip, - pasakė Feliksas, - ir kad visas miestas eidavo pas jį 
taisytis dantų. 

— Mano tėvas iš to neblogai uždirbdavo. Ir su tais pinigais 
mėgindavo laimę biržoje. Apie tai jis mums daug nepasakoda- 
vo. Tikriausiai manė, kad tai ne moterų ir vaikų reikalas. Vis 
dėlto kai ką aš supratau. Kartą dėl bankroto jis prarado daug 
pinigų, regis, buvo kalbama apie Pietų Vokietijos mašinų gamy- 
bos AB, tikriausiai todėl vardas man toks pažįstamas. Bet ko- 
dėl jis išsaugojo tą vieną akciją, neturiu supratimo. Gal buvo 
šiek tiek sentimentalus. 

Kai į valdžią atėjo Hitleris, mano tėvas į nacius iš pradžių 
rimtai nežiūrėjo. Jis laikė juos kvailais ir neišprususiais, kaip 
tuos girtuoklius, kurie sėdėdami Baltajame kryžiuje prie akso- 
mu užtiesto stalo rėkaudavo šūkius prieš žydus. O išsiblaivę 
ateidavo į jo kabinetą taisytis dantų. Jie tėra valkatos, sakyda- 
vo mano tėvas apie nacius, jie neprasilaikys ilgiau kaip pusę 
metų. Italijoje gal tai ir įmanoma, bet ne Vokietijoje. Tačiau 
kai naciai vis dėlto išsilaikė valdžioje ilgiau nei pusmetį, tėvas 
pradėjo rūpintis mūsų turtu. Mat ir ankstesniais laikais iš žydų 
dažnai atimdavo visą jų labą. O jei kas būtų jam išpranašavęs, 
kas dėsis vėliau, jis, ko gero, nebūtų patikėjęs. „Aš pasirūpi- 
nau. Mūsų turtas gerose rankose“, - sakydavo jis mano moti- 
nai ir patenkintas juokdavosi. Aš vis dar matau jį sėdintį virtu- 
vėje prie stalo, lyg tai būtų nutikę vakar. Net nebūčiau susap- 
navęs, kur tėvas paslėpė pinigus. Netrukus po to, kai naciai 
atėjo į valdžią, jis man padovanojo klarnetą su nauju dėklu. 
Nors pats nelabai mėgo muziką, kurią mes grojome. „Man per 
greitas tempas“, - sakydavo jis. Bet manęs jis nevaržė, kadangi 
manė, jog jaunimas turi išsišėlti, kad nekrėstų šunybių. O kai 
mes viešai pasirodėme su šokių orkestru, jis tikriausiai net tru- 
putį didžiavosi savo sūnum. Tėvas niekada man nesakė, kad sa- 
vo turtą paslėpė klarneto dėkle, galbūt nenorėjo manęs apsun- 
kinti. Tik pamenu, jis dažnai kartodavo: „Niekur nepalik savo 
klarneto“. Tačiau tuo metu į jo žodžius aš nekreipiau dėmesio. 

Paskui tėvas netikėtai mirė. Nuo širdies infarkto. Rytą jį ra- 
do lovoje jau negyvą, nespėjusį nei atsisveikinti, nei pasakyti, 

kur paslėpti pinigai. Po laidotuvių mama nusprendė, jog turi- 
me iškeliauti į Ameriką. Ji manė, kad tėvas tik prasimanė šne- 
kas apie turtą, o iš tikrųjų nieko nebuvo likę. Mama norėjo 
išvykti iš Vokietijos, kur žmonės vis labiau kraustėsi iš proto. 
Mums pasisekė, nes po kurio laiko žydai nebegalėjo iškeliauti. 
Viena tėvo pusseserė gyveno Filadelfijoje ir ten pirmiausia mes 
nuvykom. 

— O kodėl klarnetą jūs palikot Vokietijoje? - paklausė Feliksas. 

— Taip, klarnetas. Kad tai paaiškinčiau, turiu dar kartą grįžti 
prie šokių orkestro. Reikia pasakyti, kad grojom gana gerai. Ir 
tai labai priklausė nuo... 

— Taip, tai mums jau pasakojo ponas Bėmė, - pertraukė Pė- 
teris. 

— Ką, Frankas dar gyvas? 

- Žinoma, iš jo mes ir sužinojome jūsų vardą. 

— Būtent jis... jis pasakė mano vardą? 

- Tai nebuvo lengva, - įsiterpė ponas Šmicas. 

- Dabar jau nesvarbu... Žodžiu, tuo metu aš turėjau vieną 
labai gerą draugę - Paulą. Ji buvo daugiau nei draugė. Mes 
buvom karštai įsimylėję. Viešumoje to rodyti negalėjom, nes 
Paula buvo ne žydų, o „arijų“ kraujo, kaip sakydavo naciai. Mei- 
lė tarp arijų ir žydų anuomet buvo laikoma „rasės gėda“ ir griež- 
tai uždrausta. Todėl mes susitikinėdavom slapčia. Nusprendėm 
susituokti, kai tik naciai praras valdžią. Paskui mudu su mama 
iškeliavom, bet mūsų pažado tai nepakeitė. Kaip įrodymą aš 
jai palikau brangiausia, ką turėjau —- savo klarnetą. Ji norėjo 
išsaugoti jį geresniems laikams. Beje, tas poelgis turėjo ir prak- 
tinę priežastį: iškeliaujantys turėjo tikėtis, kad policija išjų atims 
viską, kas bent kiek vertinga. 

Taigi tuo istorija beveik ir baigiasi. Mes išvykom į Ameriką, 
aš pradėjau lankyti koledžą, paskui prasidėjo karas. Nacius nu- 
galėjo ir aš vėl grįžau į Šėnštatą. 

— Jūs buvote grįžęs? Maniau... - nebaigė ponas Šmicas. 

— Aš grįžau kaip JAV armijos seržantas. Mane apėmė tikras 

siaubas sužinojus, kokie nusikaltimai vyko Vokietijoje. Bet 
džiaugiausi, kad Šėnštatas nebuvo taip sugriautas kaip kiti iki 
tol matyti miestai: Frankfurtas, Niurnbergas, Miunchenas. Aš 
susiradau Paulą. Tačiau ji visiškai neapsidžiaugė mane pama- 
čiusi. Tik apsipylė ašaromis ir prisipažino ištekėjusi. Paula ma- 
nė, kad naciai karą laimės, ir nenorėjo amžinai likti vieniša. 
Taip ji ir ištekėjo už... 

— ...pono Veberio? 

— Taip, regis, tokia jo pavardė. O apie Paulą, Šėnštatą ir Vo- 
kietiją aš daugiau nieko nenorėjau žinoti. Klarnetą prisiminiau 
tik tuomet, kai sugrįžau į Ameriką, o tada man buvo vis tiek. 
Nusipirkau naują. Paskui dirbau banke, vėliau vedžiau, įkūriau 
mažą firmą, mums gimė du vaikai. Jie jau seniai suaugę, galbūt 
tokio amžiaus kaip jūsų tėvai. Prieš keletą metų pasitraukiau iš 
firmos ir mėgavausi užtarnautu poilsiu Niū Džersyje. Kol atėjo 
jūsų laiškas. Ir štai aš čia, man belieka aplankyti Paulos kapą. 
Toks jau tas gyvenimas. 

Martinas Frydmanas nutilo. Feliksą sujaudino ką tik išgirsta 
istorija. Meilės istorija, tačiau nelaimingos meilės. 

Staiga Peteris prabilo: 

— Sakykit, pone Frydmanai... 

— Taip, kas gi? 

— Na... - Pėteris delsė. - Aš tik norėjau paklausti... Ar jūs 
turtingas? 

Senasis ponas atrodė truputį sutrikęs, jis žvelgė kažkur į tuš- 
tumą. 

— Ar aš turtingas? Kaip? 

— Na, ar turite daug pinigų. 

— Kaip pažiūrėsi. Amerikoje yra žmonių, su kuriais palygi- 
nus aš atrodau kaip elgeta, bet yra ir tokių, kurie mane laikytų 
turčium. Sakykim taip: man Amerikoje neblogai sekėsi. Įkū- 
riau nedidukę brokerių firmą* ir susilaukiau sėkmės. Kodėl tu 
klausi? 

— Aš pamaniau apie lobį. Kadangi mes jo nebeturime... 

— Apie lobį? Turi galvoje, ar man jo reikia? 

— Taip, pinigai juk prapuolė. Bet gal mes galim kaip nors 
jums atlyginti. Vis dėlto dar turim deimantą, galėtume jį par- 
duoti. 

— Lobis! - ponas Frydmanas užsimerkė. 

Jis šypsojosi, paskui tyliai sukikeno, bet taip, kad iš po vokų 
ištryško ašaros. Feliksas nesuprato, ar ponas Frydmanas juo- 
kiasi, ar verkia. 

Senukas nusišluostė ašaras ir tarė: 

— Ne, lobio man tikrai nereikia. Mano firma vis dar uždirba 
tiek, kad turėčiau ramią senatvę. Manau, kad aš tik laimėjau, 
jog pradėdami gyvenimą Amerikoje mes su mama tų pinigų 
neturėjom. Užtat šiandien žinau, jog viską, ką turiu, užsidirbau 
savo rankomis. Manau, kad nėra taip jau blogai, jei žmogus 
sunkiau pradeda savo gyvenimą. Tuomet labiau užsigrūdina gy- 
venimo audroms. Galbūt ir jums išeis į gera, kad iš pradžių 
gavote tiek daug pinigų, o paskui juos praradote. 

— Na, bent jau turime deimantą. 

— Ak taip, deimantas. Kiek jis karatų ir kiek už jį paklojote? 

— Beveik tūkstantį markių. Jis šešių karatų. 

— Bijau, kad ir čia jus apmulkino. 

— Betgi jis tikras! - sušuko Džiana. 

— Taip, bet už jį sumokėjot mažmeninę kainą, tai yra tiek, 
kiek deimantas kainuoja parduotuvėje. Tačiau kai jį parduosi- 
te, gausit tik didmeninę kainą, taigi tiek, kiek užmoka juvely- 
rai, pirkdami deimantą, šiuo atveju gal kokius šešis šimtus. Li- 
kusią dalį susižėrė jūsų ponas Rapkė. Tai vienas iš daugelio 
sukčių triukų. 

— Bet deimantas toks patikimas. 

- Ką reiškia patikimas? Tai nieko nereiškia. Šiuo argumentu 
apgauta jau daug žmonių. Svarbiausia - turi atitikti kaina. Pa- 
silaikykit tą deimantą kaip didelio nuotykio prisiminimą. O kad 
jau prašnekom apie nuotykius, sakykit, ar Vėžiaupyje tebėra 
vėžių? 

Pėteris krustelėjo. 

— Vėžių dar nesu pagavęs. Bet užtai upėtakių. Apačioje prie 
ganyklos palei plytinę jų visada apstu. Reikia tik... - Pėteris 
nutilo, pajutęs Džianos smūgį į pašonę. 

Ponas Frydmanas vėl sukikeno. 

— Tai tu juos pagauni ir rankomis? 

— Aišku, - atsakė Pėteris. - Rankas reikia ramiai laikyti van- 
denyje, o kas nors kitas juos pabaido. 

— Rankomis vandenyje... Lygiai taip ir mes darydavom anuo- 
met. O ten, prie plytinės, ar ne per daug žmonių? Ar tavęs 
niekad nenutvėrė? 

— Kodėl gi? Ten juk nė gyvos dvasios. Jei atsitiktinai neužsu- 
ka koks senis Bekeris... 

— Plytinė nebeveikia? 

— Aišku, ten juk slapta mūsų susitikimų vieta. Vyksta valdy- 
bos posėdžiai. 

Ponas Frydmanas akimirką pagalvojo, o paskui tarė: 

— Ar norit man parodyti Vėžiaupį? Rytoj? Kai aš aplankysiu 
Franką Bėmę ir Paulos kapą? 

— Bet ten labai šalta, - pasakė Pėteris. 

— Truputį šalčio aš dar ištveriu. Nors ir koks braškantis atro- 
dau. 

Pėterio akys sužibo: 

— Tiesiog jėga, kad jūs domitės tokiais dalykais. 

— Ką turi galvoje? 

— Na, jūsų amžiuje... 

— Nustok pagaliau su tuo mano amžium. Aš gi ne kokia iška- 
sena. 

Akimirką Frydmanas iš tikrųjų atrodė pyktelėjęs. Paskui pa- 
siėmė savo lazdą ir pasiramsčiuodamas išėjo iš kambario. 


DVIDEŠIMT TREČIAS SKYRIUS 
Jaunieji verslininkai 


— Senasis ponas nori apžiūrėti plytinę? Tada važiuosiu ir aš. 

— Tu? - Feliksą toks tėvo elgesys nuoširdžiai nustebino. 

— Aš noriu pagaliau pamatyti, kur mano sūnui šauna be- 
protiškiausios idėjos. Be to, jūs negalite 85 metų senuką per 
Šėnštato mišką gainioti pėsčiomis. Jums reikia vairuotojo. Tei- 
singai? 

Taigi po pietų jie pasitiko poną Frydmaną prie Baltojo kry- 
žiaus ir įsodino į savo seną varganą automobilį. Per temstantį 
mišką važiavo keturiese: Geroldas Bliumas, Martinas Frydma- 
nas, Pėteris ir Feliksas. 

Apačioje prie plytinės Frydmanas tarė: 

- Tiesą pasakius, viskas atrodo taip pat kaip ir anksčiau. Žiū- 
rint iš šalies, negali pasakyti, kad plytinė neveikia. Čia, kur da- 
bar užaugę šeivamedžių krūmai, anksčiau stūksodavo stirtos 
išdegtų plytų. O ten, prie ežero, buvo kasamas molis. Kartais 
mes parsitempdavome keletą plytų namo. Bet tai nebuvo leng- 
va, nes plytinę saugodavo sargas su šunimi... 

— Jūs kniaukdavote plytas? 

— Na, tai skamba labai bjauriai. Nuosavybė yra vagystė, - 
sakydavom mes anuomet. 

— Mes ir šiandien taip sakome, - tarė Pėteris. 

- Šit kaip. Na, parodyk, kur tie tavo upėtakiai? 

Pėteris išsišiepė. 

— Mano upėtakiai? Žinoma, parodysiu. 

Abu pradingo prieblandoje. 

Feliksas su tėčiu užlipo laiptais į slaptą Naminukų kambarį. 
Feliksas uždegė žvakę ir tėtis susidomėjęs apsidairė. 

— Tai štai kur leidžiat laiką. Turiu pasakyti, visai jaukus kam- 
pelis. Dėžės nuo apelsinų ir čiužiniai. Net ir krosnelė. Ar nereik- 
tų užsikurti ugnies, kad kambarys šiek tiek prišiltų, kol grįš kiti? 

Feliksas sutiko, jog tai gera mintis. Abu kartu patraukė ieš- 
koti plonų šakų ir žabų. Netrukus slaptame kambaryje pakvipo 
degančiom malkom. Feliksas su tėčiu stovėjo prie krosnies ir 
šildėsi sustingusius pirštus. 

— Tėti, - po kurio laiko atsargiai tarė Feliksas. 

— Taip, ko norėjai paklausti? 

— Dėl tavo darbo - ar dabar mums reikės persikelti į Berlyną? 

— Gerai, kad klausi dabar, o ne namie. Aš dar rimtai nekal- 
bėjau su mama, bet manau, man nelieka nieko kita, kaip kraus- 
tytis į Berlyną. Redakcija man siūlo darbą. Tas laikraštis skai- 
tomas visoje Vokietijoje, aš uždirbsiu daugiau pinigų, ko gi dar 
norėti? 

— Taip, bet mūsų namas... Aš nenoriu išsikraustyti. 

— Suprantu, sūnau. Bet aš negaliu amžinai likti bedarbis. Tu- 
ri tai suvokti. Keletą dienų man dar leido pagalvoti. 

Lauke jie išgirdo balsus ir žingsnius ant geležinių laiptų. Grį- 
žo Peteris su Martinu Frydmanu. 

— O čia gana asketiškas būstas, - pasakė ponas Frydmanas. — 
Ar galiu atsisėsti ant tos apelsinų dėžės? Čiužinys man truputį 
per žemai. Gal man kas nors padės? 

Feliksas ištiesė senukui ranką ir pastebėjo, kaip Peteris jam 
nusišypsojo. 

— Mes pamanėm, gal kas nors išalko... - ir su tais žodžiais Pėte- 
ris už uodegos iškėlė nuostabiai gražų ir ganėtinai ilgą upėtakį. 

Feliksas baisiai stebėjosi. Ir sukurstyk tu man 85 metų poną 
brakonieriauti... O Felikso tėtis vis dar nesusizgribo, ką pasa- 
kyti. Jis tik murmėjo: 

— Tikrai, pone Frydmanai. Net nežinau, ką pasakyti... 

— Nuosavybė yra vagystė, - svajingai tarė ponas Frydmanas. — 
Visi žmonės suvaikėja, nieko nepadarysi. Gaila, kad kūnas ne- 
be toks vikrus krėsti vaikiškas išdaigas. 

Tik dabar Feliksas pastebėjo, kad Frydmano paltas apačioje 
išpurvintas, apkibęs samanomis ir eglių spygliais. Iš rankovės 
lašėjo vanduo. 

— Kąjjūs sau manot, pone Frydmanai, juk dar pasigausit plau- 
čių uždegimą. Sėskitės prie ugnies ir susišilkite. 

Ponas Frydmanas drebėdamas pasisuko link ugnies. 

— Taip, jau nebe aštuoniolikinis. Bet sakykit, pone Bliumai, 
girdėjau, kad jūs dirbat ekonomikos žurnalistu... Tiesa? 

— Taip, tiesa. O tiksliau - iki šiol dirbau ekonomikos redakci- 
joje, „Svarbiausiose žiniose“. 

— Ką jūs sakot, „Svarbiausios žinios“ vis dar leidžiamos? 
Anuomet, ketvirtajame dešimtmetyje, jis irgi ne visiems pati- 
ko, bet kodėl jūs sakote, jog dirbote? Ar jus atleido? 

— Galima sakyti, taip. „Svarbiausių Žinių“ nuo šios vasaros 
nebėra. 

Felikso tėtis papasakojo svečiui iš Amerikos visą nemalonią 
pardavimo „Visuotiniam laikraščiui“ istoriją. 

— Idiotai! Patirti nuostolius mieste, kur turi laikraščio mono- 
polį! Juk galėjo sau ramiai uždirbinėti pinigus, reikalingus at- 
eities investicijoms. 

— Jūs manote, kad jie turėjo dažniau didinti prenumeratos 
kainas? 

— Ne, ne tai. Bet kai nėra konkurencijos, tai mažiau išleidi, 
pavyzdžiui, reklamai, nes net nesistengdamas gauni visus buiti- 
nius skelbimus ir taip sutaupai pinigų rinkotyros* srityje. 

— Rinkotyros? - paklausė Feliksas. - Ką tai reiškia? 

— Atsiprašau. Rinkotyra yra rūpinimasis rinka. Aš pasaky- 
čiau, tai menas išsiaiškinti, ko nori pirkėjai ir kaip išpildyti jų 
norus. 

— Skamba taip, lyg jūs pats turėtumėt laikraštį, - atsiliepė 
Peteris. 

— Ne, laikraščio dar neturiu. Bet jei dirbi su pinigais, reikia šį 
tą nusimanyti apie daugelį sričių. Tai natūralu. Laikraščio par- 
davimas tik patvirtina seną išmintį: kai verslininkams lengvai 
sekasi, jie aptingsta. Ir tada viską lengvabūdiškai praranda. Taip 
jiems ir reikia, jei palyginsime su tuo, kokios „Svarbiausios ži- 
nios“ buvo anksčiau... 


NIKOLAUS PIPER Iš FELIKSAS FINANSININKAS 261 


— Bet juk tai neteisinga, - pasakė Feliksas. - Leidėjai parda- 
vę laikraštį gavo pinigus, o žurnalistai liko be darbo. 

— Tu teisus. Visai kiti žmonės turi išsrėbti tą košę, kurios pri- 
virė verslininkai. Tai tikrai neteisinga... O jūs, pone Bliumai, ar 
jau nusižiūrėjot kitą darbą? - paklausė ponas Frydmanas. 

— Galbūt Berlyne... 

Feliksas nepratarė nė žodžio, tik įmetė į krosnį šaką. Tuo 
metu Pėteris suvyniojo upėtakį į aliuminio foliją, kurios, regis, 
visuomet turėdavo pasiėmęs. Paketėlį jis padėjo ant įkaitusios 
krosnies viršaus. 

Lauke jau sutemo, nors į akį durk. Umai apačioje prie plyti- 
nės jie išgirdo variklio burzgimą ir durelių trinksėjimą. 

— Tiesiog neįtikima! — suriko Pėteris. - Vos tik užsimanai 
išsikepti upėtakį, vėl pasirodo tas nelemtas Bekeris. Jau jis ima 
man įkyrėti. 

Feliksas pravėrė duris ir žvilgtelėjo pro plyšį. 

— Tai ne Bekeris, - pranešė jis, - ten daug žmonių. 

— Gal jis iš karto atsitempė policiją? Dėl vieno upėtakio... 

— Ne, ne, ten ponas Šmicas... - Feliksas atstūmė durIS, ir visi 
įžengė vidun: ponas Šmicas, Felikso mama, Džiana, Kajus ir 
Maksas iš Frankfurto. Paskutinės iš visos kompanijos įgriuvo 
Karatistė su Sara. Feliksas neteko amo. 

— Taip greitai vėl susitinkam - nustebai, ar ne? - pasakė Sara 
ir paspaudė Feliksui ranką. 

— Mes turim šį tą papasakoti, - tarė Maksas. 

— Todėl ir pamanėm, kad geriausia būtų žinią perduoti as- 
meniškai, - pridūrė Marta. Po pažastim ji laikė milžinišką bu- 
telį. - Aš atsivežiau kai ko išgerti ta proga, kurią mes mielai 
atšvęsime. 

Feliksas pristatė atvykėlius ponui Frydmanui ir tėčiui. 

— Puiku, kad galų gale su jumis susipažįstu, - tarė jo tėvas. — 
Aš jau daug apie jus girdėjau. O jūs tikriausiai Karatistė - at- 
leiskit, sūnus man niekada nepasakė tikro jūsų vardo. 

— Tai nieko. Aš su tuo vardu jau apsipratau, - atsakė Marta. 

- Jūs čia turit gražų butelį, - įsiterpė ponas Frydmanas. - Jei 
yra šampano, tai tikrai turi būti ką švęsti. 

— Aš manau, yra. Maksai, papasakok tu! 

Maksas iš liemenės kišenės ištraukė popieriaus lapą ir atsi- 
stojo arčiau krosnies. 

— Kai Cėjų suėmė, - pradėjo jis, - aš prisiminiau vieną daly- 
ką, apie kurį neseniai kažkur skaičiau. Žodžiu, Cėjus buvo taip 
pagarsėjęs, jog viena bendruomenė, norėdama apsaugoti in- 
vestuotojus, paskyrė atlyginimą už visus parodymus, padėsian- 
čius jį suimti. Aš šitai bendruomenei paskambinau ir kaip atsa- 
kymą jie man atsiuntė tokį laišką, cituoju... - laikydamas laišką 
žvakės šviesoje, Maksas perskaitė: 


Gerbiamasis pone Ferberi, 

labai dėkojame, už žinias apie Johano Cėjaus suėmimą, apie 
kurį mes jau sužinojome iš spaudos. Iš tikrųjų mūsų bendruome- 
nė paskyrė atlyginimą už dalykinius parodymus, padėsiančius 
areštuoti šitą pagarsėjusį sukčių. Pasikalbėję su apskrities krimina- 
line tarnyba Frankfurte, mes nustatėme, kad jūsų ir jūsų minėtų 
vaikų iš Šėnštato parodymai, be abejonės, buvo svarbiausi suimant 
nusikaltėlį. Todėl labai džiaugiamės galėdami žadėtą 20 000 mar- 
kių atlyginimą, kaip jūs ir siūlete, pervesti šiems vaikams. Prašome 
pranešti banko sąskaitos numerį. Džiaugtumės, jei apie Cėjaus su- 
čiupimo aplinkybes leistumėte papasakoti mūsų žinių tarnyboje. 

Su draugiškais linkėjimais. 


Maksas nutilo ir apžvelgė būrelį. Keletą sekundžių visi tylė- 
jo. Tada Feliksas sušnibždėjo: 

— Lobis vėl atsirado. 

Peteris atsidusęs pakartojo: 

— Lobis atsirado. 

Džiana krito ant čiužinio. 

— Daugiau neištversiu! - sušuko ji ir sustaugė taip, kad jos 
riksmas persmelkė kaulų smegenis. 

— Tikrai, - tarė Maksas. - Geriau negu Džiana aš irgi nebū- 
čiau gebėjęs. Todėl susidaužkime. 

Jis paėmė iš Martos milžinišką butelį ir nuplėšė nuo kakliu- 
ko popierių. Pasigirdo garsus pokštelėjimas, kamštis išlėkė į 
orą ir šampanas ištryško Maksui per rankas. Jis įspraudė butelį 
Feliksui. Berniukas persimetė žvilgsniu su tėčiu, o šis pritaria- 
mai linktelėjo. Patraukė gurkšnį ir grąžino Maksui. Taip bute- 
lis ratu apkeliavo visą kompaniją. 

Feliksas pajuto ant pečių tėvo ranką. 

— Didžiuojuosi tavimi, - pasakė šis tyliai. - Jūs tikri šaunuo- 
liai. Manau, ir aš galiu kai ko iš jūsų pasimokyti. 

Feliksas stengėsi paslėpti susijaudinimą, apėmusį girdint tė- 
vo žodžius, ir pasakė: 

— Tiesą sakant, tai pono Frydmano lobis... 

— Nešnekėk nesąmonių, - šiurkščiai atsiliepė ponas Frydma- 
nas. - Šitą temą mes jau baigėme. Okei? Aš kaip tik pagalvojau 
apie ką kita: ar Šėnštate jau yra informacinis biuletenis? 

— Neturiu supratimo, - atsakė Feliksas. - O kas tai yra? 

- Informacinis biuletenis, - paaiškino jo tėvas, - tai laikraš- 
tis, dalijamas veltui. Redakcija ir leidykla uždirba pinigus ne 
pardavinėdama prenumeratą, o vien tik iš skelbimų. Dėl to yra 
labai pigus laikraščio platinimas, tai yra būdas, kaip jis pasie- 
kia skaitytojus. Nereikia jokio buhalterijos skyriaus, nereikia 
rūpintis, kad skaitytojai mokėtų - laikraštis jiems paprasčiau- 
siai įkišamas į pašto dėžutę. 

- Ir išeina kasdien? - paklausė Feliksas. 

- Ne kasdien, bet kas savaitę. Tačiau Šėnštate dar niekas 
nebandė leisti tokio biuletenio. „Svarbiausios žinios“ visiems 
atrodė per daug galingos. 

- Tai jau praeitis, - tarė ponas Frydmanas. - Manau, Šėnšta- 
tui reikėtų informacinio biuletenio, ypač dabar, kai leidėjai su- 
žlugdė „Svarbiausias Žinias“. 

— Teisingai. Miestui tai būtų naudinga, - atsakė Felikso tėtis. — 
Būtų galima dėti įkyrius pranešimus iš Rotušės, kurių dabar 

niekas nedrįsta spausdinti, skelbti apie visus renginius ir didelę 
dalį skirti sportui. Bet kas gi Šėnštate imsis tokios avantiūros? 

— Jūs! - tarė ponas Frydmanas. 

— Atleiskit? 

— Jūs žurnalistas, jūs pažįstate Šėnštatą. Jūs leisite Šėnštato 
informacinį biuletenį. 

— Bet aš neturiu pinigų. 

— Jūs neturit, užtat aš turiu, - pasakė ponas Frydmanas. 

- Jūs? 

— Taip. Koks pradinis kapitalas reikalingas informaciniam 
laikraščiui? 

— Na, kokie du trys milijonai. 

— Gerai. 

— Ką reiškia „gerai“? — Felikso tėtis ėmė nervintis. 

— Trys milijonai - ne problema. Jūs dirbsite vyriausiuoju re- 
daktoriumi ir apgalvosite, kokių žmonių jums dar reikia. 

— Ar jūs ką tik pasiūlėt man darbą? 

— O jūs jo nenorite? 

— Bet tai siaubingai daug problemų. Kur mes spausdinsime 
laikraštį... 

— Klausykit, jaunuoli, kai kas nors gauna tokį siūlymą, nekal- 
ba apie problemas. Tiesiog jį griebia. Okei? - Iš Martino Fryd- 
mano balso galėjai justi, kad jis buvo įpratęs nurodinėti. 

Iki šiol Felikso mama tylėjo. O dabar kumštelėjo vyrui alkū- 
ne į šoną ir šnipštelėjo: 

— Ko dar čia delsti? 

- Sakyk taip, tėti! - suriko Feliksas. - Tada mes liksime Šėnš- 
tate. Aš nenoriu į Berlyną. 

— Na, gerai, jeigu jūs norite. 

— Galbūt savo lobį mes taip pat investuosime į firmą. 

— Nebloga mintis, - pagyrė ponas Frydmanas. - Naujo laik- 
raščio Miesto žinios GmbH dalininkai. Tuomet vaikams nekils 
pagundos pinigus kišti į nasrus kažkokiems investavimo ryk- 
liams. Leidykla Bliumas, Frydmanas 4 Ko. Skamba neblogai. 

— Ir aš galėčiau šiek tiek prisidėti, - prabilo Kajus. - Aš susi- 
taupiau 1200 markių. Jas mielai įneščiau į firmą. 

— Bet tu juk ir taip priklausai firmai, - pasakė Feliksas. 

— Aš noriu investuoti, man reikia dar kai ką atlyginti. 

Dabar vėl prakalbo ponas Frydmanas: 

— Apie tai galėsit pasišnekėti vėliau. O dabar turim paklausti 
naujojo „Miesto Žinių“ vyriausiojo redaktoriaus, ar jis apskri- 
tai nori šito darbo. 

Feliksui atrodė, kad jo tėtis stovi sutrikęs kaip mokinukas. 

— Aš net nežinau, ar įstengsiu. Juk niekada nebuvau vyriau- 
siasis redaktorius. 

— Gana tų šnekų! - sušuko ponas Frydmanas. - Feliksai, ta- 
vo tėvas sutiko. Į jūsų sveikatą, pone vyriausiasis redaktoriau. 
Duokit man butelį! - jis paėmė butelį iš Makso ir sriūbtelėjo 
gerą gurkšnį. 

— Panašu į laimingą pabaigą, - pasakė Marta. - O kai „Mies- 
to Žinios“ pasieks biržą, praneškite man laiku. Į tokią ateitį tu- 
rinčią įmonę ir aš noriu investuoti. 

— Tik jokių manipuliacijų kursu, - griežtai pasakė Maksas. 

— Dėl to galit nesijaudinti, - atsiliepė Feliksas. 

— Jei mes įsigysime dalį „Miesto žinių“, tai Feliksas tam tikra 
prasme bus tėčio viršininkas, - nusprende Pėteris. - Tada tėtis 
negalės jam nieko nurodinėti. 

— Neperšokęs per griovį, nesakyk „op“, - atkirto Felikso tėtis. 

Pėteris išvyniojo iš folijos upėtakį ir supjaustė jį kišeniniu 
peiliuku. Visi pasiėmė po gabaliuką. Negalėjai pasakyti, kad jis 
buvo ypač skanus: be druskos, užtat su smėliu ir samanomis. 

Feliksas pajuto, kaip kažkas truktelėjo jį už rankos. Tai buvo 
Sara. 

— Aš norėjau tau dar kai ką pasakyti: jūs man visai patinkat. 
Uždirbti pinigus ne visada kvaila. 

— Smagu girdėti. Bet aš ir pats supratau, kad pinigai kartais 
labai pavojingi. 

— Turbūt geriausia, kai jų turi, ir nereikia sukti galvos, kur jų 
gauti. 

— Teisingai, pinigai - tai pažadas... 

— Koks pažadas? 

— Ai, čia jau kita istorija. Kada nors vėliau papasakosiu. 

Pamažu ugnis krosnyje užgeso ir visa kompanija išėjo iš slėp- 
tuvės. Lauke snyguriavo. Drėgnos sunkios snaigės krito ant dra- 
bužių. 

- Žiūrėkit, sninga, - pasakė ponas Frydmanas. - Pats laikas 
važiuoti. Kitaip į Šėnštatą teks kulniuoti pėsčiomis. 

Feliksas su tėvais grįžo namo. Priekyje šalia tėvo sėdėjo po- 
nas Frydmanas. 

— Aš vis dar nepajėgiu suvokti, - neatsitokėjo tėvas. 

— Laikui bėgant apsiprasite, - nuramino Frydmanas. 

— Dabar, kai turėsi nuolatinį darbą, galėtume netrukus pra- 
dėt galvot apie naują automobilį, - pasakė Felikso mama. 

— Kurgi ne! Pirmiausia reikia palaukti, kaip seksis įgyvendin- 
ti projektą, o ne iš karto pult išleidinėt pinigus, kurių dar net 
neturime. 

— Vis palaukt ir palaukt! Nori, kad bevažiuojant kojos pro 
dugną išlįstų. Juk negalim amžinai tik... 

Ūmai ji nutilo ir pažvelgė į savo vyrą veidrodėlyje. Šis irgi 
nutilo ir atsigręžė atgal. 

Abu prapliupo skardžiai kvatotis. 

Feliksas su palengvėjimu atsiduso ir krito ant atlošo. 

Tai buvo tikrai laiminga 

PABAIGA. 

Firmos Naminukai k Ko 
gruodžio mėnesio 
pelno ir nuostolių ataskaita 


Išlaidos Pajamos 
Išvykos į Frankfurtą 102,00 | Atlyginimas 20 000,00 
Vištų vertės sumažėj. 55,00 | Kiaušiniai 16,00 
Deimanto vertės 
sumažėj. 499,00 
Pelnas 19 360,00 

20 016,00 20 016.00 

Firmos Naminukai t Ko 

gruodžio mėnesio 
balansas 

Aktyvas Pasyvas 
Indėlis Nuosavas kapitalas 2 116,90 
„Miesto žinios“ 20 000,00 
Grynieji 217,20 
Vištos 55,00 
Deimantas 49900 
Einamoji sąskaita 705,70 | Pelnas 19 360,00 


21 476,90 21 476,90 


Trumpas ekonomikos terminų žodynėlis, 
arba 
Keletas žodžių, kuriuos reikia Žinoti, norint 
nusimanyti apie ekonomiką 


Akcija. Taip vadinamas popieriaus lapelis, kuris pažymi, kad 
jos turėtojui priklauso dalis įmonės - T akcinės bendrovės. 
Ant kiekvienos akcijos išspausdinta jos vertė, pvz., 5 arba 50 
markių. Tačiau tikroji akcijos vertė nustatoma prekiaujant 
M biržoje. Ji gali smarkiai svyruoti, priklausomai nuo to, kaip 
sekasi akcinei bendrovei. Paprastai tikroji vertė gerokai vir- 
šija akcijoje nurodytą vertę. Kai įmonė gauna 1 pelną, akci- 
ninkams išmokama “pelno dalis, vadinamieji A“ dividen- 
dai. Dauguma akcininkų nelaiko akcijų savo namuose. Ak- 
cijų turėjimą patvirtina bankas, o patys popieriai saugomi 
vertybinių popierių saugyklose. Akcijas paprastai valdo ban- 
kas, kuriame klientas atsidaro vertybinių popierių sąskaitą. 

Akcinė bendrovė - įmonė, priklausanti akcininkams. 

Aktyvas. Aktyvu vadinami visi daiktai, į kuriuos verslininkas 
įdėjo savo kapitalą: mašinos, pastatai, kitų įmonių akcijos, 
grynieji pinigai. 

Analitikai - ekspertai, kurie daugiausia bankų užsakymu tiria 
rinkų ir vertybinių popierių raidą. 

Balansas. Šiuo žodžiu vadinama įmonės turto apskaita tam tik- 
rą dieną. Dažnai tai būna gruodžio 31 d., tačiau gali būti ir 
kita diena. Džiana mūsų romane sudarinėjo balansą kas kele- 
tą dienų; tai iš tikrųjų neįprasta, nes būtų per daug darbo. 
Balansas išdėstomas T sąskaitos forma. Dešinėje pusėje rašo- 
ma, iš kur įmonė gavo pinigus (1 pasyvas), kairėje - kam juos 
panaudojo (1 aktyvas). Abiejose balanso pusėse turi būti vie- 
noda suma; jei ne - vadinasi, apsiskaičiuota. Jeigu įmonė gau- 
na A pelną, jis rašomas dešinėje balanso pusėje, o jei patiria 
NN nuostolį, jis nurodomas kairėje. Sėnštato įmonės AB Pulpas 
balansas atrodytų maždaug taip (beje, panašiai sudaromas 
kiekvienos Vokietijos gamybinės įmonės balansas): 

AB Pulpas 1999 12 31 balansas 
Aktyvas Pasyvas 
Invest. turtas: fabrikas 

ir įrenginiai 200 mln. | Nuosavas kapitalas 150 mln. 
Apyvartinis turtas: 


medienos atsargos, 
popierius, akcijos, 


pinigai 900 mln. | Kreditai 1050 mln. 
Balanso nuostolis 100 mln. 
1200 mln. 1200 mln. 


Dideli nuostoliai ir menkas nuosavas kapitalas rodo, kad AB 
Pulpas užgriuvo sunkumai. 

Bankrutuoti. Jei firma bankrutuoja, vadinasi, ji nebegali apmo- 
kėti savo sąskaitų. Ji yra nemoki. Tuomet paskiriamas laikinasis 
administratorius ir firmos turtas išdalijamas kreditoriams. 

Bendrasis vidaus produktas (BVP) - skaičius, parodantis visų 

prekių ir paslaugų, kurios pagaminamos ar teikiamos šalies 
viduje, vertę. Jis yra bendras („bruto“), nes neatsižvelgiama 
į Mašinų ir pastatų M nusidėvėjimą. Tiesą sakant, norint su- 
žinoti, kiek padidėjo šalies turtas, nusidėvėjimus reikėtų iš- 
skaičiuoti. Vokietijos Federacinės Respublikos turtas 1996 
metais siekė 3,5 bilijono markių. 
Kartais vartojama ir bendrojo nacionalinio produkto - BNP 
sąvoka. BNP yra visų prekių ir paslaugų, kurias teikia /autie- 
čiai, suma. Skirtumą tarp BVP ir BNP galima paaiškinti to- 
kiu pavyzdžiu. Jei ponas Bliumas parašytų straipsnį į pran- 
cūzų laikraštį, tai jo honoraras patektų į prancūzų BVP nes 
laikraštis leidžiamas Prancūzijoje. Bet kadangi ponas Bliu- 
mas gyvena Vokietijoje, honoraras kartu priklausytų vokie- 
čių BNP 

Birža — reguliariai vykstanti prekyba tam tikromis tiksliai nu- 
statytomis prekėmis, pirmiausia T“ akcijomis, S paskolos lakš- 

tais ir kitais vertybiniais popieriais. Šis žodis kilo iš olandiško 
pinigų kapšelio pavadinimo beurs. Šis yra kilęs iš lotyniško 
žodžio bursa (odinis maišelis). Tačiau gali būti, kad biržos 
ištakos siekia reguliarius pirklių susirinkimus, kurie vykdavo 
XVI amžiuje van der Burse šeimos namuose Belgijoje. 
Garsiausia pasaulio akcijų birža šiandien yra Niujorke, Volst- 
ryte, vadinamoji Niujorko fondų birža (New York Stock Ex- 
change). Kitos didelės vertybinių popierių biržos yra Londo- 
ne, Tokijuje, Frankfurte, Ciūriche ir Honkonge. Vokietijoje, 
be Frankfurto biržos, dar yra septynios regioninės biržos Ber- 
lyne, Hamburge, Hanoveryje, Diuseldorfe, Štutgarte ir 
Miunchene. Be prekybos biržų salėse, vadinamosios „par- 
ketinės prekybos“, vis labiau įsigali prekyba kompiuteriais. 
Vokietijoje buvo įdiegta kompiuterinė sistema Aetra, kuria 
naudojantis sandorius galima sudarinėti ir ne biržos salėje. 
Kai kurios biržos visiškai atsisakė „parketinės prekybos“, pa- 
vyzdžiui, Londono, Milano ir Stokholmo. Frankfurte taip pat 
stengiamasi ateityje prekiauti tik kompiuteriais. Iki 1998 m. 
gegužės 30 dienos biržos darbo laikas buvo nuo 10.30 iki 13.30 
valandos; dabar salėje galima prekiauti nuo 8.30 iki 17.00 
valandos. 

Biržos tarpininkai — specialiai išsilavinę Žmonės, kurie įgyja 
teisę AN biržoje prekiauti vertybiniais popieriais. 

Brokeris - taip Amerikoje vadinami asmenys ir firmos, pre- 
kiaujantys akcijomis ir“ paskolos lakštais. 

Buhalterinė apskaita - tai būdas visus įmonės veiksmus pažy- 
mėti knygose arba kompiuteryje. Apskaitos tikslas - visuomet 
tiksliai Žinoti, kiek pinigų yra įmonėje, kaip jie buvo uždirbti ir 
kam leidžiami. Tik remiantis apskaita įmanoma tiksliai apskai- 
čiuoti, kiek kainuoja prekė, ir taip nustatyti jos kainą. 

Buliai ir meškos - optimistų ir pesimistų simboliai biržoje. Opti- 
mistai (buliai) tikisi, kad kursas kils, o pesimistai (meškos) — 
kad kris. Iš kur kilo šitie simboliai, pasakoja daug netikė- 
čiausių istorijų. Viena iš jų tokia. 

XIX amžiuje Anglija ir Rusija tarpusavyje Žiauriai kariavo. 
Vyko kruvinas Krymo karas. Londono biržoje apie optimis- 
tus, tikėjusius Anglijos pergale, buvo sakoma „jie stato už 
Džoną Bulį“ - Džonas Bulis yra tipiško anglo simbolis. Pesi- 
mistai statė už mešką, Rusijos simbolį. Taigi šitaip atsirado 
bulių ir meškų pavadinimai. 

Bumas. Taip vadinamas geras metas biržoje, kai kursai greitai 
kyla. Žodis kilo iš amerikietiško *“ to boom, kuris reiškia 
„gausti“ arba „kunkuliuoti“. Dar sakoma: „birža gaudžia“. 

Darbdavys - verslininkas, kuris siūlo žmonėms darbo vietas ir 
už jų darbą moka atlyginimą. Daugelis darbdavių Vokietijo- 
je susijungė į darbdavių susivienijimus. Kartu su darbuotojų 
susivienijimais - “profesinėmis sąjungomis jie veda derybas 
dėl daugumos darbuotojų atlyginimų. Tokios derybos vadi- 
namos tarifų derybomis. Didžiausias Vokietijos darbdavių 
susivienijimas vadinamas Vokietijos darbdavių sąjungos fe- 
deraliniu susivienijimu. 

Darbuotojai - visi, kurie dirba ne savarankiškai, o firmoje, pri- 
klausančioje kam nors. Todėl jie vadinami Nsamdomais dar- 
buotojais. Darbuotojai skirstomi į darbininkus, kurie visų pir- 
ma dirba gamyklose ir dirbtuvėse, ir tarnautojus, daugiausia 
dirbančius biuruose. 

Debetas. Taip vadinasi kairioji T“ sąskaitos pusė. 

Dividendai — akcinės bendrovės pelno dalis, išmokama akci- 
ninkams. Apie pelno padalijimą sprendžia Visuotinis susirin- 
kimas. Paprastai akcininkai susirenka kartą per metus. Kiek- 
viena akcija (bet ne akcininkas) turi balso teisę. Mažai akci- 
jų turintiems akcininkams dažniausiai neapsimoka patiems 
važiuoti į visuotinį susirinkimą. Atstovauti jų interesams jie 
arba įgalioja banką, arba tylomis priima tai, ką banko atsto- 
vai visuotiniame susirinkime nubalsuoja savo nuožiūra. 

Dow Jones (Dou Džons) - akcijų indeksas (1 Vokietijos akcijų 
indeksas). Jis parodo trisdešimties svarbiausių Amerikos ak- 
cijų kainas. Skaičiuojamas nuo 1897 metų. 

Dvejybinis įrašas. Naudojantis šiuo metodu, įmonėje kiekvie- 
nas veiksmas užrašomas du kartus. Svarbiausi dvejybinio įrašo 
būdai yra T balansas bei 1“ pelno ir nuostolių ataskaita. Dve- 
jybinio įrašo išradėju laikomas italų vienuolis Luka Pačiolis 
(Luca Pacioli, 1445-1514). Tačiau pats principas Italijoje ir 
Arabijoje, ko gero, jau buvo žinomas anksčiau. 1 buhalterinė 
apskaita. 

Einamoji sąskaita - sąskaita banke, į kurią pervedamas atlygi- 
nimas ir iš kurios galima bet kada pasiimti pinigų, prie kasos 
langelio pateikus čekį, arba iš bankomato; iš jos taip pat 
galima pervesti pinigus kam nors. 

Ekonomikos puslapis. Daugelis dienraščių turi įvairių pusla- 
pių, skirtų politikai, kultūrai, sportui, vietos naujienoms ir 
ekonomikai. Ekonomikos puslapį galima atpažinti iš ten 
spausdinamų didelių lentelių su akcijų kursais (1 DAX). 
Taip pat čia rašoma apie svarbias įmones, vyriausybės nuta- 
rimus, susijusius su piliečių pinigais, apie rentas, atlyginimus, 
ekonomikos augimą, pinigų investavimo klausimus ir pro- 
blemas, su kuriomis pirkdami susiduria vartotojai. 

Europos centrinis bankas (ECB). Nuo 1999 metų sausio 1 die- 
nos ECB yra atsakingas už pinigų vertę Europoje. Nuo 2002 
metų sausio 1 dienos jis išduos eurų banknotus. 

Federalinė rezervų sistema (Federal Reserve Board): Jungtinių 
Amerikos Valstijų federalinis bankas (1“ Vokietijos federali- 
nis bankas). 

Fondai — dar vadinami investicijų fondais. Tai įmonės, kurios 
investuoja kitų žmonių pinigus. Tai vyksta šitaip: fondo ben- 
drija išduoda indėlininkų pažymas taupantiesiems, 0 pini- 
gus tada investuoja į T akcijas, A“ paskolos lakštus arba na- 
mus ir būtent taip, kad tai duotų kiek įmanoma didesnį pel- 
ną. Fondo indėlius taupytojai gali bet kada parduoti. 

Grynieji pinigai — tai, ką kasdienėje kalboje vadiname pinigais, 
taigi monetos ir banknotai. Vokietijoje banknotus išduoda 

Vokietijos federalinis bankas Frankfurte. Jis priklauso vals- 
tybei, tačiau neprivalo griežtai laikytis vyriausybės nurody- 
mų. Ši nuostata buvo įvesta siekiant sukliudyti vyriausybei 
spausdinti pinigus savo tikslais, kaip vis atsitikdavo anks- 
čiau. O monetas išduoda vyriausybė, tiksliau - Vokietijos 
finansų ministerija. 

Nuo 2002 metų daugelyje Europos šalių, tarp jų ir Vokietijo- 
je, bus išleistos naujos monetos ir banknotai, kurie vadinsis 
eurais ir centais. Banknotus išduos naujas Europos centrinis 
bankas Frankfurte, monetas - atskirų valstybių finansų mi- 
nisterijos. 

Hipoteka. Žodis kilo iš graikų kalbos ir reiškia „dokumentas“, 
arba „laidas, garantija“. Kas statosi arba perka namą ir ne- 
turi reikiamų pinigų, pasiskolina jų iš banko. Už tai jis užsta- 
to savo žemės sklypą. Tai reiškia: jeigu jis negali apmokėti 
savo skolų, žemės sklypas automatiškai atitenka bankui. Šis 
tuomet savo nuožiūra jį gali parduoti, kad atgautų pinigus, 
paskolintus namo statytojui. 

Įmonės — pelno siekiančios organizacijos. Įmonės dažnai dar 
vadinamos firmomis. Didžiausios įmonės paprastai esti ak- 
cinės bendrovės (AB), kitos verslo įmonių formos (Vokieti- 
joje —- vert. past.): atviros prekybos įmonė (OHG), ribotos 
atsakomybės įmonė (GmbH) arba komanditinė (pasitikėji- 
mo) ūkinė bendrija (KG). 

Indėlis - sąskaita, kurioje bankas pažymi, kiek vertos kliento 
Nakcijos ir AS paskolos lakštai. Už indėlio (depozitinės) są- 
skaitos laikymą bankas ima mokestį. 

Infliacija. Žodis kilo iš lotynų kalbos ir reiškia „išsipūsti“; šian- 
dien vartojamas kalbant apie pinigų nuvertėjimą. Pinigų kie- 
kis apyvartoje išpučiamas; kadangi prekių kiekis tuo pat me- 


(Vert. past.: Lietuvoje skiriamos trys svarbiausios verslo kūrimo formos - indivi- 


duali įmonė, ūkinė bendrija, akcinė bendrovė.) 

tu nedidėja, pinigai vis labiau praranda vertę. Nedidelė in- 
fliacija yra normalus reiškinys, ji išreiškiama procentais. Jei- 
gu infliacijos lygis sudaro 1,5 procento, vadinasi, tam tikras 
kiekis prekių, kurios šiandien kainuoja 100 markių, po metų 
kainuos 101,50 markės. 

Didžiausią infliaciją Vokietija patyrė 1922 ir 1923 metais. Tuo 
metu Prancūzija okupavo Rūro sritį ir protestuodami darbi- 
ninkai ėmė streikuoti. Nepaisant to, vyriausybė Berlyne nu- 
sprendė ir toliau jiems mokėti atlyginimus. Kadangi tam ne- 
turėjo pinigų, pasiskolino jų iš Vokietijos reicho banko. Rei- 
cho bankas turėjo spausdinti vis daugiau pinigų. Galiausiai 
atsitiko taip, jog Žmonės rytą gaudavo savo algą ir dar prieš 
pradėdami darbą pirkdavo reikalingus daiktus, nes vakare 
alga būdavo nuvertėjusi perpus. 

Instituciniai investuotojai — tai firmos (ne atskiri asmenys), 
kurios savo arba kitų žmonių pinigus investuoja į biržą - pa- 
vyzdžiui, padeda į didelius M fondus. Didžiausi instituciniai 
investuotojai yra amerikiečių fondai, valdantys milijonų JAV 
žmonių sukauptas santaupas senatvei, vadinamuosius pen- 
sijų fondus. 

Investicija. Šis žodis kilo iš lotynų kalbos ir reiškia „drabužį“. 
Šiandien investuoti reiškia savo pinigus „aprengti“, taigi iš- 
leisti tokiems daiktams, kurie duotų pajamas: pirkti namą, 
įrengimus įmonei, A“ akcijas, 4“ paskolos lakštus. 

Išankstinė išlaidų sąmata. Kai kas nors darbininkui paveda 
atlikti darbą ir nori iš anksto žinoti, kiek tas darbas kainuos, 
reikalauja išankstinės išlaidų sąmatos. Jos darbininkas turi 
laikytis; taigi paskui jis negali reikalauti daugiau pinigų. 

Išankstiniai sandoriai - prekių pirkimas arba pardavimas tam 
tikrą dieną už tam tikrą kainą. Pavyzdžiui, prekiautojas kava 
gali nuspręsti dar pavasarį nusipirkti kavos, kurios jam rei- 
kės rudenį. Tai jam labai naudinga, nes dabar jis žino, už 
kokią kainą jis tuomet gaus kavą, ir taip jaučiasi saugiau. 

Tačiau išankstinis sandoris naudingas ir pardavėjui, kadangi 
jis tikrai žino, kiek rudenį gaus už kavą, ir gali planuoti. Ži- 
noma, gali atsitikti, jog tikra kaina rudenį bus daug mažes- 
nė, tuomet nepasiseks kavos pirkėjui; o jei kaina bus dides- 
nė, nepasiseks pardavėjui, nes jis būtų galėjęs gauti daug dau- 
giau pinigų. Išankstinius sandorius sudarinėja ir spekulian- 
tai, kurie patys visai nenori įsigyti kavos, o tiktai tikisi, jog 
savo pirkimo teisę tinkamu laiku galės pelningai parduoti. 
(A Spekuliacija). 

Išankstiniai sandoriai sudarinėjami didžiosiose biržose. Svar- 
biausios yra Čikagoje ir Londone. Nedidelė vokiečių prekių 
birža yra Hanoveryje. Galima sudaryti įvairiausių dalykų iš- 
ankstinius sandorius: naftos, vario, kiaulienos šoninės, jaučių, 
žemės riešutų aliejaus, apelsinų sulčių, kakavos ir daug kitų. 
Išankstinius sandorius galima sudaryti ir dėl teisės pirkti ar- 
ba parduoti akcijas. Tokia terminuota prekyba vyksta Vokie- 
tijos išankstinių sandorių biržoje Frankfurte. 

Kapitalas - pinigai, kurie 1 investuojami. Žodis kilo iš lotyniš- 
ko caput, o tai reiškia „galva“. Ankstesniais laikais žmogaus 
turtas buvo prilyginamas jo gyvulių bandos galvų skaičiui. 

Kapitalistai. Taip vadinami žmonės, turintys kapitalo, pavyz- 
džiui, įmonę. Šis žodis dažnai vartojamas neigiama prasme. 

Kapitalizmas — visuomeninė santvarka, kurios pagrindas yra 
privati 1 kapitalo nuosavybė ir kurioje kainas nustato Hrin- 
ka. Šis terminas pradėtas vartoti XIX amžiaus pabaigoje. Visų 
pirma jis buvo vartojamas norint susidariusią situaciją atskirti 
nuosocializmo - visuomeninės santvarkos, kurios tuomet sie- 
kė daug žmonių. Socialistinėje santvarkoje kapitalas turėjo 
priklausyti visiems arba valstybei (* nuosavybė). 

Kapitalo pajamos — pelnas, kurį galima gauti iš savo pinigų. 
Taupomojoje sąskaitoje pajamos yra tiesiog *“ palūkanos. 
AN Akcijų savininkams tai 1“ dividendai ir kurso kilimas. Ka- 
pitalo pajamos visada išreiškiamos procentais. Pavyzdžiui, 

aš nusipirkau akciją už 150 markių. Po metų už ją gavau 5 
markes dividendų, be to, kursas pakilo iki 160 markių. Taigi 
iš savo įdėtų pinigų aš gavau 15 markių kapitalo pajamų, ar- 
ba dešimt procentų. 

Komisiniai. Taip vadinami maklerių atlyginimai. Vokietijoje bir- 
žos makleriai gauna 0,04 procento nuo parduotų ar nupirk- 
tų akcijų. 

Konkurencija vadinama visų verslininkų varžybos dėl pelno, 
pripažinimo ir “Nrinkos. Jei varžyboms užkertamas kelias, 
pavyzdžiui, kai valstybė nustato kainas arba kai vienas ver- 
slininkas užvaldo rinką, tada prekės dažniausiai pablogėja 
arba pakyla jų kainos. Taigi konkurencija visų pirma naudin- 
ga prekių pirkėjams, vartotojams. 

Kontraktas, kitaip - sutartis. 

Kreditas. 1. Taip vadinasi dešinioji buhalterinės sąskaitos pusė. 
2. Šis žodis kilo iš lotyniško ir itališko credere - „tikėti“. Duo- 
dantis kam nors kreditą paskolina jam pinigus ir tiki juos 
atgausiąs. II credito reiškia „pasitikėjimas“. Tą, kuris davė 
kreditą, vadiname kreditoriumi, o tą, kuris jį paėmė, skoli- 
ninku. Yra daug kredito formų. Pavyzdžiui, jeigu išleidi dau- 
giau pinigų, nei turi savo M einamojoje sąskaitoje, tuomet 
pereikvoji savo sąskaitą. Tai bus viršijimo kreditas, arba są- 
skaitos kreditas. Kai perki namą, imi vadinamąjį Aipotekinį 
kreditą: pažadi bankui, kad jei negalėsi grąžinti kredito, jis 
gaus namą. Jeigu perki automobilį ir užmoki ne iš karto, o 
pamažu kas mėnesį tam tikrą sumą, tai bus išsimokėjimo 
kreditas. 

Kursas - NM akcijos arba A paskolos lakšto, arba užsienio va- 
liutos kaina (šiuo atveju kalbama apie keitimo kursą). 

Kurso lentelės - lentelės, kuriose išvardijami tam tikros die- 
nos vertybinių popierių kursai. Jas spausdina dienraščiai eko- 
nomikos puslapiuose. Pavyzdžiui, apie AB Pulpas akcijas ten 
būtų pateikti tokie duomenys: 

Aukščiausias Žemiausias 
EA 31 20 30 metinis + 


"Pulpas | 25,75 | 720) 25; | 2595B! B, 49,50 2550 „50 


Tai reiškia, kad gegužės 31 dieną viena Pulpo akcija kainavo 
25,75 markės, dvidešimčia pfenigų mažiau nei prieš dieną. 
Per metus aukščiausias akcijos kursas buvo 49,50 markės, 
žemiausias - 25,50. 

Kurso pajamos. Jei kas turi M akcijų, kurių vertė smarkiai iš- 
augo, gali pabandyti šituo vertės pakilimu pasinaudoti par- 
duodamas akcijas pakilusiu kursu - jis gauna pelną iš kurso. 
Kartais pasitaiko tiek daug norinčių pasiimti kurso pajamas, 
jog galiausiai kursas truputį nukrenta. 

Likvidumas. Žodis, kilęs iš lotynų kalbos, reiškia „skystas, te- 
kantis“. Ekonomikoje tai reiškia „laisvai naudojami pinigai“. 
Kas likvidus, tas turi pinigų, kuriuos gali laisvai naudoti, nes 
jie nėra nuo ko nors priklausomi (pvz., investuoti į kokias 
nors materialines vertybes). 

Limitas - angliškas „ribos“ pavadinimas. Biržoje užsisakant ak- 
cijas, galima nurodyti limitą. Pavyzdžiui, sakoma: „Noriu pirk- 
ti 100 Pulpo akcijų, bet ne daugiau kaip po 25 markes“. Ar- 
ba: „Noriu parduoti 100 akcijų, bet ne mažiau kaip po 24 
markes“. 

Makleris - biržos makleris trumpinys. Makleriai nustato bir- 
žos akcijų kursus. Jie gali būti pasamdyti arba turėti nuosavą 
firmą. Tokie vadinami laisvaisiais makleriais. Makleriai dar- 
bą vis labiau užleidžia kompiuteriams. Kompiuterinė siste- 
ma vokiečių biržose vadinasi Aetra. 

Mokesčiai - pinigai valstybei, kuriuos mokėti piliečius įparei- 
goja įstatymai. Svarbiausi mokesčiai yra fizinių asmenų paja- 
mų mokestis (tam tikra dalis uždirbtų pajamų), pelno mokes- 
tis (akcinėms bendrovėms), pridėtinės vertės mokestis - PVM 

( Vokietijoje 16 procentų nuo kiekvienos parduotos prekės; 
maisto produktams ir knygoms 7 procentai) ir naftos mokes- 
tis (benzinui ir dyzeliniam kurui). 

Monopolis. Jei verslininkas veikia be S konkurencijos, tai yra 
kai jis vienintelis siūlo tam tikrą prekę, tuomet jis yra mono- 
polistas, turi monopolį. Šis žodis kilo iš graikų kalbos ir reiš- 
kia teisę prekiauti vienam. Kaip ši situacija susidaro, parodo 
žaidimas Monopolis. Žaidimo tikslas - supirkti tiek gatvių, 
kad liktum vienintelis savininkas - monopolistas. 

Naujoji rinka - ta Frankfurto 1“ biržos dalis, kurioje prekiau- 
jama daugiausia mažų ir vidutinių įmonių TH akcijomis, siū- 
lant didesnę riziką, bet taip pat ir didesnius šansus. Kadangi 
atskirų akcijų nėra tiek daug kaip normaliuose biržos sando- 
riuose, naujojoje rinkoje kursai daug stipriau svyruoja. 

Nedarbas - tai didžiausia modernios ekonomikos problema. 
Bedarbis yra tas, kuris ieško darbo vietos, bet jos neranda. 
Jeigu jis užsiregistruoja įdarbinimo agentūroje kaip ieškan- 
tis darbo, tai oficialiai laikomas bedarbiu. 1998 metų sausį 
Vokietijoje buvo iš viso 4,8 milijono oficialiai įregistruotų 
bedarbių. Bedarbis Vokietijoje iš pradžių beveik metus gau- 
na bedarbio pašalpą, kuri sudaro nuo 63 iki 68 procentų pas- 
kutinio jo atlyginimo. Jei, pavyzdžiui, ponas Bliumas, kaip 
redaktorius, per mėnesį uždirbdavo 5000 markių, tai tapęs 
bedarbiu vis dar gautų 3400 markių. Tačiau jei po metų dar 
nerastų darbo, jam mokėtų kur kas mažesnę pašalpą. 

O kaip apskritai atsirado bedarbystė? Ko gero, tai galima pa- 
aiškinti, jei į darbą žiūrėsime kaip į normalią prekę. Bedarbystė 
reiškia, kad yra per daug darbo jėgos; taigi darbo paklausa yra 
mažesnė už pasiūlą. Problema ta, kad specialistai (mokslinin- 
kai ir politikai) nesutaria, kaip geriausiai ją išspręsti. 

Vieni specialistai teigia: darbo paklausa per maža dėl to, kad 
darbas per brangus, todėl reikia mažinti algas ar bent jokiu 
būdu jų nedidinti. Kiti sako, kad tai nepadės. Kai atlygini- 


4 


| 
| Į 
ITT 


280 


mai mažėja, žmonės gali išleisti mažiau pinigų ir nukrinta 
prekių paklausa, reikia mažiau darbo tas prekes pagaminti 
ir nedarbas dar labiau išauga. Todėl, kaip sako antrieji, pati 
valstybė turi išleisti daugiau pinigų ir pirkti prekes, kad fir- 
mos galėtų įdarbinti naujus darbuotojus. Kiti siūlo mažinti 
mokesčius, kuriuos darbininkai ir tarnautojai turi mokėti iš 
savo atlyginimo. Tuomet jie galėsią išleisti daugiau pinigų ir 
firmoms nereikėsią didinti jų atlyginimų. 

Kiti siūlo ne didinti darbo paklausą, o mažinti pasiūlą: pa- 
vyzdžiui, trumpinant darbo laiką (35 val. per savaitę), vyres- 
nius darbuotojus anksčiau leidžiant į pensiją (ankstyva pen- 
sija) arba sunkinant užsieniečių darbo jėgos įvažiavimą į ša- 
Iį. Kai kurie netgi mano, kad bedarbystė sumažėtų, jei dirbtų 
mažiau moterų. 

Nuosavas kapitalas. Norint įkurti firmą, reikia pinigų. Tam 
galima panaudoti nuosavus arba skolintus pinigus. Nuosa- 
vi pinigai, įdėti į firmą, vadinami nuosavu kapitalu, pasi- 
skolinti -skolintu kapitalu. Daugelis firmų turi abiejų rūšių 
kapitalo. 

Nuosavybė - kokio nors daikto turėjimas ir teisė su juo daryti 
ką nori. Jeigu man, pavyzdžiui, priklauso dviratis, tai aš jį 
galiu naudoti: važinėtis, pastatyti į rūsį arba parduoti ar net 
sulaužyti. Kad nuosavybė yra apskritai kaip tokia, nėra sa- 
vaime suprantamas dalykas. Prieš tūkstančius metų, kai žmo- 
nės medžiodami ir rinkdami uogas traukė per miškus, tik- 
riausiai viskas priklausė visiems, kaip manoma šiandien. O 
gal vadui netgi priklausė šiek tiek daugiau negu kitiems. XIX 
amžiuje vėl atsirado daug filosofų, kurie norėjo panaikinti 
privačią nuosavybę - tai komunistai ir anarchistai. Posakį 
„nuosavybė yra vagystė“ sugalvojo prancūzų anarchistas Pje- 
ras Jozefas Prudonas (Pierre-Joseph Proudhon, 1809-1865). 
"Tuo jis norėjo pasakyti, jog neteisinga, kai saujelei žmonių 
priklauso daug, tuo tarpu dauguma žmonių turi mažai, ir kad 
viskas. kas kam nors priklauso, kartu yra atimta iš kitų. Ta- 

čiau šiandien daugelis ekonomistų mano, jog ekonomika 
neįmanoma be nuosavybės. Žmonės iš tikrųjų rūpinasi tik 
nuosavais daiktais. Kai koks nors daiktas, pavyzdžiui, fabri- 
kas, priklauso visiems, tai iš tikrųjų nepriklauso niekam ir 
niekas nesijaučia už jį atsakingas. 

Nuostolis — T pelno priešingybė. 1ė Įmonė patiria nuostolių, 
kai jos sąnaudos viršija pajamas. Daugelis įmonių kurį laiką 
gali patirti nuostolių ir gyvuoti iš santaupų arba netgi paimti 
M kreditą, kad padengtų nuostolius. Tačiau jeigu po kurio 
laiko nepavyksta vėl gauti pelno, įmonė 1 bankrutuoja. 

Nusidėvėjimas. Daugelis daiktų laikui bėgant praranda vertę: 
jie nusidėvi, sulūžta arba pasensta - per tą laiką atsiranda 
modernesnių ir geresnių daiktų. Todėl, pavyzdžiui, naudo- 
tas automobilis arba dviratis yra pigesnis už naują. Dėl nusi- 
dėvėjimo verslininkas savo įrengimų vertę balanse turi nuo- 
lat mažinti. Sakoma ir taip: įrengimus nurašo. Nusidėvėjimui 
skaičiuoti jis pasirenka tiksliai nustatytą būdą. Nuo vieno 
įrengimo, kuris naujas kainavo 100 000 markių, kasmet per 
penkerius metus nurašo, pavyzdžiui, 20 000 markių. Praėjus 
penkeriems metams, tas įrengimas, bent jau įmonės balan- 
se, visiškai praranda vertę. Kai iš AS bendrojo vidaus produk- 
to atimami visų įmonių nusidėvėjimai, gaunamas grynasis Vi- 
daus produktas. 

Paklausa. Prekių kiekis, kurį nori pirkti pirkėjai už tam tikrą 
kainą, vadinamas paklausa. Kuo kaina mažesnė, tuo dides- 

+ nė paprastai būna paklausa, ir atvirkščiai. Kai T pasiūla ati- 
tinka paklausą, S rinkoje nusistovi pusiausvyra. O jei prie 
parduotuvių nuolat nutįsta ilgos eilės, tai rodo, kad paklau- 
sa per didelė, o kaina per maža. 

Palikimas - turtas, kurį gauni (paveldi) iš savo tėvų, kitų gimi- 
naičių ar pažįstamų, daugiausia po jų mirties. Dalį šito turto 
reikia atiduoti valstybei kaip paveldėjimo mokesįį. 

Palūkanos. Kai videotekoje išsinuomoji filmą, už pasiskolini- 
mą reikia mokėti. Taip pat moki, jei nori iš banko pasiskolin- 

ti pinigų. Pinigų pasiskolinimo mokestis vadinamas palūka- 
nomis. Lygiai taip pat kas nors gauna palūkanas, jeigu tau- 
po, tai yra paskolina savo pinigus bankui. Kuo ilgesniam lai- 
kui pinigai paskolinami ir kuo didesnė rizika, kad jie nebus 
grąžinti, tuo didesnės yra palūkanos. Todėl už M taupomąją 
sąskaitą, iš kurios bet kada gali pasiimti pinigus, duodamos 
labai menkos palūkanos. Už Vokietijos vyriausybės 1 taupy- 
mo lakštus, kurie išperkami tik po dešimties metų, palūka- 
nos didesnės. Dar didesnės jos bus įmonei, pasiskolinančiai 
pinigų labai rizikingam verslui. Nes įmonė, priešingai negu 
valstybė, gali ir 1 bankrutuoti. 

Daugelis protingų žmonių tūkstančius metų smerkė palūka- 
nų ėmimą. Tai laikė lupikavimu ir lengvomis pajamomis. Bib- 
lijoje palūkanos aiškiai uždraustos: „Jei paskolinsi pinigų be- 
turčiui iš mano tautos, kurs su tavim gyvena, nespausi kaip 
plėšikas ir palūkanomis neapsunkinsi“. (Išėjimo knyga 22,25) 
Labai religingi musulmonai palūkanų draudimą iki šių die- 
nų supranta paraidžiui. 

Kodėl vis dėlto palūkanos būtinos ir pateisinamos, rodo toks 
eksperimentas. Įsivaizduok, jog tau priklauso dvidešimt 
markių už tai, kad, pavyzdžiui, nušienavai kaimynui pieve- 
lę. O tavo kaimynas sako: „Labai ačiū, bet pinigus aš tau 
sumokėsiu po metų, nes prieš tai esu sumanęs ką kita“. Ar 
susiviliotum tokiu sandoriu? Tikrai ne. Arba bent jau pa- 
prašytum atlyginti už laukimą. O šitas atlyginimas už lauki- 
mą yra palūkanos. Tačiau visai kas kita, jei geras draugas 
prašo tavęs pinigų, nes pakliuvo į bėdą. Jeigu jis iš tiesų 
tavo draugas, turėtum neimti jokių palūkanų, kitaip greitai 
draugo neteksi. 

Pardavėjo opcionas - teisė prekę arba akciją parduoti tam tik- 
rą dieną už tam tikrą kainą. Pardavėjo opcionai angliškai 
vadinami puts. (1“ Pirkėjo opcionai) 

Pasiūla - prekių visuma, kurią pardavėjai pateikia A rinkoje. 
Kuo aukštesnė kaina, tuo pasiūla didesnė, ir atvirkščiai. Jei 

pasiūla atitinka paklausą, rinkoje vyrauja pusiausvyra. O jei 
pardavėjai neišparduoda savo prekių, pasiūla yra per didelė 
ir kainos turi mažėti. 

Pasyvas —- 1“ balanso dalis, rodanti, iš kur įmonės gavo lėšų: 
nuosavas kapitalas, skolintas kapitalas, įplaukos. 

Paskolos lakštai — vertybiniai popieriai, kurie rodo, kad pini- 
gus kam nors paskolinai. Tokius paskolos lakštus leidžia vy- 
riausybė ir įmonės. Nusipirkti paskolos lakštų galima 1“ bir- 
žoje. Kas turi paskolos lakštą, kiekvienais metais gauna tiks- 
liai nustatytą sumą A palūkanų. Ant paskolos lakšto visada 
užrašyta tiksli data, kada paskola bus visiškai grąžinta. Taigi 
už 100 markių galiausiai gauni 100 markių. O kol ateina ta 
diena, paskolos lakšto kursas gali stipriai svyruoti. 

Paslauga. Šiuo žodžiu (angl. „service“) ekonominėje kalboje 
vadinamos visos paslaugos, pavyzdžiui, plaukų kirpimas pas 
kirpėją arba konsultacija banke. Šnekamojoje kalboje tai va- 
dinama aptarnavimu: reiškia tiesiog mandagų elgesį su klien- 
tais. Pasakymas „automobilių dirbtuvės aptarnavimas yra ge- 
ras“ reiškia, jog dirbtuvė aptarnauja klientą greitai, malo- 
niai ir neatlieka nereikalingo bei brangaus remonto. 

Pelnas. Tai pinigai, kurie lieka įmonei metų pabaigoje atėmus 

visas sąnaudas. 
Šioms sąnaudoms priklauso materialinės sąnaudos, darbo 
užmokestis ir atlyginimai, palūkanos už kreditus, kuriuos įmo- 
nė turėjo mokėti, biurų ir fabrikų pastatų nuoma. Pelnas nu- 
rodomas A pelno ir nuostolių ataskaitoje. 

Pelno ir nuostolių ataskaita. Tokią ataskaitą metų gale turi su- 
daryti kiekviena įmonė. Ji rodo, kaip sėkmingai buvo ūki- 
ninkaujama. Pelno ir nuostolių ataskaitoje kairėje pusėje ra- 
šomos sąnaudos, taigi tie dalykai, kam buvo išleisti pinigai. 
Dešinėje rašomos pajamos. Truputį painu tai, kad šioje ata- 
skaitoje pelnas rašomas kairėje, o nuostolis dešinėje. AB 
Pulpas pelno ir nuostolių ataskaita atrodytų taip: 

AB Pulpas pelno ir nuostolių ataskaita 


Sąnaudos Pajamos 


Darbo užmokestis Pajamos už 
ir atlyginimai 500 mln. | parduotą popierių 900 mln. 
Materialinės 


sąnaudos 300 mln. 
Nusidėvėjimas 200 mln. | Nuostoliai 100 mln. 
1000 mln. 1000 mln. 


Siandien pelno ir nuostolių ataskaita išreiškiama daugiausia 
tokia forma: 


AB Pulpas pelno ir nuostolių ataskaita 


Pajamos už parduotą popierių 900 mln. 


— Darbo užmokestis ir atlyginimai - 500 mln. 
— Materialinės sąnaudos - 300 mln. 
— Nusidėvėjimas - 200 mln. 


Pirkėjo opcionas. Taip išankstiniuose sandoriuose vadinama 
teisė pirkti prekę arba vertybinius popierius tam tikrą dieną 
tam tikru kursu. Pirkėjo opcionai angliškai vadinami calls 
(1 Pardavėjo opcionai). 

Pramonės ir prekybos rūmai - regioninės verslininkų ir įmo- 
nių interesų atstovybės. Rūmai organizuoja, pavyzdžiui, bū- 
simųjų darbuotojų mokymą. Visi Vokietijos PPR susijungę į 
Vokietijos pramonės ir prekybos kongresą (DIHT). 

Profesinės sąjungos — tai organizacijos, atstovaujančios dar- 
buotojų interesams. Jos tariasi su M darbdaviais dėl sutar- 
čių, kurios numato, kiek mažiausiai darbuotojai turi uždirb- 
ti. Jei profesinės sąjungos su darbdaviais nesusitaria, tada 
organizuoja “Nstreikus. Didžiausia Vokietijos profesinė są- 
junga yra metalo pramonėje; beveik visos profesinės sąjun- 
gos priklauso Vokietijos profsąjungų susivienijimui (DGB). 

Reklama - visos verslininkų pastangos išgirti savo prekes. Re- 
klamuotis galima duodant skelbimus į laikraštį, per televizi- 
ją, radiją ar kiną arba galima išklijuoti plakatus. Sukurti re- 
klamą verslininkai dažniausiai paveda kitoms firmoms, va- 
dinamosioms reklamos agentūroms. 

Rinka - vieta, kur susiduria 1“ pasiūla ir 1 paklausa ir kur su- 
siformuoja kainos. Pradžioje rinka turėdavo tam tikrą vietą, 
visų pirma tai būdavo turgūs. Šiandien rinkos vieta dažniau- 
siai būna susitarta. Pavyzdžiui, plaukų kirpimo rinka Šėnšta- 
te. Būtų nepraktiška, jei visi kirpėjai ir visi norintys apsikirp- 
ti kasdien susitiktų bulvių turguje, kad sutartų vienkartinio 
galvos plovimo ir apkirpimo kainą. Tačiau rinka egzistuoja, 
nes kirpyklų vitrinose kabo kainų lentelės. Ir kirpėjai, ir klien- 
tai žino, kad yra A konkurencija. Jei kurio kirpėjo paslaugos 
brangesnės už kitų ir jo klientai nemano, kad jis ir kerpa ge- 
riau, tai jie daugiau pas jį neis. Pats žodis „rinka“ (vok. Markt) 
kilo iš lotyniško žodžio mercatus, reiškiančio prekybą. 

Rinkodara. Šis žodis (vok. Marketing) reiškia „atnešti į rinką“. 
Turima galvoje visos pastangos, norint parduoti produktą: 
klientų norų tyrimas, reklama ir taip toliau. 

Rinkos kaina. Tai kaina, susidariusi esant pasiūlos ir paklausos pu- 
siausvyrai, o ne kaina, kurią, pavyzdžiui, nustato valstybė. 

Saldas. Šis žodis italų kalboje reiškia „tvirtas“. 1 Bukalterinėje 
apskaitoje tai pinigų likutis, gaunamas atėmus skaičius abie- 
jose M sąskaitos pusėse. 

Sąskaita (konto). Žodis kilo iš italų kalbos (i/ conto). Ekono- 
mikoje jis reiškia pajamų ir išlaidų skaičiavimą bei palygini- 
mą (N einamoji sąskaita). 

Skelbimai - tekstai laikraštyje, už kuriuos sumokėjo užsako- 
vai. Jie dar vadinami smulkiais skelbimais. Skelbimai spaus- 
dinami įvairiais tikslais: norint pranešti apie parduodamą na- 
mą, taip pat darbo vietas, automobilius, šuniukus ar vištų 
Iesalą. Kiti žmonės duoda skelbimus, kad ieško buto, darbo 
arba sutuoktinio. 

Smitas Adamas - žymus ekonomistas, gyvenęs Škotijoje 1723- 
1790 metais. Svarbiausioje savo knygoje „Tautų gerovė“ jis 
aprašė, kaip konkurencija, nors ir skatina Žmones siekti as- 
meninės naudos, kartu tarnauja ir Visuotinei gerovei. 

Socialinių išmokų fondas. Jo lėšos naudojamos, kai įmonė už- 
daroma arba dėl kitos priežasties masiškai atleidžiami dar- 
buotojai. Geriausiu atveju socialinių išmokų fondas numato 
mokėti mėnesinius atlyginimus tuo ilgiau, kuo seniau žmo- 
gus toje firmoje dirbo. 

Spekuliacija. Šis žodis kilo iš lotynų kalbos ir reiškia „sekimas, 
žvalgymas“. Taip vadinami sandoriai, iš kurių kas nors tikisi 
pelno vien tik dėl kainų pasikeitimo. S Biržoje vieni speku- 
liuoja kainų kilimu, kiti - kainų kritimu. 

Streikas — situacija, kai įmonės personalas arba visos pramo- 
nės darbuotojai nutraukia darbą, pavyzdžiui, reikalaudami 
didesnių atlyginimų. Dažniausiai streikus organizuoja S pro- 
fesinės sąjungos. Dėl teisės streikuoti profesinės sąjungos il- 
gai kovojo. Vokietijos Federacinėje Respublikoje teisę strei- 
kuoti garantuoja įstatymas. 

Sudėtinės palūkanos - palūkanos, gaunamos nuo palūkanų. 
Jei taupomosios sąskaitos palūkanų neišleidi, o palieki, tai 
kasmet palūkanų suma didėja. Šitas prieaugis irgi duos pa- 
lūkanas. Pavyzdžiui, Feliksas į taupomąją sąskaitą galėjo įmo- 
kėti 100 markių, kasmet atsiimti palūkanas ir už tuos pinigus 
nusipirkti ledų. Arba galėjo palūkanas palikti sąskaitoje, pa- 
vyzdžiui, penkeriems metams. Tada atsitiktų štai kas: 


Pirmasis atvejis: 
sutaupyta suma | 100 100 100 100 100 


palūkanos 5 5 5 5 

Antrasis atvejis: 

sutaupyta suma | 100 105 110,25 115,76 121,55 127,63 
palūkanos 5 5,25 5,51 5,79 6,08 

Prasidėjus šeštiems metams, pirmuoju atveju Feliksas vis dar 
turėtų 100 markių, o priskaičiavus gautas palūkanas, iš viso 
būtų 125 markės. Antruoju atveju iš viso susidarytų 127,63 
markės. 

Sutartis - raštas, kuriuo du žmonės arba grupė žmonių abipu- 
siškai ką nors įsipareigoja. Pavyzdžiui, 1 darbdavys ir AX dar- 
buotojas sudaro darbo sutartį. Joje parašyta, ką darbuotojas 
turi daryti ir kiek pinigų jam už tai mokės darbdavys. Kas 
perka namą, su pardavėju sudaro pirkimo sutartį, kas nuo- 
moja butą - nuomos sutartį. 

Šumpėteris Jozefas - žymus austrų ekonomistas, gyvenęs 1883— 
1950 metais. Jis aprašė, kaip ekonomiką skatina įmonių 
A“ konkurencija. Tokią konkurenciją jis vadino „kūrybiniu 
griovimu“: verslininkas sugalvoja naują produktą ir pasiūlo 
rinkai. Kartu jis sužlugdo kitų verslininkų galimybes užsidirbti. 
Pavyzdžiui, automobilių gamyba sužlugdė karietų rinką. 

Taupomoji sąskaita — paprasčiausia forma padėti savo pini- 
gus. Tai galima padaryti beveik kiekviename banke. Palūka- 
nos gana nedidelės, tačiau bet kada galima pasiimti iki 2000 
markių. 

Tikimybės skaičiavimas. Matematikai ištobulino metodą, kaip 
tiksliai apskaičiuoti, ar tikėtinas įvykis, apie kurį tiksliai ne- 
žinoma, įvyks. Tai skamba kaip prieštaravimas, tačiau taip 

nėra. Tikimybės skaičiavimo principas yra toks. To, kas visiš- 
kai tikra, pavyzdžiui, kad gruodžio 24 dieną - Kūčios, tiki- 
mybė yra 1. Atitinkamai neįmanomo įvykio (kad vanduo te- 
ka į kalną) tikimybė yra 0. Daugelio kitų reiškinių tikimybė 
yra tarp šių dviejų skaičių. Pavyzdžiui, metant monetą, tiki- 
mybė, kad ji nukris ant briaunos, lygi beveik 0, tikimybė, kad 
nukris ant vienos iš dviejų pusių, yra beveik 1. O kokia tiki- 
mybė, kad iškris herbas? Jei niekas nesukčiauja, tikimybė 1 
dalijama iš 2, taigi ji yra 0,5, nes vienodai tikėtina, jog iškris 
tiek skaičius, tiek herbas. Svarbiausia štai kas: tai nereiškia, 
kad kiekvienąsyk iškritus herbui po to turi iškristi skaičius; 

bet jei žaisime labai ilgai, pusė metimų bus skaičiai, o kita 
pusė herbai. 

Formulė, pagal kurią ponas Šmicas apskaičiavo tikimybę, 
jog loto pataikysi šešis laimingus skaičius, kur kas sudėtin- 
gesnė. Tačiau bet kokiu atveju tikslus rezultatas: 1 padalytas 
iš 13 983 816. 

Turtas. Taip vadinama viskas, kas yra kieno nors 1 nuosavybė ir 
duoda arba gali duoti 1“ pelno. Aukso monetos, kurias rado 
Feliksas ir jo draugai, yra turtas, lygiai kaip 1“ akcijos, kurias 
jie vėliau nusipirko. Namas, kuriame gyvena Feliksas su tė- 
vais, yra Bliumų šeimos turtas, kuris duoda pelną dėl to, kad 
nereikia mokėti nuomos, nes jie gyvena nuosavame name. Tur- 
tas gali būti ir brangus meno kūrinys arba automobilis. 

Užbiržinė prekyba —- prekyba “N vertybiniais popieriais ir kito- 
mis pinigų investavimo formomis ne per banką. Užbiržinės 
rinkos investavimo tarpininkai daugiausia pardavinėja pro- 
duktus tiesiogiai paskambindami galimiems klientams arba 
išsiuntinėdami lankstinukus. Tai nedraudžiama. Tačiau ka- 
dangi sandorius sunku permatyti net specialistams, užbirži- 
nėje prekyboje sukiojasi daug apgavikų. 

Vertybiniai popieriai - dokumentai, kurie liudija, kad jų savinin- 
kui priklauso tam tikras turtas. Tai gali būti AS akcijos, A“ pa- 
skolos lakštai, taip pat čekiai. 

Vokietijos akcijų indeksas (DAX): Trisdešimties svarbiausių Vo- 
kietijos 1“ akcijų kursų suma. Šis indeksas biržoje kiekvieną 
minutę apskaičiuojamas iš naujo. Jis atsirado 1987 metais. 
Tuomet jo vertė buvo 1000. 1998 metų kovo mėnesį jis virši- 
j0 5000 punktų. Kiti svarbūs indeksai yra X Dow Jones (Niu- 
jorke), Nikkei (Tokijuje) ir Euro Stoxx, kuriame susumuotos 
svarbiausios Europos akcijos. 

Vokietijos federalinis bankas (Deutsche Bundesbank): valsty- 
binis bankas Frankfurte, kuris Vokietijos Federacinėje Res- 
publikoje vienintelis turi teisę išduoti banknotus. Federali- 
niam bankui priklauso ekspertų taryba - Centrinė banko ta- 

ryba; ji sprendžia, kaip greitai turi augti apyvartinių pinigų 
kiekis. Tuo tikslu ji gali didinti arba mažinti vadinamąsias 
palūkanų normas - palūkanas, kurias turi mokėti bankai, pa- 
siskolinę iš Federalinio banko pinigų: diskonto normą, lom- 
bardo normą, be to, palūkanas už vertybinių popierių saugoji- 
mo sandorius. Taip bankas gali netiesiogiai sąlygoti, kiek bus 
pinigų ir kaip sparčiai augs ekonomika. Nuo 1999 metų sau- 
sio 1 dienos šią funkciją atlieka Europos centrinis bankas. 

Volstrytas - nedidelė gatvė Niujorke, kurioje įsikūrusi didžiau- 
sia Amerikos 1 birža - Niujorko fondų birža (New York Stock 
Exchange). 


Pinigai valdo pasaulį 
Patarlės, Biblijos citatos ir 
garsių Žmonių mintys apie pinigus 


PATARLĖS 


Pinigai duris atidaro. 

Pinigai nedvokia. 

Laikas - pinigai. 

Dėk grūdą prie grūdo - pripilsi aruodą. 

Tol draugai, kol atskirai pinigai. 

Gudrus ir po žeme mato, kvailas ir po kojom nepastebi. 
Vienas pinigus valdo, o kitą - pinigai. 

Pavydas pavydėjo ir pats neturėjo. 

Ir skatikas - pinigai. 

Kuo daugiau turi, tuo daugiau nori. 

Pinigas geras tarnas, bet piktas ponas. 

Biznis vieną ponu padaro, kitą ožio ragan suvaro. 
Geriau su išmintingu pamesti, negu su kvailu rasti. 
Pinigas prausia, pinigas ir purvina. 

Pinigas pinigą pelno. 

Viens badaun, o kits turtus kraun. 

Pinigas - slidus daiktas. Lengvai gavęs, lengvai ir išleisi. 
Pelnas su nuostoliu tikri broliai. 

Kur pinigai, ten ir draugai. 

Jei nori turėt, reik pakrutėt. 

Koks darbas, toks ir užmokestis. / Pagal prekę ir kaina. 
Vargšas ieško valgio, turtuolis - apetito. 

Nieko neturiu - nieko nebijau. / Turtingas nemiega. 
Turi pinigų - neturi ramybės. / Lobis budina, vargas migina. 
Ne pinigai - laimė. 

BIBLIJOS CITATOS 


Visų blogybių šaknis yra godulystė. 
Pirmas Pauliaus laiškas Timotiejui 6, 10 
Gyvenkite be godumo pinigams, būkite patenkinti tuo, ką turite. 
Pauliaus laiškas žydams 13, 5 
Kas mėgsta sidabrą, nebūna sotus sidabru, ir kuris mėgsta tur- 
tus, negauna iš jų pelno. 
Pamokslininkas 5,9 
Nes kaip globoja išmintis, taip globoja ir pinigai; bet žinojimas 
duoda pelną: išmintis suteikia gyvenimą tam, kas ją turi. 
Pamokslininkas 7,12 
Savo pinigų jam neduosi dėl palūkanų ir nereikalausi iš jo dau- 
giau javų, negu davei. 
Kunigų knyga 25,37 
Negalite tarnauti Dievui ir Mamonai. 
Evangelija pagal Matą 6,24 
Lengviau kupranugariui išlįsti pro adatos ausį, negu turtuoliui 
patekti į Dievo karalystę. 
Evangelija pagal Matą 19,24 


GARSIŲ ŽMONIŲ CITATOS 


Pinigai kaip mėšlas - geras daiktas, bet tik tada, kai paskirsto- 
mas. 
Francis Bekonas 
Pinigai yra nukalta laisvė. 
Fiodoras Dostojevskis 
Nuo turtų širdis sukietėja greičiau nei kiaušinis nuo verdančio 
vandens. 
Liudvigas Bėrnė 
Pinigai galiausiai yra visų gyvenimo būtinybių ir patogumų 
ženklas. 
Johanas Volfgangas Getė 

Leidyklos „Tyto alba“ serija 
„Garsiausios XX a. pabaigos knygos“ 


Peter Hgeg „Panelės Smilos sniego jausmas“ 
Jostein Gaarder „Sofijos pasaulis“ 

Kerstin Ekman „Įvykiai prie vandenų“ 
Umberto Eco „Fuko švytuoklė“ 

Michael Ondaatje „Anglas ligonis“ 

Einar Mar Guomundsson „Visatos angelai“ 
Robert Schneider „Miego brolis“ 

Andrėi Makine „Prancūziškas testamentas“ 
Peter Hgeg „Moteris ir beždžionė“ 

Milan Kundera „Nemirtingumas“ 

Nino Ricci „Šventųjų gyvenimai“ 

Thomas Brussig „Herojai kaip ir mes“ 
Andrzej Zaniewski „Žiurkinas“ 

Gabriel Garcia Marguez „Apie meilę ir kitus demonus“ 
Michael Larsen „Netikrumas“ 

Alessandro Baricco „Šilkas“ 

Viktor Pelevin „Čiapajevas 19 Pustota“ 

Irvine Welsh „Traukinių žymėjimas“ (Trainspotting) 
Ute Ehrhardt „Geroms mergaitėms dangus, 
blogoms - viskas“ 

Susanna Tamaro „Eik kur liepia širdis“ 

Umberto Eco „Vakarykštės dienos sala“ 

E. Annie Proulx „Akordeono nusikaltimai“ 
Elfriede Jelinek „Geidulys“ 

Zyranna Zateli „Grįžtantys su vilkų šviesa“ 
Svava Jakobsdėttir „Gunlodos saga“ 
Agneta Pleijel „Žiema Stokholme“ 

Lydie Salvayre „Šmėklų draugija“ 

Ute Ehrhardt „Kaip tapti bloga mergaite“ 
Carl-Johan Vallgren „Lošėjo Rubašovo dokumentai“ 
Michael Larsen „Gyvatė Sidnėjuje“ 

Alina Fernandez „Alina“ 

Margaret Atwood „Greis“ 

Ingrid Noll „Šaltas vakaro dvelksmas“ 

Eva Wlodarek „Neliksiu nepastebėta“ 
Catherine Clėment „Ieo kelionė“ 

Connie Palmen „Dėsniai“ 

Nikolaus Piper „Feliksas finansininkas“ 
Robert Schneider „Oreivė“ 

Lennart Hagerfors „Svajonė apie Ngongą“ 
Carl Sagan „Demonų apsėstas pasaulis“ 
Denis Guedj „Papūgos teorema“ 


Piper, Nikolaus 

Pi-111 Feliksas finansininkas : romanas apie pinigus, verslą ir kitus 
svarbius dalykus / Nikolaus Piper ; išvokiečių k. vertė Agnė Rudė- 
nienė. - Vilnius : Tyto alba, 1999. - 296 p. 
(Garsiausios XX a. pab. knygos) 


ISBN 9986-16-137-1 


Kai N. Piperis išleido romaną „Feliksas finansininkas“, kuriame 
išdėstė ekonomikos ir verslo pagrindus, Vokietijoje jį imta lyginti su 
J. Gaarderiu - „Sofijos pasaulio“ autoriumi, kuris išdėstė filosofijos 
pagrindus. Šio romano skaitytojas sužinos viską, ką įmanoma sužinoti. 
apie verslą, pinigus, turtą ir kitus svarbius dalykus. 


UDK 830-3 


NIKOLAUS PIPER 
FELIKSAS FINANSININKAS 


Romanas apie verslą, pinigus ir kitus svarbius dalykus 


Iš vokiečių kalbos vertė Agnė Rudėnienė 


Redaktorė Birutė Simanavičienė 


Viršelio dailininkai Daumantas Každailis, Ilona Kukenytė 


SL 1686. 1999 06 26. 12,17 apsk. I. I. Užsakymas 601 
Išleido „Tyto alba“, J. Jasinskio 10, 2600 Vilnius 
Spausdino AB „Vilspa“, Viršuliškių skg. 80, 2065 Vilnius 

Kai Nikolaus Piperis išleido romaną „Feliksas 
finansininkas“, kuriame išdėstė ekonomikos ir: 
verslo pagrindus, Vokietijoje jį imta lyginti su 
Josteinu Gaarderiu - „Sofijos pasaulio“ 
autoriumi, kuris išdėstė filosofijos pagrindus, 
Šio romano skaitytojas sužinos viską, ką | 
įmanoma sužinoti apie verslą ir pinigus. 
Kaip tapti turtingam? To nežino net Felikso 
tėtis - ekonomikos žurnalistas. 
Feliksas su draugais pradeda savo verslą, 
pavadinę jį „Pagalbininkai“. Tačiau vargu ar 
kas nors yra praturtėjęs pjaudamas žolę ir 
samdydamasis kitiems. Tada Feliksas sutinka 
„poną Smicą, muzikos instrumentų pardavėją, 
kuris ekonomiką išmano taip pat gerai kaip 
muziką. Sename klarneto dėkle draugai 
suranda auksinių monetų lobį, kurį parduoda 
už 10 000 markių. Tai jų pradinis kapitalas. 
Ponas Šmicas atskleidžia jiems verslo 
paslaptis, papasakoja, kaip veikia akcijų birža 
kaip apskaičiuoti pelną ir nuostolius. Per kele 
La savaičių Feliksas ir jo draugai padidina pradin 
kuo kapitalą tris kartus, tačiau pakliūna į 
“> abejotinos reputacijos biržos spekulianto 


ISBN 9986-16-137-1 


*3 
A „Ragus. Galiausiai viskas baigiasi laimingai 
Ž lp sustabdo apgaviką, atskleidžia lobio 
4 rneto dėkle paslaptį ir retai suvokia, kad 


"yra svarbesnių dalykų nei tapti turtingam. 

